
PRATARMĖ 


Pasitinkame Vydūno gimimo 140-metį. Ne tokią knygą planavau pareng- 
ti šiai sukakčiai. Reikėjo monografijos, bet iki šiolei taip ir neatsirado 
galimybių susikaupti jos užbaigimui. Gyvenimas, atrodo, tas galimybes 
visomis išgalėmis gožė. Tačiau Vydūno dvasia vis tiek neapleido manęs 
ir ragino daryti bent tai, kas įmanoma. Ne tik ragino, bet tiesiog ir vertė, 
pamėtėdama tokių siūlymų, nuo kurių būdavo neįmanoma išsisukti. 
Taip ir radosi pranešimai konferencijose, pagal juos parašyti straipsniai, 
kažkieno išprovokuoti pasisakymai, pasikalbėjimai. Per kelerius metus 
jų susikaupė tiek, kad užteko bent šiokiai tokiai knygai. Jei ne toji 
sukaktis, greičiausiai nebūčiau ryžęsis šios knygos leisti į žmones. Per- 
nelyg fragmentiškai ji atrodo, nes pavieniai straipsniai niekaip nepasi- 
davė vientisesnei struktūrai. Neišvengta ir akivaizdžių pasikartojimų. 
Tačiau pasiryžau dėl tų nesklandumų nekompleksuoti, nes nesino- 
rėjo, kad dėljų dulkėtuose akademinės bei kitokios periodikos komplek- 
tuose taip ir liktų užkonservuota tai, ką vis dėlto apie Vydūną iki šiol 
pavyko ištirti ir pasakyti. Juolab kad Vydūno dvasinis palikimas ne 
blunka nuo laiko, o vis labiau aktualėja. Tad ir vienon knygon sudėtais 
savo rašiniais maniau priminsiąs tą aktualėjimą. Be to, nežinau, kaip 
kitaip galėčiau pagerbti šį dvasios galiūną iškilios sukakties proga. 
Dėkoju visiems, kam Vydūnas reikalingas, kas suvokia jo palikimo 
reikšmingumą, nes jie įkvepia darbui ir suteikia jėgų nenuleisti rankų 
kurstant vydūniškos dvasios aukurą. Ypač ačiū tiems, kas tiesiogiai 
prisideda prie kuklaus mano veikimo ir visokeriopai jį remia, kas prisi- 
dėjo prie šios knygos atsiradimo. O vardus šį kartą paminėsiu tik tų, kurie 
tos padėkos jau nebeišgirs, bet kurie jos ypač verti. Tai - Aukščiausiojo 
per pastaruosius metus pašaukti Vydūno atminimo įamžinimui labai 
daug nuveikę Vydūno draugijos Garbės nariai Joana Daunienė, Jonas 
Gudavičius, Eva Labutytė, Hansas Masalskis, Vytautas P. Mikūnas, Ra- 


polas Šaltenis, Pranas Zundė. Ši knyga skiriama šviesiam jų atminimui. 

Įvado vietoje. AR VERTA SUGRĮŽTI PRIE VYDŪNO? 


Prieš 50 metų, 1953 m. vasario 20 d., 17 val. 40 min., pasaulį paliko ir 
Amžinybėn įžengė Vydūnas. Užbaigė jis 85 metus trukusią žemiškąją 
kelionę, taip ir neužgyvenęs, galima sakyti, jokio medžiaginio turto, 
jeigu tuo turtu nelaikysime paskutinių padėvėtų drabužėlių, batų, 
akinių, lazdos, plunksnakočio, rašalinės, kažkieno tapyto jo portreto, 
vieno kito mažmožio ir, žinoma, šūsnies prirašytų popierių, senų laik- 
raščių, nuotraukų, šiek tiek knygų. Nepaliko jis nei nuosavo namo, nei 
buto, nei jokių santaupų. Išėjo visiškas beturtis - pasakytume. 

Tačiau pats Vydūnas išeidamas jautėsi be galo turtingas. „Tiktai 
trupučiuką reikia mokėti atsisakyti savęs. Atsižadėdamas savęs, atrandi 
viską. Dėl to, kad tau priklauso ne tiktai ta teritorija, tau priklauso visas 
pasaulis“, - perteikdamas savo dvasinę patirtį, analogišką vydūniška- 
jai, sakė kitas mūsų dvasios grynuolis Vilius Orvidas, kurio atėjimo ir 
išėjimo sukaktis praėjusią vasarą minėjome. Vydūnas išėjo būdamas 
visiškai laisvas nuo žemiškųjų reikmių, bet jausdamas dvasios pilnatvę. 
Joje buvo ir pasaulis, ir absoliuti nepriklausomybė nuo jo. Mums jis 
paliko beveik idealiai sutvarkyto tauraus gyvenimo pavyzdį, kuriuo 
dvasios šviesos ieškančiam žmogui norėtųsi sekti be jokių raginimų ir 
įkalbinėjimų. Paliko ir kelrodį, jei kas panorėtų tuo pavyzdžiu sekti: 
keliasdešimtyje knygų bei gausybėje periodikoje išsimėčiusių straips- 
nių išdėstytą, įvairiais rakursais ir detalėmis išryškintą Žmogaus ir 
tautos būties sampratą. Išėjo taip pat labai norėdamas, kad jo išgryninti 
minčių klodai ir dvasinė patirtis pasitarnautų tautos gyvėjimui, stiprė- 
jimui ir prasmingai kūrybos raiškai, kurios, kaip ir atskiro žmogaus, 
svarbiausias tikslas, anot jo, esąs siekti tobulesnio žmoniškumo, savo esme 
prilygstančio dieviškumui. „Tame, kas tikrai žmoniška, dieviškumas ir 
žmoniškumas sutampa“, - yra sakęs Vydūnas. 

Vydūnas išėjo, kai mūsų tauta buvo praradusi išorinę laisvę, kai 
skendėjome bene niūriausioje, žmoniškumą kraujuje skandinusioje 

okupacinio pavergimo tamsoje. Tačiau ir į tą tamsą skverbėsi šviesa, ji 
neleido sugniužti ir pasiduoti, palaikė tvirtumą ir viltį. Tos šviesos 
signalai nuolatos priminė ir įspėjo: „Neprarasti žmoniškumo, nes jis ne 
tiktai raktas į laisvę, bet ir pati laisvė“. Vakarų tremtin patekusiems 
lietuviams Vydūnas kalbėjo, kad žmoniškumo galią savyje tvirtai jau- 
čiąs žmogus „iškyla iš visų suvaržymų ir pavergimų ir jaučiasi laisvė- 
jantis. Jeigu tokių žmonių daugėja tautoje, visa ji ir laisvėja, nors būtų 
užplūsta kitos tautos gyvumo ir jojo galios. Esmiškai laisvėjančios 
tautos žmoniškumas nuolat šviesiau spinduliuoja ir veikia tuos, kurie 
ją pavergę“. Tie Vydūno žodžiai veikiausiai buvo skirti ne tik tremties 
broliams, betir mums, tiesiogiai užplūstiems kitos tautos galios, nors juos 
perskaitėme daug vėliau, negu jie buvo pasakyti. Tačiau ir jų neperskai- 
tę, patį Vydūną gal net užmiršę, jų teisingumą patys įrodėme per 
okupacijos dešimtmečius, iš tautos praeities semdamiesi stiprybės, 
saugodami tikėjimą ir viltį, būdami su Dievu, kurdami dvasingumo 
prisodrintas kultūros vertybes, neprarasdami tautinės savimonės ir 
tautinio bendrumo jausmo ir visu tuo išreikšdami, kad esame aukštes- 
nės dvasinės kultūros už pavergėjus, atsparūs bedvasei jų ideologijai. 

Beje, per didžiąją okupacijos dešimtmečių dalį Vydūno mintis, jo 
gyvenimo ir darbų pavyzdys buvo su mumis ir tiesiogiai. Į mūsų 
dvasinę būtį ir kultūrinę raišką Vydūno palikta mintis ir kūrybos 
principų suvokimas grįžo 1968-aisiais, kai buvo švenčiamas jo gimimo 
šimtmetis. Tą grįžimą galima laikyti savotišku paradoksu, nes tada jau 
buvo pasibaigęs šioks toks bolševikmečio atšilimas ir vėl ėmė stiprėti 
sąstingio šalnos. Bet buvo jau šiek tiek ūgtelėję to atšilimo metu sudygę 
kultūrinės rezistencijos daigai. Lyg nejučiomis į kultūros dirvą besige- 
rinanti Vydūno dvasia stiprino jų šaknis, didino jų lapų atsparumą 
ideologinėms šalnoms. Tuo laiku tiesiogiai veikiant atgimusioms Vydū- 
no idėjoms, ypač tautiškumo sampratai, suklestėjo etninis judėjimas, 
ėmė atsigauti ir stiprėti jaunimo tautinė savimonė, kurią be atvangos, 
nors ne itin sėkmingai, dusino metodiškai brukama komunistinio 
internacionalizmo ideologija. Galima sakyti, jog pas mus tada tyliai, bet 


patikimai veikė toji dvasios galia, kuri Indijoje vadinosi gandizmu, o 

Lietuvoje ją buvo galima pavadinti vydūnizmu. Ji palaikė tautos gyvy- 
bę ir vidinę laisvę. Žinoma, tiesiogiai veikė ne vien ji, o gal ir ne tiek ji, 
bet tai, kas buvo daroma, kad tauta išliktų, tiesiog savaime, spontaniškai 
rėmėsi būtent tąja galia grįstais principais, nors nei Gandžio, nei Vydū- 
no vardo daugelis ir aktyvesniųjų dvasinės rezistencijos dalyvių galėjo 
būti net negirdėję. 

1991 metų sausio įvykiai šiandien mums atrodo kaip šventa mis- 
terija, kaip skaudus, tragišku optimizmu nuspalvintas didingas baigia- 
masis laisvės kovų akordas. Tai šventai misterijai vykstant nežvangino- 
me ginklais, neatlikome jokių karinių veiksmų, o ir mūsų dainuojamos 
dainos nešaukė mūšin, neragino be gailesčio triuškinti priešą. Bet mes 
stovėjome kaip tvirčiausias mūras. Atskirus akmenis, t.y. mus, į tą 
galingą mūrą vienijo ne kas kita, o laisvės dvasia, kurios kitas vardas — 
laisva dvasia. 

Gerai prisimenu, jog tada, jausdamasis esąs to stipraus mūro 
mažyte dalele, aiškiai suvokiau, kad mus sujungusi vienybės galia yra 
būtent toji, apie kurią nuolat kalbėjo, kurią mumyse ugdė Vydūnas ir 
kuria remdamasis Mahatma Gandhi atvedė Indiją į laisvę. Į ją tada, 1991- 
aisiais, atėjome ir mes. Atėjome gandiškuoju - vydūniškuoju nesmur- 
tinės kovos keliu. 

Nuo tų dienų praėjo jau dvylika metų, mums nebereikia nei 
laisvės siekti, nei dėl jos kovoti. Visą tą kovos misteriją jau pradedame 
pamiršti ir būdami laisvi konkrečiais darbais kuriame naują tautos būvį 
ir gerovę. Įsisukę į veržlų tų darbų ir nuolatinių permainų srautą, jau 
imame nebematyti prasmės dairytis atgalios ir nebesistengiame suvokti 
ryšio tarp praeities vertybių ir šiandienos aktualijų. O gal ir neverta? 
Gal iš tikrųjų nebesidairykime, nebesigręžiokime, nebesistenkime su- 
vokti? Ar neužtenka to, kad bent neniekiname pačių laisvės idealų, kad 
kartkartėmis prisimename ir pagerbiame tuos, kurie dėl jos aukojosi? 

Neseniai šventėme Vasario 16-ąją, 85-ąjį nepriklausomos Lietuvos 
gimtadienį. Tik ar tos šventės euforijoje (kurioje, beje, vis labiau nyksta 
tikras jaudulys ir pakilumas) bent trumpam pagalvojom, kad iš tų 85 
metų mums tepriklauso tik 35: 22 - pirmosios Nepriklausomybės ir 13 

- mūsų pačių atsiimtosios. Suėjus pirmosios Nepriklausomybės pen- 
kmečiui, Vydūnas paskelbė didelį straipsnį „Tautos laisvė ir reikšmė“. 
Jame rašė: „skaidriosios akys mato, kad mūsų tauta tėra nepriklausoma ir 
laisva gyvenimo paviršiaus dalykuose. Ir jos mato, kad ir tai laisvei gresia 
pavojus, kadangi kitos, būtent esmingosios, laisvės nėra. Ir todėl labai svarbu, 
kad pradėtume jos ieškoti“ (paryškinta mano - V. B.). 

Nežinia, ar pats Vydūnas tuos savo rašytus žodžius prisiminė po 
17 metų, 1940)- aisiais, kai jo pranašautoji pavojaus grėsmė išsipildė, kai 
buvo iš tikro netekta nepriklausomybės - gyvenimo paviršiaus laisvės. 
Kas žino, ką mums likimas spendžia po kokių 9 ar 10 metų, kai ir 
antrąkart nepriklausomi būsime išgyvenę apie 20-22 metus? Nuojauta 
sako, kad nereikėtų gąsdintis baisiais įsivaizdavimais, o verčiau pasi- 
kliauti pozityvia politikos pokyčių kryptimi bei sveiku protu ir tikėti, 
kad nei klastingų interesų, nei slaptųjų mus laidosiančių protokolų 
nebesiras, nes pasaulis ir tautų bendrija yra visai kitokie, negu buvo 
prieš šešis ar septynis dešimtmečius. Tiesą sakant, ir Vydūnas, kaip ir 
daugelis kitų ano meto šviesuolių, apie galimus pavojus nepriklauso- 
mybei kalbėjo daugiau retoriškai, nelabai tikėdamas, kad jie gali realiai 
gana greitai užgriūti. Tačiau apie būtinybę jiems užbėgti už akių vis 
dėlto kalbėjo gana dažnai ir daug. 

O užbėgant už akių, kaip jau minėta, svarbiausias dalykas esąs 
ieškoti tikrosios, esmingosios laisvės ir ją įgyti. Vydūnas buvo tvirtai 
įsitikinęs, jog Lietuvai atitekusi politinė nepriklausomybė yra didijį 
kūrybos vyksmą valdančio ir visos žmonijos raidą lemiančio likimo 
dovana. Jos mūsų tauta nusipelniusi už tai, kad per didžiausius paver- 
gimo sunkmečius išliko gyva ne tik fiziškai, bet ir dvasiškai, kupina 
kūrybos galių. Politinių permainų dėka jai tekusi laisva būtis - sąlyga 
toms galioms skleistis. Pats skleidimasis, t.y. visokeriopa tautos raiška, 
jos augimas, visiškai nereiškia egocentriško išsiskyrimo, atsitvėrimo 
nuo tautų bendrijos, priešpriešos žmonijos vienijimuisi, į kurį esąs 
nukreiptas dieviškasis Visumos kūrybos vyksmas. Tautos išaugimas ir 
sustiprėjimas reiškia vienos iš integruotai veikti turinčios žmonijos 


dalių sustiprėjimą. Kuo sveikesnės ir stipresnės bus visos tos dalys, tuo 

harmoningesnė bus visos žmonijos būtis ir tolesnė raida. Kūrybos galių 
neturinti ir kūrybos vaisių negalinti subrandinti tauta esanti pasmerkta 
sunykti. Beje, tų galių neturėjimas reiškiąs ir laisvos valios, t.y. pačios 
laisvės, neturėjimą. Išorinė nepriklausomybė tada faktiškai nebeturinti 
jokios prasmės. 

Taigi į savąją tautą Vydūnas žvelgė ne tik kaip į turinčią teisę 
savarankiškai tvarkytis, bet ir kaip į privalančią tą teisę ir pačią laisvę 
įprasminti savo įnašu į visos žmonijos dvasinio skaidrėjimo vyksmą, į 
pasaulinį kultūros procesą. Tauta pirmiausia turi būti duodanti ir tik 
paskui imanti, pasakytų Vydūnas. Tokia esanti tautos laisvės prasmė. 
Tačiau kokia jos esmė, t.y. kokia tauta yra esmiškai laisva, jei išorinės, t.y. 
politinės, laisvės nepakanka? Toji laisvė, anot Vydūno, matuojama visu 
tuo, kaip tauta tvarkosi savo valstybėje, kokius spręstinus uždavinius 
laiko prioritetiniais. Tas tvarkymasis ir tie prioritetai remiasi tautos 
gyvenime besireiškiančiomis vertybėmis, o šios rodo, koks yra dvasinis 
to gyvenimo lygis. Vydūnui visų vertybių matų matas yra žmoniškumas. 
Kiek valstybėje jis reiškia, tiek ji yra laisva, nes absoliučiai visos vertybės 
turinčios būti subordinuotos jo reiškimuisi. Kaip jau anksčiau citavo- 
me, Vydūno tvirtinimu, „tame, kas tikrai žmoniška, dieviškumas ir 
žmoniškumas sutampa“. Kas dieviška — tas ir laisva. Pati žmoniškumo 
esmė - grynosios, taigi ir laisvosios, dvasios apraiška žmogaus asmeny- 
bėje -slypi jo kūno, emocijų ir minčių komplekse. Toji esmė ši komplek- 
są ir valdo. O valdo tiek, kiek yra laisva, kiek turi tam galios. Toji 
valdymo galia, žmoniškumo esmės vyravimas žmogaus asmenybėje 
sudaro dorovės pagrindą, o dorovė - visos kultūros pagrindą. Kur nėra 
dorovės, ten iš esmės nėra ir kultūros. Didžioji bėda, kad nevaržoma 
laisve naudojasi tasai kompleksas, kaip Vydūnas pasakytų, pažmonišku- 
mas. O toji nevaržoma laisvė tariama, nes ji ne išlaisvina, o pavergia, t.y. 
pačią žmogaus asmenybę pajungia labai apčiuopiamiems, bet praei- 
nantiems šio pasaulio dalykams. Tada ne žmogus turi pasaulį ir yra 
laisvas nuo jo, o atvirkščiai - pasaulis, jo miražai valdo žmogų, tiksliau 
- jo pažmoniškąją dalį. Pati žmoniškumo esmė tada būna žiauriai 


įkalinta. Kai taip įsikalina dauguma tautos žmonių, tokia tauta nėra 

laisva. Neturėdama dvasinio orientyro, ji neturi ir laisvės. Jai reikia 
laisvėti pirmiausia įveikiant savo pačios silpnybes, savo dorovinį nuos- 
mukį, kuris trukdo dvasinės kultūros sklaidai. Vydūnas, stebėdamas 
pirmosios nepriklausomos Lietuvos gyvenimą, matė daug tokio nuos- 
mukio apraiškų. Jos labiausiai ir temdė tikrąją tautos laisvę, jos ir vertė 
mąstytoją sakyti, kad tos laisvės iš esmės nėra ir kad jos būtina siekti. 

Nukreipę vydūniškosios šviesos prisodrintą žvilgsnį į dabartį ir 
poją pasidairę, paklauskime - ar esame laisvesni negu tada, kai mąsty- 
tojas ragino tautą siekti esmingosios laisvės? Ko pas mus dabar padau- 
gėjo - žmoniškumo ar pažmoniškumo? Ar į tą tautų bendriją, kuri 
šiandien vadinasi Europos Sąjunga, einame duoti ir ar turėsime ką 
duoti? O gal einame tiktai prašyti ir gauti? Ar visa mūsų valstybės 
politika — tiek vidaus, tiek užsienio - yra taip orientuota, kad jos dėka 
tauta kuo labiau reikštųsi kaip kurianti, dvasios šviesą skleidžianti, kaip 
tokia, kurioje „vis daugiau augtų ir tvirtėtų žmoniškumas'? Ar nėra šios 
politikos kaltės dėl to, kad susidaro palankios sąlygos pažmoniškumo 
siautėjimui, silpnesnio žmogaus žmoniškumo prado nykimui? Ar pa- 
kankamai rūpinamasi to žmoniškumo žadinimu ir žmogaus saviugda? 
Ar daug valstybės ir visų mūsų elgsenoje „teisybės, teisingumo, tvirty- 
bės, plačios ir aukštos nuožvalgos, sąžiningumo bei patvaros'? Ar ne dėl 
šių savybių stokos mūsų šalis tarsi ir nebegali vadintis ta šalimi, „kurioje 
žmogus tikrąjį žmoniškumą labai aukštai stato“ ir kurią „Amžinoji 
Apvaizda yra pasirinkusi aukštam uždaviniui“? 

O gal tie klausimai yra visiškai neprasmingi, gal ir tos vertybės, 
apie kurias juose užsimenama, yra tiesiog marginalinės, valstybės gy- 
venimo paraščių tevertos? Jeigu taip - tai ar beverta grįžti prie Vydūno 
ir atidžiai įsižiūrėti į jo palikimą? Juk kuriame informacijos ir žinių 


visuomenę, gyvename globalizacijos epochoje... 


Dienovidis, 2003, Nr. 1(501). P. 13-15. 

VYDŪNO ETIKA 


PRATARMĖ 


Vydūnas (1868-1953) viena iš įstabiausių figūrų lietuvių kultūroje. Tai 
ir savitas mąstytojas, ir įdomaus braižo dramaturgas bei publicistas, ir 
teatrinio meno bei muzikinės kultūros puoselėtojas, ir gimtojo krašto — 
Prūsų Lietuvos istoriografas, ir gimtosios kalbos ugdytojas bei jos teisių 
gynėjas, vienas iš ryškiausių tautinės savimonės ugdytojų, dvasinių 
kelių nepriklausomon tautos būtin tiesėjų. 

Visa tai, ką jis padarė žadindamas tautą, kad ji „vykintų žmogaus 
ir tautos gyvenimo prasmę, tai esti, kad ji siektų tobulesnio žmonišku- 
mo“ (3, p. 4), sudaro fundamentalų mūsų kultūros reiškinį - vydūnizmą. 
Jau kiekvienas atskiras šio reiškinio komponentas yra pakankamai dide- 
lis ir reikšmingas indėlis į kurią nors kultūros sritį, į jos raidą. Užtektų 
daugiau kaip trisdešimties Vydūno grožinių kūrinių, kad galėtume 
kalbėti apie didžiulę jo reikšmę mūsų literatūros, ypač dramaturgijos, 
raidai. Dvylika filosofijos traktatų, keliasdešimt straipsnių, įstabiosios 
filosofinės indų poemos „Bhagavadgytos“ vertimas reprezentuoja Vy- 
dūną kaip vieną iš turiningiausių ir originaliausių mūsų mąstytojų, 
bandžiusių esmingai spręsti reikšmingiausias žmogaus ir tautos būties 
problemas. Keturis dešimtmečius trukusi praktinė dirigento ir režisie- 
riaus veikla su Tilžės lietuvių giedotojų draugija sudaro ištisą epochą 
dvasiniame XX a. pirmosios pusės Prūsijos lietuvių gyvenime. Tos 
veiklos dėka bene labiausiai atkuto šio krašto senbuvių tautinė savimonė 
ir savigarba, atsirado, kaip pats Vydūnas sakė, daugiau gyvų lietuvių. Ir 
šitasai tautos dalies dvasinis gyvėjimas vyko būtent tuo laiku, kai germa- 
nizatoriai dirbo labiausiai išsijuosę, kai nuosekliai ir metodiškai buvo 
įgyvendinamas bismarkiškosios politikos devizas: „Viena valstybė, vie- 
na kalba“. Gaivinama lietuviška daina, įspūdingi spektakliai lietuvinin- 
kams buvo ne tik vieninteliai jų estetinės kultūros puoselėtojai, bet ir 
patikimiausi būdai „garbėn kelti lietuviškumą“, kultūriniam pilnaver- 

tiškumui ir kūrybiniam pajėgumui suvokti. O kur dar daugybė kalbų 
tautiečiams, periodikos skiltyse išsimėčiusi gausi publicistika ir eseisti- 
ka, ištisai paties prirašyti „tautos dvasiai kelti“ skirti žurnalai „Šaltinis“, 
„Jaunimas“, „Naujovė“, „Darbymetis“, gimtosios kalbos vadovėliai, į 
didžiųjų tautų sąmonę apie Lietuvą prabilti besistengią vokiškai para- 
šyti darbai iš savo krašto istorijos. 

Taigi jau kiekvienas vydūnizmo komponentas — neeilinis mūsų 
kultūros reiškinys. Tačiau patį vydūnizmą, kaip tautos gyvenimo feno- 
meną, sudaro harmoninga tų komponentų, vienas kitą praplečiančių ir 
papildančių, visuma. Net gyvensenos bei elgsenos ypatumai, spindu- 
liuojantys ryškiu žmoniškumo taurumu, yra labai svarbus visuotinį 
skambesį ir paveikumą turįs vydūnizmo elementas. 

Integruojantis vaidmuo toje harmoningoje visumoje tenka filoso- 
fijai, nes joje telpa visa idėjinė programa, kurią Vydūnas realizavo savo 
gyvenimu, kūryba ir visokeriopa veikla. Antra vertus, Vydūną laikyda- 
mi tik filosofu, jį gerokai susiaurintume ir sumenkintume. Įspraustas 
vien į filosofijos rėmus, jis mūsų sąmonėje tiesiog neegzistuotų kaip 
fenomenas, kokį mes įsivaizduojam ir kokį suvokiam. Jei sakom, Vydū- 
nas - filosofas, turim pridurti: ypatingas filosofas, gyvenimo tobulinto- 
jas, ne kontempliuojąs, o veikiąs mąstytojas, labai neįprastai atrodąs 
tarp šio šimtmečio filosofų. Tokio mąstytojo sukurtoji filosofinė koncep- 
cija tiesiog negali nepriklausyti etikos sferai. 


VYDŪNIZMO IŠTAKOS 


Vydūnas neturėjo tikslo būti filosofu, nepretendavo pateikti origina- 
lios filosofinės sistemos. Filosofu jis tapo kurdamas, jo požiūriu, tautai 
priimtiną, optimalų gyvenimo modelį, jį grįsdamas savo dvasiai arti- 
momis filosofinėmis koncepcijomis iš pasaulio išminties bei stengda- 
masis jį pritaikyti savo krašto aktualijoms. Savo filosofijos veikalais 
Vydūnas panašus ne tiek į griežtai logiškai motyvuotas koncepcijas 
kūrusį XX amžiaus filosofą, kiek į senovės išminčių, norėjusį savo 


tautos žmonėms įkvėpti tikėjimą tuo, kuo pats šventai tikėjo. Filosofija 

turėjo tarnauti kaip tautos dvasinio šviesinimo priemonė. „O iš tikrųjų 
teikdamas įvairius, vyriausiai, filosofiškus mąstymus, stengiausi tauto- 
je sužadinti sąmoningą gyvybingumą ir gyvybingą sąmoningumą", 
rašė mąstytojas vienoje iš autobiografijų (4, p. 21). Tasai „sąmoningas 
gyvybingumas ir gyvybingas sąmoningumas“ turėjo padėti išlikti nu- 
ožmios germanizacijos spaudžiamiems Prūsijos lietuviams, o vėliau — 
įprasminti nepriklausomos Lietuvos egzistenciją, jos buvimo pasauly- 
je tikslą. Žmoniškumas - pagrindinė Vydūno filosofijos sąvoka ir 
problema. Kartu tai - ir jo gyvenimo principas, visos elgsenos ir veiklos 
kelrodė žvaigždė. Tik pro šios sąvokos prizmę jis tegalėjo žiūrėti ir į 
visus tautos gyvenimo vyksmus, tik atitikimo jai laipsniu galėjo vertinti 
ir jos būties prasmingumą. 

Nuolatinis akcentas į „tikrojo žmoniškumo“ ugdymą nusako tiek 
ryškų etinį Vydūno filosofijos kryptingumą, tiek praktinį jos pobūdį. 
Vydūnas brendo vis labiau nuožmėjančio Prūsų lietuvių germanizavi- 
mo sąlygomis, tiesiogiai patyrė nuolatinį tėvynainių nacionalinio oru- 
mo pažeminimą, gimtosios kalbos bei kitų jų dvasinių vertybių nieki- 
nimą ir naikinimą. Kartu jis matė savo tautiečių bejėgiškumą siaučiant 
atšiauriems germanizacijos vėjams ir dvejopą jų reakciją į šią skaus- 
mingą akciją: vieni, silpnesni, pasidavė, suvokietėjo, kiti, nors ir nero- 
dydami ryžtingesnio pasipriešinimo, liko kuo buvę, tylų tautiškumo 
išsaugojimą laikydami dorovine, o kai kurie net religine priederme. Be 
to, pirmuosiuose būsimasis mąstytojas pastebėjo ir ryškesnių dorovi- 
nio nuosmukio požymių: išduodami gimtąją kalbą ir tėvų papročius, 
jie lengvai atsižada ir pačių tėvų, jiems vieninteliu siektinu dalyku 
tampa materialinė nauda, ir nebelieka nieko šventa, nebesvarbūs jiems 
pasidaro sąžiningumas ir garbingumas. Tai prisimindamas Vydūnas 
rašė: „Mačiau, kad žmonės, pertraukdami sąryšį su savo kilme, savo 
tėvais-protėviais, gadina savo dorovę ir intelektą, trukdina savo dva- 
sios-sielos tarpimą, praleidžia veltui savo amžių“ (3, p. 3). Germaniza- 
ciją Vydūnas pirmiausia suvokė ne tiek kaip imperiją „cementuojan- 
čios“ bismarkiškos politikos dalį, o daugiau kaip žmoniškumą ir doro- 
vę destruktyviai veikiančią jėgą. Mąstytojas taip pat suvokė, jog su šia 

jėga išvien veikia ir kita - godumo turtui - jėga. Tąjėgą jis traktavo kaip 
negatyvią moralinę jėgą, kaip vieną iš pašlijusios dorovės apraiškų. 

Todėl jam atrodė, kad būtinai reikia tobulinti žmogų, ugdyti 
aukštą visuomenės dorovę, kurios dėka būsią įveikti visi žmoniškumui 
priešingi socialiniai reiškiniai. Pirmiausia moralinis tvirtumas, žino- 
ma, esąs reikalingas pavergtai tautai, kuri, beje, neturinti geresnio 
ginklo kovoje su prievartine germanizacija. Dar jaunystėje Vydūnas 
suvokė, jog esamoje situacijoje radikali Rytprūsių lietuvių kova su 
galinga vokiškosios valdžios jėga yra beveik beprasmiška, o gal netgi 
pražūtinga, nes dar labiau suagresyvintų bei pagerintų spartų tautinės 
asimiliacijos procesą. Ieškodamas priemonių, įgalinančių užguitus tė- 
vynainius atsispirti nacionaliniam pavergimui, jis ragina juos kelti savo 
dvasinę kultūrą, pats aktyviai įsijungia į tų kėlėjų gretas. 

Vydūno veiklos principų bei taktikos formavimąsi pirmiausia 
nulėmė reali Prūsų lietuvių padėtis, dėl tos padėties kisti pradėjusios, 
bet dar tvirtai tebesilaikančios jų dvasinio gyvenimo tradicijos, etniniai 
ypatumai, jau benusistovinčios germanizacijos sąlygomis gimusio kul- 
tūrinio sąjūdžio formos, kai kurių veiklesnių to sąjūdžio dalyvių nau- 
doti veikimo principai ir pan. Pavyzdžiui, kultūrinėje veikloje Vydūnui 
reikėjo skaitytis su tuo, kad Prūsų lietuviams, kaip protestantams, tau- 
tiškumas buvo glaudžiai susijęs su religingumu, ir ta sąsaja pasinaudoti. 
Būtina buvo matyti ir tai, kad juose ėmė blėsti prieraišumas savai 
tautosakai, tautodailei, papročiams, į kurių vietą jų gyvenime veržėsi 
bene prasčiausi vokiškos kultūros subproduktai, ir vėl stengtis tą prie- 
tokį požiūrį buvo išsiugdęs dar tėvų namuose, kur buvo branginama 
gimtoji kalba ir saugomas nacionalinis orumas, kur viskas buvo vertina- 
ma remiantis aukštos dorovės principais, kur nestokojo estetinės kultū- 
ros bei žmogiško susiklausymo. Be to, Rytprūsiuose tautinė lietuvių 
savigarba jų turimų kultūros vertybių pagrindu jau buvo žadinta iki 
Vydūno. Šį tą šia linkme buvo nuveikusi kultūrinė „Birutės“ draugija, 
bet bene daugiau bus pasidarbavę... vokiečių šviesuoliai. Pavyzdžiui, 
Tilžės gimnazijos mokytojas Eduardas Gisevijus (1798-1880) ne tik rinko 

ir propagavo lietuvišką tautosaką bei etnografiją, prieš valdžią gynė 
lietuvių kalbos teises, bet ir stengėsi parodyti didelį senosios lietuvių 
kultūros vertingumą, aiškino, jog ji gali užimti garbingą vietą pasauli- 
nėje kultūroje. Kitas vokietis - poetas poliglotas Georgas Sauerweinas 
(1831-1904) įrodinėjo germanizacijos žalą ne tik lietuviams, bet ir vals- 
tybei bei vokiškajai kultūrai. Anot jo, tautinės asimiliacijos paveikti 
lietuviai tampa menkos moralės, skurdžios dvasios žmonėmis, neimlūs 
ir lietuviškosios, ir vokiškosios kultūros vertybėms. 

Šios tauriu humanizmu grįstos E.Gisevijaus bei G.Sauerweino 
idėjos veikė Vydūną ir ne tik buvo realizuotos jo kultūriniame darbe, 
bet turėjo nemažą įtaką ir jo filosofinių pažiūrų formavimuisi, prasky- 
nė jo pasaulėžiūroje kelią įsitvirtinti toms filosofinėms koncepcijoms, 
kurių poveikis labiausiai nulėmė jo filosofijos pobūdį bei išskirtinumą 
lietuvių filosofinės minties kontekste. 

Tokia pačiais bendriausiais bruožais būtų gyvenimiškoji, su kul- 
tūrinėmis gimtojo krašto aktualijomis susijusi Vydūno pasaulėžiūros 
ištakų dalis. Tačiau buvo ir kita, filosofinė, jų dalis. Savo ruožtu toji 
filosofinė dalis veikė gyvenimiškąją —- padėjo galutinai susiformuoti ir 
įsitvirtinti kultūrinės veiklos principams, juos idėjiškai pagrindė. 

Pats Vydūnas sakosi, jog jo filosofijoje nesą „visai naujų, grynai 
savo pažinimų“, o „atsispindi visokių amžių žmonijos mąstytojų išma- 
nymai, prasidedant nuo senųjų indų, egiptiečių, parsų, graikų ir vėles- 
nių tautų išminties mylėtojų ir einant iki mūsų laikų. Minėtini ypačiai 
paskutinių šimtmečių vokiečių manytojai. Visi jie šviesino tuos rege- 
sius, kurie man aušo iš pat mažų dienų“ (1, t. 1, p. 364). Su šiuo paties 
mąstytojo pateiktu savo idėjinių ištakų apibūdinimu beveik galima 
sutikti. Peno savo dvasiniams „regesiams šviesinti“ Vydūnas iš tikrųjų 
rado daugelyje pasaulio filosofinių teorijų, religijų bei mitologijų, ir tai 
atsispindi jo grožinėje bei filosofinėje kūryboje. Sukonkretinant tai, kas 
paties Vydūno pasakyta apie jo filosofijos ištakas, galima pažymėti, jog 
ji ypač veikė tos idėjos, kurios daugiau ar mažiau susijusios su panteiz- 
mu - labiausiai orfikų, pitagoriečių, Platono, neoplatonikų iš antikos, 
kai kurių krikščionybės mistikų (T.Kempiečio, J.Bėmės), D.Bruno, 

G.Leibnitzo, svarbiausių vokiečių klasikinės filosofijos, kai kurių ne- 
okantizmo (J.Folkelto, A.Riehlio, J.Rehmk'es), imanentinės filosofijos 
(ypač W.Schuppe's) atstovų, teosofų. Tačiau lemiamas Vydūnui buvo 
ne šių idėjų poveikis. Tą lemiamą poveikį jam padarė pažintis su Rytų, 
ypačsu senąja indų, filosofija. Iš jos perimtos idėjos sudaro jo filosofijos 
branduolį. Visomis kitomis jam imponavusiomis koncepcijomis (žino- 
ma, savaip jas interpretuodamas) Vydūnas pastiprindavo, papildomai 
argumentuodavo tai, kas iš indų išminties lobyno buvo perimta ir pagal 
savo „regesius“ permąstyta. 

Tame lobyne mąstytojas jautėsi radęs tai, kas labiausiai buvo 
artima jo dvasiniams ieškojimams, kas geriausiai atitiko jo introvertiš- 
kai orientuotą psichinę sanklodą, jautrios prigimties sielą ir kas, jo 
manymu, buvo tinkamiausia rekomenduoti vidinės stiprybės reikalin- 
gai pavergtai savo tautai, kas taikytina praktiniame gyvenime bei 
veikloje. Vydūnas, kaip jau minėta, buvo praktinės, gyvenimiškosios 
filosofijos atstovas. Jam filosofija buvo ne tikslas, o priemonė žmogaus 
bei tautos gyvenimui taurinti. Todėl indiškoji filosofija ir patraukė jį 
savo moraliniu kryptingumu, dėmesiu žmogui, kentėjimo priežasčių 
bei kelių tam kentėjimui įveikti aiškinimu. Anot žymaus indų filoso- 
fijos istoriko Sarvepalo Radhakrišnano, indų filosofijoje moralės daly- 
kai pagal svarbą eina tuoj po realybės problemos, o „dorovinis tobulė- 
jimas laikomas pirmąja pakopa į dieviškąjį žinojimą“ (13, t. 1, p. 38). 
Kiekviena idealistinė indų filosofijos sistema (jų yra aštuonios) savaip 
sprendžia ontologijos bei gnoseologijos problemas ir tais sprendimais 
viena nuo kitos skiriasi. Tačiau jos gana vieningos, kai pereina į etikos 
problematiką, ypač kai aiškina žmogaus išsivadavimo principus bei 
kelius. Kitas beveik visai idealistinei indų filosofijai būdingas bruožas 
- glaudus jos ryšys su religija, religinės bei etinės problematikos 
susipynimas joje - Vydūnui irgi buvo artimas. Jo vaikystė ir jaunystė 
prabėgo religingoje aplinkoje, ir tai jame išugdė ryškius teistinės 
pasaulėžiūros pradus, kuriuos dar labiau sustiprino tėvo (iš profesijos 
misionieriaus) bibliotekoje buvusios teologinės literatūros bei religi- 


nės filosofijos studijavimas. Be to, tėvų namuose dorovinis vaikų 

auklėjimas buvo glaudžiai susietas su religiniu auklėjimu, o pastarasis 
dar ir su tautinės savigarbos ugdymu. Ši aplinkybė žymia dalimi lėmė 
vėlesnių Vydūno filosofinių ieškojimų kryptį, susižavėjimą teosofija, 
o perją - ir indų filosofija. 

Savo filosofijos pobūdžiu bei jos pritaikymo praktinėje kultūri- 
nėje veikloje principais Vydūnas yra ypač artimas pačioje Indijoje 
bemaž tuo pat metu kaip ir jis aktyviai pasireiškusiems nacionalinio 
judėjimo veikėjams, kurie kartu buvo ir filosofai, vienos iš pagrindinių 
šalies religijų — hinduizmo reformatoriai. Žymiausi iš jų — R.Roy, 
D.Tagorė, Ramakrishna, S.Vivekananda, S.Dayananda, Shri Aurobin- 
do, B.Tilakas, M.K.Gandhi ir kt. Neturime duomenų, rodančių, jog 
mūsų mąstytojas būtų susipažinęs su jų raštais. Niekur jų nemini 
(išskyrus Gandhi), niekur necituoja (išskyrus vieną kitą Ramakrishnos 
aforizmą). O analogijos tarp jo ir kai kurių hinduizmo reformatorių 
(ypač S.Vivekanandos, Shri Aurobindo, M.K.Gandhi) filosofinių kon- 
cepcijų, keliamų problemų ir jų sprendimų yra itin ryškios. Tos analo- 
gijos atsirado ne dėl tiesioginių ar literatūrinių kontaktų, o dėl to, kad 
Vydūnas ir XIX a. pabaigos - XX a. pradžios hinduizmo reformatoriai 
išminties sėmėsi iš tų pačių senosios indų išminties šaltinių ir kad veikė 
analogiškomis nacionalinės priespaudos sąlygomis. Juos jaudino tos 
pačios nacionalinės ir globalinės socialinės aktualijos, o senoji indų 
išmintis diktavo panašius atsakymus į jas. Daugelio jų tikslas buvo 
sukelti savo tėvynainiams nacionalinio išdidumo jausmą ir gėdą dėl 
žeminančios jų padėties, gėdą, kuri savo ruožtu žadintų norą keisti 
gyvenimą. Tiek Indijos nacionalinio judėjimo veikėjai, tiek Vydūnas 
kėlė žmogaus dorovinio tobulėjimo svarbą, manė, jog tasai tobulėjimas 
galįs geriausiai padėti nugalėti nacionalinę priespaudą ir esąs vienin- 
telis teisingas kelias aštriausiems socialiniams prieštaravimams įveikti, 
nugalėti materialinį skurdą ir pan. Vienas iš pačių ryškiausių tos 
filosofijos praktinio taikymo pavyzdžių - politinė M.K.Gandhi veikla. 
Nemaža dėmesio tiek mūsų mąstytojas, tiek hinduizmo reformatoriai 
skyrė dvasinės kultūros ir civilizacijos santykio problemoms. Naujau- 
sių laikų civilizaciją jie vieningai traktavo daugiau kaip negatyvų negu 

naudingą reiškinį, nes ji negailestingai pavergianti žmoniją savo be- 
dvasiu materialumu, sukurianti siektinos laimės iliuziją, bet niekada 
tos laimės nesuteikianti. Tokiomis negaliomis ypač pasižymintis Vaka- 
rų pasaulis, kuriam jas įveikti galėtų padėti Rytų kultūros dvasingu- 
mas. Kartu pripažįstama, jog Rytams iš Vakarų reikėtų pasimokyti 
veiklumo, dalykiškumo, kurie padėtų Rytams nugalėti materialinius 
sunkumus. 

Hinduizmo reformatoriai buvo vienos iš aštuonių viduramžiais 
susiformavusių filosofinių idealistinių sistemų - vedantos, sudariusios 
filosofinį hinduizmo pagrindą, pasekėjai. Spręsdami aktualius savo 
laiko uždavinius, jie naudojo ir atitinkamai interpretavo šios sistemos 
šaltiniuose skelbiamas idėjas. Pagrindiniai iš tų šaltinių - Vedos (ketu- 
rios XII-VII a. p. m. e. sukurtos šventosios knygos), filosofiniai vediško- 
sios mitologijos komentarai - Upanišados, kurių idėjas savo Vedanta- 
sutrose sistemiškai pirmasis išdėstė filosofas Badarajana (III-IV a.). 
Kartu su pačiomis Upanišadomis tas sutras vėliau komentavo irjų idėjas 
plėtojo nemaža žymių šios sistemos filosofų. Ryškiausi iš jų — VIII a. 
gyvenęs grynojo idealistinio monizmo (advaitos) koncepciją sukūręs 
Shankara, XI-XII a. mąstytojas Ramanuja, sukūręs skirtybinio moniz- 
mo (višišta-advaitos) koncepciją, bei dialektinio dualizmo koncepcijos 
kūrėjas Madhva (XIII a.). Dar vienas ypač populiarus vedantizmo idėjų 
šaltinis — III a. p. m. e. sukurta į „Mahabharatos“ epą įėjusi filosofinė 
poema „Bhagavadgyta“, kurioje labai daug dėmesio skiriama etikos 
klausimams. Kiekvieno XIX-XX a. veikusio hinduizmo reformatoriaus 
filosofija iš esmės yra sava minėtuose šaltiniuose išdėstytų vedantos 
postulatų interpretacija, orientuota į filosofinį, didžiąja dalimi etinį, 
nacionalinio judėjimo prasmės ir uždavinių pagrindimą. Labiausiai 
šiam pagrindimui buvo eksploatuojamos „Bhagavadgytos“ idėjos. 
Naujai traktuojamą vedantą josinterpretatoriai vadindavo neovedanta 
(Vivekananda), integraline vedanta (Shri Aurobindo) ir pan. 

Vydūną galėtume pavadinti lietuviškuoju neovedantistu. Jo san- 
tykis su vedantos šaltiniais ir idėjomis yra analogiškas hinduizmo 


reformatorių santykiui su šiais šaltiniais. Kaip indiškųjų neovedantistų 

koncepcijos kai kuriais bruožais skyrėsi vienos nuo kitų, taip ir Vydūno 
filosofinė vedantos idėjomis grįsta koncepcija buvo sava, vydūniška, 
nors labai panaši į kai kurias Indijos neovedantistų koncepcijas, bet ir 
pakankamai nuo jų besiskirianti. Kai kurios jos idėjos labiau sutampa 
su Vivekanandos, kai kurios su Shri Aurobindo idėjomis, o kai kurios 
yra būdingos tik jai pačiai. 

Kad Vydūnas savo filosofinius „regesius šviesino“, daugiausia 
remdamasis pagrindiniais klasikinės vedantos šaltiniais, ne kartą yra 
nurodęs pats. „Sekiau mokslą senovės indų raštų, kurie vadinami 
Vedomis“, - sakoma Vydūno leistame žurnale „Jaunimas“ (1912, rug- 
pjūčio mėn., p. 15). „Bet nuostabiausios žinios paeina iš indų Vedų, 
Upanišadų“, - rašoma kitame jo leistame žurnale „Darbymetis“ (1921, 
Nr. 4, p. 40). O ypatingą „Bhagavadgytos“ reikšmę Vydūno filosofinėje 
biografijoje rodo tas faktas, kad šią poemą, Indijoje laikomą vienu iš 
šventraščių, jis pats išvertė į lietuvių kalbą (1, t. 3, p. 408-492). 


ZŽMONIŠKUMO ESMĖ IR APRAIŠKOS 


„Nėra jokio vertingesnio dalyko už patį žmogų. Jo augimui viskas 
turėtų tarnauti: ir tikybos, ir bažnyčios“ (1, t. 1, p. 192),- skelbė Vydūnas. 
Šiuos žodžius galima laikyti jo filosofinių darbų, kūrybos bei veiklos 
credo. Tačiau tąjį credo mąstytojas ne vien postulavo ir vykdė kaip 
savaime aiškią, jokio pagrindimo nereikalaujančią tiesą. Jis gerai supra- 
to, jog būtina išsiaiškinti, kur slypi žmogaus esmė, kas daro tą esmę 
išskirtiniu reiškiniu pasaulyje, kokia to ypatingo reiškinio kilmė. Juk 
suprantant kaip aksiomas tai, kad žmogus yra savaiminė aukščiausia 
vertybė ir kad jis dar toli gražu nepasiekė tobulybės, į kurią veržtis 
būtina, reikėjo išsiaiškinti ir kitiems išaiškinti, kaip tos tobulybės siekti. 
O tai išsiaiškinti tėra įmanoma žinant, kokia yra žmogaus vieta pasau- 
lyje, kokia jo prigimtis ir kokios tiek išorinės, tiek vidinės kliūtys yra jos 
keitimuisi, taurėjimui. Paties Vydūno žodžiais tariant, svarbu, kad 
„Žmogus save ištyrinėtų, save lig giliausių asmenybės gelmių išmėgintų 
ir galutinį slėpinį susirastų“ (1, t. 2, p. 12). 

Dar ankstyvoje jaunystėje, religinio auklėjimo giliai paveiktas, 
būsimasis mąstytojas, stebėdamas dorovingą paprasto kaimiečio elgse- 
ną, liaudies žmogaus moraliniame tyrume įsikūnijantį žmoniškumą 
ėmė traktuoti kaip dieviškumo apraišką. Tuo dieviškumu jau būtų 
galima paaiškinti žmogaus, kaip aukščiausios realaus pasaulio verty- 
bės, prasmę. Iš dieviškumo jau savaime turėtų sekti tobulumas. Tačiau 
žmogus vis dėlto nėra tobulas, jo gyvenime ne visada vyrauja žmoniš- 
kumas. Kodėl taip yra? Ilgai Vydūnas ieškojo atsakymo į šį klausimą. 
Pradėjo nuo Biblijos, gilinosi į krikščionišką teologinę literatūrą, toliau 
susipažino su klasikine bei savo meto vokiečių filosofija, kurią Vydūnas 
studijavo pas įžymius jos atstovus Greisfvaldo, Halės, Leipcigo, Berly- 
no universitetuose, pasinėrė į teosofinę mistiką, o per ją pagaliau atėjo 
prie senovės indų „išmintingųjų mokslo“, kuris, kaip jam atrodė, 
lengviausiai paaiškinąs „visus žmogaus likimo klausimus“, įgalinąs 
žmogų „skaidriomis akimis žvelgti į gyvenimą“, leidžiąs pajausti, jog 
„visa yra tiksliai tvarkyta“ (1, t. 3, p. 157). 

Visose idealistinėse indų filosofijos sistemose žmogaus bei jo išsi- 
vadavimo problema kaip tik ir yra pagrindinė. Būties problema jose irgi 
niekur nesprendžiama atsietai nuo žmogaus likimo. Anot visų Indijos 
mąstytojų, „amžinoji moralinė tvarka“ būdinga ne tik žmogaus ir visuo- 
menės gyvenimui, bet ir visai kosminei būčiai, visatos vystymuisi. 
Žmogus esąs tos visatos labai prasminga dalis ir traktuojamas kaip 
materialiame pasaulyje įkalinta dvasinė esybė, kurios uždavinys - savo- 
mis pastangomis pasiekti laisvę, t.y. įveikti prie pasaulio rišančią jėgą ir 
visiems laikams grįžti į grynosios sąmonės būtį arba, kaip budistai 
vadina, nirvaną. Žmogaus esybės įkalinimas pasaulyje vykstąs pagal 
vadinamąjį karmos dėsnį, kurį galima traktuoti kaip visa apimantį kos- 
minio ir individualaus likimo dėsnį. Pasaulis esąs tarsi išbandymų sfera, 
per kurią žmogui reikia pereiti tam, kad jis aiškiai suvoktų savo dvasinę 
esmę, išmokdamas ją skirti nuo tariamai pasireiškusios būties, kurią 
advaitos atstovai traktuoja tiesiog kaip iliuzinę. Pagrindinė kentėjimo 
priežastis kaip tik ir esanti savo esmės užmiršimas, laikinojo žemiško 


gyvenimo traktavimas kaip tikrosios būties, materialaus pasaulio - kaip 

tikrosios realybės. Dėl to užsimiršimo, užuot nusimetęs karmos uždėtą 
naštą, t.y. užuot tinkamai vykdęs gyvenimo užduotį įveikti iliuzijas, 
žmogus savo žemiškais norais ir jiems patenkinti skirtais veiksmais tą 
naštą tik padidinąs ir pasisunkinąs savo likimą, uždelsiąs išsivadavimą, 
prailginąs buvimą iliuzijų pasaulyje. Vienas iš svarbiausių filosofijos 
uždavinių esąs paaiškinti, kaip tobulėjant atsikratyti tos naštos, ištrūkti 
iš tos nelaisvės. Tokiu savo, kaip filosofo, gyvenimo uždaviniu laikė ir 
Vydūnas. 

Vydūno filosofijoje žmogaus bei jo santykio su būtimi samprata 
panašiįvedantiškąją, o tai, kas šioje sampratoje liečia žmogaus situaciją 
dramatiškoje prieštaravimų kupinoje jo gyventoje epochoje, turi daug 
bendro su neovedantos atstovų (ypač Vivekanandos, Shri Aurobindo) 
koncepcijomis. „Kaip visiems regima, žmogus yra aukščiausias ir tobu- 
liausias regimo pasaulio gyvis“, - konstatuoja mąstytojas, kartu pažy- 
mėdamas, jog tasai „tobulumas nesiranda pavidale ir tojo gyvybėje, 
neigijo sąmonėje“, t.y. jog žmogaus esmės nėra jo materialioj prigimty. 
Toji esmė glūdinti dvasinėje būtyje: „Pilnai išmintingas žmogus žino 
save esantį amžinoj Visatos Priežastyj, save esantį vieną su šita Priežas- 
timi“ (1, t. 1, p. 55). Šiais žodžiais aiškiai nusakyta vedantos idėja (ji 
akcentuojama ir jogos sistemoje) apie individualios sielos (atmano) ir 
dvasinės visumos - absoliuto (brahmano) tapatumą. Amžinoji Visatos 
Priežastis — tai pati dvasinė būtis, absoliutas. Kaip daugelį kartų pabrė- 
žė Vydūnas, iš tos būties viskas kyla, viskas joje būna ir vėl į ją sugrįžta. 
Kitaip tariant, dvasinis absoliutas ir tėra vienintelė tikroji realybė, 
visata - jo pasireiškimas, tam tikra jo būsena, kurią galima palyginti su 
sapnu. Pasaulis, anot Vydūno, absoliuto dalis, išsisklaidžiusi į „sap- 
nuotąją daugybę“, į reiškinių gausą ir įvairovę. Advaita vedantoje ją 
atitiktų absoliuto žaismas, iliuzinis vaizdas, apie kurį, tarsi sekdamas 
Shankara, kalba ir mūsų mąstytojas: „Išmintingajam viskas, kas pra- 
gaišta, ir visas pasaulis tėra tik vaizdas“ (1,t. 1, p. 31-32). Tačiau Vydūnas 
neina iki galo su advaitistais ir to vaizdo nelaiko gryna iliuzija. Shan- 
karos akcentuojamą iliuziškumą mūsų mąstytojas, panašiai kaip Vive- 
kananda, Gandhi ar Shri Aurobindo, traktuoja kaip pasaulio reiškinių 

nepastovumą, nuolatinį kitimą. Pasaulis, anot Vydūno, „ne daiktingas, 
būvąs dalykas, bet vyksmas“, tačiau ne iliuzinis, o realus, kaip ir pats 
absoliutas, kurio apraiška — šis pasaulis. 

Laikydamasis idealistinio monizmo pozicijų ir kartu pripažinda- 
mas pasaulio realumą, Vydūnas yra artimesnis skirtybinio monizmo 
(višišta-advaitos) filosofams. Pats dvasinis absoliutas, panašiai kaip 
višišta-advaitoje, Vydūno traktuojamas kaip subjektas, o pasaulis — 
kaip objektas, tik ne kaip vienas šalia kito esantys, o kaip tos pačios 
dvasinės būties momentai. Absoliutas -imamentinė pasaulio priežastis, 
o pats pasaulis — išorinis jo pasireiškimas, jo savimonės įkūnijimas, 
savęs suvokimo priemonė. Nuolatinis pasaulio sąmonėjimas - evoliu- 
cija — reiškia absoliuto susivokimą, pasireiškimo daugeriopumu (reiš- 
kinių pasauliu) - involiucijos - paneigimą, grįžimą į save patį, bet jau 
į suvoktą - į „Žinomąją vienybę“. Čia galima įžvelgti analogiją ir su 
G.Hegelio trim absoliutinės idėjos raidos etapais. Evoliucijos procese 
labiausiai išryškėja žmogaus būties, ypač jo tobulėjimo, prasmė. Anot 
Vydūno, visa būtis - dvasinė vienovė, tačiau ji suprantama ne visiškai 
panteistiškai, o veikiau panenteistiškai - absoliutas esąs ne visas tapęs 
pasauliu, o tik jo dalis. Vadinasi, tuo pat metu yra du skirtingi absoliuto 
būviai — grynoji, nepasireiškusioji, amžina nekintanti dvasia, kuri 
apibūdinama kaip materija. Materija sudaro poliarinę grynajai dvasiai 
būseną, bet dėl to nenustoja dvasingumo - ji irgi sąmoninga, tik joje 
skirtingi to sąmoningumo lygiai, kurie prilygsta evoliucijos pakopoms. 

Grubiausios, negyvosios materijos sąmoningumas reiškiasi tiktai 
buvimu, vydūniškai tariant, „esimu“, atomų judėjimu bei jų sugebėji- 
mu sudaryti įvairias struktūras, fizinių jėgų veikimu. Subtilesnė forma, 
aukštesniu sąmoningumu materija reiškiasi vitališkumu gyvybės sfero- 
je, kurios esmę grynu pavidalu realizuoja augmenija. Dar aukštesnis 
sąmoningumas - gyvūniškumas, įvairiausių instinktų įsakmiai patenki- 
nimo reikalaujančių geismų lygyje išreiškiąs veiklųjį, aktyvųjį materijos 
pradą. Gyvūniškume sublyksi ir dar šviesesnio sąmoningumo pradai — 
rūšinė savimonė bei primityvaus protavimo apraiškos aukštesniuosiuo- 


se gyvūnuose. Tie pradai visiškai išsiskleidžia žmoguje, tapdami aiškia 

individualia savimone bei kūrybiškai besireiškiančia proto galia. Šios 
galios reiškimosi sfera sudaro ketvirtąją, aukščiausiąją, materijos sąmo- 
ningumo pakopą. 

Tose keturiose sferose telpa reiškinių pasaulis - gamta. Į tą pasaulį, 
kaip jo aukščiausia būtybė, įeina ir žmogus. Šios sferos nėra viena nuo 
kitos izoliuotos, o įeina viena į kitą - žemesnioji sudaro galimybę 
aukštesniajai reikštis ir per tą aukštesniąją įgyja savo tikrąjį reikšmingu- 
mą. Augale mineralu reiškiasi augmeniškumo pradas, gyvūne - mine- 
ralu ir augmenim - gyvūniškumo pradas, žmoguje - visais trim pradais 
ir dar ketvirtu — protingumu — žmoniškumas. Tačiau žmoniškumas, 
reikšdamasis visomis keturiomis sferomis, o ypač protingumu, yra jau 
nebe materialios, o grynosios dvasios sferų — visagalybės, išminties bei 
meilės (atma —- budhi - mano) - pradas. Tokiu būdu žmoguje, kaip 
mikrokosmose, telpa visa visata: „Mes esame pasaulio dalelė, o vėl visas 
pasaulis yra mumyse“ (1, t. 2, p. 137). Žmogumi yra pasiekta dabartinė 
aukščiausia pakopa - per jį, jo savimonę, per jo patiriamą dvasingumą 
absoliutas yra suvokęs save patį. Žmogus, sąmoningai siekiąs dvasinio 
šviesumo, žinąs, kaip jo siekti, ir įgaunąs galią jį pasiekti, yra absoliutan 
grįžtanti jo dalelė. Tas grįžimas - viso gamtos vyksmo tikslas. Remdama- 
sis ne tik indiškaisiais šaltiniais, bet ir vieno iš savo mokytojų, pagrin- 
dinio imanentinės filosofijos atstovo V.Shuppe's mintimis, Vydūnas 
tvirtina: „Taip matyti, jog gamta, ką steigiasi apsireikšti, ant aukštesnio 
laipsnio sąmone, galutinai nori apsireikšti išmanymu, sąžine, Išminti- 
mi. Tad pasirodo todėl viso pasaulio gyvenimo tikslu“ (1, t. 1, p. 56). 

Tačiau žmoguje, pačioje aukščiausioje pakopoje į galutinį „viso 
pasaulio gyvenimo tikslą“, ne tik švyti ryškiausia sąmonės šviesa, bet ir 
kyla bene didžiausi evoliucijos sunkumai. Visatos vyksmą, kad ir turintį 
aiškią kryptį, Vydūnas vaizduoja ne kaip idilišką dvasios įsivyravimą, 
o kaip dramatišką procesą, kuriame grumiasi dvi stiprios jėgos - sąmo- 
ningumas ir nesąmoningumas, du pagrindiniai tos visatos atributai. 

Materija Vydūno filosofijoje traktuojama ne kaip pasyvi inertiška 
masė, o kaip aktyviai veikianti, į save visa traukianti substancijos dalis. 
Materijos veiksmą nulemenčios trys jai būdingos savybės arba gunai, 

kurie žymia dalimi atitinka visatos sąmoningumo laipsnius - tai žamas 
(tamsumas,inertiškumas), radždas (aktyvumas, veiklumas, karštumas) ir 
satva (aiškumas, šviesumas). Šitų gunų kombinacijos sudaro pasaulio 
įvairovę. Dvasiniam pradui reikia nugalėti jų veikimą, dėl kurio atsiran- 
da klaidingas to prado susitapatinimas su jų deriniu, įgavusiu žemiško 
žmogaus, t.y. kūno gyvybės, geismų, proto kombinacijos, pavidalą. 
Tiktai per atkaklią kovą su jais, per jų tikrosios prigimties bei savo 
dvasinės esmės supratimą ir tėra įmanomas išsivadavimas. Ši pasaulio 
ir Žmogaus, kaip gunų kombinacijos, koncepcija, kuria daugiausia 
remiamasi Vydūno traktate „Likimo kilmė“, perimta iš „Bhagavadgy- 
tos“. Toji koncepcija į vedantos sistemą pateko iš dualistinės sankjos 
sistemos, kurioje gunai yra materijos (prakritės) imanentinės savybės, 
veikiančios pačios iš savęs ir visiškai nepriklausančios nuo dvasios 
(purušos), kuri į pasaulio vyksmą nesikiša. „Bhagavadgytoje“ gunai yra 
nebe tiek materijos potencijos, kiek absoliuto amžinos ypatybės, kurio- 
mis jis gali pasireikšti kurdamas pasaulio įvairovę. Taip juos traktuoja 
ir Vydūnas. Satvą, pavyzdžiui, jis apibūdina jau kaip dvasios atributą, 
t.y. kaip „šviesą - esybę —- sąmonę - teisybę“ (1, t. 2, p. 145). 
Kalbėdamas apie žmoniškumo esmę, mūsų mąstytojas nesitenki- 
na apibūdinęs ją kaip abstraktų dvasinį pradą, kaip absoliuto kibirkštį, 
iš jo išeinančią ir vėl į jį grįžtančią. Patekęs į materialų pasaulį, tasai 
dvasinis pradas turįs savo uždavinį - taurinti žemesniąsias to pasaulio 
galias, padėti jo sąmonėjimui. Anot Vydūno, kiekvienas „žmogus pa- 
saulio Kūrėjo vartojamas kaip priemonė visam gyvenimui gyvinti ir 
tobulinti“ (1, t. 3, p. 416). Panašiai tvirtina ir hinduizmo reformatorius 
A.Gošas, kuris, aiškindamas savo integralinę jogą ir remdamasis „Bha- 
gavadgyta“, nurodo, jog išsivadavimo tikslas yra ne tiek transcenden- 
tinio absoliuto pasiekimas, kiek susijungimas su pasireiškusiuoju ab- 
soliutu, per žmogų pažįstančiu save ir jo pagalba keičiančiu pasaulį. 
Žmoniškumas, t.y. žmoguje įsikūnijęs dvasingumas, anot Vydūno, yra 
viso žmogaus gyvenimo tikrasis tvarkytojas, visų kitų jame besireiš- 
kiančių galių valdytojas. Jo veikimas matosi visoje žmogaus elgsenoje 


bei veikloje, santykiuose su kitais žmonėmis, su išoriniu pasauliu ir 

pačiu savimi. Žmogaus dvasingumo požymiais, nebegalimais kildinti 
iš gamtos galių veikimo, Vydūnas laiko savimonę („ašainę sąmonę“), 
intuiciją, sąžinę, meilę, laisvą valią, dorumą, gebėjimą jausti ir kurti 
grožį, religinį išgyvenimą. Nuo tų savybių pasireiškimo labiausiai 
priklausanti asmenybės darbų ir viso gyvenimo žmoniškoji vertė. 


DoROS BEI DOROVĖS SAMPRATA 


Kaip matėme, žmogui bei jo gyvenimui Vydūnas skiria ypatingą reikš- 
mę būties vyksme, pabrėžia jo misijos pasaulyje išskirtinumą. Žmoniš- 
kumas, anot mąstytojo, „žemiškame gyvenime yra vyraujančioji galia“ 
ir „visas pasaulio gyvenimas žmoniškumo tarsi kaitinamas“ (1,t.1, p. 413, 
414). Tačiau realiame gyvenime, apimančiame tiek socialinius santy- 
kius, tiek žmogaus santykį su gamta bei pačiu savimi, žmoniškumas 
„gana dažnai netenka šios savo reikšmės“, t.y. neatlieka tos misijos, 
kuriai jis pašauktas. Vydūno teigimu, „žmogus dar tėra pakelyje“ į 
tikrąją dvasios karalystę, kuri galutinai užvaldysianti žemiškąjį gyve- 
nimą. Dvasinė esmė žmoguje dar nėra pakankamai laisva ir negali 
visiškai tvarkyti jame veikiančių kitų galių reiškimosi. Kitaip tariant, 
nėra griežtai laikomasi tų galių hierarchijos, nepasiekta jų harmonijos. 
Kuo aukštesnė galia - tuo ji aktyvesnė, stipresnė, tuo energingesnio 
valdymo reikalinga. Grynosios dvasios nepasiekusių šių galių (kūniš- 
kumo, gyvybiškumo, proto) visumą Vydūnas vadina „pažmonišku- 
mu“, „žmoniškumo papėde“ ir pan. Darnus jų veikimas turįs tapti 
priemone tikrąjam žmoniškumui laisvai, nevaržomai reikštis: „Aišku, 
kad tauriausias žmogaus asmenybės veiksnys yra žmoniškumo pradas. 
Jam visas pažmoniškumas turi būti apsireiškimo jėga“ (1, t. 1, p. 494). 
Visų galių darnos siekimas esąs vienas iš svarbiausių žmogaus tobulė- 
jimo uždavinių. 

Tačiau kad ir koks dar netobulas būtų žmogus, kad ir kaip stipriai 
jame reikštųsi „pažmoniškumas“, jame vis dėlto jaučiama žmoniškumo 
persvara. Tą žmoniškumo vyravimą žmogaus asmenybėje, visų „pažmo- 
niškumo“ jėgų suvaldymą, subordinavimą dvasinei esmei Vydūnas 

apibūdina kaip dorą. „Dora, - teigia mąstytojas, - yra tam tikras žmo- 
niškumo esmės santykiavimas su pažmoniškumu žmogaus asmenybėje 
ir toliau vieno žmogaus esmės su kitojo žmogaus esme ir jo pažmoniš- 
kumu“ (1,t. 1, p. 495). Apie dorą, anot Vydūno, tegalima kalbėti tik tada, 
kai žmoniškumas nors kiek yra aiškesnis už „pažmoniškumą“, t.y. kai 
žmogaus gamtiniai pradai veikia ne stichiškai, o bent minimaliai pa- 
klūsta dvasinei jo esmei. Dora Vydūno filosofijoje laikoma tokiu reiš- 
kiniu, kurį „neginčijamai vertiname kaip tiesioginį žmoniškumo po- 
žymį“. Josios lygis esąs matuojamas tuo, kiekindivido dvasinė esmė yra 
įvaldžiusi „pažmoniškumo“ galias, t.y. kiek jo asmenybės struktūroje 
„Matyti patsai žmogus“, kiekjo elgesys yra „nustatytas iš vidaus“ ir yra 
laisvas nuo išorinių aplinkybių, bei jų veikimo savojo gamtiškumo, 
kiek jame realizuojama privalomybė dvasinės būties atžvilgiu. „Laisvė 
arba, geriau sakant, dykybė yra galimumas pačiai žmogiškajai esmei 
apsireikšti. Taip rodos reikėtų išmanyti doros prasmę ir reikšmę“ (1, t. 1, 
p. 499), - teigia mąstytojas. Taip apibūdinamas doros vertės kriterijus 
bei pabrėždamas jos autonomiškumą materialaus pasaulio atžvilgiu, 
Vydūnas visiškai solidarizuojasi su vokiečių klasikinės filosofijos pra- 
dininku I.Kantu, dorovę traktavusiu kaip sritį, kurioje žmogus esąs 
laisvas nuo išorinės būtinybės, nuo gamtos sąlygoto priežastingumo. 

Ieškodamas doros specifikos, Vydūnas nesitenkina apibūdinęs ją 
tik kaip žmoniškumo esmės apraišką. Tokie pat kaip ir dora „tiesioginiai 
žmoniškumo požymiai“, anot mąstytojo, yra dar mokslas ir menas. 
Kiekviena iš šių trijų žmoniškumo reiškimosi gyvenime formų tą žmo- 
niškumą savaip realizuoja. Mokslo, kurio pagrindinė jėga yra protas, 
pagalba žmogus pažįsta materialų pasaulį, kuriasi jo supratimą, jį įvaldo 
ir pagal savo išgales bei poreikius pertvarko. Mokslas, pasak Vydūno, 
esąs gamtoje vykstančio kūrybos proceso tęsinys, tik jame veikia žmo- 
niškumo lygį pasiekęs protu besireiškiąs sąmoningumas. Kuo švieses- 
nis tas sąmoningumas, tuo skaidresnis žmogaus mąstymas, tuo huma- 
niškesnis mokslo kryptingumas, tuo mažiau pavojų suabsoliutinti jo 
teikiamą pažinimo medžiagą, daiktų ir reiškinių pasaulį, tuo pačiu 
beatodairiškai pasiduoti to pasaulio traukai. Menu reiškiasi žmogaus 

asmenybė, jo dvasinis pradas, kuris sukurtuose dalykuose tarsi įsidaik- 
tina, tampa jusliškai suvokiamas. Menas, anot Vydūno, „savo būdu 
kuria kiekvienu veikalu mažą pasaulį, kaip to pasaulio supratimu nori 
kiekvienas žmogus“ (1, t. 3, p. 338). Menas gimstąs „iš žmoniškumo 
esmės, kada ji ryžtasi daiktų pasaulyje kurti vaizdus ir pavidalus“ (1, 
t. 1, p. 469). Kai tos esmės kūrinyje nesimato, jame nėra ir meno - tėra 
tik paprastas dirbinys, kuriame atsispindi protavimas ir geismai, t.y. 
„pažmoniškumas“. Panašiai, anot Vydūno, yra ir su dora - elgesio, iš 
kurio tesimato „pažmoniškumas“, negalima apibūdinti kaip dorovin- 
go. Tačiau dora nuo meno ir mokslo skiriasi tuo, kad ji yra tarsi 
neapčiuopiama, nesudaiktinama, neturinti savo veikimo sferos mate- 
rialioje aplinkoje. Ji pati lyg ir neveikia, o taip organizuoja pažmoniš- 
kųjų galių veikimą, kad iš jo matytųsi, jog jomis reiškiasi tikrai dvasin- 
gas žmogus. „Doroje, - teigia Vydūnas, - žmogaus esmė laikosi lyg 
atsitraukusi nuo jo, tarsi prižiūrėdama visas kitas asmenybės galias iš 
aukšto“ (1,t. 1, p. 494). Tad doros esmę sudaro visos asmenybės elgsenos 
sužmoginimas, sudvasinimas. Toji elgsena ir yra doros reiškimosi, jos 
įsikūnijimo sfera, tik įsikūnija ji ne materialiuose daiktuose, kaip mene, 
o tame, kad „dvasia — siela vyrauja ant visų asmens gyvenimo sričių 
jėgų“ (1, t. 1, p. 272). 

Taigi Vydūnas ypač pabrėžia reguliatyvinę doros funkciją asme- 
nybės elgesyje, tik tą funkciją jis sieja ne su socialinėmis žmogaus 
gyvenimo reikmėmis, o su dvasine jo prigimtimi, t.y. ontologizuoja jos 
genezę. Pagrindinį reguliuotojo vaidmenį, mąstytojo įsitikinimu, atlie- 
ka ne visuomenėje įsigalėjusios dorovės normos, o metafiziškai supran- 
tamas dvasinis žmogaus pradas. Tokiu būdu jis pabrėžia vidinių motyvų 
svarbą asmenybės doroviniame elgesyje, tuos motyvus laiko specifiniu 
dorovės reguliacijos bruožu. „Yra, tiesa, ir tokių žmonių, kurie tiki, kad 
dora esanti žmonių elgesys, juo pildant tam tikrus įsakymus, — rašo 
Vydūnas. - Bet tada žmonės būtų tiktai svetimos valios įrankiai, būtų 
mašinos“ (1, t. 1, p. 493-494). 

Konkrečiai žmogaus elgsenoje bei gyvenime dora reiškiasi dory- 


bėmis, iš kurių pagrindinės, anot Vydūno, esančios teisingumas, malo- 

numas, taurumas, kantrumas, garbingumas, meilė. Jas mąstytojas apibū- 
dina kaip žmoniškumo spindulius. Tačiau pats tų dorybių reiškimas dar 
nėra tikroji dora - jį galima laikyti tik „doros atšvaita“ , „bet ir tai tik tada, 
jeigu dorybės paties žmogaus savo valia reiškiamos, o ne kitiems tai 
liepiant“ (1, t. 1, p. 496). Vadinasi, ir ne kiekvienas dorovingas veiksmas 
ar jame įsikūnijusi dorybė turi tikrai dorovinę prasmę - dorovė turinti 
natūraliai sekti iš giluminių žmogaus intencijų, iš nuoširdaus jo noro 
reikšti žmoniškumą bei kituose jį žadinti, o ne iš kokio nors išskaičiavi- 
mo, aplinkybių diktato ar paklusnumo normai. Pagrindinė doros reiš- 
kimosi sąlyga, anot Vydūno, yra laisva valia, pasirinkimo laisvė, kurią 
turįs kiekvienas žmogus. „Ir žemasis žmogus jaučiasi galįs vienaip ar 
antraip pasielgti, — aiškina mąstytojas. — Šitas jausmas yra pirmasis 
pradinis laisvos valios reiškinys“ (1,t. 2, p. 37). Laisvą valią Vydūnas laiko 
„ypatišku žmogaus esybės žymiu“, viena iš akivaizdžiausių jo dvasinės 
esmės apraiškų. Tai, kad ne visada yra realios galimybės tą valią išreikšti, 
nepaneigia paties jos buvimo. Tai, kad surakintas kalinys negali paeiti, 
nereiškia, kad jis neturi jėgų eiti, aiškina Vydūnas. Žmogaus valią 
neretai galima palyginti su tokiu kaliniu: būdama dvasinė jėga, ji negali 
pasireikšti dėl to, kad pernelyg sunkios būna aplinkybės, o labiausiai 
dėlto, kad pernelyg aktyvios asmenybėje būna „pažmoniškumo“ jėgos, 
kurios užuot tapusios valios reiškimo įrankiais ją pačią tiesiog pavergia, 
sunaikina. Jų pagalba laisvos valios žmogui labai reikalinga — be jų 
žmoniškoji esmė negalėtų veikti pasaulyje, bet jos dažnai valios balsui 
nepaklūsta. Įsisiautėjus geismams ir jausmams, kartais atrodo, jog žmo- 
gus elgiasi prieš savo paties valią, kuri tokiam elgesiui nepritaria, bet ir 
nepajėgia jo pakeisti. 

Valios stiprinimą, jos išlaisvinimą Vydūnas traktuoja kaip „pa- 
žmogiškųjų“ jėgų suvaldymą, kaip jų uždedamų grandinių sutrau- 
kymą, kaip jųjų veiklos pajungimą žmoniškumo esmei reikšti. Žmogaus 
valios pavergimas esąs ne kas kita, kaip jo esmės sutapatinimas su 
gamtiškųjų „pažmoniškumo“ jėgų visuma. Patsai žmogus turįs būti 
jame veikiančio gamtiškumo prižiūrėtojas, bet „žiūrėdamas jisai save 


visiškai užmiršta ir su gamtos veikimu taip labai sutinka, jog tiki save 

patį veikiant“ (1, t. 2, p. 149). Žmogaus esmė yra visada ta pati, nekin- 
tanti, keičiasi (gerėja ar blogėja) tik jos reiškimosi galimybės bei prie- 
monės. Viena iš galingiausių tos esmės apraiškų — išmintis, tikrojo 
žinojimo apie būtį galia. Kuo ji skaidresnė, tuo dvasingesnis žmogaus 
gyvenimas, bet tasai skaidrumas priklauso nuo prigimties tobulumo. 
Anot vaizdaus Vydūno palyginimo, „Išmintis yra liepsna, o prigimtis 
žvakė. Žvakei esant netinkamai, ir šviesa menka <...>. Norint įgauti 
šviesesnę išmintį, reikia taisyti prigimtį (1, t. 1, p. 70). Tas pats pasaky- 
tina ir apie vydūniškai suprantamą valios galingumo stiprinimą: žmo- 
gus, norėdamas, kad kuo daugiau jo gyvenime reikštų valia, turi 
tobulinti savo prigimtį bei šviesinti žinojimą apie visatą ir save, vado- 
vautis išmintimi, klausytis jos balso. Tačiau tasai išminties balsas būna 
pakankamai stiprus tada, kai žmogus tauriai, dorai gyvena. Vydūno 
įsitikinimu, „reikia pirma šventu būti, tada išmintis randasi savaime“ 
(1,t. 2, p. 40). Vadinasi, doras gyvenimas yra pirmoji tiek tikrojo būties 
pažinimo, tiek dvasinio išsivadavimo sąlyga. Tą patį pabrėžė visos 
idealistinės indų filosofijos mokyklos. 

Ieškodamas vidinių žmogaus dorovingo elgesio prielaidų, Vydū- 
nas ypatingą dėmesį atkreipė į sąžinę. Būtent ją mąstytojas laiko išmin- 
ties balsu žmoguje. Kai iškyla pasirinkimo būtinybė ar kai žmoguje 
stengiasi įsivyrauti su geismų patenkinimu susiję norai, teisingą spren- 
dimą padiktuoja „ypatingas žinojimas, ypatingas išminties raginimas“, 
kurį Vydūnas ir vadina „valios šviesa“ arba sąžine. Mąstytojas pripažįs- 
ta,jog ne visada tam sąžinės sprendimui paklūstama, tačiau pažymi, kad 
dėljo teisingumo paprastai nesiginčijama. Sąžinė, jei ir ne visada pajėgi 
užkirsti kelią dorą pažeidžiantiems poelgiams, visada juos bekompro- 
misiškai iš žmoniškumo pozicijų vertina ir teisia. Ji, Vydūno manymu, 
yra asmenybės savimonės gelmėse slypinti, betarpiškai iš pačios dvasi- 
nės esmės kylanti, niekada neklystanti savęs vertinimo galia, kuria 
tikima be jokių įrodymų intuityviai. Sąžinę, kaipo asmenybės sugebė- 
jimą teisti save, intuityviai, be ilgų proto svarstymų, nešališkai ir mora- 
liniu atžvilgiu dažniausiai teisingai vertinti savo poelgius, Vydūnas 


traktuoja kaip itin akivaizdų žmogaus dvasingumo požymį, o ne kaip 

visuomenėje įgyjamo socialinio patyrimo, sąmoningai ir nesąmoningai 
vykusio auklėjimo bei saviauklos rezultatų kvintesenciją. Kurio sąžinė 
galingesnė ir įsakmiai valdo elgesį, tas žmogus ir esąs geresnis, kilnesnis. 
„Sąžinės galybė yra tikriausia žmogaus būties rodyklė, - teigia mąstyto- 
jas. - Jai tvirtėjant, pasirodo ir vis daugiau kiti žmogaus Didybės pažy- 
miai (1, t. 2, p. 39). Tie „pažymiai“ - savimonė, išmintis, grožio pajauta, 
laisva valia ir kt. Iš darnios jų sąveikos gimstančios ir svarbiausios 
dorybės - meilė, skaistybė, kantrybė, teisingumas, kurios yra „lyg žmo- 
gaus Didybės oras arba kvapas“ (1, t. 2, p. 40). Iš visų Vydūno aiškinimų 
išplaukia, jog sąžinė yra dorumo šerdis, visas dorybes iš dvasinės esmės 
semiamais syvais maitinanti šaknis. 

Doros sąvoka Vydūno filosofijoje vartojama individualaus asme- 
nybės dorovingumo prasme. To dorovingumo, arba doros, šaknys 
glūdinčios vidiniame žmogaus pasaulyje, dvasinėje žmoniškumo es- 
mėje. Dorą, anot mąstytojo, pagimdo ne išorinio gyvenimo poreikiai, 
materialiniai interesai, o Žmogaus dvasinio reiškimosi, jo esmės atsi- 
skleidimo būtinybė. Tačiau Vydūnas kalba ne tik apie dorą, bet ir apie 
dorovę, kurią apibūdindamas pereina į socialinio gyvenimo plotmę. 
Nors svarbiausios žmoniškumo apraiškos —- mokslas, menas ir dora, 
Vydūno aiškinimu, kyla iš atskiros asmenybės ir yra individualaus 
pobūdžio (tasai individualumas mažiau esąs išreikštas moksle), tačiau 
vystomos ir ugdomos jos tėra tiktai „draugijiniame“, t.y. visuomenės, 
gyvenime. Ypač tame gyvenime esąs svarbus doros vaidmuo. Žmonėms 
santykiaujant vieniems su kitais, dora tampa tiesiog būtina, „yra jiems 
pareiga“. Vienas žmogus pats, rodos, nei nebūtų doros reikalingas“ (1, 
t. 1, p. 272). Nors Vydūnas aiškina, jog toks atrodymas tėra tiktai 
regimybė, nes atskiro žmogaus gyvenime „pažmoniškumo“ suvaldy- 
mas yra taip pat svarbus, tačiau kartu pabrėžia, jog žmoniškumo esmės 
vyravimas, t.y. dora, tegali išryškėti tiktai „žmogui susieinant su kitais 
žmonėmis“. „Tuojau tada numanyti ypatingi santykiai, ypatinga jų 
sutarimo ar nesutarimo tvarka, arba dora“ (1,t. 1, p. 272). Tasai žmoniš- 
kumo esmių santykiavimas ir sudarąs dorovę. Mąstytojo teigimu, „do- 
rovėje Žmogaus esmė atsišaukia į kitų žmonių esmę“ (1, t. 1, p. 496). 

Žmonių santykiuose atskiros asmenybės dora tarsi įsidaiktina, iš vi- 
daus iškyla į paviršių, tampa akivaizdžiai pajaučiama. Šia prasme ji 
esanti panaši į meną. Paties Vydūno žodžiais tariant, dora „prilygsta 
tame menui, kad ji yra žmoniškumas pastebimas, taip sakant, regimuose 
dalykuose, būtent žmonių santykiuose“ (1,t. 1, p. 272). Tuose santykiuo- 
se dorane tikatsiskleidžia, bet ir įgauna galimybę aktyviai reikštis, o tuo 
pačiu tvirtėti, tobulėti. Žmogui atsiranda aktuali būtinybė įveikti „pa- 
žmoniškumo“ maitinamą savąjį egocentrizmą ir taip stiprinti savo 
dvasinės esmės vaidmenį, pačiam doroviškai bręsti ir tobulėti bei savo 
žmoniškumu veikti kitus. 

Pažymėdamas, kad žmonių santykiuose atskirų asmenybių dora 
išryškinama ir ugdoma, Vydūnas kartu pabrėžia ir tų santykių ne- 
įmanomumą be dorovės. Mąstytojo tvirtinimu, dora atlieka elgesio 
vidinio reguliatoriaus vaidmenį, o dorovė - išorinio reguliatoriaus. 
„Žmogus laukia iš žmogaus žmoniškumo jų santykiuose. Kitaip jie 
negali gyventi šalia viens antro. Todėl dora žmonėms pasirodo tikrai 
būtina“ (1, t. 1, p. 274). Reikia pažymėti, kad ankstesniuose savo veika- 
luose Vydūnas tiek individualiam dorovingumui, tiek dorovei apibū- 
dinti vartojo tik doros sąvoką. Viename iš paskutiniųjų filosofinių 
traktatų „Sąmonė“ vartojamos doros ir dorovės sąvokos, nusakomas 
skirtingas jų turinys, tačiau ir čionai tas skirtingumas nėra ypatingai 
akcentuojamas. Pripažindamas socialinio dorovės vaidmens reikšmin- 
gumą, mąstytojas ją kildina irgi ne iš socialinių žmogaus ir visuomenės 
formavimosi prielaidų, o apibūdina kaip individualių metafiziškai 
suprantamų žmoniškumo esmių sąveikos rezultatą. Dorovė, anot Vydū- 
no,ne istoriškai formuojasi, o tik ima pasireikšti, kai žmonėms prireikia 
bendrauti. Ji tiesiog išauga iš doros. 

Tačiau kalbėdamas apie atskiro žmogaus doros formavimąsi, mąs- 
tytojas nepalieka nuošalyje socialinių veiksnių vaidmens tame forma- 
vimesi. Gimusiame žmoguje, anot Vydūno, jo dvasinė esmė teturi tik 
potencialią galią, kuri per gyvenimą privalėtų visu ryškumu atsiskleis- 
ti. Didžiąja dalimi tas atsiskleidimas vykstąs paties žmogaus pastango- 
mis, bet postūmį jam duoda ir stimuliuoja aplinkinis pasaulis, ypač 

žmonių santykiai, juose pasireiškiąs žmoniškumas. Labiausiai bręstantį 
žmogų veikia šeima bei visa artimiausia socialinė aplinka. Anot Vydū- 
no, dora „gimsta, kad iš tėvų pusės veikia ne vieno kūno jausmų- 
geismų ir minčių galios, bet patsai žmoniškumas, kursai vaikuose 
žadina jų žmoniškumą“ (1, t. 1, p. 272). Tuo žmoniškumo žadinimu bei 
ugdymu iš esmės ir prasidedančios tėvų funkcijos. Tiesa, jos prasideda 
labai anksti - nuo tos akimirkos, kai pasitinkamas gimstantis žmogus. 
Tuo pasitikimu ir visu tolesniu elgesiu su naujuoju žmogumi tampama 
tėvais. Tačiau individas, kaip žmogus, formuojasi ne tik tėvų bei kitų 
šeimos narių auginamas ir auklėjamas. Jį supa, jam beaugant, nuolat 
platėjanti tolesnė socialinė aplinka - giminių ratas, luomas, tauta, visų 
žmonių bendrija. Šie vis didesnius žmonių sluoksnius apimą sociali- 
niai dariniai, mąstytojo įsitikinimu, kiekvienas vis aukštesniu laipsniu 
padeda besiformuojančiam individui įveikti prigimties ribojamo dva- 
sinio akiračio siaurumą, egocentrinį individualizmą. Tokia esanti pa- 
grindinė šių darinių paskirtis. Jie apibūdinami kaip dvasinio absoliuto 
involiucijos į pasaulio įvairovę rezultatas. Kol žmogus suvokia savo 
sąmonės visuotinumą, pasijaučia esąs visos žmonių bendrijos ląstelė, 
ima sąmoningai stengtis įsilieti į žmoniją ir gyventi jos interesais, 
nueinamas ilgas kelias. Tas keleto etapų kelias, anot Vydūno, žymia 
dalimi sąlygojąs bei stimuliuojąs asmenybės vidinį brendimą, poten- 
cialių dvasios galių išlaisvinimą, doros stiprėjimą, žmogiškojo taurumo 
ryškėjimą. „Šeima, giminė, tauta nėra savaime vertybės, - aiškina mąs- 
tytojas. — Jos tokiomis tiktai pasidaro, jeigu žmoniškumas jose gali 
reikštis ir tuo gyvenime įsigyti savo reikšmę“ (1,t. 1, p. 497). Žmogus pats 
vienas dažnai būna per silpnas savajai dvasinei esmei suaktyvinti, 
„pažmoniškumui“ įveikti. Tam esanti reikalinga iš kitų sklindanti 
sąmonės ir sąžinės šviesa, o visai silpnadvasiams — netgi prievarta, 
griežtesnės normos ar net įstatymai, reiklus viešosios nuomonės, kurią 
Vydūnas vadina „viešąja sąžine“ , teismas. Kai žmogus ima savo pastan- 
gomis ugdyti žmoniškumą, stiprinti dorą, visos prievartinės priemonės 
bei papildomos sąlygos tampa nebereikalingos, išryškėja jų pagalbinė, 
o ne savaiminė vertė. Anot mąstytojo, „viešąją sąžinę galėtume lyginti 

su šviesa, kuri danguje iš po debesies kraštų šviečia. Ne ji nušviečia 
saulę, bet ji teka iš saulės <...>. Nuslinkus pažmoniškumo tamsai, 
žmogaus esmė šviečia, ir jo sąžinė, šviesėjusi ašainė jo sąmonė, jį 
vedžioja po gyvenimą“ (1, t. 1, p. 499). Toji „ašainė“ sąmonė, o ne 
aplinkinis pasaulis ir jo vyksmai, esanti vienintelė tikroji žmogaus 
likimo audėja. Išreikšdama žmogaus valią, ji valdo tai, kas kyla iš 
aplinkos, pasinaudoja tuo, ką teikia gyvenimas. Anot Vydūno, svarbu, 
kad ji būtų budri ir teisingai orientuotųsi būtyje ir reiškinių pasaulyje. 


BŪTINYBĖ TOBULĖTI 


Vydūno įsitikinimu, žmogus netobulas esąs dėl to, kad jame veikian- 
čios „pažmoniškumo“ galios yra išsiveržusios iš žmoniškumo kontrolės 
ir labai daug lemiančios jo gyvenime. „Visų daugiausia padaro, - 
aiškina mąstytojas,- kad, apskritai imant, žmogus labai domisi pažmo- 
niškumu ir jam leidžia užplūsti visą jo sąmonę. Ir tuo jam palieka 
vadovybę žmogaus gyvenime. Pažmoniškumas net nustato gyvenimo 
supratimą“ (1,t. 1, p. 414-415). Visoje būtyje vykstanti sąmoningumo ir 
nesąmoningumo kova žmoguje, anot Vydūno, įgauna žmoniškumo ir 
„pažmoniškumo“ kovos pobūdį. Kartu ji turinti gėrio ir blogio kovos 
prasmę. Toji priešybių kova yra tarsi visatoje vykstančio kūrybos pro- 
ceso dialektikos pasireiškimas. Tačiau toji iš pasaulio reiškinių priešta- 
ringumu ir vienybės gimstanti dialektika Vydūno filosofijoje nėra 
aiškinama kaip visą būtį apimantis principas. Visus prieštaravimus 
mūsų mąstytojas iš esmės traktuoja kaip reliatyvius, kaip kylančius iš 
neprieštaringos dvasinės vienovės - absoliuto. Tų reliatyvių priešybių 
kova turinti aiškų teleologinį pobūdį: jos tikslas — visatos grįžimas į 
gryną dvasinę būtį. „Bet viskas kyla iš Visatos Kūrėjo valios ir galios, 
postuluoja Vydūnas. - O kad ir atrodo lyg visa, kas gyvumą nuodina 
ir žudo, jam yra priešinga vis dėlto negalima kitaip gyvenimo suprasti 
kaip iš jo vieno pereinant. Ir tie priešingumai turi savo tikslą. Kai kurie 
juos vadina atvirkščiu kūrybiškumu arba net atvirkščiu dieviškumu“ 
(1, t. 1, p. 409). 

Tokį savo tikslą turįs ir žmogaus egziztencijos prieštaringumas. Jo 
asmenybės pliuralizmas, kyląs iš gamtos galių joje reiškimosi, tam ir 
esąs reikalingas, „jeib žmogaus esmė stiprėtų, pasiekdama nors ir 
sunkiomis kovomis visišką valdymą, ir visoje gamtoje žmoniškumas 
įgautų tą reikšmę, kurią Kūrėjas jam yra skyręs“ (1, t. 1, p. 404). Kol šito 
nebus pasiekta, kol atskirame žmoguje ir žmonijoje neįsigalės dvasinis 
vieningumas, tol žmonės gyvens taip, kokios gamtos galios juose 
vyraus - vieni savo elgsena bus panašūs į bakterijas ar augalus, kiti — 
į taikius ar plėšrius gyvūnus ir tik dalis teprilygs žmonėms. Toje 
vidinėje žmonių disharmonijoje, jų pasidavime „pažmoniškumui“ 
slypinčios ir socialinio blogio šaknys. Jas pakirsti tegalįs individualus 
asmenybės tobulėjimas. Socialinė sistema žmogaus atžvilgiu veikianti 
kaip išorinė aplinkybė ir jo tobulėjime vaidinanti antraeilį vaidmenį. 
Jos pakeitimas, mąstytojo įsitikinimu, savaime nepakeisiąs žmogaus, 
jei jis pats savo valia nesikeis. Tuo tarpu pakankamai dvasiškai išaugę 
žmonės nebegalės gyventi senu įpratimu ir savo lygiui pritaikys visuo- 
meninę tvarką. Beje, tobulindamas socialinę sistemą, ją atnaujindamas, 
žmogus turįs būti pats pirma praaugęs ją, kitaip jis nei norėsiąs, nei 
galėsiąs jos pertvarkyti. 1921 m. jis rašė, jog kuriant naują „žmonijos 
ateities gyvenimo formą" , tai reikią daryti ne revoliucinės kovos keliu, 
o „žmogaus gerėjimu“. Tiktai taip tegalės „užtekėti pilnai ir šviesiai 
aukštojo žmoniškumo saulė“ (1, t. 3, p. 220). 

Didžiausią dabarties blogį Vydūnas, kaip ir hinduizmo reformato- 
riai (Ramakrishna, Vivekananda ir kt.), matė tame, kad žmonijoje įsiga- 
lėjęs daiktiškumas, turto kultas, kurį traktavo kaip materialistinės pa- 
saulėžiūros palaikomo ir dėl to vis labiau įsikerojančio hedonizmo 
rezultatą. Tačiau to daiktiškumo įsiviešpatavimą mąstytojas laiko ne 
vien žmogaus netobulumo bei į malonumus nukreiptos jo orientacijos 
padariniu, bet ir dėsninga žmonijos raidos išdava, laikinu reiškiniu, 
būdingu vienam iš tos raidos etapų. Žmonija dabar išgyvenanti tą 
filogenezės (istorinio savo vystymosi) laikotarpį, kuriame „pasiekta dar 
tik visiško atsidavimo daiktų pasauliui pakopa“ ir kuriame „laisve laiko- 


mas nevaržomas įvairių poreikių asmenybės gyvenime patenkinimas“ 

(1, t. 3, p. 267). Tasai laikotarpis, anot Vydūno, esąs analogiškas tai 
ontogenezės (individualaus žmogaus vystymosi) pakopai, kurioje fi- 
ziškai subrendęs individas beveik visiškai atsiduoda pojūčių pasau- 
liui, su juo labiausiai susitapatina ir tarsi primiršta savo dvasinę pri- 
gimtį. Tai esanti pereinamoji atskiro žmogaus gyvenimo pakopa, po 
kurios „vėlesniame amžiuje pastebimas grįžimas prie gyvybės ištakų . 
Laikinas esąs ir „daiktingasis“, orientacija į materialines vertybes ir 
komfortą pasižymintis žmonijos raidos etapas, po kurio turėsianti būti 
dvasiniu susivokimu grįstos laisvės epocha. Toji epocha jau artėjanti, 
žmonijoje jau esanti pastebima jos nuojauta, kuri dabartinę visuomenę 
tarsi ragina pabusti. Dabarties vyksmai, anot mąstytojo, rodo, jog 
„Žmonija, kaip ir atskiras žmogus brandos amžiuje, įžengė į apsispren- 
dimo epochą“ (1, t. 3, p. 268). 

Tąjį apsisprendimą pagreitinti ir dvasingumo linkme nukreiptą 
kūrybos vyksmą intensyvinti galinčios sąmoningos žmogaus pastan- 
gos tobulėti, įveikiant įvairiausiais būdais besireiškiantį „pažmoniš- 
kumą“. Žmonija tobulėjanti dvasiškai augant atskiroms asmenybėms. 
Giliu Vydūno įsitikinimu, ką „žmogus daro ir veikia, nėra reikšminga 
tiktai vien jam, betir jo aplinkybei, pagaliau gamtai ir visam pasauliui“ 
(1, t. 3, p. 239). Kitaip tariant, nuo žmogaus prigimties sutaurinimo bei 
jo gyvenimo kokybės labai daug priklauso tiek visuomenės, tiek pasau- 
lio raidos eiga. Tobulėjimo esmę sudarąs prigimties taurinimas, jos 
pajungimas iš žmogaus dvasinės esmės kylančiai valiai. Tasai taurėji- 
mas yra paties individo galioje. Žmogus, Vydūno teigimu, „geriausiai 
auga, pats save augindamas. Jis, kuris parein iš kūrybos valios, turi savo 
valią sutikti su ja. Tuomet tai jis visaip tarpsta“ (1, t. 3, p. 255). Tad pirmoji 
tobulėjimo sąlyga yra dvasinis žmogaus susivokimas, iš kurio kyla tiek 
noras ir pastangos keistis, tiek to keitimosi prasmės ir tikslo žinojimas. 
Tąjį susivokimą asmenybėje sužadinąs pats kūrybos vyksmas. Gamta 
žmoguje gyvina ir ugdo pagrindinėms savo sferoms atstovaujančias 
galias - kūniškumą, gyvybę, psichiką, protą, o bendraujant su žmonė- 
mis, kurių sielos kiek yra paaugusios asmenybėje bunda ir veikimo 


pradmenis įgauna dvasios pasauliui atstovaujantis žmoniškumas. Jį 

Vydūnas. 1935 m. 


stiprinti jau esanti paties žmogaus pareiga. Tobulėdamas pats, indivi- 
das žadina ir kitų siekimą dvasiškai augti. Taip jis tarsi toliau perduoda 
pirmiau paties iš kitų perimtą tobulėjimo estafetę. 


TOBULĖJIMO KELIAI 


Galutinis tobulėjimo tikslas - žmogaus išsivadavimas iš materijos varž- 
tų,jo dvasinio prado susiliejimas su absoliutu. Indiškoji joga iš esmės yra 
praktinių metodų šiam tikslui pasiekti sistema. Tuos metodus pripažino 
visos idealistinės indų filosofijos sistemos. Vydūnas jais taip pat naudo- 
josi, tačiau nesistengė jų detaliai išaiškinti ir beatodairiškai rekomen- 
duoti. Savo tautiečius jis orientavo ne tiek į šį galutinį tikslą (nors visoje 
kūrybos patekstėje tokia orientacija yra), kiek į tokį gyvenimo būdą, 
kuris sąlygotų jų dvasinį šviesėjimą, lengvintų ir taurintų žemiškąjį jų 
kelią, tarsi savaime prie šio tikslo žmogų priartinantį. Mūsų mąstytojas 
buvo už aktyvų asmenybės dalyvavimą gyvenime, pats rodė tokio akty- 
vumo pavyzdį, energingai darbuodamasis lietuviškosios kultūros ba- 
ruose, stengdamasis ugdyti tautiečių atsparumą germanizacijai. Ir savo 
filosofiniuose aiškinimuose jis akcentavo tuos jogos sistemos momen- 
tus, kuriuose individualaus žmogaus tobulėjimas derintųsi su aktyvio- 
mis visuomeninėmis jo pozicijomis. Šiuo atžvilgiu daug pamokančio 
jis, kaip ir induizmo reformatoriai, rado „Bhagavadgytoje“. Viena iš 
pagrindinių šios poemos idėjų ta, kad asmenybė išsivaduoti gali, kan- 
triai atlikdama gyvenimo jai skiriamas pareigas. Pareigos vardan ji 
turinti sugebėti įveikti bet kokius sunkumus ir svyravimus, netgi ne- 
vengti prievartos. Vydūnas, panašiai kaip ir Gandis, socialinio blogio 
atžvilgiu stengėsi laikytis nesmurtinio priešinimosi, jėgos nenaudoji- 
mo taktikos, tačiau šia prasme nebuvo visiškai nuoseklus. Greičiausiai 
„Bhagavadgytos“ veikiamas kai kada jis ne tik akcentavo žmogaus 
moralinės pareigos svarbą, betir pripažindavo prievartą, jei ji būtina tai 
pareigai atlikti. Pavyzdžiui, dramoje „Probočių šešėliai“ ne tik nedvipras- 
miškai smerkiama socialinė priespauda, žmogaus pažeminimas, jo fizinis 


ir dvasinis pavergimas, bet ir pritariama siekimui su tuo pavergimu 

kovoti, neleisti keroti blogiui, jei reikia, raginama net jėga jį nugalėti. 
Dramos herojus baudžiauninkas Mykolas, seno išminčiaus Vysuomio 
paakintas, įveikia vergišką nuolankumą savyje, nužudo „geradarį“ po- 
ną, norėjusį priversti paklusti savo įgeidžiams jo sužadėtinę. Pagrindinį 
akcentą šiame konflikte įgauna ne keršto motyvas, o tai, kad baudžiau- 
ninkas sutraukė vidinės vergovės pančius, kad jis pasijautė laisvu „sau 
žmogumi“, suvokė būtinybę tokiu tapti, sugebėjo nepraeiti pro vis 
labiau įžūlėjantį blogį, atliko sunkią pareigą, kurios pareikalavo likimas. 

Ne tik šia drama, bet ir kitais grožiniais kūriniais, filosofijos 
traktatais, straipsniais bei kalbomis Vydūnas stengėsi žadinti tautiečių 
veiklumą, kultūrinį visuomeninį aktyvumą, todėl ypač akcentavo tei- 
singai suprastos pareigos šventumą. Aiškindamas aktyvios veiklos gy- 
venime, kaip vieno iš tobulėjimo kelių, svarbą, mąstytojas kartu pabrėžė 
labai, jo manymu, reikšmingą tos veiklos principą, akcentuotą ir „Bha- 
gavadgytoje“, - veikiant nesiekti asmeninės naudos, nepasiduoti veik- 
los rezultatų vergovei. Apie taip sugebančius veikti žmones jis rašė: 
„Nerūpi jiems nei turtas, nei garbė, nei galybė. Jie vaikščioja po pasaulį, 
tarsi jiems būtų padingęs tas aš, kurs kitiems toks brangus. Vien tarnauti 
jie nenori. Bet tarnauti geriausiu, išmintingiausiu būdu. Tarnauti ki- 
tiems, kad jie pasiektų aukštesnį žmoniškumo laipsnį ir tuo pasiektų 
savo gyvenimo tikslą“ (1, t. 3, p. 250). Pats Vydūno gyvenimas buvo tarsi 
konkretus šio principo realizavimo pavyzdys. Aktyvi, nesavanaudiška 
veikla indų filosofijoje traktuojama kaip vienas iš dvasinio tobulėjimo, 
t.y. jogos kelių. Tai veikimo arba karma joga. Vydūno filosofijoje, kūryboje 
bei visuomeninėje veikloje šiai veikimo jogai skiriamas ypatingas dė- 
mesys. Svarbiausia jo veikimo grandis esanti tiesioginis aukštesnio 
žmoniškumo tiek savyje, tiek kituose ugdymas, tačiau mąstytojas neig- 
noravo ir žemesniųjų veikimo pakopų, bet kokio darbo reikšmingumo, 
jei tasai darbas atliekamas nuoširdžiai, be savanaudiškų siekimų, norint 
daryti gera kitiems žmonėms, tautai, visuomenei. Toks nuoširdus pagal 
savo išgales dirbamas darbas einąs išvien su kūrybos galiomis, įsijungiąs 
į kūrybos vyksmą ir keliąs aukštyn tą, kuris jį dirba. O darbas dirbamas 


pagal savo sugebėjimus, ar jis iš tikro prasmingas ir reikalingas, geriausiai 

kaip tik ir gali parodyti asmeninis nesuinteresuotumas, kyląs iš pasi- 
šventimo tam, „kas teisu, gražu, gera“. Mąstytojo teigimu, „gero noro 
žmogaus, kurs pasišvenčia aukščiausiajai tarnybai, tas visuomet bus 
tinkamas ir reikalingas, kas jiems tenka dirbti“ (2, p. 4-5). 

Su karma joga Vydūno filosofijoje glaudžiai siejasi ir kitas tobulė- 
jimo kelias - meilės, arba bhakti, joga. Šio kelio esmę sudarąs pasišven- 
timas pačiai dvasinei būčiai, siekimas savyje „leisti pasireikšti, kas 
aukšta ir prakilnu“, meilės viskam, kas turi neabejotiną dvasingumo 
spindesį, ugdymasis. Ryškiausiai tasai spindesys matosi tame, kas yra 
„gera, gražu ir tiesa“. Tai esančios dvasinio absoliuto apraiškos gyveni- 
me. Su jomis susieti savo siekimus ir meilę reiškia neabejotiną artėjimą 
į dvasinę būtį, į išsivadavimą. „Duok meilei vyrauti savo pasielgime 
prieš kitus, o ne nekantai, ir meilė tavyje vis galingesnė taps, kol 
nepajusi su laiku savo sielą esant meile“ (1, t. 2, p. 42), - rašo Vydūnas, 
nusakydamas bhakti jogos veiksmingumą. Iš tvirtų bhakti jogos princi- 
pų plaukia vydūniškasis žmoniškumas. 

Vydūno raštuose veikimo ir meilės jogos idėjos glaudžiai siejasi, 
tarsi sintezuojamos į vieną tobulėjimo kelią, kuris siūlomas tautai. Į tą 
sintezę įeina ir kitų jogų - žinojimo (džnanos) bei karališkosios (radža) — 
elementai. Pačioje jogos sistemoje šios pastarosios jogos yra svarbiau- 
sios, sudėtingiausios, sunkiausios. Jas praktikuoja nebe eiliniai žmonės, 
kurių kiekvienam nesunkiai prieinami veikimo ir meilės keliai, o tikrie- 
ji jogai, kurie, atsiskyrėliškai gyvendami, sudėtingų treniruočių pagal- 
ba siekia padaryti paklusnius savo valiai visus kūno, psichikos bei 
mąstymo procesus ir taip įgyti galią transo būsenoje susilieti su absoliu- 
tu. Grynų žinojimo ir karališkosios jogų Vydūnas nepropagavo, tačiau 
stengėsi perteikti tuos jų momentus, kurie, taurindami žmogaus pri- 
gimtį, jam padėtų žemiškame gyvenime, įgalintų laisviau siekti veikimo 
ir meilės jogų idealų. Tai nereiškia, jog mūsų mąstytojui buvo svetimi 
žinojimo ir karališkosios jogų idealai, jog jis neorientavo savo tautiečių 
į aukščiausias išsivadavimo pakopas, galimas pasiekti šių jogų meto- 
dais. Bet jis suprato, jog šių jogų idealai, būdami pernelyg atitolę nuo 


realaus gyvenimo ir reikalaudami žmogų iš to gyvenimo pasitraukti 

(taip, pavyzdžiui, paklusdamas šiems reikalavimams, pasielgė vienas iš 
Indijos nacionalinio judėjimo aktyviausių veikėjų ir ideologų Shri 
Aurobindo), nesukels tautoje didelio entuziazmo. Kur kas priimtines- 
nis Vydūnui, žiūrinčiam savo tautos atstovo akimis, turėjo atrodyti 
individualų tobulėjimą su aktyviu gyvenimu, su visuomenės intere- 
sais derinantys veikimo ir meilės jogų keliai, kurių principai jo filoso- 
fijoje labiausiai ir akcentuojami. Tačiau, kaip galima suprasti iš visų 
mąstytojo aiškinimų, jis buvo įsitikinęs, jog, einant pastarųjų jogų 
keliais, esąs neišvengiamas sąlytis ir su sudėtingesniosiomis žinojimo 
bei karališkąja jogomis. 

Norėdamas prasmingai gyventi ir dirbti, tobulėti, siekti žmoniš- 
kumoįsivyravimo savyje pačiame bei aplinkoje, žmogus, anot Vydūno, 
pirmiausia „turi pasistengti numanyti savo asmenybės ir visos esaties 
pagrindą ir jam pasišvęsti“ (1, t. 3, p. 256), nes jam „lemta su žinojimu 
gyventi vienybėje su visa Visuma, kurios jis kaip kiekvienas daiktas yra 
dalelė“ (1,t. 1, p. 27). Kitaip tariant, žmogus privaląs pirmiausia pažinti 
save ir pasaulį ir tik to pažinimo pagrindu pats keistis bei pertvarkyti 
aplinką, nusistatyti gyvenimo būdą. Tasai pažinimas, anot Vydūno 
aiškinimų, esąs tarsi dviejų lygių. Pradinis žinojimas paprastai esąs 
perimamas protu iš kitų žmonių bei jų darbų, gyvenimo tvarkos, įgyja- 
mas iš patyrimo, pajuntamas intuityviai. Tų patirčių pagalba šį žinojimą 
žmogui suteikiąs pats kūrybos vyksmas. Tasai žinojimas esąs tarsi ruse- 
nanti kibirkštis, kurią toliau įpūsti žmogus jau privaląs savomis pastan- 
gomis. Tos pastangos esą ne kas kita kaip gyvenimo taurinimas, kurio 
dėka iš kibirkšties įsižiebianti liepsna - tikrasis, aukščiausias žinojimas 
arba išmintis, toli aplenkianti proto pažinimo galias. Pradinis žinojimas 
esąs tarsi išeities taškas, išmintis - galutinis pažinimo galybės siekimo, 
tuo pačiu ir išsivadavimo, tikslas. Tame giluminiame pažinime, t.y. 
išminties siekime, mokslo teikiamos žinios apie pasaulį ar netgi išmin- 
čių aiškinimai apie būties slėpinius teatlieką nors ir svarbų, bet tik 
pagalbinį, daugiau impulsų vaidmenį. Tikroji tiesa esanti neatsiejama 
nuo gėrio, tad jos siekiant esą būtina kartu siekti ir gėrio, t.y. visapusiš- 
kai, o ypač doroviškai, tobulėti. Vydūniškai suprantamas išminties 

siekimas yra ne kas kita kaip supopuliarinta žinojimo, arba džnana, 
jogos kelio moduliacija. Viena iš svarbiausių mūsų mąstytojo filosofinės 
kūrybos intencijų buvo ta, kad jo veikaluose pateikiamos žinios apie 
visatą, pasaulį, žmogų tautiečiuose sužadintų troškulį savo pačių pa- 
stangomis siekti žinojimo gelmes atveriančios išminties, nes jos dėka 
žmogus stengsis „gyventi tikrame ir pilname sutarime su Visuma, su 
gyvąja jos priežastimi, su Visumoj veikiančiais įstatymais. Ir jo gyveni- 
mas bus gražus skambėjimas, bus palaimintas“ (1, t. 1, p. 27). 

Išmintis, geri iš nesavanaudiško veikimo kylą darbai, meilė vis- 
kam, kas eina iš žmoniškumo esmės - gėriui, grožiui, tiesai, anot Vydū- 
no, jau savaime tobulina žmogaus prigimtį, t.y. taurina „pažmonišką- 
sias“ jo galias, paruošia jų veikimą darniam sąskambiui su visumos 
kūrybos vyksmu. Tačiau esančios reikalingos ir tiesioginės pastangos tai 
prigimčiai gerai įvaldyti, padaryti paklusniu dvasinės esmės reiškimosi 
įrankiu. Kuo aukštesnė žmoguje veikianti gamtos galia, tuo didesnės 
turinčios būti ir šios pastangos. Kūnas, atstovaująs medžiagos (minera- 
lijos) bei augmeniškos gyvybės sferoms, anot mąstytojo, tvarkosi pagal 
gamtos dėsnius beveik be sąmoningų pastangų, esą tik svarbu, kad 
žmogus pats jam nekenktų, nepajungtų nesveikų pomėgių tarnybai ir, 
įsiklausydamas į sveikus jo reikalavimus, pasirūpintų tinkamu maistu, 
švara, darbo ir poilsio ritmu, kvėpavimu, fiziniais pratimais ir kitokio- 
mis priemonėmis padėtų jam susiderinti su aplinkoje veikiančiomis 
gamtos galiomis. Tada kūnas puikiausiai atliks savo, kaip dvasinės 
žmogaus esmės reiškimosi įrankio, vaidmenį. Jam iš esmės reikalingas 
ne tiek valdymas, kiek išmintinga globa ir priežiūra. Kur kas didesnių 
rūpesčių kelia ir tvirto drausminimo yra reikalingos materijos aktyvu- 
mą, gyvūniškąjį jos pradą atstovaujantis žemesniosios psichikos reiški- 
nių pasaulis, kurį Vydūnas vadina jausmų-geismų gyvata arba kama. 
Būdami aktyvūs, geismai stengiasi žmogų kuo stipriau pririšti prie 
materijos pasaulio, aptemdyti jo dvasinį šviesumą, skatinti susitapati- 
nimą su gamtine savo dalimi. Užtenka žmogui pasiduoti jų sugestijai ir 
bent kiek pataikauti, jie ima vis labiau stiprėti ir įsigalėti, reikalauti vis 
didesnės laisvės, kuri galinti tapti tiesiog savitiksliu. Savo tarnybai 

geismai tada pajungia ne tik kūną, kurio sveikatą gadina ir kurio 
gyvybines jėgas nualina, bet ir protą, kuris padedąs ieškoti vis naujų 
juos tenkinančių šaltinių bei priemonių. Vis aštriau ir subtiliau pojū- 
čius dirginančių malonumų vaikymasis, materialinio komforto sieki- 
mas ir kitokios hedonistinio gyvenimo apraiškos, anot mąstytojo, veda 
į vidinio žmogaus pasaulio destrukciją, dvasinio prado atrofavimąsi, 
asmenybės nužmogėjimą, tikrosios gyvenimo prasmės praradimą. Įval- 
dant šią sferą, kaip aiškina Vydūnas, yra būtina siekti vidinės ramybės, 
emocijų ir jausmų pusiausvyros, jų šviesinimo, kilimo nuo žemesnių 
prie aukštesnių, norų ir poreikių kultūros, didelio saikingumo tenki- 
nant tuos poreikius. Šio įvaldymo prasmė — sumažinti gyvūniškojo 
prado žmoguje aktyvumą bei išugdyti jo paklusnumą iš dvasinės esmės 
einančiai valiai. Geismų, jausmų poreikių kultūrą Vydūnas traktuoja 
kaip labai svarbią žmogaus vidinės kultūros dalį, aukšto dorovinio 
išsivystymo požymį. 

Dar galingesnis negu gyvūniškoji sfera žmogaus reiškimosi pa- 
saulyje įrankis esąs protas. Būdamas subtiliausia, labiausiai sąmoninga 
materijos dalimi, jis yra arčiausiai dvasinės esmės, geriausiai gali jai 
pasitarnauti. Tačiau, kai jo nenušviečia išmintis, jis yra beveik aklas ir 
tarnauja tam, kas labiau jį savo pusėn patraukia. Dažniausiai patraukia 
materijos pasaulis, aktyvioji jo jėga - gyvūniškumas, pojūčiais patiria- 
mi malonumai. Vienas iš rimčiausių tobulėjimo uždavinių, anot Vydū- 
no, esąs minčių skaidrinimas, nuolatinis jų nukreipimas į dvasios 
pasaulį, susiejimas su tuo, kas iš to pasaulio eina - gėriu, grožiu, tiesa. 
Tiktai tada protu galės apsireikšti išmintis, žmogaus mintys bus taurios 
ir šviesios, jose nebebus nevaldomo chaoso, kas daugeliui žmonių yra 
būdinga. O kokia žmogaus mintis — toks esąs ir jo veikimas, kuriame 
mintis netrukus įsikūnija. Tauri mintis taurinančiai veikia jausmų- 
geismų pasaulį, o pastarasis - kūno jėgas. Žmogus tada išsivaduoja iš 
aštrių vidinių kolizijų, jo gyvenimas tampa šviesus ir harmoningas. 
Maąstytojai pažymi, kad tasai minčių valdymas lengvai nesiduoda, jog 
jam reikia didelių pastangų, nuolatinio budrumo, o labiausiai - taurių 
poelgių, doro gyvenimo. 

Vydūno aiškinti su kūno, jausmų-geismų bei minčių įvaldymu 
susiję žmogaus tobulėjimo momentai laikytini karališkosios arba radža 
jogos atgarsiais. Tačiau tie momentai jo filosofijoje nebuvo labiau 
detalizuoti. Jais veikiau akcentuojamas pats psichikos bei mąstymo 
įvaldymo būtinumo principas. Jį, kaip ir teisingo žinojimo būtinumo 
principą, mąstytojas inkorporavo į iš veikimo ir meilės jogų susintetin- 


tą savą žmogaus vidinio tobulėjimo sampratą. 


TOLERANCIJA KAIP ETINIS PRINCIPAS 


Vydūnas - vienas iš nedaugelio mąstytojų, kuriam kaip svarus argu- 
mentas skelbiamoms idėjoms pagrįsti buvo pats jo gyvenimas. Kai 
kurios iš tų idėjų (daugiausia etinių) tiesiog įsikūnydavo elgsenoje ir 
tapdavo nepalenkiamais moraliniais principais. Nuoseklus tų princi- 
pų laikymasis neretai atstodavo žodinę jų išraišką bei loginę argumen- 
taciją. Tačiau ir vien praktinę tų principų realizaciją beveik visada 
galima suprasti kaip labai nuosekliai kylančią iš filosofinių Vydūno 
idėjų visumos. Praktinį dorovinį principą šiuo atveju galima suvokti 
kaip filosofinės etinės idėjos analogą. 

Tokiu etinės idėjos analogu Vydūnui yra buvęs tolerancijos prin- 
cipas. Pačioje Vydūno filosofijoje tolerancija kaip teorinė problema 
neanalizuojama, tačiau, nepaisant to, visa Vydūno filosofija yra smelk- 
te persmelkta kuo didžiausia tolerancija ir pakanta kitaip galvojančiam 
ar besielgiančiam. Toleranciją Vydūnas suprato kaip tokią dvasinę 
asmenybės nuostatą, kaip aksiomą, savaime suprantamą žmogaus vidi- 
nės kultūros bruožą, kuris kartu yra ir akivaizdi žmoniškumo esmės 
apraiška. Kartu suvokiama, jog šis bruožas nesąs iš prigimties būdingas 
kiekvienam žmogui, kad jis turi būti išsiugdomas, įgyjamas dorovinio 
tobulėjimo, išmintingo santykio su pasauliu tobulinimo dėka. Todėl 
Vydūno filosofinių idėjų bei principų sistemoje toleranciją galima 
suprasti kaip vieną iš praktinių žmogiškosios išminties pasireiškimo 
formų, kaip vieną iš tos išminties veikimo momentų žmonių tarpusavio 


santykiuose. 

Toksai tolerancijos, kaip vienos iš praktinės žmonių išminties 
reiškimosi formų, supratimas kilo pirmiausia iš pačios Vydūno filoso- 
fijos taikomojo pobūdžio, t.y. iš tų uždavinių, kuriuos spręsti ši filosofija 
ir buvo skirta bei sumanyta. O susiformavo Vydūno filosofija tam, kad 
padėtų kultūriškai atsigaunančiai tautai ne tiktai atsilaikyti prieš nacio- 
nalinę priespaudą ir išlikti, bet ir kad padėtų tvirčiau atsistoti ant kojų, 
suaktyvinti savo kūrybines potencijas, įvykdyti lietuvių tautos misiją 
pasaulinės kultūros procese. 

Tolerancija pirmiausia turėjo padėti įsitvirtinti tautos kultūros 
sampratai, o per ją ir pačiai Vydūno filosofijai, kuri dėl didelio savitumo 
atrodė labai neįprastai ir nepritapo prie jokios idėjinės ano meto srovės 
ar krypties. 

Ypač svarbia tolerancijos principo veikimo sfera Vydūno filosofi- 
joje laikoma žmonių tarpusavio santykių, dorovinio bendravimo sfera. 
Joje tolerancijos principas pirmiausia ir atsirandąs ir iš čia pereinąs į 
kitas žmogaus raiškos, t.y. kultūros, sferas. Tolerancijai Vydūno filoso- 
fijoje didžiąja dalimi suteikiamas dorovinis turinys, todėl jos samprata 
pirmiausia ir priskirtina etinei šios filosofijos daliai. 

Kaip jau minėta, tolerancijos sąvokos turinio Vydūnas detaliau 
nenagrinėjo ir nekonceptualizavo, t.y. jos nesprendė kaip filosofinės 
problemos, oją ėmė kaip savaime aiškų dalyką. Tai, kad nesama toleran- 
cijos bei kitokių pakantos formų, Vydūnas traktavo daugiau praktinės 
elgsenos požiūriu ir suvokė kaip akivaizdų elementaraus nekukltūrin- 
gumo pasireiškimą. Tačiau teigdami, jog tolerancija Vydūnui teoriniu 
požiūriu buvo ne probleminis, o savaime aiškus dalykas, negalime 
tvirtinti, jog apie šį tegul ir savaime aiškų dalyką jo kūryboje iš viso 
nebuvo kalbama arba kad jos svarbumo jis nekėlė kaip praktinės 
veiklos, kaip kultūrinio gyvenimo problemos. Praktinį jos pobūdį 
rodo ir tai, kad apie toleranciją, pakantą, pagarbą ir panašius dalykus, 
apie jų būtinumą ir reikšmę kalbama ne filosofijos veikaluose, o didži- 
ąja dalimi publicistikoje, taip pat istoriosofiniuose, memuariniuose 
darbuose bei grožinėje literatūroje. Čia randame ne tik tolerancijos 


svarbos deklaravimą, bet ir bent minimalius tos svarbos paaiškinimus. 

Tiek jie, tiek tolerancijos, kaip savaime aiškaus praktinio principo, 
supratimas Vydūno kūryboje nėra išvedami vien iš sveiko proto paty- 
rimo ar gyvenimiškosios empirijos. Toleranciją, kaip savaime aiškų 
dalyką, Vydūnas suvokia savo filosofinių pažiūrų kontekste, savo 
filosofinės sistemos rėmuose. Tolerancija jam buvo vienas iš akivaiz- 
džiųjų jo išpažįstamos pasaulio raidos atributų, turinčių ne tik etinį ar 
gnoseologinį, bet ir ontologinį statusą. 

Centrinė Vydūno filosofijos problema - žmogaus, žmoniškumo 
esmės bei jos raiškos pasaulyje problema. Pats mąstytojas ją traktuoja 
kaip kultūros problemą. Tolerancija jos kontekste suprantama kaip 
viena iš svarbesniųjų žmoniškumo raiškos sociumo sferoje sąlygų. Ji 
pasidaro reikalinga tada, kai atsiranda žmoniškumo esmės reiškimosi 
įvairovė. Ji kyla iš to, kad žmonės yra laisvos individualios esybės, 
turinčios skirtingus sąmoningumo laipsnius, kad jie susikuria skir- 
tingas pasaulio sampratas ir pagaljas nusistato santykius su tuo pasau- 
liu — savo elgsenos ir veikimo jame modelius. Tačiau tos įvairovės 
Vydūnas neabsoliutizuoja, o laiko ją nors ir akivaizdžia, bet reliatyvia. 

Vydūno filosofijoje kaip reliatyvi traktuojama ne tik žmonių, kaip 
individualių esybių, įvairovė, bet ir visų pasaulio objektų bei reiškinių 
įvairovė. Pasaulis su savo įvairove reiškiąs ne ką kita, o tik vienybę 
skirtybėse. Tikrosios, absoliučios realybės prasmę turinti pati dvasinė 
vienovė, o skirtybiškumas esąs sąlygiškas, tariamas. Tačiau tam skirty- 
biškumui irgi pripažįstamas santykinis realumas ir savarankiškumas. 

Kitaip tariant, pasaulis su savo įvairove Vydūno filosofijoje trak- 
tuojamas kaip viena iš dvasinės būties, t.y. absoliuto, būsenų, kuri 
esanti ne iliuzinė, o reali. Ji apibūdinama kaip involiucijos procese 
atsiradusi būsena, kurioje sumenkėja, tam tikra prasme degraduoja 
dvasia ir praranda dalį sąmoningumo. Tasai prarastasis sąmoningumas 
tampąs nesąmoningumu. Pastarojo skaidrėjimas, kuris reiškiąs laips- 
nišką grįžimą į vieningos grynosios dvasios būvį, sudarąs evoliucijos 
procesą. Būtent iš sąmoningumo ir nesąmoningumo santykiavimo, iš 
skirtingų jų proporcijų tame santykiavime ir atsirandantys įvairūs 
pasaulio objektai. Paties Vydūno žodžiais tariant, „margasis pasaulio 


49 


veidas yra sąmoningumo ir nesąmoningumo santykiavimo kūrinys“ (1, t. 1, 
p. 386) (pabrėžta Vydūno - V. B.). Sąmoningumo ir nesąmoningumo 
santykiavimas reiškiasi ne tik pasaulyje apskritai, bet ir žmoguje. 

Žmogaus tobulumas priklauso nuo to, kaip įvaldytos „pažmoniš- 
kosios“ gamtiškosios sferos, kiek jos harmoningai suderintos su virš jų 
esančia dvasine esme, kuri yra individuali „didžiojo sąmoningumo“, 
t.y. grynosios dvasios arba absoliuto, apraiška, kiek ir kaip toji esmė 
šitoms sferoms vadovauja. To tobulumo skirtumai ir sudarą žmonių 
įvairumo pagrindą. Menkesnio tobulumo žmonėse tebevyraujančios 
gamtos sferų galios, tobulesni, šviesesni esantys tie, kuriuose galingiau 
reiškiasi dvasingumas, o gamtiškumas veikia prislopintai ir minimaliai. 
Tačiau pats žmoniškumo pamatas esąs vienų vienas - visi žmonės yra tos 
pačios dvasinės prigimties, visi pagal turimą dvasios potenciją yra 
lygūs, tik ne visi ta galia sugeba vienodai pasinaudoti. 

Individualioje žmogaus būties plotmėje galutinis tobulėjimo tiks- 
las visiškas išsivadavimas iš materijos, t.y. nesąmoningumo varžtų. To 
tobulėjimo sėkmė ir trukmė priklauso nuo to, kiek žmoguje suaktyvin- 
tas dvasinis pradas, kaip sąmoningai ir ryžtingai jo siekiama, ar suvo- 
kiama jo prasmė ir galutinis tikslas. Į jį galimi įvairiausi keliai, praktiš- 
kai jų esą tiek, kiek yra einančiųjų, t.y. kiekvienam esąs skirtas savas 
kelias — toks, kokio jis yra nusipelnęs, kokiu jis yra pajėgus eiti. Ta 
prasme kiekvienas kelias yra teisingas ir geras. 

Kelių įvairovė - vienovės pasireiškimas skirtybiškumu, kuris iš 
tikrųjų esąs sąlygiškas, reliatyvus. Toji esmė skirtybiškai pasireiškia 
įvairiais lygiais, įvairiausiomis formomis, kurios vėlgi ne pastovios, bet 
nuolat keičiasi. Žmonijos gyvenime ir raidoje skirtybiškumas reiškiasi 
ne tik tuo, kad egzistuoja ir veikia individualios žmogiškosios esybės, 
turinčios „ašainę“ sąmonę. Skirtingais būdais savo santykį su ta pačia 
būties esme išreiškia įvairios žmonijos rasės, tautos, kitokį atspalvį tas 
santykis įgauna skirtingomis istorinėmis epochomis, kitaip jį interpre- 
tuoja įvairios religijos, savaip išreiškia menas bei kiekviena jo rūšis, 
atspindi visos mokslo šakos ir pan. Visos raiškos ir atspindėjimo formos 


esančios tarsi kažkokie vienos tiesos supratimo ir nusakymo būdai, 

skirtingi vienos esmės perteikimo simboliai. Paties Vydūno žodžiais 
tariant, „iš tikrųjų turėtume kiekvieno žmogaus apsireiškimą branginti, 
ar šioks ar toks jis būtų, kadangi jis, nors ir labai mažai, prisideda prie 
apreiškimo to, kas esti“ (1, t. 3, p. 95- 96). 

Taigi mąstytojas pripažino teisę egzistuoti ir būti panaudotai 
kiekvienai prieš patį žmoniškumą nenukreiptai žmogaus reiškimosi 
formai. Tas pripažinimas jokiu būdu nelaikytinas absoliutaus reliaty- 
vizmo postulavimu. Pačia bendriausia prasme jis išreiškė būtent tole- 
rancijos principo taikymą. Kaip buvo įsitikinęs pats Vydūnas, jo filoso- 
fijoje esanti pateikta gana aiški, teisinga būties samprata bei su ja 
suderinta žmogaus raiškos būdų ir formų vertybinė gradacija, nusakyti 
ir pagrįsti žmogaus dvasinio tobulumo laipsnių kriterijai. Tačiau, vado- 
vaudamasis tuo, kad visi žmogaus dvasiniai bei kitokie ieškojimai vedą 
įtą pačią tiesą, Vydūnas jokiu būdu nelaikąs blogybe to, kad kiti žmonės 
nepriėję tokios, kaip jis pats, būties sampratos, nesilaiko jo pateikiamų 
vertybių bei dvasinio tobulumo gradacijos, kuri teatspindi tik jo paties 
išmanymą, 0 ne galutinę negrįžtamąją tiesą. 

„Ką kiekvienas mano, sako ir daro, parodo vien jo dvasios ir do- 
ros laipsnį, neduoda nieko galutinio. Žinoma, sakau tai ir apie save“ (5, 
p. 39), - rašė Vydūnas. Jeigu yra viena tiesa, visi žmonės greičiau ar 
lėčiau, tiesesniu ar vingiuotesniu keliu prie jos prieis. Todėl, aiškino 
mąstytojas, „žmogus turi norėti augti, tai esti jis turi norėti pats gyve- 
nimo taką susirasti ir pats jį žengti visu budrumu [...]. Geriau yra 
klaidžioti savo galiomis pasitikint, negu vaikščioti tikru keliu kitam vedžio- 
jant“ (6, p. 2) (pabrėžta Vydūno - V. B.). 

Suprantama, teigė mąstytojas, tie, kurie prie tikrosios tiesos labiau 
priartėję, t.y. tie, kurie yra pasiekę aukštesnį tobulumą ir gilesnę išmin- 
ti, turi padėti tiems, kurie dar tebestovi žemesnėse pakopose, dar 
tebeklaidžioja nesąmoningumo gaubiami. Tačiau toji pagalba turinti 
būti grįsta ne fanatizmu ir prievarta, o pakantumu, pagarba ir meile. Jos 
esmę turėtų sudaryti vidinių dvasinių galių budinimas ir aktyvinimas, 
vidinės šviesos uždegimas tų sieloje, kuriems padedama. Be to, teigia 
mąstytojas, svarbu esą „Žmogui pamokinti, kokiais takais negalima 

nueiti į gilesnę, gyvesnę gyvybę, kad iš viso negalima nueiti, bet kad 
reikia pačiam gyvesniu pastoti, kad pati gyvybė pareina žmogui iš jo 
esybės šaknų“ (1, t. 3, p. 64). Kitas gali žmogų tik pažadinti, parodyti 
veikimo kryptį, sukelti jo norą kopti aukštyn, bet veikti, kopti turi jau 
patsai žmogus ir būtinai tiktai savo noru ir valia. Į tiesą, į išsivadavimą 
žmogus turįs eiti ir ateiti ne aklas, o aiškiai regis ir žinąs, kur ir ko einąs, 
kitaip jam paprasčiausiai bus į šį tikslą uždarytos durys. Prievarta 
stumiamas į jokį gėrį, jokią laisvę ar laimę žmogus niekaip neateisiąs. 

Tiesa, prievartos momento žmogaus tobulėjimo eigoje Vydūnas 
visiškai neapeina, tačiau ją mato reiškiantis ir tikrąją kompetenciją 
turint tik pačiame būties vyksme, t.y. jis tepripažįstąs jai ontologinį 
nulemtumą. Tie prievartos momentai esantys implikuoti į atskiro 
žmogaus, tautos ar visos žmonijos likimą, pasireiškią kaip skaudūs 
likimo smūgiai, kai likimo subjektas grubiai iškrypstąs iš tikrojo evo- 
liucijos kelio, kai nepaisąs joje nenumaldomai veikiančių dėsnių. 
„Prievarta, bausmė yra žmogaus atsitrenkimas prieš gyvenimo įstaty- 
mus. O tiejie prilygsta augančio medžio ramsčiams. Todėl iš tikrųjų 
nieks žmogaus ir nebaudžia. Jis pats skundžiasi neaugdamas ir nesiau- 
gindamas gyvenimo įstatymais, bet trankydamos prieš juos",- aiškina 
Vydūnas (1, t. 3, p. 64). 

Prievartos reikalingumo mąstytojas visiškai neneigia ir žmonių 
santykiuose, socialiniame gyvenime, t.y. nemano, jog čia reikią toleruoti 
absoliučiai viską ir kad esą nevalia prievarta tramdyti visuotinai pripa- 
žįstamo akivaizdaus blogio ir agresyviųjų jo nešėjų. Tačiau čia prievarta 
tegalinti būti vien kraštutiniausioji priemonė, padedanti apsisaugoti 
nuo agresyvios socialinės anomalijos, bet pati ji nestimuliuojanti žmo- 
gaus dvasinio augimo. Ryškus taip suvoktos prievartos pavyzdys Vydū- 
no kūryboje - mūsų jau minėtas epizodas iš dramos „Probočių šešėliai“, 
kur vaizduojama, kaip baudžiauninkas ryžtasi nužudyti į jo sužadėti- 
nės garbę grubiai pasikėsinusį dvarininką. Baudžiauninko motinos 
siūlomas kentėjimas nurodytoje situacijoje autoriaus parodomas kaip 
doroviškai nepateisinamas. Taigi Vydūnas nėra už absoliučią toleranci- 


ją ir pripažįsta jos ribas, kurias reikią visada išmintingai nusistatyti. 

Tačiau gyvenime mąstytojui atrodė aktualesnė esanti ne toleranci- 
jos ribų ir su tuo susijusi prievartos taikymo problema, o pačios toleran- 
cijos pripažinimo ir jos laikymosi problema. Praktinėje kultūrinėje 
veikloje į tą tolerancijos pripažinimo ir laikymosi svarbą daugiausia ir 
reikėdavo apeliuoti, aiškinti, kad ne prievarta, o pakanta ir ja grindžia- 
ma veikla taurinančiai įkvepianti žmones ir galinti geriausiai jiems 
padėti atsižadėti blogio bei savanoriškai pasirinkti gėrį. Vydūno teigi- 
mu, „kitiems matant, jog mes esame blaivūs, teisūs, aplamai dori, jie iš 
lengvo prapuldo pasimėginimą tuo, kas žema ir nedora. Aiškiai pasiro- 
do tas jiems peiktinu ir niekintinu. Aukštesnioji žmoniškesnioji mūsų 
gyvybė turi būti kaip saulė, kuriospi linksta augmenys. Bet pagaliaus 
kiekvienam turėtų jo gyvybės versmė tokia saulė būti“ (1, t. 3, p. 65-66). 

Kiekvieno žmogaus, kaip dvasinės esybės, vertingumo ir savaran- 
kiškumo pripažinimas buvo itin svarbus momentas, kuriuo remdamasis 
Vydūnas postulavo tolerancijos būtinumą. Viena iš pagrindinių žmo- 
gaus dvasinės esmės apraiškų mąstytojas laikė savimonę, sudarančią 
asmenybės individualaus reiškimosi pagrindą. Be savimonės nesą žmo- 
giškosios individualybės, kuri vėlgi neįsivaizduojama be autonomiš- 
kumo,be veikimo ir mąstymo laisvės. Nors visų žmonių galutinis tikslas 
esąs tas pats — dvasiškai tobulėjant siekti išsivadavimo, tačiau į jį 
kiekvienas turįs ateiti individualiai, būtinai pats stengdamasis, pats 
pasirinkdamas tam būdusir priemones. Tas pasirinkimo laisvės būtinu- 
mas esąs ypač svarbus dar ir dėl to, jog žmonės esą pasiekę skirtingus 
žinojimo ir tobulumo laipsnius. Jie, anot mąstytojo, „gyvenimo ir 
pavienių jo dalykų ne vienaip išmano. Vienas žiūri į juos skaidresne 
dvasia, kitas drumstesne. Vienas turi platesnį, kitas siauresnį žvilgį. 
Vienas gyvenime lengvai susivokia. kitas klaidžioja visą amžių“ (7, p. 2). 
Todėl kas tinka vienam, nelabai tiks kitam. Būtina suvokti, jog negalima 
per jėgą kitam brukti savų receptų, nes tas brukimas reikštų ne ką kitą, 
o tik ignoravimą kito žmogaus viduje slypinčios dvasinės galios bei jos 
valdytojo - savimonės ignoravimą; jos esmė esanti tokia pat, tos pat 
prigimties, kaip ir kitų žmonių, tačiau ne tokio paties nuskaidrėjimo 
laipsnio pasiekusi. Būtent todėl kiekvienas, gerbdamas savo paties 

žmogiškąją esmę, būtinai turįs ją pripažinti ir gerbti kituose. Paties 
Vydūno žodžiais tariant, „Žmogus jausdamas kito žmogaus esybę, aiš- 
kiai patiria, jog tame kitame žmoguje yra toki - jau vidaus gilybė, kaip 
jame, yra toks - jau nuostabus „aš“, kaip jame“ (1, t. 3, p. 106). 

Vadinasi, toleranciją Vydūnas glaudžiai susieja su savigarba. Jei 
nori būti gerbiamas, gerbk ir pats kitus, aiškino mąstytojas. Į savigarbą 
esą būtina implikuoti ir savikritiškumą, t.y. savo kompetencijų ribotu- 
mo bei savo netobulumo suvokimą. Tasai savikritiškumo momentas 
esmingai turįs įeiti į toleranciją. Kiekvienas žmogus tiek pats sau, tiek 
ir kitiems savo netobulumą pripažindamas, kartu turįs pripažinti, jog 
ir jis neturįs teisės savojo ribotumo mastu vertinti kitų, negalįs pasisa- 
vinti neginčijamų sprendimų monopolio. Mąstytojo aiškinimu, reikią 
„prisiminti, jog ir išmintingiausio žmogaus išmanymas tėra tik reliaty- 
vas, kuris nuolat keičiasi, destis kaip žmogus dvasioje didėja arba 
mažėja. Per lengvai žmogus ir apsirinka savo išmanymo aukštumu“ (7, 
p. 2). Reliatyvumo supratimu grindžiamas savikritiškumas kartu supo- 
nuoja pagarbą kito žmogaus galvosenai bei veikimui. Be to, toji pagarba 
turinti išplaukti ir iš jau minėtosios kiekvieno žmogaus, jo įsitikinimų 
bei siekimų vertės, kaip ontologinės duotybės, pripažinimo. Tvirtu 
Vydūno įsitikinimu, „negali būti niekinamas nei jokio žmogaus išma- 
nymas. Dar ir tai, ką žemasis žmogus išmano yra labai svarbu <...>. 
Išmanymas yra žmoguje kaip kokia uždegta šviesa. Jame gyvena, tik 
neapsireiškia lygiu aiškumu. To pamiršt nereikėtų. Kitaip tada brangin- 
tume kiekvieno žmogaus išmanymą“ (7, p. 3-4). 

Tolerancija, mąstytojo aiškinimu, esąs toks principas, kuris pade- 
dąs išvengti tiek kraštutinio reliatyvizmo, leidžiančio pateisinti bet 
kokią kito žmogaus galvoseną ar elgseną, neturėti apie ją savo nuomonės, 
tiek ir egocentrizmu grįsto savojo požiūrio pervertinimo bei absoliuti- 
zavimo. Kraštutinis reliatyvizmas esąs žmogaus abejingumo, dvasinio 
pasyvumo, neveiklumo, taip pat ir savosios pozicijos bei savarankišku- 
moneturėjimo požymis - vienas iš rimtesnių asmenybės trūkumų, viena 
išjos tobulėjimo didesnių kliūčių. „Yra toks žmogus silpnutis „mazgotė“ 
(8, p. 15), - apibūdino Vydūnas tokiu nesavarankiškumu pasižyminčią 

asmenybę. Bet ypač kenksminga žmogaus yda esanti savojo neklystamu- 
mo pervertinimas, savojo požiūrio absoliutizavimas, kuris ir sukeliąs 
nepakantą kitiems žmonėms, aklą fanatizmą — vieną iš ryškesniųjų 
žmoniškumo antipodų. Šią ydą turinčius žmones - fanatikus - Vydūnas 
apibūdindavo ypač neigiamai: „Fanatikai yra paprastai žmonės su 
didžiu karštumu, o mažu susivaldymu ir dar mažesniu protu bei išmin- 
timi, nors kartais ir kitaip išrodytų. Jie yra tikri velniai žmonių gyveni- 
me“ (8, p. 14). Tolerancijoje turi būti suderinama sugebėjimas savaip 
mąstyti ir veikti, būti visada savarankiškam bei mokėjimas branginti kito 
žmogaus savarankiškumą, jo mąstymo ir veikimo autonomiškumą. To- 
lerancija esanti viena iš svarbesniųjų priemonių siekiant darnos žmo- 
nių santykiuose, jų bendravime, derinant požiūrius ir interesus. „Žmo- 
gus turi saviškas būti visiškai, - rašė Vydūnas. - Bet toks būdamas jis 
tačiau turi gyventi santaroj su kitais. Sąmoningą harmoniją su kitais jis 
turi vykinti <...>. Reikia sulyginti kitų nuomones ir bandyti vieną bei 
kitą suprasti, irgi suprasti, kodėl tūlos priešingos viena kitai“ (8, p. 14). 

Kadangi fanatizmas, mąstytojo požiūriu, esąs vienas iš ryškesnių 
žemos žmonių kultūros, asmenybės dvasinio nuskurdimo ir visaip 
dangstomo bejėgiškumo požymių, tai tolerancija rodanti labai aukštą 
žmonių ir atskiros asmenybės vidinės kultūros, jų dvasinio tobulumo 
lygį. Tiek viena, tiek kita mąstytojas sieja su žmogaus žinojimo, jo 
išmanymo lygiu - kuo tas lygis žemesnis, tuo daugiau fanatizmo, ir 
atvirkščiai. Žemas išmanymo lygis pasireiškiąs ir tada, kai nieko nepa- 
jėgiama vertinti savarankiškai, kai nesama asmenybės savarankiškumo. 
Mastytojo įsitikinimu, žmogus „visu tikėdamas, pasiliks veikiai kitų 
įrankiu“ (9, p. 15). Tolerancija tuo ir ypatinga, teigia Vydūnas, kad jos 
dėka pakylama virš šių abiejų kraštutinių ydingumų. Leisdama žmo- 
gui pakęsti tai, kas jam nepriimtina, tolerancija kartu įgalina jį laikytis 
ir savo įsitikinimų bei su jais suderinto veikimo linijos. Tačiau toks 
savųjų įsitikinimų laikymasis tolerantiškam žmogui esąs ne aklo prin- 
cipo reikalas, o visada gerai argumentuotas, giliu išmanymu pagrįstas, 
savikritiškas tų įsitikinimų patikrinimas ir įvertinimas. Kito žmogaus 


tikslų bei su jais susijusių poelgių pakentimas, mąstytojo aiškinimu, 

vėlgi turįs būti ne aklas, ne pro sukąstus dantis išsaugojamas, o parem- 
tas dvasiniu įsijautimu į to žmogaus situaciją, jo siekimų ir interesų 
sferą, jo tobulumo lygį. 

Taigi, kaip minėta, toleranciją Vydūnas traktavo būtent kaip gilu- 
minį žmogaus dvasinės kultūros bruožą, akivaizdžią jo dvasinės esmės 
apraišką. Ji kaip tik ir esanti viena iš praktinių tikrojo išmintingumo 
reiškimosi formų. o išmintingumas - tai žmogaus tikrojo ir aukštojo 
dvasinio tobulumo rodiklis. Tas tobulumas išmintingume pasireiškęs 
kaip aiškus būties esmės suvokimas, t.y. dvasinės būties sferų apšviestas 
pasaulio, jo reiškinių žinojimas. Regėdamas tuos reiškinius, žmones, jų 
santykius tikrosios išminties šviesoje, žmogus galįs juos gerai ir teisin- 
gai suprasti, suvokti ir įvertinti jų esmę bei prasmę, ramiai ir, svarbiau- 
sia, pakančiai visus juos įvertinti bei atitinkamai jų atžvilgiu laikytis. 
Toks žmogus kaip tiktai ir galįs būti tikrai tolerantiškas. 


PABAIGA 


Vydūno filosofijos dalis, kurioje nagrinėjami žmogaus esmės, doros ir 
dorovės, asmenybės tobulėjimo klausimai, nesudaro nuoseklios ir 
išvystytos etinės teorijos. Šie klausimai veikiau laikytini reikšmingais 
iš vedantiškojo idealizmo pozicijų spręstos žmogaus ir būties santykio 
problemos aspektais. Bet ir toks dalinis mąstytojo ėjimas į etikos 
problematiką gerokai praturtino lietuvių etinės minties kontekstą. 
Vydūno dėka tame kontekste sužėrėjo neįprasta, bet tauri, ryškiu 
žmoniškumu švytinti indiškosios išminties šviesa. Tačiau apmąstant 
didelį etinį krūvį turinčios Vydūno filosofijos aktualumą, kaipo savai- 
minę jos vertybę, norisi pabrėžti ne vien genetinį jos artimumą indų 
filosofijai, bet ir humanistinį jos skambesį bei karštus joje išreikštus 
mūsų mąstytojo siekimus neatidėliojant spręsti dramatiškiausius savo 
epochos klausimus. 

Itin dramatiškai mąstytojui atrodė dar XX a. pradžioje susidariusi 
žmogaus situacija, išsivaduoti siekiančių pavergtų tautų padėtis, aštrūs 


socialiniai prieštaravimai, dorovinių vertybių devalvacija, religingu- 

mo nuosmukis, bendra dvasinės kultūros krizė. Kaip ir L.Tolstojus, 
A.Schweitzeris ar Indijos nacionalinio judėjimo veikėjai, perėmęs iš 
indų filosofijos tikėjimą neribotomis žmogaus dvasinėmis galiomis, 
Vydūnas galvojo, kad suaktyvinus tas galias, išvadavus jas iš materijos 
nelaisvės,būsią galima sutaurinti visuomenės gyvenimą, labiau sužmo- 
ginti socialinius santykius, pagreitinti gal kiek vingiuotai ar lėtokai 
žmonijos išsivadavimo linkme ir taip einantį visumos kūrybos vyksmą. 
To gyvenimo sutaurinimo dėka kuo laimingiau turinčios gyventi ne tik 
ateities, bet ir dabartinės žmonių kartos. 

Didžiulis dėmesys žmogui, kaip save kuriančiam subjektui, kaip 
savo vidinių pajėgų ugdytojui, kaip aktyviai pasaulį pertvarkančiai 
jėgai, Vydūno filosofiją daro humanistiškai vertingą, aktualią ir mūsų 
dienomis. Kūrybinis Vydūno palikimas ypač aktualus jau antrąjį de- 
šimtmetį laisvės keliu pradėjusiai eiti Lietuvai. Juk veržimasis į Nepri- 
klausomybę mūsų pirmiausia buvo suvoktas kaip veržimasis į tą laisvą 
būtį, kurioje nevaržoma bus visos tautos, oir kiekvieno atskirai dvasinė 
raiška, kurioje pagaliau galėsime būti tikrais, kaip Vydūnas pasakytų, 
sau žmonėmis. Tačiau pasiektosios Nepriklausomybės akivaizdoje, 
užuot išgyvenę svaiginantį laisvės pojūtį, išvydome, kokie iš tikrųjų 
dar nelaisvi esame. Sąmoningoji tautos dalis suvokė, jog tos nelaisvės 
esmė - vidinis žmogaus netobulumas, dirvonuojantys dvasios laukai, 
apleistas, sunykęs žmoniškumas. Ir būtent ne į tuos laukus labiausiai 
dabar skuba veiklioji tautos dalis manydama, kad ne toks jau reikalin- 
gas ir naudingas darbas juose. Tačiau rimtai galvodami apie Lietuvos 
ateitį, daug rimčiau ir sutelkčiau turėsime imtis būtent dvasios laukų 
purenimo, t.y. to darbo, į kurį nenuilstamai kvietė Vydūnas pirmosios 
Nepriklausomos Lietuvos kūrėjus. 

Pasaulyje yra didžiulis žmogaus dvasios galybę išlaisvinti ir ug- 
dyti padedąs mokymų lobynas ir iš jo galima daug ką tiesiai pasiimti. 
Bet Vydūnas yra būtent lietuviškasis to lobyno suvokėjas ir šio suvoki- 
mo mokytojas, kol kas dar nepralenktas sąsajų tarp to lobyno ir lietuvių 
tautos dvasinių pagrindų tiesėjas... Tuo jis mūsų kultūroje yra unikalus. 
Tuo jis turi užimti savo vietą jos didžiųjų kūrėjų gretose. 

KULTŪROS ESMĖS IR RAIDOS SAMPRATA 
VYDŪNO FILOSOFIJOJE 


Panenteistinio pobūdžio Vydūno filosofija grindžiama vedantiškąja 
būties, o kartu ir žmogaus, kaip mikrokosmo, samprata. Pasak šios 
sampratos, vienintelė tikroji realybė yra dvasinis absoliutas, kuris 
pasaulio atžvilgiu yra ir imanentinis, ir transcendentinis. Grynoji 
dvasia sudaro nepasireiškusią, pasaulis - pasireiškusią absoliuto dalį. 
Ši samprata sudaro Vydūno filosofijos ontologinės dalies pagrindą, o 
kartu yra toji metodologinė šaknis, iš kurios išaugo visos kitos jo 
filosofijos problematikos kamienas ir šakų vainikas. Tą kamieną ir 
vainiką iš esmės sudaro kultūros problematika - pagrindinė, origina- 
lioji, Vydūno filosofijos dalis. 

Vydūno filosofijos turinys neleidžia sutikti su kultūros filosofo 
A.Sverdiolo išvada, jog „Vydūno filosofinė koncepcija negali būti 
laikoma kultūros filosofija“, nes jis „neišryškino kultūrinės veiklos 
specifikos, neišdėstė savojo jos supratimo“ (9, p. 19). Iš tikrųjų Vydūnas 
padarė ir viena, ir kita. Be to, pagrindinė jo filosofijos problematika iš 
esmės sutampa su ryškiausių Lietuvos kultūros filosofijos atstovų 
S.Šalkauskio ir A.Maceinos nagrinėta problematika, kuriai daugiausia 
dėmesio savo studijoje apie Lietuvos kultūros filosofiją skyrė pats 
A.Sverdiolas. 


KuLTŪROS PRIGIMTIS 


Dėmesys kultūros problematikai yra tas momentas, kuris Vydūno 
filosofiją sieja ne tik su Rytų, bet ir su Vakarų filosofine tradicija 
(Renesanso humanizmu, naujųjų amžių racionalizmu, klasikine vo- 
kiečių filosofija, vėlyvųjų vokiečių romantikų, taip pat su kai kuriomis 
XIX a. pab.-XX a. pr. kultūros koncepcijomis) bei su jo laiko ir krašto 
aktualijomis, t.y. su istoriškai apibrėžta kultūrine situacija. Toji kultū- 

rinė situacija, ypač tautinės kultūros ugdymo poreikiai, kėlė tokius 
klausimus, į kuriuos mąstytojui daugiausia reikėjo atsakyti pačiam. Į 
šiuos klausimus siekusi atsakyti vydūniškoji kultūros koncepcija 
buvo kur kas originalesnė negu jo pateikta būties samprata, kaip jau 
minėta, be reikšmingesnių modifikacijų perimta iš vedantos. Kitaip 
tariant, realios kultūrinės aktualijos, į kurias atsižvelgiant buvo kuria- 
mi ir teoriniai kultūros sampratos pagrindai, lėmė tos sampratos 
savarankiškumą bei originalumą labiausiai mąstytoją veikusio klasiki- 
nio vedantizmo atžvilgiu. Tačiau, kaip sakyta, vedantiškoji būties 
samprata Vydūnui vis dėlto buvo metodologinė išeities pozicija 
sprendžiant ir kultūros problemas. Tokia vedantiškoji išeities pozicija 
savo ruožtu Vydūno kultūros koncepciją darė savitą ir originalią kitų 
žymesnių lietuviškųjų kultūros koncepcijų (A.Jakšto, S.Šalkauskio, 
A.Maceinos ir kt.) atžvilgiu. Šios iš esmės gvildeno tas pačias kultūros 
realijas, tačiau kilo iš kitų ontologinių prielaidų, daugiausia tomisti- 
nių ar neotomistinių. 

Nuo tiesioginio, labiausiai ontologizuoto žmogaus ir būties san- 
tykio prie kultūros problematikos Vydūnas eina per tarpines, irgi 
ontologinį statusą turinčias, grandis - religiją, pasaulio evoliuciją bei 
jų santykį. Nors, kaip matysime vėliau, religija (tikyba) Vydūno filoso- 
fijoje ir nėra tiesiogiai laikoma kultūros dalimi, tačiau ji tampa tuo 
tašku, nuo kurio kultūra prasideda ir ta aukščiausia gaire, į kurią 
orientuotas visas grįžtamasis, evoliucinis kultūros procesas. 

Pro vedantizmo filosofijos prizmę žvelgiančiam Vydūnui kultūra 
yra būtina, t.y. ontologiškai sąlygota kosminės visumos evoliucijos 
dalis. Jos raidos pradžią mastytojas sieja su žmoniškumo sferos atsira- 
dimu toje evoliucijoje. Žmoniškumu visumos evoliucija, anot Vydū- 
no, jau yra pasiekusi grynosios dvasios lygį, kuriame tarsi atbunda 
absoliuto savimonė, pasireiškianti žmogaus dvasingumu, jo individu- 
alia savimone, tampančia vienu iš sąmoningųjų pasaulio raidos veiks- 
nių. „Vienas tųjų veiksnių, - rašo Vydūnas, - yra žmogus, ne kaipo 
pavidalas, bet kaip dvasiška galia. Kuomet joji pradeda pasaulyje 
veikti, yra tarsi tarpas tarp erdvinių ir laikinių pasaulio veiksnių ir jo 

pamatinio — jo priežasties pildytas. Savęs žinojimas stojos. Jis yra 
artimas susitikimas su pasaulio Priežastimi“ (3, liep. 28). Su žmogaus, 
kaip dvasinės esybės, prabudimu prasideda aktyvus, sąmoningas „sap- 
nuotosios daugybės“ įveikimas bei kryptingas grįžimas į „suvoktąja 
vienybę“, t.y. procesas, kurį galima palyginti su hegeliškosios triados 
sintezės stadija. Žmogus, Vydūno aiškinimu, yra pagrindinis tos stadi- 
jos veikėjas, aktyvus, kūrybiškas, nors ir ne absoliučiai, bet labai reikš- 
minga dalimi savarankiškas čia kylančių užduočių sprendėjas. „Žmo- 
gaus sumanumu pasaulio sąmoningumas tiktai tęsia savo kūrimo darbą“, - 
teigia mąstytojas (1, p. 455). 

Kultūros srityje, Vydūno aiškinimu, telpa toji žmogaus veikla, 
kuria realizuojamos būtent dvasinės jo potencijos, jo žmogiškoji esmė. 
„Ką žmonės daro, yra labai įvairios svarbos, - rašo mąstytojas. - Jeigu 
jų veiksmu reiškiasi žmoniškumas, tenka kalbėti apie kultūrą“ (1, p. 
453). Pati kultūra gimstanti ne iš reikalo patenkinti grynai materialines 
gyvenimoreikmes („mitimas, apsitaisymas, namai, butas ir t. t.“), nes ne 
tų reikmių patenkinimas yra tikrasis žmogaus siekimų, jo egzistencijos 
tikslas. Nors tų reikmių „žmonės akstinami veikti“, bet iš jų „vienų 
jokiu būdu negalėtų išbujoti, ką tektų vadinti žmoniškumo apraiška“ 
(1, p. 454), kartu ir kultūra. Tokių gamtiškai sąlygotų „veikimo akstini- 
mų“ turinčios visos gyvos būtybės, ir jeigu juos laikytume kultūros 
kūrimo varikliu, aiškina Vydūnas, tai tektų kalbėti, jog ir visi augalai 
bei gyvūnai kuria savo kultūrą. Dvasingumą pabrėždamas kaip lemia- 
mą kultūros raidos veiksnį, mąstytojas samprotauja kaip ir tie kultūros 
problemas nagrinėję tiek ankstesnieji, tiek šiuolaikinės filosofijos at- 
stovai, kurie vienintele reikšminga žmogaus kultūrinės raidos sritimi 
laikė tiktai sąmonės sąlygojamą dvasinės veiklos sritį, o materialinės 
veiklos reikšmę kultūros procesui laikė šalutiniu dalyku. 

Jau pačią kultūros kūrimo pradžią Vydūnas sieja su žmogaus 
dvasios išsiveržimu iš gamtiškųjų sferų, su jos savarankiškumo bei 
kūrybiškumo pasireiškimu. Tačiau tarp to, kas gamtoje vyksta tarsi 
savaime, t.y. be vidinių akstinų, ir to, ką sąmoningai daro žmogus, 


Vydūno aiškinimu, nėra neperžengiamos prarajos. Ikižmogiškosios 

gamtos pasaulio evoliucija yra „didžiojo sąmoningumo“ , t.y. absoliuto, 
kūrybos darbas, kuris žmogiškąja veikla tęsiamas toliau. „Bet nereikėtų 
žmogų išskirti iš gamtos veikimo, - rašo mąstytojas. - Žmogaus darbas 
taip pat yra tęsinys to, ką didysis sgmoningumas gamtoje padaro <...>. Tam 
kūrimui nieko nereiškia klausimai, kaip „atsikliudyti nuo gamtos“, 
arba kaip „padauginti sąryšius su ja“. Visa tai tėra išdava žmoniškos 
veiklos gyvenimo srityse“ (1, p. 454-455) (pabrėžta Vydūno - V. B.). 
Iš indų šaltinių (daugiausia iš vedantos) kilęs Vydūno panenteiz- 
mas šioje vietoje labai artimai susisieja su mąstytojo studijuoto ir labai 
vertinto žymiojo vokiečių švietėjo J.G. Herderio racionalizmu, kuris 
dievą pripažino vienintele protinga gamtos ir istorijos priežastimi, 
traktavo ją kaip dėsningą pasaulio reiškinių ir daiktų vienovės pasireiš- 
kimą, kaip išmintį, kuri valdo Visatą, racionaliai suderina visų jos 
sudedamųjų dalių veikimą. Kultūra, anot J.G. Herderio, neišstumia 
žmogaus iš gamtos, o yra aukščiausioji, baigiamoji jos raidos grandis. Tos 
raidos tikslas - žmoniškumas. „Ištirti humaniškumo dvasią - štai tikrasis 
žmogiškosios filosofijos uždavinys“, - teigė J.G. Herderis (11, p. 111). 
Vydūnui kultūros raida, būdama „didžiojo sąmoningumo“ darbo tęsi- 
nys, palyginti su gamtos vyksmu, kartu yra kokybiškai nauja to darbo 
pakopa, kurios esminis tikslas - žmoniškumo, kaip grynai dvasinio prado, 
raiška, įsitvirtinimas pasaulyje ir laisvės to pasaulio atžvilgiu įgijimas. 
Kultūra — tai tas procesas, kuriame, kaip jau minėta, žmogaus dvasia 
veikia kaip savarankiška kūrybiška galia, reikšmingai įsijungianti į 
pasaulio evoliuciją, ją esmingai veikianti ir turinti ją užbaigti. Paties 
mąstytojo žodžiais tariant, „kultūra yra žmoniškumo prado įsigalėjimas 
mums žinomame pasaulyje“ (2, p. 322) (pabrėžta Vydūno - V. B.). Kaip tik 
aiškiai „numanau, kad žmogaus veikimas, vis tiek, ką jis padarytų, pagrinde 
siekia didesnės žmoniškumo reikšmės gyvenimui. Kultūros kūrimu žmoniš- 
kumo veiksnys nori būti didybė pasaulyje, tarsi visai sąmoningai stengtųsi 
jam suteikti žmoniškumo pažymį“ (1, p. 455) (pabrėžta Vydūno - V. B.). 
Žmogaus kuriamos kultūros vertybės Vydūnui, panašiai kaip ir S. Šal- 
kauskiui (žr. 9, p. 67), „yra žmogiškosios dvasios objektyvacija“. Toji 
objektyvacija akivaizdžiausiai pasireiškianti žmogui santykiaujant su 


62 


aplinka, kuri „savaip veikia žmogų ir sužadina atitinkamą atoveiksmį“ 
(1, p. 455). Geografinę ir socialinę aplinką („gamtą, pasaulį su jo daiktais, 
su jo gyvenimu ir su kitais žmonėmis“) Vydūnas laiko vienu iš svarbių 
kultūros savitumą įvairiuose arealuose lemiančių veiksnių. „Po skirtin- 
gomis padangėmis ir sąlygomis žmoniškumas tegali įvairiai apsireikšti, 
- teigia mastytojas. - Ir būtų tikras apsirikimas, vertinant paviršutiniš- 
kai vieną kultūrą kitos kultūros reiškiniais“ (1, p. 455-456). Tačiau 
Vydūno požiūriu žmogui, kaip dvasinei esybei, svarbi yra ne tik išorinė 
aplinka, ne tik geografinės ir socialinės sąlygos, bet ir vidinė aplinka, t.y. 
gamtiškosios jame pačiame veikiančios sferos. Mastytojo žodžiais ta- 
riant, žmogaus „asmuo su jo kūno gyvumu, toliau žmogaus asmenybė 
su jos jausmingumu ir proto veikimu yra žmoniško veiksnio ne vien 
veikimo jėga, bet kartu jo ir sritis, arba <...> jo „geografinė provinca“ 
(1, p. 456). Tad žmogus nuolat veikia, jo dvasinei esmei sąveikaujant su 
šia dvejopa - išorine ir vidine - aplinka. Būtent toje sąveikoje žmogiš- 
koji dvasia ir objektyvuojasi, įsikūnija iš tos sąveikos atsirandančiose 
vertybėse, kurios ir yra kultūros vertybės. 

Tačiau ir tos abejopos „geografinės provincijos“ Vydūnui nėra 
vienintelės sritys, kuriose formuojasi žmogiškoji kultūra ir kurios nu- 
lemia jos lygį. Be išorinę ir vidinę aplinką apimančios veiklos, anot 
mąstytojo, „yra žinoma dar kita žmogaus veikla. Ji nesikreipia nei į 
erdvinę, nei į vidujinę aplinką, bet stačiai į pačią savo esmę, į patį 
ašainumą <...> įaukščiausią pasaulio dalyką, būtent į žmoniškumą" (1, 
p. 457). Tai esanti gelminė dvasinė veikla, kurios tikslas - stiprinti patį 
žmoniškumo fenomeną, daryti jį kuo aktyvesnį, kuo labiau užvaldantį 
asmenybę, kuri galėtų tinkamai tobulinti pasaulį. Kitaip tariant, svar- 
biausia leisti suvešėti tam, kas turi būti objektyvuojama kultūros pro- 
duktais, - pačiai žmogaus dvasiai. Vydūno teigimu, tasai paties žmo- 
gaus pastangomis pasiekiamas žmoniškumo esmės „įsigalėjimas reiškia 
ypatingai aukštą kultūrą“ (1, p. 457) (pabrėžta Vydūno - V B.), yra pagrin- 
dinis viso kultūros proceso orientyras bei svarbiausias jos vertingumo 
kriterijus, nes kuo laisvesne ir galingesne dvasia pasižymi kultūrą ku- 
riantis subjektas, tuo ji labiau prisipildo tos dvasios ir yra vertingesnė. 

Pabrėždamas žmogaus dvasios kūrybiškumo, jos savarankiškumo 
svarbą kultūros kūrime, Vydūnas kartu pažymi, kad tas savarankišku- 
mas bei kūrybiškumas gali pasireikšti tiktai individualizuota forma. 
Kultūra, mąstytojo aiškinimu, iš esmės tada ir teprasidedanti, kai evoliu- 
cijos raidoje prabundanti žmogiškoji savimonė arba individualioji — 
„ašainė“ — sąmonė, kuri būtent ir yra pirmasis ir vienas iš pačių 
ryškiausių grynojo dvasingumo požymių. „Kultūros kūrimas gali būti 
aiškiai suprantamas tiktai iš ašainės sąmonės veikimo“, - akcentuoja 
mąstytojas (1, p. 454). Ne aplinkos „akstinimas“, o individualiosios 
sąmonės aktyvumas sudaro vidujinį žmogaus, kaip dvasinės esybės, 
veikimo būtinumą. Tas vidujinis būtinumas žmogui yra tiesiog onto- 
loginė duotybė, kurios dar neturi kitos gamtiškosios būtybės, t.y. jis dar 
nefunkcionuoja žemesniosiose gamtos sferose. Todėl išskirtinis visų 
kultūros produktų bruožas, anot Vydūno, esąs juose įkūnytas juos 
kūrusiųjų žmonių sąmonės individualumas. „Tik žmogaus veikimu 
atsispindi ir vienetiškumo sąmonė. Visa, kas įskaitoma į kultūrą, tuo 
pasižymi“, - teigia mąstytojas (1, p. 454). 

Individualumas kultūros procese Vydūnui iš esmės yra kūrybiš- 
kumo ekvivalentas ir vienas iš jos vertingumo kriterijų. Pagal tai, kokiu 
mastu žmogus sugeba aktualizuoti savo dvasios potencijas, kaip jas 
panaudoja savo prigimties ir pasaulio sutaurinimui, galima spręsti apie 
jo kultūros lygį, jos kūrybiškumo laipsnį bei originalumą. Todėl kultū- 
ros kūrimas, Vydūno aiškinimu, ne kieno nors privilegija, o kiekvieno 
žmogiškąją savimonę turinčio individo gyvenimiškojo veikimo išraiš- 
ka. „Todėl kiekvienas žmogus kuria kultūrą, nors labai įvairių jėgų 
sukaupimu ir įvairiu pasisekimu“, - akcentuoja mąstytojas (1, p. 455). 
Tiktai esminė to kūrimo sąlyga - individualios sąmonės arba savimonės 
dvasinė aktualizacija. 

Žmogaus raiškoje įkūnytą individualumą akcentuodamas kaip 
esminį kultūrinės kūrybos požymį, Vydūnas taikliai užčiuopė specifinį 
kultūros vertybių bruožą, aiškiai išskiriantį tas vertybes iš nekultūrinės 
veiklos, iš abstraktaus darbo produktų, neturinčių jas gaminusiojo sub- 
jekto (žmogaus, tautos ir pan.) asmenybiškumo savybių. Kurdamas kul- 

tūros vertybes, žmogus pirmiausia išreiškia savo individualybę, savo 
asmenybines žmogiškąsias savybes, o kartu kuria, tobulina save, t.y. pats 
yra tos kūrybos subjektas. Būtent individualumas, žmogiškųjų asmeny- 
binių savybių aktualizavimas yra esminis žmogaus kultūrinės raiškos 
bruožas. Mat Vydūnui žmogaus esmė yra metafizinė absoliutinės dvasios 
apraiška, save išreiškianti bei aktualizuojanti, besilaisvinanti iš „pasaulio 
vergovės“. Toji aktualizacija, Vydūno aiškinimu, ir realizuojasi kultūri- 
nėje veikloje — vienoje iš aukščiausių dvasinės evoliucijos pakopų. 


KuLTŪRA IR RELIGIJA 


Toks daugiausia indų filosofine tradicija pagrįstas vydūniškasis kultūros 
proceso traktavimas susietas su religija. Nors religija, Vydūno aiškini- 
mu, tiesiogiai ir neįeina į kultūrą, bet vis dėlto „viena tėra sielos kultūros 
sąlyga“ (1, p. 283), nes „be tikybos žmoniškumo pradas neįgyja aukštes- 
nės galios gyvenimui teikties <...> Gyvojoje žmogaus tikyboje glūdo 
galimumas visam žemiškam gyvenimui bręsti ir tobulėti“ (1, p. 509). 
Religija Vydūnui yra kultūros raidos išeities taškas ir galutinis 
punktas. Pati toji raida, kaip minėta, telpa į materialaus pasaulio evo- 
liuciją, reiškiančią jo nuolatinį dvasingėjimą. Lietuvišku tikybos termi- 
nu nusakomą religiją (tiksliau būtų sakyti - religinį išgyvenimą) mąs- 
tytojas traktuoja ne kaip konfesinį išpažinimą, o supranta tipiškai 
indiškąja prasme - kaip transcendentinę žmoniškumo esmės būseną, 
kuria jau esąs visiškai paneigiamas empirinis pasaulis, t.y. kai toji esmė 
susilieja su absoliutu. Tikyba, Vydūno apibūdinimu, jau „nėra žmoniš- 
kumo apraiška, bet žmogaus vidujinis būvis, ašainės sąmonės santykis su 
pagrindiniu sgmoningumu“ (1, p. 507) (pabrėžta Vydūno - V. B.). Iš esmės 
tas santykis, t.y. individualios dvasinės žmogaus esmės susiliejimas su 
absoliutine dvasia, yra tas pats, kas jogų transas samadhi ar budistų 
nirvana. Tai būsena, kuri sutampa su dvasinio žmogaus prado siekiamu 
išsivadavimu - pagrindiniu jo žemiškosios egzistencijos tikslu. 
Žmoguje, kaip mikrokosme, atsispindinti ne tik susiformavusi 


visumos struktūra, bet ir pats kosminės evoliucijos procesas, praeinamos 

visos to proceso pakopos. Paties Vydūno žodžiais tariant, „kūrybos 
vyksmas, kuris didžioje visatoje atsitinka, tokiu būdu žmoguje lyg 
sumažintai, bet visai reikšmingai kartojasi“ (1, p. 507). Žmoguje atsispin- 
dį ir tai, kas esamajame pasaulinės evoliucijos cikle dar visuotiniu mastu 
neįvyko, bet neišvengiamai turės įvykti - viso ko sugrįžimas į dvasinę 
pradžią, į pasaulio Priežastį. Individualus tikybinis transas - mikrokos- 
minė reiškinių pasaulio evoliucijos užbaiga. Būtent tokia „tikybine 
būsena“ užsibaigsiąs ir didysis kosminės evoliucijos ciklas - pasauliu 
pasireiškusioji sąmonė visuotinai susiliesianti su laiko ir erdvės mata- 
vimų nebeturinčiu absoliutu. 

Įvykus didžiajam „išsivadavimo stebuklui“ , tikrajam „tikybiniam 
aktui“ (tiek individualybės, tiek kosminės visuotinybės lygiu), nebesą 
prasmės kalbėti ne tik apie reiškinių pasaulį, bet ir apie jo žiedą — 
kultūrą. Būtent šia prasme religija Vydūnui nėra kultūros dalis, neįeina 
įją kaip struktūrinis jos elementas, o yra jau virš jos. Mąstytojo teigimu, 
„tikybos mokslai nieko darbo neturi su pasauliu. Jie vien tik rodo 
žmogui kelią, kad galėtų pakilti į tokią padėtį, iš kurios būtų galima 
pasiekti pačiąją Aukštybę“ (1, 282). Taigi, nors griežtai to neakcentavo, 
Vydūnas, panašiai kaip katalikiškieji lietuvių filosofai A. Jakštas, o 
ypačS. Šalkauskis (žr. 9, p. 23-25), religiją ir kultūrą santykiškai atriboja 
vieną nuo kitos, pirmajai palikdamas transcendentinę, t.y. grynai dva- 
sinę, visumos sferą, antrąją talpindamas materijos reiškinių sferoje, bet 
irgi tik toje jos dalyje, kur jau reiškiasi žmogus. Vydūno filosofijoje tas 
atribojimas yra labai negriežtas, ir jo santykiškumas, manytume, yra 
gerokai didesnis negu A.Jakšto „mažojo kūrėjo“ koncepcijoje ar 
S. Šalkauskio žmogaus veiklos kosmogoninio prasmingumo sampra- 
toje. Pasak šių sampratų, Dievas tarsi paveda žmogui toliau tęsti kūrimo 
darbą, o pats to kūrimo atžvilgiu lieka pasyvus. Vydūnui Dievas iš 
pasaulio niekada nepasitraukia: pats tame pasaulyje būdamas įsikūni- 
jęs, pats visur ir visada veikia ir tęsia kūrybos darbą. Krikščionybėje, 
anot Vydūno, „išlengvo vis reikšmingėja Dievo buvimas toli nuo viso 
gyvenimo, jo transcendenca <...> Šitaip apie Dievą manyti galėjo 
skatinti jau Biblijos Mozės žodžiai apie pasaulio įkūrimą. Čia kaip tik 

pasakyta, kad Dievas, sukūręs pasaulį, atsitraukęs nuo jo, jį sau palikęs. 
Toli esąs Dievas negalėjo būti patiriamas, ir tikintieji, kaip jie save 
vadino, tegalėjo jį numanyti žodžiuose“. Mąstytojo įsitikinimu, patys 
krikščionys nesuvokė Dievo imanentiškumo prasmės, kurią galima 
atrasti ir ne vienoje Šventojo rašto vietoje. Kad žmogus „gyvena Dievuje 
ir jį galėtų patirti savo esmėje, tat retai tepamanyta, nors tūli išminties 
žodžiai (pačioje Biblijoje — V. B.) apie tai kalba“, - aiškina Vydūnas (2, 
p. 397). 

Vydūniškasis kultūros proceso, kaip visumos evoliucijos dalies, 
supratimas būtų artimesnis minėtus lietuvių katalikiškuosius filosofus 
veikusio rusų filosofo V. Solovjovo žmogaus veiklos interpretacijai, 
pagal kurią toji veikla ištirpstanti religijoje (8, p. 34). Vydūnui visa 
žmogiškoji veikla kosminio vyksmo procese irgi turi religinio reiškimo- 
si prasmę, nes, kaip jau matėme, yra ryškiai orientuota į „išsivadavimo 
stebuklą“ — susiliejimą su absoliutu. Tačiau, kaip teigia tyrinėtojai, 
V. Solovjovas „savarankiškos kultūros sferos iš religijos stichijos neiš- 
skyrė“ (10, p. 171), o Vydūnas, kaip matėme, tokią kultūros sferą, nors ir 
negriežtai, bet pakankamai aiškiai išskyrė ir atribojo nuo grynai dieviš- 
kos veiklos, t.y. nuo tos visumos evoliucijos dalies, iki kurios dar nėra 
žmoniškumo fenomeno. Kaip tik žmogiškoji veikla, Vydūno aiškinimu, 
ir yra toji sfera, kurioje ir tegali reikštis kultūra. 

Religijos ir kultūros atribojimo santykiškumą Vydūno filosofijoje 
pirmiausia nulemia panenteistinis būties sampratos pobūdis: visa 
visuma yra dvasinė (dieviška), dieviškas yra ir tos visumos kūrybos 
vyksmas -evoliucija, visos jos pakopos, tarp jų ir žmogiškoji, yra 
dieviško veikimo sferos. Tad ir žmogaus veikla - dieviškosios veiklos 
dalis. Tas sąlygiškumas dar labiau akcentuojamas tuo, kad pats žmogus 
traktuojamas kaip dvasinė esybė, absoliuto kibirkštis, potencialiai tu- 
rinti dieviškąją galią. Tačiau, kita vertus, žmogus (tiek kaip individas, 
tiek kaip apibendrintas visos žmonijos simbolis) savyje talpina ne tik 
dvasios galybę, bet ir visą materialaus pasaulio sunkybę, yra tos sunky- 
bės surakintas ir pavergtas. Tuo tarpu pats absoliutas, kurio dalis yra 


tapusi pasauliu, to pasaulio atžvilgiu yra laisvas. Zmogus ir visa žmonija 

tą laisvę turi savo pastangomis įsigyti. Tos laisvės siekdamas, žmogus 
pats tampa kūrybos veiksniu ir jėga. O laisvės siekimas - tai nuolatinis 
dvasinio prado stiprinimas, įgalinimas jam įsivyrauti ne tik pačiame 
žmoguje, bet ir pasaulyje. Į dvasios sferas žmogus ne tik pats veržiasi, 
bet ir veda visą pasaulį — tokia esanti, anot Vydūno, ontologiškai 
nulemta jo misija. Mąstytojo įsitikinimu, šitaip reikėtų interpretuoti ir 
krikščioniškąją Kristaus atliktą dieviškojo atpirkimo misiją. Kultūra, 
Vydūno aiškinimu, formuojasi iš žmogaus, kaip dvasinės esybės, san- 
tykio su materialiu ikižmogiškuoju pasauliu, iš pastangų tą pasaulį 
sužmoginti, labiau sudvasinti. 

„Gyvąją tikybą“ laikydamas pagrindine tikrosios kultūros sąlyga, 
savo epochos religinį gyvenimą Vydūnas apibūdino kaip suformalėju- 
sį ir sustabarėjusį ir ne tik kaip nepadedantį kultūrai, o dargi jai 
kenkiantį. Kadangi iš esmės esą nebesiorientuojama į „gyvąją tikybą“, 
tradicinės išorinės bet kurios religijos praktikuojamos apeigos, visa 
religinių vaizdinių ar religiniu pagrindu pasaulį aiškinančių idėjų 
sistema netenka prasmės, nes neprisideda prie pasaulio evoliucijos, o 
kartu prie kultūros pažangos. 

Dabarties pasaulyje susidariusi religinė situacija žmogaus ir visos 
žmonijos tikrajam dvasiniam šviesėjimui, kartu ir kultūrai, ypač žalin- 
gai atsiliepianti, nes būtent religijos, paskendusios savo dogmose ir 
prietaruose, nebeteko gyvo ryšio su dvasine būties esme. „Bet „sudar- 
kytos tikybos“ vedamas, jis (gyvenimas - V. B.) rieda žemyn į visokias 
nesąmones, į prietarus ir įstumia žmones į vargsmą, į kančias, į žuvimą. 
Tai gana aiškiai įrodo esamasis mūsų laikas. Nežiūrint „įvairių tikybų“ 
ir daugybės šventnamių, jis yra mirštančiųjų „tikybų“ amžius“, — 
apibūdindamas savo gyvento laiko religinę situaciją, rašė Vydūnas (1, 
p. 508). Toksai šios situacijos apibūdinimas yra visiškai analogiškas tam, 
kokį buvo pateikę induizmo reformatoriai, kaip ir Vydūnas, vylęsi 
atnaujinta religine pasaulėžiūra įveiksią tikybinį nuosmukį, o su juo — 
ir pasaulį apėmusią dvasinės kultūros krizę. 

Religija, Vydūno požiūriu, yra tarsi gelminis kultūros variklis, 
josios vyksmo katalizatorius bei prasmingumo orientyras. Todėl ir 

kultūros raida mąstytojo kultūrologinėje koncepcijoje yra glaudžiai 
siejama su religinės sąmonės reiškimosi ypatumais žmonijos istorijoje. 

Kaip jau minėta, kultūra Vydūnui iš esmės vieningas procesas, 
kuriame įvairiomis formomis objektyvinasi žmogaus dvasia. Tame pro- 
cese, mąstytojo aiškinimu, išsikristalizuoja dvejopi kultūros sferai 
priskirtini reiškiniai. Vienokio pobūdžio reiškiniai susiformuoja tada, 
kai žmogaus dvasia įvaldo ir pertvarko pasaulį ar bent į jį įauga, jame 
įsikuria. Tie reiškiniai, mąstytojo žodžiais tariant, yra „visa tai, ką 
žmonės padirba, kaip veikią žmonės, vis tiek kokio kultūros laipsnio jie 
būtų“. Iš esmės tai yra materialinės kultūros, arba civilizacijos, reiški- 
niai, kurių visumą Vydūnas apibūdina kaip daiktų kultūrą (1, p. 457). 
Kitokio pobūdžio kultūros reiškiniais mąstytojas laiko tuos, kuriuos 
„neginčijamai vertiname kaip tiesioginius žmoniškumo pažymius“. 
Tai - mokslas, menas ir dora (1, p. 457). Kiekvienas iš jų sudaro specifinę 
žmoniškumo raiškos formą ir sferą. Mokslu dvasia reiškiasi kaip paži- 
nimo, tiesos ieškojimo forma, menu - kaip grožio įkūnijimo galimybe, 
dora - kaip gėrio pavidalu. Kartu Vydūnas pažymi, jog šios iš „Žmoniš- 
kumo veikimo kilusios“, t.y. žmoniškumo esmės raiškos formos, paties 
žmogaus atžvilgiu yra tarsi „objektyvios vertybės“, kaip ir visi kiti jį 
supančio pasaulio dalykai tol, kol jos tampa jo vidine savastimi, dva- 
singumo raiškos galimybėmis. Netapusios atskiromis individų žmo- 
niškumo reiškimosi formomis, jos kartu iš esmės jo nepaliečia ir yra jo 
atžvilgiu tik išoriniai, pasyviai egzistuojantys kultūros atributai. Jų 
tikroji, aktyvioji kultūrinė vertė išryškėjanti tada, kai jos iš „objekty- 
viųjų vertybių“ tampa tikrai „asmenybės vertybėmis“, kurios „turin- 
čios būt žmogaus norimos, kurioms kurti kiekvienas turįs skirti savo 
jėgas“ (1, p. 457). Kitais mąstytojo žodžiais tariant, „yra berods mokslas, 
menas ir dora jau žmoniškumo reiškiniai, kaip jie pakyla iš atskiro 
žmogaus asmenybės“ (1, p. 268), kuri yra pati savęs reiškimo, kartu ir 
kultūros kūrimo subjektas. 

Tokios giliai interiorizuotos ir subjekto suaktyvintos bei išvystytos 
objektyviosios kultūros vertybės „sudaro vidujinę kultūrą“, kuri „pir- 
mutiniausia siektina“ (1, p. 457). To siekimo prasmė esanti ne ta, kad 

visuomenėje funkcionuojančios mokslo, meno ir dorovės vertybės 
būtų tik įsigyjamos, išmokstamos, pasilaikomos ir tik vartotojiškai 
naudojamos, o ta, kad jomis žmogaus aktyvių pastangų dėka galėtų 
reikštis aukštesnis žmoniškumas, kad tuo žmoniškumu jos pasipildytų 
ir darytųsi veiksmingesnės žmonių santykiuose, socialinėje raidoje. 
Žmogus, anot Vydūno, privaląs ne tik palaikyti esamą lygi, bet ir „didinti 
žmoniškumo reikšmę gyvenimui arba, kitaip sakant, kelti kultūros turtų 
vertingumų", t.y. stiprinti jų dvasinį potencialą ir taip prisidėti prie 
kultūros pažangos, prie kūrybiško jos pratęsimo (1, p. 458) (pabrėžta 
Vydūno - V. B.). Aktyviame žmoniškumo esmės santykyje su suobjekty- 
vinta kultūra susiformuojanti vidinė kultūra esanti pakopa į dar aukštes- 
nę -esmės - kultūrą, kurią reikėtų suprasti kaip visišką dvasios laisvę ir 
įsigalėjimą bei vyravimą bet kurioje žmogaus gyvenimo sferoje, kaip 
individualios, „ašainės“ sąmonės gebėjimą bet kada įsilieti į dvasinę 
visumą. Po jos jau turėtų sekti „tikybinė būsena“, kai pasaulyje vykstąs 
gyvenimas tampa visiškai nebeaktualus. Esmės kultūros įsigalėjimą Vy- 
dūnas traktuoja kaip paties žmogaus atliekamą sielos kultūros ugdymą. 

Reziumuojant vydūniškąją kultūros esmės sampratą, galima pasa- 
kyti, jog toje sampratoje labiausiai akcentuojami du momentai: pasau- 
lio sužmoginimas, dvasinio potencialo vaidmens stiprinimas jo evoliu- 
cijoje ir paties žmogaus dvasinis tobulėjimas, kuris, beje, ir esąs pirmu- 
tinė ir tikroji pasaulio kultūrinimo prielaida. Apie tai mastytojas rašė: 
„Numanyta, kad kultūros kūrimas yra tęsimas gyvenimo kūrimo. Todėl 
du dalyku žmogui turi rūpėti, būtent: savo esmę nešti į gyvenimų ir ją tam 
gyvinti ir stiprinti. O abu vyksta kartu, jeigu daromu kuo nuoširdžiau. 
Ir abejaip aiškėja kultūra“ (1, p. 458). Taigi kultūrai Vydūnas suteikia ne 
socialinį, o ontologinį statusą. Jos subjektas — aktyviai veikianti indivi- 
duali žmogaus dvasia, o visuomenė, socialinis gyvenimas traktuojami 
daugiau kaip išorinės aplinkos veiksniai, kuriuos toji dvasia turinti 
vesti į „tobulesnį esimą“. Žinoma, tų išorinių veiksnių veikiama ir pati 
dvasia, bet ne tasai veikimas yra pagrindinė jos aktyvumą skatinanti 
jėga. Ja Vydūnas laiko „pagrindinį sąmoningumą", t.y. absoliutą, kurio 


dalelė yra ašainė sąmonė arba individuali žmoniškumo esmė. 

KuLTŪROS RAIDA 


Kaip į žmogaus dvasios objektyvinimo kelią materialiame pasaulyje 
Vydūnas žiūri ir į kultūros raidą, į įvairias jos apraiškas. Tą raidą 
mąstytojas aiškina iš esmės hėgelizmo dvasia - kaip kryptingą, nors 
gana prieštaringą ir dramatišką iš vienos dvasinės pradžios kilusios, bet 
vėliau į įvairias rūšis bei individus išsiskaidžiusios žmonijos konsoli- 
davimosi procesą, grįžimą į iškentėtą ir suvoktą dvasinę vienybę. Tele- 
ologiškai nubrėžta kultūros vyksmo kryptis esąs „žmoniškumo prado 
įsigalėjimas mums žinomame pasaulyje. Ir kuo daugiau čia žmonišku- 
mo, kuo daugiau jis čia reiškia, tuo pilniau žmonijos vienybė pasiekta. 
Tuo pradu ši vienybė yra pagrinduota. O jam pilnai atsilukštinus, ji yra 
įvykusi“, - taip Vydūnas nusako kultūros raidos tikslą (2, p. 322). 

Pradinėse reiškimosi stadijose „žmonės gyveno atskiromis asme- 
nybėmis šalia vienas kito“, t.y. nejautė savo kilmės vieningumo, vieni 
kitų atžvilgiu reiškė daugiau priešiškumo negu palankumo (2, p. 322). 
Tačiau įvairiomis formomis besireiškiąs žmoniškumo pradas dirbo žmo- 
nes vis labiau suburiantį, vienijantį darbą. Tasai pradas kaip tik ir 
objektyvindavosi tame, kas tapo kultūros vertybėmis - materialiosioms 
reikmėms patenkinti skirtuose daiktuose ir įrankiuose, protavimo reiš- 
kiniuose, iš kurių formavosi mokslas, jį patį (žmogiškumo pradą) tiesio- 
giai atspindinčiuose meno kūriniuose ar žmonių tarpusavio santykiuo- 
se, iš kurių susidarė dorovė. Tos žmogiškumo apraiškos buvusios tol 
silpnos, kol žmonės menkai tesantykiavo vieni su kitais. „Kultūra pra- 
džioje yra <...> atskiro žmogaus dalykas“ ,- aiškina Vydūnas (2, p. 323) 
(pabrėžta Vydūno - V. B.). 

Ilgainiui iš pasaulio reiškiniuose besiobjektyvinančios dvasios 
gimstanti kultūra pamažu plinta ir gilėja — jos židiniais palaipsniui 
tampa šeimos, giminės, o galiausiai - tautos. Tautos kultūrą (iš esmės ir 
pačią tautą) formuojančiais veiksniais Vydūnas laiko atskiros asmenybės 
dvasinio prado stiprumą (jis yra pirmiausias ir svarbiausias), giminės 
kraują, kuris „verčiąs žmones veikti panašiu būdu“ ir „aplinkumą bei 
laiko sąlygas“, kurios traktuojamos kaip kosminių jėgų pasireiškimas. 

Tiems faktoriams veikiant, išaugančios kultūros, „kuriose žmonės yra 
sutelkti krūvon ir gyvena vienybėje tarp kitų kaip salutės jūrų bangose, 
nuolat pasidarančiose irišsiardančiose“ (2, p. 323). Įvairūs žinomi (Egip- 
to, Mesopotamijos, Rytų Azijos, indų, persų, graikų, romėnų) ir mažiau 
žinomi kultūros židiniai dėl savitumo ir uždarumo labai skyrėsi vieni 
nuo kitų, tarp jų beveik nebuvo tarpusavio sąveikos. Tačiau kaip ir 
pakankamai sustiprėjęs atskiro žmogaus dvasinis pradas, taip ir tam 
tikrą išsivystymo laipsnį pasiekusi kiekviena kultūra yra linkę plisti, 
veikti tai, kas yra greta ar dar toliau. „Kiekviena kultūra, pasiekusi tikrą 
klestėjimo gyvumą, plūsta per savo šalies ribas, jeigu jos nėra neperžen- 
giamos. Todėl ir patenka įvairios tautos po kultūra tos tautos, kuri 
daugiau rūpinasi jos augimu“ (2, p. 324). Tai esąs dėsningas ir neišven- 
giamas reiškinys. Nuo nepageidaujamos kultūrinės ekspansijos apsi- 
ginti nėra kito kelio kaip stiprinti savo tautos kultūrą, didinti josios 
žmogiškąją vertę. 

Įtraukiant „vienos kultūros gyvumą į didesnę žmonijos dalį“, 
patraukiamoji kultūra suklestėdavo arba žūdavo - priklausomai nuo 
įtraukiančios kultūros pobūdžio, kuris gali būti reiškiantis ne tik dva- 
sinį kilimą, bet ir žudantis, nuodingas. Kaip gana pozityvios, daugeliui 
tautų augti padėjusios kultūrinės ekspansijos pavyzdžius Vydūnas 
pateikia senovės graikų, romėnų bei krikščionybės pagrindu susiforma- 
vusių kultūrų plitimą (2, p. 324). 

Didelis lūžis kultūros raidoje, mąstytojo aiškinimu, įvykęs naujai- 
siais amžiais, kai „žmonės pradėjo su didesniu atsidėjimu santykiuoti 
su pasaulio turiniu jusnių keliu“, kai „tokiu būdu kuriamas mūsų laikų 
mokslas“ (2, p. 324). Po to lūžio tolesnę kultūros raidą mąstytojas apibū- 
dina kaip prieštaringą ir dramatišką, tačiau nelaiko jos nuodėminga ir 
amoralia. Tos eigos dėsningumas esąs tas, kad jos metu žmogaus dvasia 
labiausiai suaktyvinusi tas jo materialios prigimties sferas, kurios ge- 
riausiai leidusios pažinti, įvaldyti ir pertvarkyti pasaulį, padaryti jį 
patogesnį ir dvasiniam žmoniškumo pradui geriau reikštis — jusles ir 
ypač protą. Pasaulio, kaip ir savo materialios prigimties įsisavinimas ir 


įvaldymas, mąstytojo teigimu, esąs būtinas ontologiškai nulemtas dva- 

sinės evoliucijos etapas. Per kelis pastaruosius šimtmečius vykusio 
žmoniškumo prado ekspansijos į išorinį pasaulį esmę Vydūnas taip 
nusakė: „Žmoniškasis pradas santykiuoja su tuo, ką jam jusnys praneša 
apie pasaulio turinį. Iš jusnių pranešimo jis dirba savaip to turinio 
atspindinius, vaizdus <...> Šitie vaizdeliai, vadinami mintimis, yra 
jėgų branduoliai, kurie spindi į aplinkumą. Jie tuo veržiasi iš minčių 
gyvenimo srities pereit į į ūpų ir pagaliau į kūno gyvenimo sritį ir čia 
virsta daiktu arba veikimu“ (2, p. 325). 

Gamtos jėgas įvaldyti ir panaudoti siekiančio mokslo pagrindu 
susikūrusią kultūrą mąstytojas apibūdina kaip technikos kultūrą, o toji 
jos dalis, kuri susijusi su paties žmogaus galių vystymu, įvardijama kaip 
intelekto kultūra. Pastaroji augusi „labai nuostabiu greitumu iš 18 
šimtmečio per 19 - lig mūsų laikų“. Tai esą suprantama ir dėsninga, nes 
būtent taip pasireiškusioje kultūroje „pati žmogaus jėga yra veikimui 
sukilusi. Ir nuolatai ji nešasi į šį gyvenimą daiktais ir veikimais“ (2, p. 325). 
Technikos ir intelekto kultūra apėmusi visą pasaulį, patraukusi visą 
žmoniją, ja ne tik naudojasi, jos pagalba ne tik lengvinamas gyvenimas, 
betji atlieka ir didelį žmogaus ugdymo darbą, nes „prusina žmogų, teikia 
žmogui mokslą, augina jo intelektą“ ,be kurio išvystymo ir suaktyvinimo 
tiesiog neįmanoma ja pačia naudotis (2, p. 325). Tame žmogaus intelekto 
galių aktyvinime Vydūnas mato vieną iš pozityviųjų su dvasine žmo- 
gaus bei visumos evoliucija susijusių šios kultūros momentų. Kitą 
pozityvųjį jos momentą mąstytojas įžvelgia tame, kad ji, nors vienu - 
daiktingumo - aspektu integruoja visą žmoniją, įgalina akivaizdžiai 
suvokti savo pačios vienybę, ekonominę bei kitokią materialinę įvairių 
jos dalių savitarpio priklausomybę. „Visas pasaulis tapo didžiu ūkiu, - 
pažymi Vydūnas. - Ir visa žmonija — šio ūkio darbininku ir savininku. 
Ir vėl tokiu būdu žmonija vienyta“ (2, p. 326) (paryškinta Vydūno- V. B.). 
Žmonijos ūkinės veiklos raida, ekonominių dėsningumų reikšmingai 
nulemta mokslinė-techninė pažanga, visuomeninių formacijų kaita 
Vydūnui, kaip matome, yra ne tiek socialinės žmonijos raidos rezultatai, 
o daugiau žmoniškumo formą įgavusios dvasios objektyvinimasis, jo- 


sios evoliucijos, sutampančios su kultūros raida, pasireiškimo formos. 

Toji pati dvasios evoliucija, o ne socialiniai pertvarkymai, Vydūno 
įsitikinimu, įveiksianti ir tai, ką techninė ir intelekto kultūra atnešusi 
žmonijai negatyvaus. Beje, tie negatyvūs padariniai vėlgi traktuojami 
ne kaip socialinių įtampų rezultatas, o kaip pačio žmoniškumo objek- 
tyvinimosi pasaulyje netolygumo padarinys. Negatyvūs naujosios kul- 
tūros reiškiniai, Vydūno įsitikinimu, kylą iš to, kad evoliucijos raidoje 
pernelyg hipertrofavosi žmoniškumo prado orientacija į daiktingumą, 
įvis didesnį to prado susitapatinimą su išaugusiu intelektu, kurio sfera 
dar tebepriklauso materijos pasauliui ir kuris pats turėtų būti valdomas 
dvasinio prado. Dabar esą atvirkščiai - dvasinis pradas patekęs intelek- 
to valdžion. Dėl tos hipertrofijos gyvenime sumenkėjanti pati žmoniš- 
kumo galia ir reikšmė, susvetimėja žmonių santykiai, paaštrėja tarp jų 
visokio pobūdžio prieštaravimai. Būtent tasai dvasios „pasimetimas“, 
šalto intelekto stiprinama materialistinė orientacija atvedusi žmoniją į 
kataklizminę situaciją, sukėlusi netgi pasaulinį karą. Paties Vydūno 
žodžiais nupiešta toji situacija atrodo taip: „Žmonės, darbuodamies 
vien mintimis, todėl daug menkiau atjaučia sąryšius su viens kitu. 
Intelekto kultūros žmonės veikia daug tikslingiau, bet ir mažiau atsi- 
žvelgdami į kitus žmones ir apskritai į aplinkumą. Jie yra šalti, bešir- 
džiai, kuo daugiau jie toj kultūroj dalyvauja. Iš intelekto ir technikos 
kultūros todėl ir gimė didysis karas (Pirmasis pasaulinis — V. B.). 
Žmoniją vienijanti kultūra kartu pasidarė josios ir skaldytoja“. „Prota- 
vimas nieko nemato, kas šalia ir viršum jo tikslų randasi“ (2, p. 326). 

Naujųjų laikų kultūros pasiekimai, josios scientistinis patosas, 
Vydūno įsitikinimu, dar nėra tikrieji kultūros laimėjimai, nes padėjusi 
įvaldyti materialų pasaulį bei smarkiai integravusi žmoniją, „materia- 
linė kultūra, visa civilizacija pačiam žmogui nėra nieko suteikusi. Žmogus 
yra pasilikęs tarsi žiaurus, žalias, sumenkęs, nėra ingijęs širdies bei 
sielos kultūros“ (6, p. 2) (pabrėžta mano. - V. B.). Kadangi, teigia Vydū- 
nas, „kultūra nėra kultūriniai įtaisymai“, o „aukštesnis ir galingesnis 
žmogaus dvasios stovis“ (4, birž. 6), civilizacija šiuo požiūriu ne tik 
nereiškianti pažengimo priekin, bet ir, palyginus su senovės kultūra, 


rodanti nemažą nuosmukį, žyminti didelius dvasinius praradimus. 

Senovėje buvusi menkutė materialinė kultūra, mažiau išvystytas žmo- 
gaus intelektas, bet tasai žmogus betarpiškiau ir aiškiau jautęs ryšį su 
dvasine visuma, savo paties dvasinį gyvumą, turėjęs skvarbesnę intui- 
ciją. Tai išreiškęs stipresnis senovės žmogaus religingumas: „Senovėje 
tikyba ir kultūra buvo kaip žiedas ir vaisius <...>. Kada tikyba daugiau 
reiškė, žmonių esmė galėjo gyviau klestėti“ (7, p. 917-918). 

Toks kultūrinės naujųjų klaikų situacijos vertinimas bei senovės 
kultūros dvasingumo iškėlimas Vydūno filosofijoje yra daug kuo ana- 
logiškas S. Šalkauskio ir A. Maceinos pateiktiems vertinimams, pagal 
kuriuos naujųjų laikų kultūroje buvęs paneigtas viduramžiais vyravęs 
teocentrizmo principas, išryškėjęs „Žmogaus atsipalaidavimas nuo gy- 
venimo centro“, „asmenybės atitrūkimas nuo šaknų/ ir pan. (žr. 9, p. 108, 
118).Tiktai Vydūno orientavimasis į senovę neatsiribojo orientavimusi 
į viduramžius - senovė jam reiškė ir ikikrikščioniškąjį senovės pasaulį, 
visus žinomus ir nežinomus kultūros židinius bei religijas, tarp kurių 
garbingą vietą mąstytojas skyrė senovės aisčių (baltų) kultūrai bei 
tikėjimams. Šiuo požiūriu Vydūno orientacija yra artimesnė hinduiz- 
mo reformatorių orientacijai į senąją vediškojo laikotarpio kultūrą. 

Pažymėtina, kad Vydūnas į praeitį žvelgė ne vardan jos restaura- 
vimo ir išaukštinimo naujųjų laikų kultūros nenaudai, o vardan naujo 
josios buvusių pasiekimų įprasminimo, atsižvelgiant į tai, ką pozity- 
vaus davė intelekto kultūra, kurią mąstytojas piešia ne vien niūriomis 
spalvomis. Vydūno žodžiais tariant, „yra regima, kad šiandien labiau 
sunku būtų senovės takais <...> vaikščioti. Žmogus šiandien kitoks, 
negu tuokart, ir gyvenimo santykiai yra kitokie“ (3, liep. 26). Konsta- 
tuodamas negatyviuosius techninės ir intelekto kultūros padarinius, 
Vydūnas kartu pasisako prieš josios nuvertinimą, prieš jos pozityvaus 
vaidmens žmonijos raidoje neigimą: „Kadišintelekto kultūros ir išeina 
žmonių priešingumai, vis dėlto tai dar nereiškia, kad ji nėra niekam 
tikusi. Tik ji neturi būti vadovaujančioji galia. Žmogus turi ja naudo- 
ties, bet pats turi išauginti dar kitą kultūrą“ (2, p. 327). Technikos ir 
intelekto kultūrą mąstytojas traktuoja kaip vieną iš dėsningai praeitinų 
etapųįtą kitą kultūrą, kuri, nors ir daug kuo susisieja su senąja kultūra, 

kartu būsianti ir kokybiškai nauja: be senovės prietarų, be konfronta- 
cijos tarp mokslo ir tikėjimo, tarp asmenybės ir visuomenės. „Dvasinė 
žmogaus ir viso gyvenimo vertybė pradės vėl žmonių akyse šviesėti. 
Dora, menas ir mokslas apreikš daugiau dvasios“,- rašė Vydūnas (5, p. 
52). Į tokią kultūrą orientavosi ir tipologiškai Vydūnui artimi neove- 
dantos atstovai. „Naujojo laiko siekinys turėtų būti žmoniškumo kultūra, 
- pabrėžė Vydūnas. - <...>. Vienybė įvyksta, kad žmoniškasis pradas 
daugiau reiškia, kad kiekvienas žmogus, kiekviena tauta savo ypatin- 
gumu kuo aiškiau atspindina žmoniškumą“ (2, p. 327-328). Tokios 
žmoniškumo kultūros kontūrus mąstytojas regėjo netolimoje žmoni- 
jos ateityje ir tuo regėjimu išsakė savo optimistinį požiūrį į žmonijos 
misiją visumos evoliucijoje, tikėjimą kūrybinėmis žmogaus galiomis, 
tuo tikėjimu išreikšdamas gana griežtą opoziciją špengleriškajam pe- 
simizmui. 

VYDŪNO ESTETIKOS BRUOŽAI 


ĮVADAS 


Po pirmos pažinties su Vydūno filosofija dažnam susidarydavo įspūdis, 
kad ji iš viso be sistemos. Ne vienam apie Vydūno kūrybą rašiusiam 
autoriui jo filosofiniai veikalai atrodė kaip eklektiški įvairių filosofinių 
ir religinių idėjų mišiniai. Bene autoritetingiausias iš taip maniusiųjų 
yra V.Mykolaitis-Putinas, parašęs išsamią studiją apie Vydūno drama- 
turgiją (6). Toks įspūdis apie Vydūno filosofijos pobūdį yra apgaulingas. 
Vydūnas iš tikrųjų formavosi veikiamas daugelio įvairių kraštų bei 
laikų filosofinių ar religinių koncepcijų. Tačiau bent kiek atidžiau 
įsiskaičius į jo filosofinę kūrybą, galima įžvelgti ryškią imlumo tiems 
poveikiams kryptį, taip pat tipologinį ar netgi genetinį veikusiųjų idėjų 
tarpusavio artimumą, daugiau ar mažiau analogišką bylojimą apie tuos 
pačius būties klausimus. Toje kūryboje labai aiškiai atsiskleidžia iš 
idėjų, kuriomis remiamasi ar kitaip operuojama, savą, vientisą pasaulio 
suvokimą konstruojanti mąstytojo asmenybė. Įvairūs veikalai nusako 
vienus ar kitus šio suvokimo aspektus, išryškina kuriuos nors apibūdi- 
namojo pasaulio būties momentus. Iš tuose veikaluose dėstomų kon- 
cepcijų, susikurtų remiantis imponavusiais „visokių amžių žmonijos 
mąstytojų išmanymais“ (1, p.364), visumos tarsi savaime išaugo logiškai 
nuosekli, pakankamai suderinta ir motyvuota filosofinė sistema. 

Originaliąją tos sistemos dalį sudaro kultūros esmės, struktūros 
beijos proceso samprata (apie ją plačiau žr. 5), kuri išsamiausiai išdėstyta 
kūrybinės brandos metais parašytuose veikaluose „Mūsų uždavinys“ 
(1911), „Tautos gyvata“ (1920), „Sąmonė“ (1936). Šie veikalai užima ryškią 
ir savitą vietą lietuvių kultūros filosofijoje. 

Ontologinį kultūros esmės sampratos pagrindą sudaro vydūniš- 
koji būties ir žmogaus, kaip mikrokosmoso, samprata. Pastaroji yra tarsi 
visos Vydūno filosofijos metodologinė šaknis, iš kurios išauga minėtieji 
kultūrologinės koncepcijos kamienas ir šakų vainikas. Pačios kultūros 

esmės samprata Vydūno koncepcijoje yra ir ontologijos, ir istorijos 
filosofijos dalis. Kaip pagrindines kultūros raiškos formas mąstytojas 
traktuoja mokslą, meną ir dorovę, kurių esmę ir specifiką pagrindžiant 
susidaro gnoseologinė, estetinė ir etinė vydūniškosios kultūros kon- 
cepcijos dalys. 

Šiame straipsnyje pabandysime bendrais bruožais aptarti Vydūno 
estetiką, išryškindami ją kaip nors ir nelabai išplėtotą, bet gana vientisą 
teoriją, sudarančią platesnės - kultūros - koncepcijos struktūrinę dalį. 
Kiti autoriai Vydūno estetinių pažiūrų nėra nagrinėję. 

Ontologinė Vydūno filosofijos dalis - būties ir žmogaus santykio 
samprata - nėra pernelyg originali ir beveik visiškai atitinka indiškąjį 
klasikinį vedantizmą. Vedanta - viduramžiais susiformavusi viena iš 
aštuonių idealistinių indų filosofijos sistemų. Jos pagrindą sudaro 
Vedų komentaruose Upanišadose dėstytos idėjos, kurias III-IV a. pir- 
masis susistemino Badarajana. Dar vienas reikšmingas vedantos šalti- 
nis- apie III a. sukurta religinė-filosofinė poema „Bhagavadgyta“, kaip 
intarpas įėjusi į „Mahabharatos“ epą. Vydūnas ne kartą pats nurodo 
rėmęsis šiais šaltiniais, dažnai juos cituoja, o „Bhagavadgytą“ net 
išvertė į lietuvių kalbą (žr. 2, p. 409-492). 

Remdamasis vedanta, būtį Vydūnas paaiškina kaip visa apimančią 
vieną realybę - dvasinį absoliutą. Absoliutas traktuojamas kaip subjek- 
tas, o pasaulis kaip objektas, tik ne kaip vienas šalia kito esantys, o kaip 
tos pačios dvasinės būties momentai. Absoliutas - imanentinė pasaulio 
kilimo priežastis, o pats pasaulis - jo išorinis pasireiškimas, jo savimo- 
nės įkūnijimas, savęs suvokimo priemonė. Nuolatinis pasaulio sąmonė- 
jimas - evoliucija - reiškia absoliuto susivokimą, pasireiškimo dauge- 
riopu reiškinių pasauliu - involiucijos - paneigimą, grįžimą į save pati, 
bet jau į suvoktą — į „žinomąją vienybę“. Evoliucijos procese labiausiai 
išryškėja žmogaus būties, ypač jo tobulėjimo prasmė. Anot Vydūno, visa 
būtis — dvasinė vienovė, tačiau ji suprantama ne visiškai panteistiškai, 
o veikiau panenteistiškai - absoliutas esąs ne visas tapęs pasauliu, o tik 
jo dalis. Absoliutas pasaulio atžvilgiu yra ir imanentinis, ir transcen- 


dentinis.Vadinasi, tuo pat metu yra du skirtingi absoliuto būviai — 

grynoji nepasireiškusioji, amažina nekintanti dvasia ir involiucijos 
keliu pasaulio įvairove pasireiškusioji dvasia, kuri apibūdinama kaip 
materija. Materija sudaro poliarinę grynajai dvasiai būseną, bet dėl to 
nenustoja dvasingumo - ji irgi sąmoninga, tik joje yra skirtingi to 
sąmoningumo lygiai, kurie prilygsta evoliucijos pakopoms. 

Remdamasis šia vedantiškąja būties samprata, Vydūnas sukūrė 
savo kultūros koncepciją. Pro vedantizmo filosofijos prizmę žvelgian- 
čiam mąstytojui kultūra yra būtina, t.y. ontologiškai sąlygota kosminės 
visumos evoliucijos dalis. Jos raidos pradžią Vydūnas sieja su žmoniš- 
kumo sferos toje evoliucijoje atsiradimu. Žmoniškumu visumos evoliu- 
cija jau esanti pasiekusi grynosios dvasios lygį, kuriame tarsi atbunda 
absoliuto savimonė, pasireiškianti žmogaus dvasingumu, jo individu- 
alia savimone, tampančia vienu iš sąmoningųjų pasaulio raidos veiks- 
nių. Su žmogaus kaip dvasinės esybės prabudimu prasideda aktyvus, 
sąmoningas „sapnuotosios daugybės“ įveikimas bei kryptingas grįži- 
mas į „suvoktąją vienybę“, t.y. procesas, kurį galima palyginti su hėge- 
liškosios triados sintezės pakopa. 

Žmogus, Vydūno aiškinimu, yra pagrindinis tos pakopos veikėjas, 
aktyvus, kūrybiškas, nors ir ne absoliučiai, bet labai savarankiškas joje 
kylančių užduočių sprendėjas. „Žmogaus sumanumu pasaulio sąmo- 
ningumas (t.y. absoliučioji dvasia, absoliutas — V. B.) tiktai tęsia savo 
kūrimo darbą“, - teigia mąstytojas (1, p. 455). 

Kultūros sferoje, kaip aiškina Vydūnas, telpa toji žmogaus veikla, 
kuria realizuojamos būtent dvasinės jo potencijos, jo žmoniškoji esmė. 
„Ką žmonės daro, yra labai įvairios svarbos. Jeigu jų veiksmu reiškiasi 
žmoniškumas, tenka kalbėti apie kultūrą“ (1, p. 453). Kultūra — tai 
procesas, kuriame žmogaus dvasia veikia kaip savarankiška kūrybinė 
galia, reikšmingai įsijungianti į pasaulio evoliuciją, ją esmingai vei- 
kianti ir turinti ją užbaigti. Anot Vydūno, „kultūra yra žmoniškumo 
prado įsigalėjimas mums žinomame pasaulyje“ (2, p. 322). Arba: „Kul- 
tūros kūrimu žmoniškumo veiksnys nori būti didybė pasaulyje, tarsi 
visai sąmoningai stengtųsi jam suteikti žmoniškumo pažymį“. Žmo- 


gaus kuriamos kultūros vertybės Vydūnui yra žmogiškosios dvasios 

objektyvacija, kuri akivaizdžiausiai pasireiškianti žmogui santykiau- 
jant su aplinka, kuri „savaip veikia žmogų ir sužadina atitinkamą 
atoveiksmį“ (1, p. 455). Pagal tai, kokiu mastu žmogus sugeba objekty- 
vuoti ir aktualizuoti savo dvasios potencijas, kaip jas panaudoja savo 
prigimties ir pasaulio sutaurinimui, galima spręsti apie kultūros lygį bei 
jos kūrybiškumo lygį. 

Pasak Vydūno, kultūros procese, kuriame įvairiomis formomis 
objektyvinasi žmogaus dvasia, Vydūno aiškinimu, išsikristalizuoja 
dvejopi kultūros sferai priskirtini reiškiniai. Vienokio pobūdžio reiš- 
kiniai susiformuoja tada, kai žmogaus dvasia įvaldo ir pertvarko pasau- 
lį ar bentį jį auga, jame įsikuria. Iš esmės tai yra materialinės kultūros, 
arba civilizacijos, reiškiniai, kurių visumą Vydūnas apibūdina kaip 
daiktų kultūrą (1, p. 457). Kitokio pobūdžio kultūros reiškiniais mąsty- 
tojas laiko tuos, kuriuos „neginčijamai vertiname kaip tiesioginius 
žmoniškumo pažymius“. Tai - mokslas, menas ir dora (1, p. 457). 
Kiekvienas iš jų sudaro specifinę žmoniškumo raiškos formą ir sferą. 
Mokslu dvasia reiškiasi kaip pažinimo, tiesos ieškojimo forma, menu — 
kaip grožio įkūnijimo galimybe, dora — kaip gėrio pavidalu, kaip 
žmoniškumo vyravimu žmogaus elgsenoje, jo santykiuose su kitais 
žmonėmis ir pasauliu. 


GROŽIO IR MENO SAMPRATA 


Kaip minėta, šalia mokslo ir doros trečia pagrindinė dvasinės kultūros, 
kaip žmoniškumo raiškos, sfera Vydūnui yra menas. Jo specifikos šaknų 
mąstytojas ieško irgi ne socialinėje, bet ontologinėje plotmėje. Pirmiau- 
sia ji ontologizuoja pagrindinę meno kūrimo prielaidą, jo reiškimosi 
sferą — grožį. Žmoniškasis grožio pajautimas, jo siekimas, Vydūno 
aiškinimu, yra tiesiog metafizinė duotybė, o ne pasaulį pertvarkančioje 
socialinėje veikloje susiformavęs specifinis, t.y. estetinis, santykio su 
pasauliu būdas. Mąstytojas pirmiausia postuluoja paties grožio objek- 
tyvumą ir amžinumą pasaulio reiškinių atžvilgiu ir laiko jį ne vien 


žmogaus raiškos sfera. Grožis, kaip ir visa, kas reiškiasi regimajame 

pasaulyje, esąs vienas iš to pasaulio dvasinio šviesėjimo, t.y. jo evoliu- 
cijos, būdų, viena iš vedantiškai traktuojamos absoliučios dvasios ob- 
jektyvinimosi galimybių. Grožis objektyviai egzistuojąs jau gamtoje be 
žmogaus, t.y. be jį suvokiančiojo subjekto, ir reiškęsis dar tada, kai 
dvasingumas evoliucijoje nebuvo įgijęs žmoniškumo pavidalo (2, p. 
271). Evoliucijoje prabudusi žmoniškumo esmė grožį pajautė kaip jau 
esančią duotybę, kaip pasaulyje objektyviai besireiškiančią būties savy- 
bę, o ne kaip laipsniškai išsikristalizavusią savo pačios santykio su 
pasaulio reiškiniais formą. 

Vydūno įsitikinimu, visiškai teisus esąs žymusis graikų mąstytojas 
Platonas „tvirtindamas, kad gražu esą, kas dalyvauja grožės idėjoje. 
Įstengdamas gyventi idėjų aukštumoje, žmogus matąs grožį jos gimti- 
nėje“ (1, p. 473). Pats Vydūnas prisipažino, jog jo grožio samprata esanti 
platoniškosios grožio idėjos „savotiškas nušvietimas“ (1, p. 473). Tąjį 
nušvietimą galima traktuoti kaip Platono doktrinos apie idėjų pasaulį 
interpretavimą vedantiškojo panenteizmo dvasia. 

Vydūnui „grožės esmė glūdo sąmoningumo tikrovėje“ (1, p. 473) 
(pabrėžta Vydūno - V. B.), t.y. absoliute, arba platoniškosios idėjų sferos 
analoge. Grožis objektyvuotai atsiskleidžiąs kaip visumos kūrybos ga- 
lia, kaip regimas absoliuto reiškimasis, kaip kūrybos vyksmas, rodantis 
patį sąmonės šviesėjimą, pasaulio kilimą iš nesąmoningumo sąmonin- 
guman. „Kur pastebimas kūrimo galios pirmasis vaizdavimo judesys, 
ten sušvinta ir grožė“,- tvirtina mąstytojas (1, p. 473). „Grožės esmė iškyla 
vyksmu. Ir kaip vyksmas ji pastebima. Tuo ji pagauna žmogų ir jį pildo 
pomėgio, patraukia jį gyvumu“, — toliau patikslina Vydūnas grožio 
supratimą (1,p.474) (pabrėžta Vydūno - V. B.). Grožis pasižymįs tuo, kad 
stebina ir kelia pasigėrėjimą, kad atsigarsi jį suvokiančiojo žmogaus 
sieloje, kurią veikia, ramina ar aktyvina. 

Gamtoje grožis pasireiškiąs gyvybės plastėjimu, jos būtybių pavi- 
dalų augimu, įvairių reiškinių procesais, ypač rodančiais vis aukštesnes 
sąmoningumo atsiskleidimo pakopas. Grožis čia „džiugina, kad 
gamtoje pamatome augimo jėgą, apsistabinančią pavidalais“ (1, p. 473). 
Estetinį pasigėrėjimą labiausiai čia kelia ne tiek jų pavidalų įvairovė, jų 


81 


formų išraiškingumas, kiek pats tų pavidalų pasidarymas. Augmenijoje, 
pavyzdžiui, grožimasi ne tiek augimo rezultatu - vaisiumi, kiek procesą 
atspindinčiu žiedu, bet „mus veikia daug stipriau žydėjimas negu žiedas“, 
t.y, pats gamtiškasis kūrybos procesas (1, p. 473) (pabrėžta Vydūno -- V. B.). 
„Grožėti tegali reikšti sąmoningumo tvinimą, jo šviesėjimą“ (1, p. 475). 
Visa, kas gamtoje susiję su destrukcija, nykimu, anot Vydūno, yra grožio 
antitezė, jo paneigimas. „Viskas, kas reiškia naikinimą, nykimą, mirimą 
ir puvimą, kas priešinasi augimui, vaizdavimui, gyvėjimui ir šviesėji- 
mui, yra negražu ,- teigia mąstytojas (1, p. 476). Gamtos grožis ir mene 
įkūnytas grožis esantys skirtingo pobūdžio. Gamtoje grožis yra lyg 
sapnas, iš kurio kartais lyg ir bandoma pabusti. Jis paprastai apgobiąs 
žmogų didžiu ramumu, raminamai veikiąs. Meno veikalo grožis yra 
aktyvus, išreiškia jį kūrusiojo menininko sielos veiklumą, žadina tą 
veiklumą suvokėjo jausenoje ir sąmonėje. Gamtiškajam grožiui priklau- 
sąs ir žmogaus kūno grožis, jo gyvybinės energijos pasireiškimas, ypač 
akivaizdžiai atsiskleidžiąs augimo ir jaunatvės laiku. 

Žmogaus esmės grožis pasireiškiąs jo sugebėjimu pačiam kurti, 
spontanišką gamtos kūrybiškumą pratęsti sąmoningu, individualiu kū- 
rybiškumu ir juo, kaip aukštesne kūrybos pakopa, įsilieti į visumos 
kūrybos vyksmą. Pats grožio turėjimas, jo subtilumo ugdymas, bendravi- 
mas su grožiu reiškiąs žmogaus kūrybinių potencijų stiprinimą bei 
aktyvinimą. „Ir žodis, kad grožė grožina žmogų, reiškia pagaliau, kad ji 
ugdo kūrybinę galią. Niekuomet žmogus nėra toks gražus, koks jis yra 
kurdamas“ ,-teigia Vydūnas (1, p. 476) (pabrėžta Vydūno - V. B.). Kūrybinis 
pradas būdingas visai žmogaus, kaip dvasinės esybės, veiklai, bet išgry- 
nintas jis matomas mene, kuriame „žmoniškos galios sąmoningumas 
vykdo naują nusidavimą ir tuo skleidžia naujos rūšies grožę“ (1, p. 474). 

Mokslas, padedąs pažinti, įsisavinti ir utilitariškai pertvarkyti 
materialų pasaulį, anot Vydūno, dar tebėra toji žmogaus esmės reiškimo- 
si sfera, kurioje tiesiogiai pratęsiama tai, ką visumos kūrybos vyksme iki 
tol buvo dariusios pažmoniškosios galios, t.y. pačios gamtos jėgos. Tai 
aukštesnio lygio gamtos darbo tęsimas. Čia žmogaus, kaip kuriančiosios 
dvasinės esybės, pasireiškimas yra nors ir galingas, bet vis dėlto dalinis. 

Betarpiškiau žmogaus dvasinė esmė atsiskleidžianti ir sugestyviai vei- 
kianti kitą žmogų būtent mene. Suvokėjas, „stebėdamas meno grožę, 
<...> priima į savo sąmonę kuriančiosios žmoniškumo galios veikimą“ 
(1, p. 475). Kuriantysis žmogus mene pasirodo kaip visiškai laisvas, save 
nevaržomai išreikšti galįs dvasinis subjektas, iš esmės nieko bendro 
nebeturįs su „gamtiniu kūrybos darbu, kuriame jis mokslu dar dalyvau- 
ja“ (1, p. 468). Iš to, ką galima laikyti meno kūriniu, jau tiesiogiai spindi 
pati išgryninta žmogaus dvasia, jo sielos individualybė. „Meno daiktais 
žmoniškumo pasaulis įsineša į regimąjį pasaulį“ (2, p. 273). Jei moksle 
dažnai žmoniškasis sąmoningumas būna patraukiamas žemesnio sąmo- 
ningumo ar net nesąmoningumo, t.y. materijos sferų, o mene būna 
priešingai - nesąmoningumas, t.y. materiali medžiaga, tapusi meno 
kūriniu, yra visada užvaldoma žmoniškojo sąmoningumo, pajungta tą 
sąmoningumą skelbti, spinduliuoti. Menas, Vydūno aiškinimu, yra 
žmogaus dvasios materializacijos, jos užfiksavimo, įdaiktinimo, josios 
pavertimo jusliškai suvokiamais, patiriamais objektais, sfera. „Menu 
žmoniškumo galia smelkiasi, neatsižiūrėdama į visos gamtos tvarką, įeiti 
įjuslių veikimo sritį“, - aiškina mąstytojas (1, p. 468). Menas ir gimstąs 
„iš žmoniškumo esmės, kada ji ryžtasi daiktų pasaulyje kurti vaizdus ir 
pavidalus“ (1, p. 469) bei jais imanentiškai išreikšti grožį, kurio būtis — 
transcendentinė. Vedantiškąjį panenteizmą derindamas su platoniš- 
kuoju objektyviuoju idealizmu, Vydūnas savo estetiniuose samprotavi- 
muose teigia, jog „dieviškoji vaizdavimo galia veikia žmogumi. O ji 
pagaliau yra visos grožės versmė. Ir kur ta galia patiriamą dalyką aptvins- 
ta, ten reiškiasi amžinoji grožė. Todėl ir tenka plačiausia prasme sakyti, 
kad grožė yra gyvybės, yra sąmoningumo sklidimas per lyties, per pavidalo 
kraštus“ (1, p. 477) (pabrėžta Vydūno - V. B.). Kai į meno kūrinį preten- 
duojančiame dirbinyje nėra išreikštos jį gaminusiojo „dieviškosios 
vaizdavimo galios“ veikiamo žmogaus dvasios, tada, mąstytojo įsitikini- 
mu, jame nėra ir meno, o tėra tik paprastas daiktas, kuriame atsispindi 
protavimas ir geismas, t.y. pažmoniškumas. „Kur vyrauja negyvas daik- 
tingumas, nėra grožės. Ir tiktai kurdamas dieviška vaizdavimo galia, 


žmogus suteikia savo veikalams amžinosios grožės pažymius“ (1, p. 477). 

Adomas Varnas. Vydūno portretas. Apie 1935 m. 

MENO RŪšYS 


Menas, būdamas transcendentinio dvasingumo („amžinojo grožio“) 
įkūnijimo žmogaus sukurtuose materialiuose, jusliškai suvokiamuose 
objektuose forma, tą grožį išreiškiąs įvairiais būdais, kurių pagrindu 
susidarančios įvairios meno rūšys. Tų rūšių specifika esanti nulemta 
skirtingų materijos egzistavimo formų, su kuriomis žmoniškumo esmė 
susiduria bei kurias panaudoja savo reiškimuisi. Kitaip tariant, kurda- 
ma įvairias meno rūšis, žmogaus dvasia operuoja skirtingais jutiminiais 
objektais, naudojasi skirtingomis materialiomis priemonėmis ir taip 
atskleidžia savo reiškimosi formų turtingumą. Kitas meno rūšies speci- 
fiką nulemiąs dalykas - paties reiškiamojo sąmoningumo pobūdis, jo 
artimumas vienai ar kitai būties sferai (materialiai ar dvasinei), jo 
grynumo, šviesumo laipsnis. Mąstytojas teigia, jog kiekviena meno 
rūšis „skelbia meniškumą savo būdu. Jų skirtumai pasidaro vienu 
atžvilgiu iš to, kuo šis meniškumas reiškiasi, iš kur jis ima medžiagą ir 
lytis kūrimui, kitu atžvilgiu iš to, kokią sąmoningumo spalvą menišku- 
mui norima suteikti“ (1, p. 477). 

Žmogaus esmės santykis su erdve, kurią Vydūnas, pritardamas 
I.Kantui, laiko viena iš „žmoniškos dvasios žiūros lyčių“ (šalia laiko ir 
priežastingumo), esąs išreiškiamas architektūroje („statybos mene“). 
Šiuo menu žmogus „spraudžiasi į erdvę ir jai suteikia savo esmės 
pasižymėjimą“ (1, p. 478). Pavyzdžiui, žmogui kuriančiam šį meną, 
pasitarnauja erdvę pildantys ir taip erdvingumą išreiškiantys gamtos 
objektai bei formos, kurios apvaldomos pasitelkus mokslo duomenis. 
Architektūros raidoje nuo primityvių būstų palei žemę iki didingų 
rūmų, taip pat erdvei nugalėti skirtų greitų transporto priemonių 
atsispindinčios žmogaus dvasios pastangos vis didesniu mastu aprėpti 
ir užvaldyti erdvę, vis intensyviau ją panaudoti kaip vieną iš ryškesnių 
savo emancipacijos pasaulyje formų. Architektūros menu, anot mąsty- 
tojo, „iš žmogaus reiškiasi pradas, kurs neapsakomu gabumu vaizduo- 
jasi erdvę ir ją perveria nenuilstančia jėga savęs ieškančio sąmoningu- 
mo“ (1, p. 478). 

Skulptūra („lipdybos arba skaptybos menas“) esanti orientuota 
daugiau į erdvę pildančias formas, pavidalus. Jai, anot mąstytojo, „ypa- 
tingos reikšmės yra gyvosios, augančiosios, būtent erdvingumą įgyjan- 
čiosios lytys“ (1, p. 478). Žmogus, reikšdamasis skulptūros menu, tų 
formų ieško, jas renkasi, o įkūnijęs jas negyvoje medžiagoje, jomis kalba, 
išsako save, parodo tą kūrybinę galią, kuria įveikiama ne tiek erdvė, kiek 
medžiaga. Skulptūroje įkūnytosios formos nuo gamtoje atsirandančių 
tuo ir skiriasi, kad išreiškia ne gamtinius procesus, ne kurį iš veikiančių 
gamtinių pradų (augmeniškąjį augimą ar gyvūniškąjį judrumą), o pačią 
žmogaus esmę, individualumą, „ašainę sąmonę“. Mąstytojo žodžiais 
tariant, skulptūroje „visos lytys turi apreikšti, kad jos gyveno žmogaus 
viduje, jo esmėje ir sąmonėje“ (1, p. 479) (pabrėžta Vydūno - V. B.). Tikro 
kūrybinio įkvėpimo metu sukurti skulptūros veikalai net ir šaltu ir 
negyvu akmeniu atspindi „visai aiškiai ašainę sąmonę“ (1, p. 479). 

Tapyboje, pasak Vydūno, svarbiausia esanti nebe medžiaga, kuri 
„erdvingumą atstovauja“. Jos šiame mene užtenka minimalaus kiekio: 
pasitenkinama tik vienu - plokštuminių - erdvės matavimu, vienu 
laiko akimirksniu. Pagrindinės raiškos priemonės čia yra spalvos ir 
linijos. Jų padedamas „žmogus per erdvę ir laiką pakyla į vaizduojamą 
erdvęir laiką“, kuriems „suteikia didesnį saiką savo esmės ypatumų" (1, 
p. 479). Tai, kas tapybos kūrinyje yra pavaizduota, mąstytojo teigimu, 
turi tik simbolinę prasmę, tėra „tiktai pažymys tos gyvatos, kuri laikosi 
kitos tikrovės“ (1, p. 479), t.y. dvasinės transcendentinės būties, atstovau- 
jamos „ašainės“ menininko sąmonės. Tapyba suvokėją vedanti į nuotai- 
kų, minčių ar pačios dvasios sferas, todėl čia svarbiausią vaidmenį 
atlieka kuriančiojo žmogaus sąmoningumas, jo dvasinis nusiteikimas, 
one tai, kas vaizduojama. Kuo kūrinyje „aiškesnis yra šis sąmoningumas 
regimose lytyse, varsose ir žymintose medžiagose, tuo labiau turi būti 
vertinamas jo meniškumas“, - teigė mąstytojas (1, p. 479). 

Muzikos materialų pagrindą sudaro laikas, oro virpesiai ir eterio 
dvelksmai. Jų padedamas muzikos kūrėjas stengiasi „suteikti savo nuo- 
taikos plastėjimą, jos plasnojimą ir savo sąmoningumą“, tuo „plastėji- 
mu“ patraukti klausytoją, kad „galėtų sušvisti čia ir ans laiminąs vidaus 

sąmoningumas, iš kurio muzikos veikalas yra kurtas“. Muzika kurianti 
nuotaikų darną ir padedanti žmogui įveikti „daiktinio pasaulio pomė- 
gių sąmyšį , kuriame jis paprastai per giliai nardo (1, p. 480). „Savo 
veikalu kitų nuotaikoje sužadindamas darningas būsenas, muzikas atstovau- 
ja jų žmoniškumo galiai. Ir taip, muzikai veikiant, nors akies mirksnį 
sušvinta klausytojų viduje skaistesnis sąmoningumas“, - aiškina mąs- 
tytojas (1, p. 480) (pabrėžta Vydūno - V. B.). Vydūnas pabrėžė muzikos, 
kaip nuotaikos žadinančio ir taurinančio meno, specifiškumą. Muzika 
neturinti būti siejama su mintiškumu, su protavimu, atitinkančiu „re- 
gimo pasaulio daiktingumą ir vyksmus“. Kai muzikos kūrėjas stengiasi 
savo veikalais žadinti ir mintis, tada į juos jis įpina šiai meno šakai 
nebūdingų momentų. Taip daręs vokiečių kompozitorius R.Vagneris, 
anot Vydūno, buvęs ne tik muzikas, bet dar ir poetas (1, p. 480). 

Visos minėtos meno rūšys, nors joms būdinga sava estetinio povei- 
kio specifika, turi esminį bendrumą. Mat tiek architektūra, tiek skulp- 
tūra, tiek tapyba bei muzika esančios orientuotos į materialiomis prie- 
monėmis sužadinamą juslinį suvokimą. Mąstytojo žodžiais tariant, „jos 
savo veikslavimais siekia juslių, leidžiasi į daiktingumo pasaulį ir jo 
gyvenimą ir jį kaip noris turtina“ (1, p. 481) (pabrėžta Vydūno - V. B.). 
Skiriasi to „veikslavimo“, t.y. poveikio, priemonės, medžiaga, kuria 
operuojama bei juslės, į kurias šie menai orientuojami. 

Esmingai nuo šių meno rūšių skiriasi literatūra, Vydūno vadina- 
ma senuoju poezijos („poezis ') terminu. Literatūroje (poezijoje), mąsty- 
tojo aiškinimu, juslinis pradas yra minimalus — ji beveik tiesiogiai 
kreipiasi į žmogaus dvasią, sukuria nematerialų vaizduotės pasaulį, 
kuriam regimasis pasaulis pasitarnauja tik kaip medžiaga. Kaip „staty- 
binė“ medžiaga literatūroje naudojama kalba, kuri pati yra jau ne tiek 
materialios, kiek dvasinės žmogaus raiškos forma. Kiekvienas literatū- 
ros veikalas, anot mąstytojo, „yra sau gyvata. Ir ji stengiasi visą regimą 
pasaulį traukti į save, įvesti į santykį su savimi“ (1, p. 481). Literatūroje, 
anot Vydūno, svarbiausia esą ne tiek tą regimąjį pasaulį kuo tikroviškiau 
atspindėti ir pavaizduoti, kiek jo realijas naudoti (panašiai kaip ir 
tapyboje) kaip naujos sukurtos realybės simbolinius ženklus. Šis ne 

kartą estetiniuose Vydūno samprotavimuose postuluotas teiginys rodo 
aiškų simbolizmo estetikos poveikį. Tokiomis literatūrinės kūrybos 
prielaidomis besiremiančiam mąstytojui visiškai yra nepriimtina tiek 
natūralistinio, tiek realistinio pobūdžio literatūra (1, p. 481; 2, p. 196- 
199), tarp kurių bent teoriškai formuluojamų kūrybos principų jis 
neįžvelgia esminio skirtumo, nors pačius realistinės literatūros šedev- 
rus labai aukštai vertino. Tiesa, mąstytojas juos vertino ne tiek dėl jų 
tikroviškumo, kiek dėl juose implikuoto dvasingumo, intencijų at- 
skleisti žmoniškumo reiškimosi sudėtingumą. Žmoniškumo esmės san- 
tykio su pasauliu peripetijas Vydūnas kaip tik ir traktavo kaip specifinį 
literatūros kūrybos barą. „Poezyje pagrindinis reikalas yra žmoniškumo 
klausimai, - teigė mąstytojas. - <...> Poezis yra gryniausias Žmogaus 
menas“ (1, p. 481). Literatūroje vaizduojamojo pasaulio kūrimas kaip tik 
ir esąs grįstas atskleidimu „žmoniškumo galios santykių su kitomis, 
dažniausiai pažmoniškomis jėgomis, kurios gyvenime reiškiasi, kurios 
kad ir slėpiningai veikia visoje visatoje, visame, kas yra“ (1, p. 482). 
Ryškiausiai šią misiją literatūra vykdanti dramos žanru, kurį Vydūnas 
apibūdina kaip „galingiausiąjį žmogaus meną“. Būtent dramoje esąs 
galingiausiai išreikštas „žmoniškumo galios pasistengimas iškilti iš pažmo- 
niškumų jėgų valdžios, apskritai imant, iš gyvenimo galių pančių ir 
pavergimo“ (1, p. 482) (pabrėžta Vydūno - V. B.). 


MENININKO PAŠAUKIMAS IR MENO MISIJA 


Pagrindine, visoms meno rūšims būtina kūrybos sąlyga Vydūnas laiko 
menininko dvasios šviesumą bei aktyvumą. „Visi meno kūriniai turi gimti 
giliai iš pačios žmoniškumo esmės“ ,- teigia mąstytojas (1, p. 483). Todėl ir 
visų be išimties meno kūrinių estetinė vertė priklausanti nuo juose impli- 
kuoto dvasingumo, kūrėjo sielos subtilumo, o ne nuo dailumo, dirbtinai 
siekiamo formos išraiškingumo, kuris nėra tikroji grožio apraiška, o tik 
sudarąs grožio ir originalumo regimybę, jeigu tik jis tėra kūrėjo tikslas. 
„Nuo grožio reikia atskirti dailumą, — aiškina mąstytojas. — Jis arčiau 


sujungtas su daikto forma ir veikia tik jusnis, būtent akį ir ausį. Dailumas čia 


88 


tėra tik sklandusis įspūdžio plaukimas dirgsniais“ (2, p. 272). Meno kūrinio 
išraiškingumo svarbos Vydūnas neneigia, tik pabrėžia, jog pagrindinis 
menininko rūpestis turįs būti ne jo ieškojimas, o savo dvasios galių stipri- 
nimas, kūrybinių potencijų aktyvinimas, harmoningo jų sąskambio su 
dvasine visuma siekimas. Dvasiškai aukštai iškilusio menininko kūrybinė 
intuicija pati padiktuosianti tobuliausią kūrinio formą, kuri būsianti trans- 
cendentinio grožio apraiška. Postuluodamas tiesioginį menininko dvasinės 
kultūros lygio ir jo kūrinių estetinio vertingumo ryšį, Vydūnas įsakmiai 
pabrėžia: „Menko žmoniškumo žmogaus veikalai bus ir menkesnio meniškumo 
<...>. Gaudyti naujų apraiškos būdų yra vaikiškas žaidimas. Kur yra 
gaivaus gyvumo, ten jis savaime suranda išraiškos lytį (1, p. 469, 471) 
(pabrėžta Vydūno - V. B.). 

Remdamasis šia meno vertingumo samprata, Vydūnas pasisakė ne 
tik prieš natūralistinį vaizdavimo būdą, bet ir prieš grynąjį estetizmą bei 
formalizmą mene, prieš menas menui teoriją ir praktiką. Menas, mąsty- 
tojo įsitikinimu, nors ir kuriamas be praktinio kryptingumo, turįs būti 
humanistiškai prasmingas, prisodrintas dvasingumo, socialiai aktualus. 
Nesanti svarbi to prasmingumo konkreti išraiška, bet jo esmė visiems 
meno kūriniams yra ta pati. Anot Vydūno „ta prasmė tegali būti žmoniš- 
kumas“ (1, p. 470). Stiprinti žmoniškumo galią, tąja galia taurinti žmo- 
gaus bei visuomenės gyvenimą, vis labiau jį kreipti į dvasinę raišką — 
pagrindinė ne tik socialinė, bet ir būtiškoji meno misija. Mąstytojo 
teigimu, „menas yra evoliucės veiksnys, kurs žmoguje žmogų žadina. Nėra 
jis žaismas, nėra meno veikalai žaislai ir menas joks pramogos dalykas. 
Jis tarnauja aukštajai pasaulio prasmei“ (2, p. 274). Būtent ši misija 
labiausiai ir įpareigoja kūėją pirmiausia pačiam būti aukšto žmonišku- 
mo, sugebėti jį įtaigiai ir galingai reikšti. „Ir tenka sutikti su nuomone, 
kad tikro menininko sąmonė yra kita negu paprastų žmonių, - rašo 
Vydūnas. - Jo žmoniškumas turi būti daug ryškesnis ir veiklesnis, turi pajėgti 
nesąmoningumą užvaldyti tvinstančia galia ir tarsi pralenkti gamtos veiki- 
mą, užbėgti gamtai už akių“ (1, p. 469) (pabrėžta Vydūno - V. B.). 

Būdamas socialiai ir būtiškai prasmingas, taurinantis žmogų, 


skaidrinantis jo dvasią, menas nebūtinai turįs būti puristinis ir vaizduo- 

ti vien gražius dalykus - jame gali būti operuojama ir pažmoniškumu, 
bjaurumu, gali būti parodomas žmoniškumo pavergimas ir pan., tačiau 
iš meno neturįs prapulti pats žmoniškumas, taurinanti kūrėjo nuostata. 
„Didis meno veikalas žmoniškumą vis paskelbs ryškiu ir gyvenime 
vyraujančiu veiksniu ir laimėtoju net ir tada, kada jam tenka žūti“, 
akcentuoja mąstytojas (1, p. 471). Pabrėždamas taurinantį meno vaidme- 
nį, iškeldamas jo socialiai svarbią žmoniškumo ugdymo misiją, Vydū- 
nas kartu pažymi, jog menas neturįs prarasti savo specifikos ir būti 
tendencingai pajungtas dorai. „Visai nėra reikalo sulieti meno su dora. 
Ir negali menas pasidaryti doros priemone. Abu yra skirtingi dvi žmo- 
niškumo apraiški“ (1, p. 471). Tačiau tai nereiškia, kad menas neturįs 
spinduliuoti to, kas tauru ir kilnu. Būtent tame spinduliavime ir esanti 
meno prasmė, „kadangi jo esmė yra žmoniškumo atspindis“ (1, p. 471). 
Tiktai žmoniškumą spinduliuojanti taurinančioji meno galia turinti 
savaime kilti iš paties kūrinio. „Kur tai neišplaukia iš paties veikalo 
tūrio, ten jis lieka pridėtu dalyku“ (1, p. 471). Taip Vydūnas, iškeldamas 
humanistinę meno misiją, kartu įžvalgiai pabrėžia svarbą išsaugoti jo 
estetinę specifiką, pasisako prieš jo pajungimą moralizavimui. 

Savo estetiniuose samprotavimuose Vydūnas sureikšmina patį 
kūrybos procesą, laiko jį sakraliniu aktu, kuriame turį kuo mažiausiai 
pasireikšti ne tik geismingumo sfera, bet ir protavimas, racionalumu 
grįstas meno kūrinio konstravimas. Aristoteliškąjį teiginį, kad meninin- 
kas turįs kurti pamėgdžiodamas gamtą, mąstytojo manymu, reikią su- 
prasti ne ta prasme, kad menininkas privaląs realistiškai atkurti, atspin- 
dėti tai, ką yra sukūrusi gamta ir taip ją pamėgdžioti. Pats kūrimas turįs 
būti panašus į gamtiškąjį kūrimą. „Meno veikalas turi gimti iš gyvo ir 
tauraus menininko žmoniškumo ir iš jo augti, kaip auga, o nesidirba gamtos 
gaminiai. Labai svarbu, kad tai vyktų tarsi savaime, be jokių geidavimo 
varžymų, o iš tikro pasišventimo, tikro darbštumo“, - rašė Vydūnas 
apibūdindamas kūrybos proceso natūralumą, įkvėptumą bei meninin- 
ko kūrybinės laisvės svarbą (1, p. 472) (pabrėžta Vydūno - V. B.). 

Su šia menininko kūrybinės raiškos natūralumo idėja Vydūno 


filosofijoje siejasi ir meno nacionalumo supratimas. „Man rodos, kad ir 

į dailės veikalus reikia žiūrėti kaip į gamtos pasireiškimus, — rašo 
mąstytojas, dėstydamas šį supratimą. - Kiekviena gėlė, pavyzdžiui, turi 
savo kvapą. Ką lietuvis sutveria, jau visuomet turi lietuvišką žymę“ (3, 
rugp. 21). Kiekvienas žmogus, būdamas kurios nors tautos atstovas, esąs 
įgavęs būtent jos sąlygojamus kūno, kraujo, psichikos, intelekto sa- 
vumus, pasireiškiančius jo santykyje su pasauliu ir dvasine visuma“. 
Kitaip tariant, tautiškumas esąs ontologinį pagrindą turinti specifinė 
žmoniškumo raiškos forma. „Atrodo,lyg už visų tautos žmonių glūdotų 
galia, kuri kiekvienu tautos vaiku taip apsireiškia, kaip saulė kiekvienu 
rasos lašu“, - aiškina mąstytojas (4, p. 251). Tasai tautinis žmoniškumo 
raiškos savitumas ypač įstabiai atsiskleidžiąs tiek atskiro menininko 
kūryboje, tiek tautos meno visumoje. Anot mąstytojo, „kiekviena tauta, 
būdama atskiras žmoniškumo atspalvis, gali apreikšti ir tik savo atspal- 
vio grožę“ (4, p. 251). Kaip kiekvieno menininko kūryboje atsispindi jo 
dvasinio šviesumo lygis, taip nacionalinio meno visuma akivaizdžiai 
bylojanti apie to ar kito laikotarpio jos dvasios būklę, josios kūrybišku- 
mo galimybes. Ypač aiškiai tai matyti literatūroje. „Ir todėl reikėtų groži- 
nės raštijos reikšmę suprasti kaip atspindį visos tautos gyvumo, jos gyvenimo 
rytmečio, dienos ar vakaro šviesos" ,- teigia Vydūnas (4, p. 253) (pabrėžta 
Vydūno - V. B.). Kadangi kiekvienas kūrinys natūraliausiai bręsta kaip 
nacionalinės pasaulėjautos maitinamas ūglys, menininko pareiga esan- 
ti neprarasti tos pasaulėjautos, ją stiprinti, ją reikšti, naudoti kaip 
žmoniškumo esmės atsiskleidimo būdą. Tada menas bus tikrai origina- 
lus ir estetiškai paveikus. 

Remdamasis meno kaip tiesioginio žmoniškumo esmės reiškėjo 
samprata, Vydūnas neigiamai vertino daugelį jo laiko meno reiškinių, 
nesu džiaugsmu, o veikiau su kartėliu žiūrėjo į visą europietiškąją ano 
meto meno panoramą. Jį ypač jaudino tai, kad nemaža vakarietiško 
meno dalis labai pakrypo į pažmoniškumo sferų klodus ir todėl neteko 
dvasingumo ir taurinančiai veikiančios galios. Toks menas nesąs pajė- 
gus atlikti pagrindinės savo misijos - atspindėti, skelbti ir meno suvo- 


* Apietai plačiai kalbama Vydūno traktatuose „Mūsų uždavinys“ ir „Tautos gyvata“ (žr. 1, p. 97— 
231; 233—360). 


91 


kėjų sielose rezonuoti žmoniškumą. Tasai menas atspindįs nykią anuo- 
metinio Europos žmogaus dvasinę būklę, kurioje jis atsidūrė daiktin- 
gumo kultūrai veikiant, destruktyvioms jėgoms, sukėlusioms karą, 
įsigalint. „Bet žmogaus esmei silpnėjant, menkėjo ir žmoniškumo 
požymiai, - rašo apie tai Vydūnas. - Ir pagaliau liko tik griuvėsiai ir 
gyvybės bei didybės troškimas <...> Kelias nuo realizmo ir natūraliz- 
mo per impresionizmą lig ekspresionizmo, kubizmo, futurizmo, da- 
daizmo, tai sučiuopiamai parodo. Bet parodo ir psichinio žmogaus 
turinio sugriuvimą ir pagaliau jo griuvėsius“ (2, p. 278). 

Tačiau ir tokiame nusilpusią dvasią atspindinčiame mene mąsty- 
tojas įžvelgė žmoniškumo persvarą, kuri esanti išreikšta aukštesnio 
dvasingumo ilgėjimusi, nusivylimu realybe: „Tačiau ir čia vėl pasisten- 
gimas iškopti iš mirties. Vaizdininkas atvaizduoja žmogaus esmės buitį 
ir jos pasiilgimus. Ir tuo pasidaro žmonijos pranašu. Žmonės, taip 
nuskendę gamtos turinyje, ieško savęs, ieško tikrenybės“ (2, p. 278). 
Tikėdamas, kad ateina naujos - žmoniškumo - kultūros laikas, Vydūnas 
toje kultūroje menui skyrė vieną iš svarbiausių vaidmenų. Keičiantis 
kultūros orientacijai, mąstytojo manymu, „menas paėmė žiburį iš moks- 
lorankų“ (2, p. 280). Atsigavęs, dvasingumą teigiantis menas būsiąs viena 
iš galingiausių priemonių kultūros krizei įveikti, žmoniškumui reikšti. 

VYDŪNAS: TARP FILOSOFINĖS MISTIKOS IR 
KULTŪROS FILOSOFIJOS 


Kai kiek atidžiau pažvelgiame į Vydūno fenomeną, į jo palikimo visu- 
mą, į tai, ką jis nuveikė mūsų kultūros baruose, gali apimti šiokia tokia 
nuostaba. Kilti ji turėtų ne tiek dėl to palikimo gausos bei nuveiktų 
darbų mastų ar veiklos bei kūrybos daugiašakiškumo. Taip pasižymė- 
jusių kūrybos ir kultūros darbštuolių tiek praeityje, tiek dabar turime 
ne vieną. Stebėtis verčia kitkas: kaip šiame kunkuliuojančiame fenome- 
ne susiderino, iš pirmo žvilgsnio atrodytų, sunkokai suderinami daly- 
kai. Vieni iš tų dalykų rodytų, kad tasai fenomenas - vienas ryškiausių 
giliausio misticizmo mūsų kultūroje atvejų, kiti leistų jį traktuoti kaip 
energingo ekstravertinio, į pasaulį ryškiai orientuoto veiklumo pavyz- 
dį. Kaip taikliai pastebėjo rašytojas Antanas Vaičiulaitis, Vydūnas yra 
minties ir kūrybos atsiskyrėlis, nors beveik visą gyvenimą nuolat dirbo 
visuomeninį ir draugijinį darbą“ (2, p. 127). 

Žinoma, tų dvejopų dalykų - mistiško nusiteikimo bei jo įgyven- 
dinimo kūryboje ir praktinio kasdienio darbo - koegzistencija gali 
reikšti ir kūrybingos asmenybės susidvejinimą, kai kada daugiau, kai 
kada mažiau dramatišką. Tokį susidvejinimą pirmajame kūrybos etape 
greičiausiai teko išgyventi ir Vydūnui, kai jis dar tebeieškojo pagrindi- 
nių gairių savo dvasios kelyje, t.y., kai dar tebesiformavo jo pasaulėžiū- 
ra, kai tos atrastosios gairės buvo tapusios kūrybos principais ir kai tuo 
pat metu dar teko pelnytis duoną kasdienę toli gražu ne iš pasišventimo 
dirbamu mokytojo darbu. Neatrodo, kad tasai mokytojo darbas būtų 
teikęs tiesioginių impulsų pasaulėžiūros raidai bei kūrybai ar paskatų 
įnešti savo indėlį į pedagogikos mokslą bei praktiką. Apie pedagogikos 
dalykus jis kalbės vėliau su tarnyba nesusijusiame kontekste. Intelek- 
tiniai ir kūrybos interesai valdiškos tarnybos metu buvo nukreipti kitur. 

Tačiau Vydūnas daug savo energijos ir širdies atidavė ne tik 
dvasinei kontempliacijai ar kūrybos raiškai, bet ir praktiniam kultūri- 

ninko visuomenininko darbui, už kurį ne tik niekas nemokėjo, bet ir 
kuriam vykdyti dar iš savo kišenės pridėti reikėjo. Tas darbas - 40 metų 
trukusi režisieriaus, dirigento, paskaitininko, organizatoriaus veikla 
Tilžės lietuvių giedotojų draugijoje. Tarp tos veiklos, dvasios polėkių 
ir kūrybos jokio susidvejinimo nebuvo. Čia buvo darni vientisybė. O 
tos vientisybės jungiamoji grandis — filosofiškai grįsta pasaulėžiūra, 
orientuota ne į išorinį, materijos, o į dvasios pasaulį, į mistinį įsiliejimą 
tan pasaulin. Tokia orientacija veikiau turėjo skatinti nusišalinimą nuo 
aktyvios, prie šiapusinio pasaulio rišančios, taigi dvasią ne laisvinan- 
čios, o pavergiančios veiklos. Nors ir paradoksalu, bet buvo priešingai. 
Beje, dėl energingos koncertinės bei teatrinės veiklos Mažojoje Lietu- 
voje pats Vydūnas buvo ne kartą aštriai išbartas itin religingų ir būtent 
mistiškai ypač orientuotų savo tautiečių — pietistų surinkimininkų, 
kuriems lietuviškos dainos ir teatrai atrodė esąs žmogų nuo Dievo 
tolinąs velnio išmislas. Tačiau Vydūnas nepabijojo būti Dievo prakeik- 
tas, nes buvo tvirtai įsitikinęs, kad savo veikimu žmones nuo jo ne 
tolina, o artina. 

Tokį įsitikinimą suponavo būtent į mistinę žmogaus ir Dievo 
santykio sampratą besiremianti panenteistinė filosofija. Kaip ir visiems 
mistinės krypties besilaikiusiems tiek Rytų, tiek Vakarų religiniams 
filosofams, Vydūnui abejonių nekėlė tai, jog vienintelė tikroji visa 
apimanti realybė, pati būtis yra dvasinis absoliutas, Dievas ir jog jokios 
kitos realybės nėra. Tokiu būdu ir pasaulis pats savaime neegzistuoja — 
jis yra ne kas kita, kaip aiškinama Upanišadose, Plotino ar Vydūno 
filosofijoje, paties Dievo emanacija. Į pasaulį emanavusioji Dievo dalis 
evoliucijos keliu grįžtanti į grynosios dvasios būvį, kitaip tariant, 
evoliucija reiškianti nuolatinį pasaulio sąmonėjimą, laipsnišką suma- 
terialėjusios dvasios virtimą grynąja dvasia. Žmogus - tos tebevykstan- 
čios evoliucijos viršūnė, kurioje jau yra įsižiebusi dieviškoji sąmonė - 
grynoji dvasia. Toji žmoguje esanti dieviškoji sąmonė nebeleidžia jam 
būti vien tik evoliucijos vyksmo nešama ir iš jo tarsi iš šalies pokyčių 
laukiančia pasaulio būtybe, o įpareigoja ir jį patį aktyviai veikti tobu- 
linant pasaulį, t.y. būti sąmoningu Dievo valios vykdytoju. O tasai 

vykdytojas turįs būti kuo sąmoningesnis, kuo labiau savo dieviškąją 
esmę išlaisvinęs iš jį stipriai tebekaustančio pasaulio. „Kiekvienas žmo- 
gus pasaulio Kūrėjo vartojamas kaip priemonė visam gyvenimui gyvin- 
ti ir tobulinti. Kuo sąmoningesnė ši priemonė, tuo reikšmingesni yra jo 
pastangų daviniai visam pasauliui“, - rašė Vydūnas „Bhagavadgytos“ 
vertimo komentaruose (1, p. 416) (pabrėžta Vydūno - V B.). Taip mąsty- 
tojas išreiškė mintį, jog tarp Žmogaus mistinio sąlyčio su Dievu ir 
aktyvaus dalyvavimo pasaulio raidoje nėra jokios priešpriešos. Tasai 
sąlygiškai realus pasaulis esąs to paties mistinio ėjimo tikrojon realybėn, 
t.y. Dievop, dalyvis, todėl žmogaus vykdomas sąmoningas to pasaulio 
tobulinimas esąs būtent Dievo valios vykdymas, o ne nusižengimas jai. 

Vydūno filosofijoje daug dėmesio skiriama paties žmogaus dvasi- 
niam tobulėjimui, ja tiesiog siekiama sugestionuoti žmogaus vidinių 
paskatų ir pastangų tam tobulėjimui radimąsi, valios toms pastangoms 
įgyvendinti stiprinimą. Kaip jau minėta, kiekvienas žmogus, anot Vy- 
dūno, potencialiai esąs dieviškas, tik reikią tąjį dieviškumą išlaisvinti, 
kuo labiau aktualizuoti, kad jis galėtų maksimaliai suartėti su visuotine 
dvasia, Didžiuoju Slėpiniu, būties pagrindu, t.y. Dievu. To iš esmės siekė 
visi pasaulio mistikai, nors ir ne visi vienodai traktavo Dievo ir pasaulio, 
Dievo ir žmogaus santykį. Vydūnui dieviškumo galių įsitvirtinimas 
žmoguje neatrodė esanti tik išprašyta transcendentinio Dievo malonė, 
obuvo suvokiamas kaip paties žmogaus prigimties įvaldymo, jos pajun- 
gimo dvasinio prado (imanentinio dieviškumo) raiškai įtemptų pastan- 
gų rezultatas. Mistinės vienumo su Dievu pajautos nesuteikianti religi- 
nė praktika jam atrodė esanti menkos vertės žmogaus dvasiniam laisvė- 
jimui. Toji pajauta, anot mąstytojo, tėra galima, kai žmogus pats paruošia 
sąlygas jai atsirasti, tiksliau sakant, vidujiniam dieviškumui visu ryšku- 
mu nušvisti. Tačiau su mistika Vydūnas siūlė elgtis atsargiai ir išmintin- 
gai. Siekiant dieviškumo nušvitimo savyje, reikia tobulinti savo prigim- 
ties galių hierarchinį veikimą, susitelkti, nukreipti Dievop mintis, giliai 
medituoti, bet vengti ir visiškai neprasidėti su spiritizmu ir kitais į jį 
panašiais iracionaliais ar okultiniais reiškiniais, kurie žmogų veikia 


destruktyviai. Vydūno misticizmas religinis-filosofinis, peraugantis į 

kultūros filosofiją. Kad spiritizmas egzistuoja, Vydūnas neabejojo. Jam 
buvo nepriimtina R.Steinerio antroposofija, kurioje pernelyg forsuoja- 
mas užslėptųjų Žmogaus vidinių galių atsiskleidimas. Tos galios, anot 
Vydūno, turi skleistis palengva, natūraliai, žmogui tauriai gyvenant ir 
taip dvasiškai tobulėjant. 

Žmogaus dvasiniam tobulėjimui skirtoji Vydūno filosofijos dalis 
iš esmės yra mistiškoji dalis. Dažniausiai ji remiasi indiškaisiais šalti- 
niais - Upanišadomis, „Bhagavadgyta“, vedantos ir jogos sistemomis, 
šiek tiek budizmu, na ir, žinoma, teosofija. Remiasi ir vakarietiškuoju 
misticizmu - Plotinu, krikščionimis M. Eckartu, J. B6me, Tomu Kem- 
piečiu. Toji dalis apima ankstyvąjį kūrybos periodą - „Slaptinga žmo- 
gaus didybė“, „Likimo kilmė“, „Mirtis ir kas toliau?“. 

Tačiau tai ne visa Vydūno filosofija. Evoliucijos keliu Dievop einąs 
pasaulis ir jame vykstantys procesai mąstytojui buvo ne mažesnės 
svarbos filosofinių svarstymų objektas. Žmogaus vieta ir šiuose svarsty- 
muose yra svarbiausia, nes jis buvo traktuojamas ne tik kaip dieviškumo 
apraiška ir savo tikrąją būtį turinti pačiame Dievuje esybė, bet ir kaip 
svarbi bei pati aktyviausioji, sąmoningiausioji pasaulio dalis. Toji pa- 
sauliui skirtoji vydūniškosios filosofijos dalis buvo sukonstruota taip, 
kad paaiškintų žmogaus buvimo pasaulyje prasmę, išryškintų jo, kaip 
dvasinės esybės, santykio su tuo pasauliu peripetijas. Patį tą santykį, t.y. 
žmogaus dvasinės esmės raišką pasaulyje, Vydūnas apibūdino kaip 
kultūrą. Taigi ir tą santykį aiškinanti filosofija iš esmės buvo kultūros 
filosofija, užimanti vieną iš ryškesnių vietų lietuviškojoje XX a. kul- 
tūros filosofijoje šalia S.Šalkauskio, A.Maceinos, A.Jakšto, R. Bytauto, 
V. Sezemano ir kitų kultūros filosofijai atstovavusių lietuvių mąstytojų 
sukurtų koncepcijų. Toji filosofijos dalis išdėstyta traktatuose „Mūsų 
uždavinys“, „Tautos gyvata“, „Sąmonė“. 

Remiantis mūsų jau šiek tiek apibūdinta panenteistinio pobū- 
džio būties samprata, Vydūno kultūros filosofijoje aptariama pati kul- 
tūros esmė, jos raida, jos struktūrinės dalys - dora, mokslas, menas, 
nusakomas jų santykis su religija, pateikiama sava socialinė koncepci- 


ja, ypač daug dėmesio skiriama tautos fenomenui ir jo vietai pasaulio 

raidoje. Visi filosofiniai Vydūno aiškinimai buvo skirti lietuvių tautos 
dvasiai ugdyti, jo paties kultūrinės veiklos prasmingumui pagrįsti. 
Tautai Vydūnas skyrė ypatingą svarbą pasaulio evoliucijoje. Žmonijos 
dvasinė vienybė, kurią involiucijos procesas lyg ir išskaidė, tebūsianti 
galima suklestėjus visoms tautoms, iki galo joms atskleidus Dievo 
duotas kūrybines galias savo kultūrose. Tokį žmonijos vienijimąsi 
Vydūnas įžvelgė jau vykstant. 

BIBLIJA IR „BHAGAVADGYTA“ VYDŪNO PASAULĖŽIŪROS 
PRIZMĖJE 


Vydūnas (1868-1953) bene ryškiausias lietuvių kultūros atstovas, kuris 
susiformavo Rytų ir Vakarų sakralinių vertybių sandūroje ir kuris tas 
vertybes sintetino į sistemingą pasaulėžiūrinę visumą bei tą visumą tiek 
savo kūryba, tiek gyvenimu principingai ir nuosekliai reiškė. Jo teoso- 
fiškai grindžiamoje panteistinėje filosofijos sistemoje pagrindinę vietą 
užėmė kultūra, kurią mąstytojas traktavo kaip svarbiausią vientiso 
dieviškosios raiškos pasaulyje (gal tiksliau būtų: pasauliu) proceso 
dalį. „Vis man rodėsi, kad Dievas atskleidžia savo kūrimą visokiu 
būdu“, - aiškindamas savo dvasines patirtis rašė Vydūnas (5, p. 393). 
Įvairios religijos - saviti to proceso kūrimo atspindžiai skirtingų žmo- 
nijos dalių gyvenamųjų vietų bei jos istorinių epochų sąmonėse. Jos 
paryškina vieną ar kitą to proceso momentą ir tais paryškinimais 
skiriasi viena nuo kitos, tačiau savo esmėmis byloja apie tą patį būties 
pagrindą - vieną dieviškąjį Kūrėją -— ir tuo bylojimu sutampa. Todėl, 
Vydūno įsitikinimu, nėra nei geresnių, nei blogesnių, nei teisingesnių, 
nei klaidingesnių viena už kitą religijų. Kiekviena iš jų, turėdama 
savuose šventuose raštuose ar liturgijose išreikštus savą istoriškumo 
atspalvį, savas lokališkumo ar tautiškumo žymes, savą simboliką ar idėjų 
sistemas, veda į tą patį tikslą, t.y. savomis priemonėmis stengiasi žmogui 
ir žmonijai padėti sugrįžti į visa ko, taigi ir savo pačių, pradžią - į 
Amžinosios Dvasios karalystę, t.y. Dievop. Tokią išvadą Vydūnas priėjo, 
susipažinęs su daugeliu pasaulio religijų, perskaitęs „visokių nekrikš- 
čioniškų tautų šventus raštus ir apie visokius tikybinius padavimus 
germanų, graikų, romiečių, persų ir kt.“ (5, p. 391), „šventus raštus 
egiptiečių, persų, kiniečių, indų, arabų“ (5, p. 394). Po visų tų studijų 
jam „aiškėjo, kad tikyba buvo ir yra esmiškas visos žmonijos dvasinio 
gyvumo pažymys ir ypatumas. Jis yra visoks, atitinkant žmonių, tautų 
sąmonės šviesumo laipsnį ir jo spalvas. <...> Dievo garbinimas nebuvo 

tik vienos tautos, būtent žydų, skelbiamas, bet mažiau ar daugiau aiškiai 
buvo žinomas visai žmonijai“ (5, p. 399-400) (pabrėžta Vydūno - V. B.). 
Bendrai skirtingų religijų prasmei aptarti mąstytojas skyrė vieną iš 
paskutinių filosofijos veikalų „Žmonijos sąmoningumas jos tikybi- 
niuose padavimuose, šventraščiuose ir šventuose žymženkliuose“. De- 
ja, šio 1941 m . Tilžėje išspausdinto veikalo visas tiražas žuvo karo 
liepsnose. Laimei, yra išlikęs 1945 m. vokiškai rašytas didelio formato 33 
puslapių traktatas „Religija per žmonijos istorijos tūkstantmečius“ 
(„Die Religion in Jahrtausenden der Menschheitsgeschichte“), kurį iš 
esmės galima laikyti trumpesniuoju dingusio lietuviškojo veikalo va- 
riantu. Traktato vertimas skelbtas Vydūno Raštų 4 tome (6). 

Šiame traktate trumpai apibūdinami įvairių religijų vaizdinių, 
simbolių, šventųjų raštų idėjų prasminiai bendrumai. Visi jie kalba apie 
dvasinio būties pagrindo ryškėjimą žmogaus ir žmonijos sąmonėje, apie 
tą sąmonę kaip dieviškosios dvasios apraišką bei būtinumą jai visiškai 
įsigalėti. Kartu pabrėžiama, kad toji nuo materialiosios žmonijos raiškos, 
t.y. civilizacijos raidos, neatsiejama vidinės dieviškumo pajautos ten- 
dencija raidoje nuolat stiprėjusi, nors dažnai ir „apsiniaukdavusi“. 

Kaip minėta, Vydūnas daugiau ar mažiau susipažino su dauge- 
liu pasaulio religijų - hinduizmu, budizmu, islamu, egiptiečių, persų, 
graikų, romėnų ir kt. Nesitenkindamas tuo pažinimu, jis tarp savo 
tautiečių propagavo ir pagarbą joms. Senovės lietuvių tikybai skyrė 
garbingą vietą. Veikiamas teosofijos, Vydūnas stengėsi tautiečiams 
pateikti universalią teistinę pasaulėžiūrą, kuri padėtų geriau suvokti ir 
universaliuosius krikščionybės pagrindus bei sustiprintų jos poveikio 
galią. Tuo jis buvo panašus į XIX a. induizmo reformatorius Ramakris- 
hną, Vivekanandą, Shri Aurobindą, R.Tagorę ir kt., ieškojusius univer- 
saliųjų religinės pasaulėžiūros pagrindų, kurie, jų manymu, sąlygotų 
geresnį paties hinduizmo ar bet kurios kitos religijos suvokimą. 

Vydūną nuo pačios gyvenimo pradžios lydėjo krikščioniškoji 
evangelikų tikėjimo malda, o nuo devynerių metų - ir motinos ragini- 
mu pirmą kartą perskaitytas krikščioniškasis Šventasis Raštas (5, p. 387- 
388). Jis ir suformavo religinius būsimo mąstytojo pasaulėžiūros pa- 


99 


grindus. Citatomis iš Biblijos primarginti paskutinių kelerių mąstytojo 
gyvenimo metų rašiniai. Šventasis Raštas, kurio reikšmės mąstytojo 
kūrybai ir gyvenimui pervertinti tiesiog neimanoma, Vydūnui pasitar- 
navo ne tik kaip vienas iš pagrindinių jo filosofiją formavusių šaltinių, 
bet ir kaip stipri tolesnių idėjinių ieškojimų paskata. Mat ne į visus 
kritiškai mąstančio jaunuolio klausimus krikščioniškoji Biblija pajėgė 
atsakyti, o kai kuriuos iš tų klausimų tiesiog provokavo ji pati: Senasis 
Testamentas ne vienu jame aprašytu drastišku epizodu tiesiog gąsdino. 
Tai atsimindamas mąstytojas rašė: „Bet labai mane stebino, ką aš čia 
radau. Mokėjau iš atminties daug šventų žodžių ir maniau, kad visa ta 
knyga yra pilna šventumo apraiškų, o dabar radau čia tiek baisumų, kad 
tiesiog nusigandau“. Šiuos nuogąstavimus sušvelnino Naujasis Testa- 
mentas, kuriame aprašyti „Kristaus pasireiškimai spindėjo kaip šviesa“ 
(5, p. 388). Tėvų namuose prasidėjusios esmingesnės Šventojo Rašto 
interpretacijos paieškos būsimąjį mąstytoją ir vedė į platųjį kitų religi- 
jų pasaulį, lenkė smalsią galvą prie kitų tikybų šventraščių puslapių. 
Ne visi tų šventraščių puslapiai buvo vienodai patrauklūs ir lengvai 
suprantami, tačiau kai kurie tiesiog pavergė. 

Ypatingas vaidmuo Vydūno idėjinių paieškų kelyje teko indiška- 
jam šventraščiui „Bhagavadgytai“. Šis filosofinis „Mahabharatos“ epo 
intarpas, galima sakyti, šalia Biblijos tapo dar viena idėjine platforma, 
ant kurios išaugo vydūniškoji filosofija. Teosofų pėdomis sekdamas ir 
patekęs į senosios Indijos išminties erdvę, Vydūnas pasinėrė į vedantos 
filosofiją. Svarbiausiais idėjų šaltiniais jam tapo ne tik Vedos, Upaniša- 
dos, bet ir „Bhagavadgyta“, apie kurią pačioje XX a. pradžioje su 
dideliu susižavėjimu kalbėjo savo įkurtame Tilžės teosofų būrelyje bei 
tikėjimo klausimais daugiau besidomintiems tautiečiams įvairiose Ma- 
žosios Lietuvos vietose. Poemos ištraukas spausdino savo 1905-1906 m. 
leistame dvimėnesiniame teosofinio pobūdžio žurnale „Šaltinis“, skir- 
tame „gilesniam gyvasties išpažinimui“. 

Beveik ištisai „Bhagavadgytos“ būties samprata ir etinė bei psicho- 
loginė dalys išdėstomos viename iš ankstyvesnių filosofinių traktatų 
„Likimo kilmė“ (pirmasis leidimas 1908) (3). Šiame traktate Vydūnas 


100 


K AA Na AZ T + + AZ “a K S' 


Vydūno „Bhagavadgytos“ vertimas. 1947 m. 
Detmold, Vokietija 


Vydūno veikalai, kuriuose atsispindi 
„Bhagavadgytos“ idėjos 


LIKIMO 


KILMĖ j a 
2 Probotaiūn t 
“. SeSčlihi 

(i Pramatiška Aidija 
. trijose dalise 


MA Vilhelmas Storost J 
NNB Til5ėje 1908 


101 


aiškina pasaulio ir žmogaus, kaip mikrokosmoso, struktūrą, kuri beveik 
ištisai sutampa su „Bhagavadgytoje“ išdėstyta šios struktūros samprata. 
Tiek Vydūno kūrinyje, tiek „Bhagavadgytoje“ pasaulis traktuojamas 
kaip pasireiškusioji absoliuto dalis, turinti savo struktūrą. Indiškojoje 
poemoje tos struktūros samprata perimta iš dualistinės sankjos siste- 
mos. Ši sistema, pripažindama dvi savarankiškas realybes — materiją 
(prakriti) ir dvasią (puruša), vystymąsi laiko vien materijos savybe, o 
puruša, anot šios sistemos šaltinių, esanti visiškai nekintanti dvasinė 
realybė. Ji tik atsispindinti pasaulyje, o tas atsispindėjimas tarsi duodąs 
postūmį materijai evoliucionuoti, - prarandant pusiausvyrą, išsiskai- 
dyti į pasaulio įvairovę. Materijai būdingos trys savybės arba gunai: 
pasyvumas (tamas), aktyvumas (radžas) ir grynumas, aiškumas (satva). 
Kai tarp šių gunų nusistovėjusi pusiausvyra, materija būna nekintamy- 
bės būsenoje. Kai dėl kontakto su puruša ta pusiausvyra pažeidžiama, 
prasideda pasaulio evoliucija. Priimdamas šią pasaulio struktūros sam- 
pratą, Vydūnas aiškina, jog negyvojoje gamtoje pagrindinis vaidmuo 
tenka pasyvumui (Hamui), gyvūnijoje - aktyvumui (radžui), žmoguje — 
aiškumui (satvai). Tačiau Vydūno filosofijoje, kaip ir „Bhagavadgytoje“, 
gunai yra įgiję kitokią prasmę negu sankjoje. Pastarojoje jie yra pačios 
materijos savybės, jos vystymosi tendencijos, tuo tarpu mūsų mąstyto- 
jas, kaip ir „Bhagavadgyta“, juos aiškina kaip skirtingų absoliuto pasi- 
reiškimo pasaulyje tarpsnių požymius, kaip nevienodų sąmoningumo 
lygmenų rodiklius. Gunai Vydūno filosofijoje, kaip „Bhagavadgytoje“, 
traktuojami ir kaip psichologiniai komponentai — jais paaiškinami ir 
žmonių prigimčių skirtumai: nepaslankius, inertiškus valdo tamas, 
aistringus, veiklius — radžas, giliai mąstančius, taurius — satva. 
Vydūniškoji didžiąja dalimi etinę prasmę turinti dvasios hiposta- 
zių (Atma-Budhi-Manas) samprata, išdėstyta kitame mąstytojo ankstyva- 
jame traktate „Slėpininga žmogaus didybė“ (pirmasis leidimas 1907) (2), 
irgi atitinka „Bhagavadgytoje“ išdėstytas tiek dvasinių absoliuto apraiš- 
kų, tiek veiksmo, kaip aukos, sampratas. Indiškoje poemoje aiškinama, 
jog Žmogaus nuodėmės pagrindinis šaltinis - Kama, t.y. aistrų, geismų, 
norų sfera, uždengianti proto šviesą. Tą uždangą būtina pažinti ir 


102 


pažinus įveikti. Žinojimo esmė slypinti sugebėjime įžvelgti aukštesni- 
ają proto - Manas - sferą, už kurios aukščiau esanti sąmonės, t.y. Budhi, 
sfera, įgalinanti ne tik pažinti, bet ir doroviškai vertinti pažinimo 
objektą. Už Budhi yra Tai — antasmenybinė dvasios sfera, įgalinanti 
žmogų siekti aukščiausiojo gėrio, nepaisyti žemiškojo asmeninio labo. 
Vydūno veikaluose Tai atitinka Atma. Absoliutas — dvasinė vienovė, 
esanti virš gėrio ir blogio, ir ne jai kenkia žmogaus daromos nuodėmės. 
Į ją nukreiptas žmogaus veikimas, jo auka kaip meilės jai apraiška yra 
būtini pačiam žmogui, jo dvasinės esmės vadavimuisi. 

Etinė „Bhagavadgytos“ koncepcija (ypač aktyvaus veikimo, parei- 
gos, t.y. karma - jogos svarbą atskleidžianti jos dalis) įkomponuota ir į 
1908 m. išleistą draminę Vydūno trilogiją „Probočių šešėliai“ (4, p. 277- 
430). Pareiga ir meilė dramoje labiau akcentuotos kaip pareiga ir meilė 
Tėvynei. Šioje trilogijoje galima įžvelgti ne tik idėjinį „Bhagavadgytos“ 
pagrindą, bet ir labai ryškų siužetinį jos atitikmenį. Pasimetusiam karo 
vadui Ardžunai poemoje dvasiškai padeda, jį moko, būties paslaptis 
jam atskleidžia Dievas Krišna — vidinės asmenybės dvasinis žadintojas 
ir vadovas, dieviškumas žmoguje. Kelias inkarnacijas perėjęs „Probočių 
šešėlių“ herojus Tautvyda - Mantvyda - Mykolas - Tautvyda įkūnija 
savo vidinės laisvės beieškančią, tautoje atsibundančią, bet aplinkinio 
pasaulio mirgėjime pasimetusią asmenybę, kokia yra „Bhagavadgytoje“ 
Ardžuna. Krišnos analogo - žadintojo, dvasinio vadovo - vaidmuo čia 
tenka keliems dvasios sferai atstovaujantiems personažams: tautos ge- 
nijų, Tėvynės ilgesį ir meilę simbolizuojančiai Daivai („Anga“), žmo- 
gaus laisvėjimo, vadavimosi iš baimės ir vergiškumo būtinybę žadinan- 
čiam senam išminčiui Vysuomiui („Ne sau žmonės“) bei Duobkasiui 
(„Šventa ugnis“). 

Šie akivaizdūs bhagavadgytiškieji turinio ir formos motyvai beveik 
atviru tekstu įkomponuoti į tuos Vydūno filosofijos ir grožinius veikalus, 
kurie priklauso pirmajam jo kūrybos laikotarpiui. O šio laikotarpio 
pabaiga žymi filosofinės mąstytojo sistemos susiformavimą. Ontologi- 
niai ir etiniai šios sistemos pamatai ištisai remiasi į indiškąją vedantos 


sistemą, „Bhagavadgytos“ idėjos jau buvo tapusios ir Vydūno idėjomis. 

Šiam savo idėjinių ištakų šaltiniui Vydūnas skolą jautė beveik visą 
gyvenimą. Paskutiniame to gyvenimo dešimtmetyje šią skolą atidavė. 
Antrojo pasaulinio karo metais jis „Bhagavadgytą“ vertė į lietuvių kalbą 
ir, per karo audras vertimą išsaugojęs, jį 1947 m. išleido Detmolde (Vokie- 
tija). Pakartotinai šis vertimas publikuotas Vydūno „Raštų“ 3 tome (1). 

Įvairių religijų studijavimas Vydūnui padėjo geriau suvokti ir 
pačią pirminius dvasinio ieškojimo principus davusios krikščionybės 
esmę bei jos simbolikos prasmę, leido aiškiau pamatyti, kad ji yra vienas 
iš labiausiai žmogų prie dieviškumo esmės priartinančių kelių. „Bha- 
gavadgyta“ ypač daug padėjo suprasti savitą krikščioniškumo esmę. 
„Bhagavadgytoje“ aprašytas tris dvasios sferas Vydūnas suvokė kaip iš 
esmės nebeskaidomo absoliuto hipostazes, kuriomis nepasireiškęs ab- 
soliutas susiliečia su pasireiškusiuoju, į pasaulį išsisklaidžiusiuoju. 
Tas iš indų šaltinių (ir iš „Bhagavadgytos“) perimtas sanskritiškais 
terminais Atma, Budhi, Manas įvardytas absoliuto hipostazes mūsų 
mąstytojas apibūdino kaip „priežastines mūsų pasaulio galias, geriau 
sakant: principus“ (7, p. 15). Tų principų esmė esanti tokia: Atma — 
dvasia, visagalybė, Budhi - šviesa, išmintis, Manas - Atmos savimonės 
reiškimosi forma, aukojimosi ir meilės jėga, kurios reiškimosi sfera — 
žmogus ir žmonija (žr. 2, p. 46). 

Krikščionybėje, anot Vydūno, meilės principas, t.y. Manas, esąs 
išreikštas Kristaus simboliu. Kaip Kristus yra Dievas ir žmogus kartu, 
žmonijos atpirkėjas, dieviškoji auka, taip ir Manas, būdamas dvasios 
principas, eidamas iš visagalybės bei išminties, t.y. iš Atmos - Budhi, ir 
stengdamasis neatsiskirti nuo vienovės su ja, kartu yra nusileidęs kaip 
aukaįžemiškąją Kamą - Maną, t.y. žmogumi besireiškiančio proto, sferą, 
siekia tą sferą, o kartu ir visas kitas žemiškąsias sferas vesti dvasinės 
būties aukštumon. „Manas, nusileidusysis į Kamą, turėtų žvelgti aukš- 
tyn-įaukštąjį Maną kaip į savo išvaduotoją į savo Dievą. Žemasis Manas 
yra asmens žmogaus siela; aukštasis Manas yra tikroji žmogaus siela, 
kuri vienybėje stovi su dieviškąja siela, Budhi“,- rašo Vydūnas „Slėpi- 
ningojoje žmogaus didybėje“ (2, p. 46), tapatindamas Kristų ir bhaga- 
vadgytiškąjį Maną. 

Krikščionybės atsiradimas ir įsigalėjimas, Vydūno įsitikinimu, 
buvęs tas žmonijos dvasinės raidos etapas kuriame religija „vis aiškiau 
buvo pripažįstama kaip Dievo pajautimas žmoniškumo reiškinyje, ir ji 
skleidė Dievo atsivėrimą visiems žmonėms“. Tada buvę „prieita prie 
išsamesnio negu iki šiol buvo skelbta suvokimo, kad visa, kas esmin- 
giausia, plaukia iš dieviškojo žmogaus, Dievo ir žmogaus sūnaus, 
gyvenimo ir esybės“ (6, p. 138). 

Tiek „Bhagavadgytoje“, tiek Biblijoje, anot Vydūno, „Dievo atsi- 
vėrimas žmoniškume įžvelgiamas kaip Kūrėjo auka, per kurią žmoniš- 
kumas pakyla į aukštesnį dieviškąjį gyvenimą“ (6, p. 133). Todėl neat- 
sitiktinai viename iš „Bhagavadgytos“ komentarų Krišną ir Kristų Vy- 
dūnas apibūdino kaip analogus. Jis rašė: „Krišną ir Ardžuną reikia 
išmanyti kaip ypatingas galias žmogaus asmenybėje bei gyvenime. Krišna, 
Tamsusis, Slėpiningasis, yra žmoguje, bet ir visoje Visatoje Dieviškumas, 
Ardžuna, Šviesusis, Žinomasis, yra žmoniškumas žmoguje, asmenybės nu- 
simanymas, sąmonybė, paprastai įvardijama žodžiu aš. Šis pasijunta pasta- 
tytas ties visokiomis galiomis ir lydimas visokių galių. Jas visas ir visą 
vyksmą nustato ir valdo kariško vežimo, būtent asmenybės, vedėjas, Aukš- 
čiausiasis, apsireiškiąs kaip Krišna (Kristus). <...> Žmogus įgyja sgmonin- 
gėjimui galimumą su kiekvienu aiškesniu nusimanymu, kad jis yra ir būna 
Dievuje“ (1, p. 415-416) (pabrėžta Vydūno - V. B.). 

Būtent tokią žmogaus ir Dievo tapatumo ir žmogaus esmės su 
Dievu susiliejimo prasmę mąstytojas įžvelgė esant išreikštą ir krikščio- 
niškame Šventajame Rašte, ypač Naujajame Testamente, iš kurio gau- 
sios citatos paskutinių metų darbuose šią prasmę turėjo ir išryškinti. 
Labiausiai tuose darbuose buvo ryškinama Dievo, kaip meilės ir aukos 
šaltinio, idėja. Štai būdingiausi tą idėją patvirtinantys posakiai iš 
Naujojo Testamento: 

„Artinkitės prie Dievo, ir jis artinsis prie Jūsų (Jok 4, 8); 

„Tai dienai atėjus, Jūs suprasite, kad aš esu Jumyse“ (Jn 14, 20); 

„Iš jo, per jį ir jam yra visa“ (Rom 11, 36); 

„Kas pasilieka meilėje, tas pasilieka Dieve, ir Dievas pasilieka 
jame“ (1 Jn 4, 16); 

„Dievas yra meilė“ (1 Jn, 4, 16); 
„Dievas yra Dvasia“ (Jn 4, 24). 


APIBENDRINIMAS 


1. Vydūno požiūriu, nėra nei geresnių, nei blogesnių, nei teisin- 
gesnių, nei klaidingesnių viena už kitą religijų. Kiekviena iš jų turi 
šventus raštus, savas lokališkumo ir tautiškumo žymes. 

2. Vydūno teosofiškai grindžiamoje panenteistinėje filosofijos 
sistemoje tikyba buvo ir yra esmiškas visos žmonijos dvasinio gyvenimo 
požymis ir ypatumas. 

3. Vydūnas stengėsi tautiečiams pateikti universalią teistinę pa- 
saulėžiūrą, lygindamas Bibliją (Senąjį ir Naująjį testamentą) bei indiš- 
kąjį šventraštį „Bhagavadgytą“. 

4. Mąstytojas plačiai analizuoja ontologines ir etines „Bhagavad- 
gytos“ koncepcijas, įpindamas jas ir į savo dramaturgiją bei filosofinius 
veikalus. 

5. Indiškos vedantos sistema ir „Bhagavadgytos“ idėjos tapo ir 
Vydūno idėjomis. 

VYDŪNAS: LIETUVIŠKASIS NEOVEDANTIZMO VARIANTAS 


Nuo XVI a. pradžios Lietuvoje besiskleidžianti filosofinė mintis nepa- 
siekė pasaulinio masto laimėjimų, neatskleidė genialių mąstytojų, ryš- 
kiau nepakoregavo pasaulinės minties vyksmo, tačiau toji mintis vis 
dėlto radosi, vystėsi, kad ir nedideliais ir ne ypač srauniais upeliais 
vingiavo per nedidelės šalies kultūros laukus, juos drėkino iš pasaulio 
išminties šaltinių atitekėjusiais vandenimis, daugiau ar mažiau prisidė- 
jo prie jų derlumo. 

Taip vilgomi tieji laukai tapo dar viena pasaulinės filosofijos 
sklaidos erdve, kurioje radosi savi nacionaliniai tos ar kitos filosofinės 
krypties recepcijos variantai. Daugiausia tokių variantų sukūrė dina- 
miškasis XX amžius, kuriame spartesni, sudėtingesni ir įvairesni da- 
rėsi socialiniai, politiniai bei kultūriniai pasaulio procesai, o juos 
savaip reflektavo mokslas, menas, filosofija, religija. Ne tik reflektavo, 
bet ir savais būdais tiesiogiai ar netiesiogiai tuos procesus veikė. 
Lietuvoje tieji procesai vyko savaip, tad buvo sava ir jų refleksija, kuri 
savo ruožtu lėmė ir savitus pasaulinės filosofinės minties recepcijos 
bruožus. 

XX a. pradžioje lietuvių kultūroje jautėsi ypač didelis pagyvėji- 
mas. Jį skatino tiek suaktyvėjęs savojo valstybingumo siekimas, kurį vis 
energingiau ėmė reikšti besiformuojanti sava inteligentija, tiek 1904 m. 
spaudos draudimo panaikinimas, atvėręs daugiau galimybių tai inte- 
ligentijai reikštis. Lietuvių kultūra vadavosi iš tautinės priespaudos 
primesto provincialumo ir darėsi pajėgesnė kūrybiškiau perimti bei 
reflektuoti jai tinkamiausias pasaulio kultūros vertybes. 

Suaktyvėjo ir lietuviškoji filosofinė mintis, kuri ėmė nebeišsitekti 
tradiciškai įsišaknijusios krikščioniškosios, didžiąja dalimi katalikiš- 
kosios, pasaulėžiūros tėkmėje ir kuri dėl to neišsitekimo taip pat 
nepuolė tada irgi madingų pozityvizmo ar materializmo glėbin. Beje, 


į pačią europinę mintį irgi vis stipriau veržėsi nauji vėjai, darę nemažą 

poveikį jos raidai. Tie vėjai į vakarietiškąją kultūrą pūstelėjo gana 
stiprią rytietiškojo spiritualizmo bangą, kuri gerokai paveikė meną, 
filosofiją, netgi religinę sąmonę bei praktiką. Toji banga negalėjo nepa- 
siekti ir Lietuvos kultūros. Čionai ji savitai lūžo per tautinės pasaulė- 
jautos ir jos veikiamos kultūros aktualijų prizmę. 

Lietuviškosios kultūros sąlyčio su rytietiškuoju spiritualizmu 
atvejais (tiesa, gana negausiais) pirmiausia ieškota idėjinių paskatų 
tautinei savimonei stiprinti bei tautiniam kultūros savitumui gilinti. O 
tų paskatų ieškojimą bus stimuliavę dar ir tai, kad į Rytų, konkrečiai 
indų, kultūrą lietuvių inteligentijos sluoksniuose buvo žiūrima kaip į 
giminingą. XIX a. pirmojoje pusėje susiformavusi lyginamoji kalboty- 
ra lietuvių kalba operavo kaip viena iš seniausių indoeuropiečių kalbų, 
pačių artimiausių sanskritui (1, p. 46). 

Lietuvių kultūrą rytietiškos orientacijos banga XX a. pradžioje 
palietė ir tiesiogiai, ir netiesiogiai. Netiesiogiai tada, kai Rytų idėjos 
plinta ne iš pirminių šaltinių, o per jų paveiktą Vakarų neoromantizmą 
bei simbolizmą, per kai kurių kultūros žmonių domėjimąsi mistika bei 
spiritualizmu, taip pat per daug ką iš Rytų paėmusių A.Schopenhau- 
erio, ENietzsche's ar V.Solovjovo filosofiją, su kuria susipažindavo 
daugelis į modernizmą linkusių lietuvių rašytojų ar menininkų. Tiesa, 
daugelio iš tų kūrėjų sąlytis su Rytų filosofija buvo trumpas, ne visada 
tiesioginis ir ne visada turėjęs pastebimo poveikio kūrybai. 

Tačiau lietuvių kultūroje būta ir gilesnio, labai ryškių kūrybos 
rezultatų davusio sąlyčio su Rytų idėjomis. Iš meno žmonių tokį sąlytį 
patyrė įžymus dramaturgas, filosofas ir kultūros veikėjas Vydūnas 
(1868-1953), dailininkas ir kompozitorius Mikalojus Konstantinas 
Čiurlionis (1875-1911), poetas Jurgis Baltrušaitis (1873-1944), prozinin- 
kas Vincas Krėvė (1882-1954). 

Nors ir reikšdamiesi skirtingose kūrybos sferose, šie meno žmo- 
nės turėjo keletą esminių bendrumų, nulėmusių jų kūrybos išskirtinu- 
mą lietuvių kultūros raidai. Visi jie buvo tautinio meno kūrėjai, 
atkakliai ieškoję tautos dvasią atskleidžiančių meninės ir intelektuali- 
nės raiškos būdų. Šiuo požiūriu J.Baltrušaitį galima traktuoti kaip 

filosofinės lyrikos, M.K.Čiurlionį — kaip filosofinės dailės, V.Krėvę — 
kaip filosofinės prozos, Vydūną - kaip pačios lietuviškosios filosofijos 
bei filosofinės dramos Lietuvoje pradininkus. Kadangi visų jų kūrybos 
pobūdį labai esmingai veikė Rytų idėjos, tad per šią kūrybą rytietišku- 
mas XX a. lietuvių kultūroje (ypač meninėje ir intelektualinėje) įspau- 
dė ypatingą žymę. 

Šių kūrėjų sąlytyje su senąja Rytų filosofija, ypač indiškąja, ir iš 
jo gimusiuose kūriniuose atsispindėjo XX a. pradžios tiek bendraeuro- 
pinė, tiek Lietuvos dvasinės kultūros padėtis. Ji buvo matyti lietuviš- 
kosios filosofinės minties sąlytyje su Rytų filosofija. To sąlyčio būta ir 
tiesioginio, ir netiesioginio. Netiesioginio sąlyčio atveju, tiksliau sa- 
kant, susiliesta ne su pačia Rytų filosofija, o su jos recepcija. 

Pats to sąlyčio taškas šiuo atveju buvo rusų idealisto Vladimiro 
Solovjovo (1853-1900) filosofija. Šiam mąstytojui stiprios įtakos turėjo 
indų, ypač budizmo, filosofija. Su indiškąja filosofija tam tikra dalimi 
galima sieti metodologinį V.Solovjovo filosofijos svorio centrą suda- 
rantį visuotinės vienybės principą, pagal kurį empirinis pasaulis yra 
dieviškojo absoliuto pasireiškimo forma. 

Šiuo V.Solovjovo visuotinės vienybės principu savo koncepcijas 
grindė Lietuvoje gyvenęs ir dirbęs rusų filosofas ir istorikas Levas 
Karsavinas (1882-1952). V.Solovjovo filosofijos stipriai veikiamas susi- 
formavo ir katalikiškasis lietuvių filosofas Adomas Jakštas (Aleksandras 
Dambrauskas, 1860-1938). Solovjoviškus visuotinės vienybės pagrin- 
dus ankstyvajame savo filosofinės veiklos laikotarpyje buvo įsisavinęs 
ir neotomistinės lietuvių filosofijos atstovas Stasys Šalkauskis (1886- 
1941), kuris vėliau nuo tų pagrindų atsitraukė. Tačiau jam, kaip ir 
A.Jakštui, nebuvo svetima (matyt, ne be V.Solovjovo poveikio) Rytų ir 
Vakarų kultūros sintezės idėja, kurią, kaip jam atrodė, vaisingai gali 
įgyvendinti lietuvių tauta. 

Lietuviškosios filosofinės minties kontekste toji idėja ypač aiškiai 
siejasi su paties ryškiausio indiškosios filosofijos recepcijos puoselėto- 
jo Lietuvoje Vydūno intencijomis, atgimstančioje tautoje vakarietišką- 


jį veiklumą derinanti su rytietišku dvasingumu. 

Vydūno fenomenas atsirado Mažojoje Lietuvoje, t.y. Vokietijai 
priklausiusios Rytų Prūsijos lietuviškojoje dalyje. Gimęs 1868 m. Jonai- 
čiuose (Lietuva, Šilutės rajonas), mokęsis Pilkalnio preperandijoje ir 
Ragainės (dabartinė Rusijos Federacijos Kaliningrado sritis) mokytojų 
seminarijoje, dirbęs mokytoju Kintuose (Lietuva, Šilutės raj.) bei Til- 
žėje (dabar Sovietskas, Rusijos Federacija), laisvo klausytojo teisėmis 
studijavęs Greifsvaldo, Halės, Leipcigo, Berlyno universitetuose, Vy- 
dūnas, kaip rašytojas-dramaturgas ir filosofas, formavosi dramatiško- 
mis suvienytosios Vokietijos etninio gryninimo sąlygomis. 

Geležinis suvienytojo Reicho kancleris O.V.Bismarckas nuosek- 
liai vykdė savo garsiajame lozunge „Ein Reich, eine Sprache“ („viena 
imperija, viena kalba“) deklaruotą tautinių mažumų asimiliavimo 
politiką. 

Vydūnui bręstant Prūsijos lietuvių nutautinimas vis labiau nuož- 
mėjo. Būsimasis mąstytojas tiesiogiai patyrė nuolatinį tėvynainių na- 
cionalinio orumo pažeminimą, gimtosios kalbos bei kitų jų dorovinių 
vertybių niekinimą ir naikinimą. Dar jaunystėje jis padarė išvadą, kad 
prievartinis ar savanoriškas nujautimas beveik neišvengiamai skatina 
ir dvasinę žmogaus degradaciją - intelektinį, emocinį, dorovinį nuos- 
mukį. Šis pastebėjimas ir padėjo pasirinkti jaunajam Vydūnui gyveni- 
mo, kūrybos ir veiklos gaires. Būtinybė padėti tėvynainiams veiksmin- 
giau spirtis prieš metodiškai vykdomą tautinę asimiliaciją lėmė ir jo 
intelektinių ieškojimų kryptį bei problematiką. 

Ieškodamas priemonių užguitiems tėvynainiams priešintis na- 
cionaliniam pavergimui, jis ragino juos kelti savo dvasinę kultūrą, 
atsparos ieškoti savo liaudies sukurtose dvasinėse vertybėse, siekti 
žmogiško tobulumo, „didėti iš vidaus“, tapti morališkai aukštesniems 
už pavergėjus. 

Tokias nuostatas jis ugdė ir praktine kultūrine savo veikla — 
subūrė 40 metų veikusią Tilžės lietuvių giedotojų draugiją ir jai vado- 
vavo, rašė dramas ir jas su šia draugija statė, dirigavo chorui, skaitė 
paskaitas ir pan. Šia savo veikla ugdydamas dvasinį atsparumą, Vydū- 


nas nusipelnė ne mažiau kaip filosofine ir grožine kūryba. 

Vydūno intelektualinių ir dvasinių ieškojimų kelias prasidėjo 
dar tėvų namuose, kai būsimasis mąstytojas įniko į teologijos, krikščio- 
nybės istorijos veikalus, susidomėjo ikikrikščioniškais germanų, grai- 
kų, romėnų, persų ir kitų senovės tautų tikybiniais padavimais. 

Vėliau, studijų metais, jaunajam mąstytojui domėn krito Greif- 
svaldo universiteto profesoriaus Wilhelmo Schuppe's (1863-1913) są- 
monės koncepcija, padėjusi formuotis filosofinei pradedančio mąsty- 
tojo sistemai. Stiprų įspūdį Vydūnui davė kiti vokiečių filosofai idea- 
listai ir mokslininkai, su kuriais susidūrė studijuodamas, - E.Troelt- 
schas, A.Riehlis, J.Rehmke, K.Breysingas, A.Laosonas, A.Hensleris, 
K.Lamprechtas, J.Folkeltas, W.Wundtas, U. von Willamowitz-Molen- 
dorfas, E.Lehmanas, A.von Harnackas, G.Runze. Tiesioginė pažintis su 
to meto vokiečių mąstytojais tęsėsi, kai Tilžėn skaityti paskaitų dažnai 
atvykdavo žymūs mokslininkai ir filosofai M.Rade, A.Deismannas, 
H.Weisselis, R.Euckenas (3, p. 393-394). 

Tarsi pratęsdamas vaikystėje prasidėjusią pažintį su nekrikščio- 
niškomis religijomis, Vydūnas studijų metu vėl gilinosi į jų (daugiau- 
sia Rytų - egiptiečių, persų, kinų, arabų) šventraščius, aprašymus bei 
interpretacijas. „Visos mano studijos ir visi mano mąstymai mane vis 
traukė prie sąmonės slėpiningumo ir sąryšyje su tuo prie to, kas tikyba 
ir kultūra iš tikrųjų būtų“,- rašė Vydūnas apie to meto savo ieškojimus 
(3, p. 395). 

Ypatingu šia kryptimi tęsiamų Vydūno ieškojimų etapu galima 
laikyti Leipcige praleistas vasaras. Čia ne tik susipažinta su tuometine 
Vokietijos filosofijos įžymybe eksperimentinės psichologijos kūrėju 
W.Wundtu (1832-1920) bei pozityvistinės liberaliosios krypties istori- 
ku K.Lamprechtu (1856-1915), bet ir suartėta su Vokietijos teosofais 
(tada Leipcige buvo Vokietijos teosofų draugijos centras). Vydūnas 
tiesiog susižavėjo jų skelbiamomis idėjomis ir veikiai tapo aktyviu 
draugijos nariu. 

Teosofija Vydūną labiausiai patraukė kaip neortodoksinio „sufilo- 
sofinto“ religingumo forma, kaip doktrina, deklaravusi, jog neteikia 
primato jokiai iš religijų, kurios skirtingomis „kalbomis“ nusako tas 

pačias ezoterines tiesas. Tai padėjo mąstytojui stiprinti pagarbą senajai 
lietuvių religijai, kuriai tiek grožinėje kūryboje (trilogija „Amžina 
ugnis“), tiek istoriosofiniuose ar filosofiniuose raštuose jis skyrė ypa- 
tingą dėmesį. 

Gilindamasis į teosofų (daugiausia H.P.Blavatskajos, A.Besant, 
E.Schure, A.Sinetto, B.Chatterji ir kitų) veikalus, Vydūnas turėjo progą 
įsigilinti į tas idėjas, kurias patys šie teosofai ėmė iš įvairių šaltinių. 
Pagrindinis tarp tų šaltinių kaip tik ir buvo senoji indų filosofija. Ją 
teosofai papildė ir derino su kai kuriomis antikinės filosofijos (ypač 
pitagorizmo, platonizmo, neoplatonizmo), krikščionybės mistikų bei 
naujųjų laikų europietiško idealizmo, ypač panteizmo, idėjomis. Vy- 
dūnas susipažino ir su jomis, tačiau labiausiai jis pasinėrė į pirminius 
indų filosofijos šaltinius, kurių pagrindiniai teiginiai ir tapo jo paties 
filosofijos branduoliu. 

Po tiesioginio sąlyčio su indų filosofija visos kitos į Vydūno 
intelektualinį akiratį patenkančios idėjos jam yra aktualios tiek, kiek 
patvirtina, papildomai argumentuoja tai, ką teigia šitoji filosofija. 
Nelieka jam be poveikio ir Vakarų filosofija, nuo kurios prasidėjo jo 
ieškojimai ir su kuria buvo gana plačiai susipažinęs. Tačiau ir į ją 
gilinantis mąstytojo dėmesys labiausiai krypsta ten, kur esama ryškių 
sąskambių su Rytų, ypač indų, filosofija. 

Indų filosofijoje Vydūnas jautėsi radęs tai, kas buvo ypač artima 
jo dvasiniams ieškojimams bei kas, jo manymu, buvo tinkamiausia 
rekomenduoti vidinės stiprybės reikalingai savo tautai. Indų filosofija 
ji ypač patraukė savo moraliniu kryptingumu, dėmesiu žmogui, jo 
kentėjimo priežasčių ir kelių tam kentėjimui įveikti aiškinimu. 

Kiekviena iš aštuonių idealistinių indų filosofijos sistemų savaip 
sprendžia ontologijos ir gnoseologijos problemas, tačiau jos daugiau 
ar mažiau panašios, kai pereina į etikos problematiką, kai aiškina 
žmogaus išsivadavimo principus ir kelius. Kitas beveik visai idealisti- 
nei indų filosofijai būdingas bruožas - jos glaudus ryšys su religija, 
religinės ir etinės problematikos susipynimas joje - Vydūnui, nuo pat 


mažens auklėtam religingumo dvasia, irgi negalėjo nebūti artimas. 

Indų filosofijos idėjas priimti kaip ypač artimas didelę reikšmę 
turėjo ta aplinkybė, kad, kaip jau pažymėjome, Vydūno pasaulėžiūri- 
nių pozicijų ieškojimas laiko atžvilgiu beveik sutapo su jo įsitraukimu 
į nacionalinį Prūsų lietuvių judėjimą, su kultūrinės jo veiklos pradžia, 
su tos veiklos principų ieškojimu. Būtent indų filosofijos paveiktas, 
Vydūnas kaip tikslingiausią kelią pasirenka moralinio atsparumo ug- 
dymą savo tautoje. 

Žiūrint į jau susiformavusią Vydūno filosofiją kaip į sistemą, la- 
biausiai krinta į akis jos artimumas tai indų filosofijos krypčiai, kurią 
sudarė idėjos, skelbtos bemaž jo amžininkų, t.y. XIX a. pabaigos - XX a. 
pradžios Indijos nacionalinio judėjimo veikėjų, kurie kartu buvo ir 
filosofai, vienos iš pagrindinių šalies religijų - hinduizmo- reforma- 
toriai. Žymiausi iš jų R.Roy, D. ir R.Tagore's, R.Ramakrishna, S.Viveka- 
nanda, S.Dayananda, Shri Aurobindo, B.Tilakas, M.K.Gandhi ir kiti. 

Vydūną ir šiuos indų mąstytojus labiausiai suartina praktinis 
skelbiamų idėjų pritaikymas kultūrinėje ir kitokio pobūdžio visuome- 
ninėje veikloje. Neturime duomenų, rodančių, jog lietuvių mąstytojas 
būtų susipažinęs su jų raštais. Retai juos tepamini (išskyrus M.Gandhi 
bei R.Tagorę), beveik necituoja (išskyrus vieną kitą Ramakrishnos 
aforizmą ar paties verstus keletą R.Tagorės eilėraščių). 

O analogijos tarp Vydūno ir kai kurių hinduizmo reformatorių 
(ypač S.Vivekanandos, Shri Aurobindo, M.K.Gandhi) koncepcijų, tarp 
keliamų problemų ir jų sprendimo yra labai ryškios. Galima daryti 
prielaidą, kad tos analogijos atsirado ne dėl tiesioginių ar literatūrinių 
ryšių, o dėl to, kad Vydūnas ir XIX a. pabaigos — XX a. pradžios 
hinduizmo reformatoriai išminties sėmėsi iš tos pačios senosios indų 
filosofijos ir kad veikė analogiškomis nacionalinėmis priespaudos sąly- 
gomis, juos įkvėpė tos pačios intencijos. Juos jaudino tos pačios tiek 
nacionalinės, tiek pasaulinės socialinės aktualijos, o senoji indų išmin- 
tis diktavo panašius atsakymus į juos. 

Daug to, kas Vydūno filosofijoje analogiška hinduizmo reforma- 
torių idėjoms, buvo perimta ne tik iš pirminių šaltinių, bet ir iš teosofų 
doktrinų. Jose tiek kai kurios intencijos, tiek daugelis konceptualių 

dalykų yra labai artimi tam, ką skelbė ir stengėsi įgyvendinti minėti 
reformatoriai. Jau minėjome, kuo teosofija patraukė Vydūną. 

Kaip tiktai tie lietuvių mąstytoją patraukę teosofijos bruožai yra 
būdingi ir beveik visų neohinduizmo šalininkų skelbiamoms koncep- 
cijoms. Tas bendrumas neatsitiktinis: tiek neohinduzimas, tiek teosofi- 
ja išteka iš to paties šaltinio - hinduizmo - ir jį konceptualiai grindžiu- 
sios tos pačios filosofinės sistemos, apie kurią pakalbėsime vėliau. 
Tačiau hinduizmo reformatorių idėjose ir ypačintencijose esama to, kas 
Vydūnui artimiau negu teosofų doktrinose. Dėl to lietuvių mąstytojas 
daug panašesnis į pirmuosius negu į pastaruosius, nors tie pastarieji ir 
buvo tiesioginiai jo įkvėpėjai ir mokytojai. 

Vydūną ir hinduizmo reformatorius suartina tiek vieno, tiek kitų 
santykis su savo kultūra, tos kultūros panaudojimo kovai su naciona- 
line priespauda principai. Induizmo reformatoriai, siekdami suakty- 
vinti kolonializmo priespaudą kenčiančią savo liaudį, stiprinti jos 
nacionalinį išdidumą, stengėsi atgaivinti pagarbą senajai savo kultū- 
rai, atskleisti, kaip jiems atrodė, autentišką jos turinį, kurį per ilgus 
amžius iškreipusi religinė ortodoksija, gerokai aptemdę prietarai. Svar- 
biausia šalies gyvenime buvusi religija - hinduizmas, sudaręs vieną iš 
kertinių senosios indų dvasinės kultūros šulų, nebeatitiko laiko dva- 
sios, trukdė tiek socialinei pažangai, tiek kultūros plėtotei. 

Dar XIX a. pradžioje prasidėjusio ir vėliau nuolat stiprėjusio 
švietėjiško pobūdžio reformacinio judėjimo vienas iš tikslų buvo iš- 
stumti iš šios religijos sveikam protui prieštaraujančias dogmas, orto- 
doksijos prietarus, beprasmes, o kai kada ir žiaurias apeigas (pvz., 
našlių sudeginimas). Pritaikant induizmą laiko reikalavimams, deri- 
nant jį su socialinėmis ir nacionalinėmis savo krašto reikmėmis, buvo 
modifikuojami ir koncepciniai jo pagrindai. 

Beveik visi reformatoriai, nors ir daug tarp savęs skirdamiesi savo 
veikimo metodais, propagavo kritišką požiūrį į hinduizmo autoritetus 
bei šaltinius - Vedas, pabrėžė proto vaidmens svarbą religijoje, neigė 
politeizmą ir stengėsi pagrįsti bei įtvirtinti monoteistinę koncepciją, 


pripažino lygias teises visoms religijoms ir puoselėjo viltį jose esančių, 

kaip jie manė, esminių bendrumų pagrindu sukurti vieningą pasauli- 
nęreligiją arba bendrą visiems žmonėms filosofinę pasaulėžiūrą. (Tokia 
intencija jie yra panašūs į teosofus). Tuo pagrindu iš esmės jie laikė 
hinduizmą ir iš jo išaugusią filosofiją. Kaip vyraujantį religijoje jie 
iškėlė moralinį pradą, pripažino pasaulio realumą ir pan. Šitie pagrin- 
diniai hinduizmo reformacijos dalykai turėjo socialinę prasmę, buvo 
nukreipti prieš kastų sistemą, išreiškė reformatorių siekį vienos religi- 
jos pagrindu sutelkti naciją, stiprinti jos pastangas atsikratyti anglų 
kolonializmo (žr. 7). 

Ne aklai perimti, o modifikuoti ir pritaikyti dabartinėms savo 
tautos reikmėms senąją kultūrą - esminis hinduizmo reformatorių 
veiklos principas, kurį visiškai nepriklausomai nuo jų panaudojo ir 
Vydūnas. Įstabiausia, kad lietuvių mąstytojas, kaip ir hinduizmo refor- 
matoriai, tarp savo tautiečių propagavo universalią bendražmogišką 
pasaulėžiūrą, kurios pagrindą turėjo sudaryti svarbiausi senosios indų 
filosofijos postulatai. 

Tą pagrindą Vydūnui pirmiausiai parodė ir paskatino praktiškai 
taikyti teosofai. Tačiau jiems tokios pasaulėžiūros įsisavinimas turėjo 
kosmopolitinę prasmę, o Vydūnui, kaip ir induizmo reformatoriams, 
jis įgavo nacionalinės kultūros naujomis sąlygomis ugdymo principo 
prasmę. Naujoji pasaulėžiūra, jo įsitikinimu, turinti ne slopinti, o 
stiprinti nacionalinę tautiečių savimonę (3, p. 45). 

Ragindamas užguitus tautiečius atsispirti kultūrinei diskrimina- 
cijai, Vydūnas siūlo jiems semtis stiprybės iš praeities, tik reikia di- 
džiuotis ne tiek palyginti vėlai pasireiškusia karine protėvių galia, o 
aukšta dvasine jų kultūra. Tokią ją buvus rodanti senoji, gamtos galių, 
kaip aukščiausios dievybės apraiškų, garbinimu grįsta tikyba, o dabar 
ją tebeatspindį liaudies menas, tautosaka. Įdomu pažymėti, kad seno- 
vės lietuvių religiją Vydūnas traktuoja kaip labai artimą vediškajai. 

Ypatingą reikšmę mąstytojas skyrė lietuvių ir sanskrito kalbų 
giminystei, matydamas joje ne tik „akstiną lietuvių tautos atsigavimo, 
bet tiesiog jau tojo priežastį (2, p. 201). Stengdamasis gražinti tautie- 
čiams pagarbą senajam tikėjimui ir parodyti, kad jame buvęs išreikštas 

aukšto dvasinio šviesumo laipsnis, Vydūnas kartu pabrėžia (tuo jis ypač 
artimas hinduizmo reformatoriams), jog; visai nereikią grįžti prie senų to 
tikėjimo formų, kurios naujomis sąlygomis būtų tik balastas. Svarbiausia 
turį būti pačios to tikėjimo esmės (o ją, jau būdamas indų filosofijos 
sugestijoje, geriausiai abstrahuotą toje filosofijoje jis ir randa) suvoki- 
mas, mokymasis savo viduje palaikyti turimą, tik gerokai primirštą 
vidinį šviesumą, kuris buvęs taip aiškiai išreikštas protėvių tikyboje (5, 
p. 169-174). Būtent tasai vidinis šviesumas, tegul gerokai aptemdytas 
dramatiškų istorijos aplinkybių, lietuvių liaudies buvęs palaikomas ir 
padėjęs tautai išlikti, įgalinęs turėti ją prieš pavergėjus moralinį atspa- 
rumą, turįs likti pagrindine tautos kultūrinio vystymosi gaire, kuri 
atvesianti ją į kūrybos galių suklestėjimą ir tikrąją laisvę (4, p. 19-20). 

Aktyviai savame krašte propaguodamas naują pasaulėžiūrą, Vy- 
dūnas buvo tarsi savotiškas reformatorius, stengęsis išugdyti neorto- 
doksinį religingų tautiečių požiūrį į jų išpažįstamą krikščionybę. Ne- 
siūlydamas tikintiesiems tautiečiams atsižadėti jų praktikuojamų pro- 
testantizmo ar katalikybės, visu savo, kaip mąstytojo ir filosofijos popu- 
liarintojo, darbu Vydūnas siekė jų sąmonėje formuoti supratimą, kad 
šios religijos, kaip ir visos kitos, turi būti traktuojamos kaip vienos iš 
daugelio universalios visai žmonijai priimtinos teistinės pasaulėžiūros 
išreiškimo formų. 

Tokia lietuvių mąstytojo veikimo intencija yra visiškai analogiška 
hinduizmo reformatorių intencijoms. Labai ryškiai iš pastarųjų tas 
intencijos yra išreiškęs R.Ramakrishna, kuris netgi asmeniškai išbandė 
ne vieną religiją (tarp jų ir krikščionybę), tam tikrą laiką ne tik formaliai 
atlikdamas jų apeigas, bet ir stengdamasis gyventi pagaljų principus (6). 

Tiek Indijos nacionalinio judėjimo veikėjai, tiek Vydūnas ypač 
kėlė žmogaus dvasinio tobulėjimo svarbą, manė, jog tobulėjimas galįs 
glaudžiausiai padėti nugalėti nacionalinę priespaudą ir esąs vienintelis 
teisingas kelias aštriausiems socialiniams prieštaravimams, materiali- 
niam skurdui įveikti. 

Pavyzdžiui, Vydūnas, kaip ir S.Vivekananda, buvo įsitikinęs, jog 


žmogaus gerėjimu galima pasiekti ir utopinę svajonę — socializmą. 

Vienas iš pačių ryškiausių ir matomiausių rezultatų, davusių tos filoso- 
fijos praktinio taikymo pavyzdžių, - politinė M.K.Gandhi veikla. 

Labai panašiai Vydūnas ir hinduizmo reformatoriai žiūrėjo į dva- 
sinės kultūros ir civilizacijos santykį. Naujausių laikų civilizaciją jie 
vieningai traktavo daugiau kaip negatyvų negu naudingą reiškinį, nes 
ji negailestingai pavergianti žmoniją savo bedvasiu materializmu, su- 
daranti siektinos laimės iliuziją, bet niekada tos laimės nesuteikianti. 

Kaip ne kartą rašė Vydūnas, S.Vivekananda, Shri Aurobrindo ar 
M.K.Gandhi, civilizacijos sukeltomis negaliomis ypač pasižymėjo 
Vakarų pasaulis, kuriam jas įveikti galėtų padėti Rytų kultūros 
dvasingumas. Jų samprotavimuose kartu pripažįstama, jog Rytams iš 
Vakarų reikėtų pasimokyti veiklumo, dalykiškumo, padedančio nuga- 
lėti materialinius sunkumus, skelbiama Rytų ir Vakarų kultūrų sinte- 
zės idėja. 

„Pažinus visą Vakarų mąstymą, visą dvasinį jų pasaulį, matyt, kad 
jam reikia gilesnio ir aiškesnio žvilgio į gyvenimo gelmesir jo slėpinius 
ir į žmogiškumo esmę, - rašė Vydūnas. - O kaip tik tam daug, rodos, 
galėtų reikšti Rytų mokslai, kaip vėl Rytams Vakarų gyvenimo rūpes- 
nis. Bet gali būt, kad visai žmonijai reikalingas visai naujas apsireiški- 
mas“ (2, p. 521). Ši mintis nepaprastai artima ir Vivekanandos daugelį 
sykių kartotai minčiai apie Rytų ir Vakarų sąveikos svarbą. 

Vydūno ir hinduizmo reformatorių pažiūrų analogijos turi ne tik 
tipoliginį, bet ir pakankamai ryškų genetinį artumą: tiek hinduizmo 
reformatorius, tiek Vydūną didžiąja dalimi maitino tas pats filosofinis 
šaltinis. Hinduizmo reformatoriai vienos iš aštuonerių viduramžiais 
susiformavusių filosofinių idealistinių sistemų —- vedantos, sudariu- 
sios filosofinį hinduizmo pagrindą, sekėjai. 

Spręsdami aktualius gyvenamojo meto uždavinius, jie naudojo ir 
atitinkamai interpretavo šios sistemos šaltiniuose skelbiamas idėjas. Pa- 
grindiniai iš tų šaltinių — Vedos (keturios XII-VII a. pr. Kr. sukurtos 
šventosios knygos), filosofiniai vedantiškosios mitologijos komentarai — 
Upanišandos, kurių idėjas savo Vedanta-sūtrose sistemingai pirmasis 
išdėstė filosofas Badarajana (II-IV a.). 


117 


Ramakrishna 


Vivekananda 


Shi Aurobindo 


118 


M. Gandhi 


Kartu su pačiomis Upanišadomis tas sūtras vėliau komentavo ir jų 
idėjas rutuliojo daugelis žymių šios sistemos filosofų. Ryškiausi jų — 
VIII a. gyvenęs grynojo idealistinio monizmo (advaitos) koncepciją 
sukūręs Shankara, XI-XII a. mąstytojas Ramanuja, sukūręs skirtybinio 
idealistinio monizmo (višišta-advaitos) koncepciją bei dialektinio du- 
alizmo koncepcijos kūrėjas Madhva (XIII a.). 

Dar vienas ypač populiarus vedantizmo idėjų šaltinis - III a. pr. Kr. 
sukurta į „Mahabharatos“ epą įėjusi filosofinė poema „Bhagavadgyta“. 

Kiekvieno XIX-XX a. vidurio induizmo reformatoriaus filosofiją 
iš esmės yra sava minėtuose šaltiniuose išdėstytų vedantos postulatų 
interpretacija, nukreipta į filosofinį, didžiąja dalimi etinį, tautinio 
judėjimo prasmės ir uždavinių pagrindimą. Šiam pagrindimui buvo 
remiamasi „Bhagavadgytos“ idėjomis. Naujai traktuojamą vedantą jos 
interpretatoriai vadindavo kas neovedanta (S.Vivekananda), kas integ- 
raline vedanta (Shri Aurobindo). 

Vydūną galima laikyti lietuviškuoju neovedantininku, nes jo santy- 
kis su vedantos šaltiniais ir idėjomis yra analogiškas hinduizmo reforma- 
torių santykiui su šiais šaltiniais. Kad Vydūnas savo filosofinius „regesius 
šviesino', daugiausia remdamasis pagrindiniais klasikinės vedantos šal- 
tiniais, ne kartą yra nurodęs pats. „Sekiau mokslą, senovės indų raštų, 
kurie vadinami Vedomis“,-rašoma Vydūno leistame žurnale „Jaunimas“ 
(1912, rugpjūčio nr. , p. 15). „Bet nuostabiausios žinios paeina iš indų 
Vedų, Upanišadų“, - rašoma kitame jo leistame žurnale „Darbymetis“ 
(1921, Nr. 4, p. 40). O apie ypatingą „Bhagavadgytos“ reikšmę Vydūno 
filosofinėje biografijoje rodo tai, kad šią Indijoje viena iš švenčiausių 
laikomą poemą jis pats išvertė į lietuvių kalbą, parašė jai komentarus. 

Vydūno, kaip ir neovedantos šalininkų, filosofiniuose aiškini- 
muose svarbiausia — žmogus ir jo santykis su būtimi. To santykio 
samprata pirmiausia susijusi su pačios būties samprata. Vydūno filoso- 
fijoje šios abi sampratos panašios į vedantiškąsias, o tai, kas jose liečia 
žmogaus padėtį prieštaravimų kupinoje gyventoje epochoje, turi labai 
daug bendra su neovedantininkų (ypač S.Vivekanandos, Shri Auro- 
bindo) koncepcijomis. 

„Kaip visiems regima, žmogus yra aukščiausias ir tobuliausias 
regimo pasaulio gyvis“,- konstatuoja mūsų mąstytojas, kartu pažymi, 
jog tasai „tobulumas nesiranda pavidale ir tojo gyvybėje, neigi jo 
sąmonėje“, t.y., jog žmogaus esmės jo materialioj prigimty nėra. Toji 
esmė glūdinti dvasinėje būtyje: „Pilnai išmintingas žmogus žino save 
esantį amžinoj Visatos Priežastyj, save esantį vieną su šita Priežastimi“ 
(2, p. 55). Šiais žodžiais aiškiai nusakyta vedantos idėja (ji akcentuoja- 
ma ir jogos sistemoje) apie individualios sielos (atmano) ir dvasinės 
visumos - absoliuto (brahmano) tapatumą. Amžinoji Visatos Priežastis — 
tai pati dvasinė būtis, absoliutas. 

Kaip daugelį kartų pabrėžė Vydūnas, iš tos būties viskas kyla, viskas 
joje būna ir vėl į ją sugrįžta. Kitaip tariant, dvasinis absoliutas ir tėra 
vienintelė tikroji realybė, visata - jo pasireiškimas, jo tam tikra būsena, 
kurią galima palyginti su sapnu. Pasaulis, anot Vydūno, absoliuto dalis, 
išsiskaidžiusi į „sapnuotąją daugybę“, į reiškinių gausą ir įvairovę. 

Advaita vedantoje ją atitiktų absoliuto žaismas, iliuzinis vaizdas, 
apie kurį tarsi sekdamas Shankara, kalba lietuvių mąstytojas: „Išmintin- 
gajam viskas, kas pragaišta, ir visas pasaulis, tėra tik vaizdas“ (2, p. 31- 
32). Tačiau Vydūnas neina iki galo su advaitininkais ir to vaizdo nelaiko 
gryna iliuzija. Shankaros akcentuojamą iliuzoriškumą mūsų mąstyto- 
jas, panašiai kaip S.Vivekananda, M.K.Gandhi ar Shri Aurobindas, 
traktuoja kaip pasaulio reiškinių nepastovumą, nuolatinį kitimą. Pa- 
saulis, anot Vydūno, „ne daiktingas, būvąs dalykas, bet vyksmas“, 
tačiau ne iliuzinis, o realus, kaip ir pats absoliutas, kurio pasireiškimas 
tas pasaulis yra. 

Laikydamasis idealistinio monizmo pozicijų ir kartu pripažinda- 
mas pasaulio realumą, Vydūnas yra artimesnis skirtybinio monizmo 
(višišta-advaitos) filosofams. Pats dvasinis absoliutas, panašiai kaip 
višišta-advaitoje, Vydūno traktuojamas kaip subjektas, o pasaulis — 
kaip objektas, tik ne kaip vienas šalia kito esantys, o kaip tos pačios 
dvasinės būties sandai. 

Absoliutas - imanentinė pasaulio kilimo priežastis, o pats pasau- 


lis - jo išorinis pasireiškimas, jo savimonės įkūnijimas, savęs suvokimo 

priemonė. Nuolatinis pasaulio sąmonėjimas — evoliucija - reiškia ab- 
soliuto susivokimą, pasireiškimo daugeriopu (reiškinių pasauliu), in- 
voliucijos paneigimą, grįžimą į save patį, bet jau įsuvoktą - į „žinomąją 
vienybę“. 

Evoliucijos procese labiausiai išryškėja žmogaus būties, ypač jo 
tobulėjimo, prasmė. Anot Vydūno, visa būtis - dvasinė vienovė, tačiau 
ji suprantama ne visiškai panteistiškai, o veikiau panenteistiškai — 
absoliutas esąs ne visas tapęs pasauliu, o tik jo dalis. Vadinasi, tuo pačiu 
metu yra du skirtingi absoliuto būviai — grynoji nepasireiškusioji, 
nekintanti dvasia ir involiucijos keliu pasaulio įvairove pasireiškusioji 
dvasia, kuri apibūdinama kaip materija. Materija sudaro poliarinę 
grynajai dvasiai būseną, bet dėl to nenustoja dvasingumo - ji irgi 
sąmoninga, tik joje yra skirtingi to sąmoningumo lygiai, kurie prilygsta 
evoliucijos pakopoms. 

Remdamasis šia vedantiškąja būties samprata, Vydūnas sukūrė 
savo kultūros koncepciją, sudarančią vieną iš originaliausių ir ryškiau- 
sių lietuviškosios kultūros dalių. Vedantizmo filosofiją išpažįstančiam 
mąstytojui kultūra yra būtina, t.y. ontologiškai nulemta, kosminės 
visumos evoliucijos dalis. Jos raidos pradžią Vydūnas sieja su žmoniš- 
kumo sferos toje evoliucijoje atsiradimu. Žmoniškumu visumos evo- 
liucija jau esanti pasiekusi grynosios dvasios lygį, kuriame tarsi atbun- 
da absoliuto savimonė, pasireiškianti žmogaus dvasingumu, jo indivi- 
dualia savimone, tampančia vienu iš sąmoningųjų pasaulio raidos 
veiksnių. Su žmogaus, kaip dvasinės esybės, prabudimu prasideda 
aktyvus, sąmoningas „sapnuotosios daugybės“ įveikimas bei kryptin- 
gas grįžimas į „suvoktąją vienybę“, t.y. procesas, kurį galima palyginti 
su hėgeliškąja triados sintezės stadija. 

Kultūrą Vydūnas apibūdina kaip dvasinės žmoniškumo esmės 
santykį su pasauliu, kaip jos objektyvinimąsi jame, kaip to pasaulio 
sudvasinimo procesą. Šiame santykyje atsirandančias vertybes mąsty- 
tojas ir apibūdina kaip kultūros vertybes. Tai iš esmės yra dvasinės 
kultūros vertybės. Vydūnas neneigia ir daiktiškosios kultūros, t.y. 


civilizacijos, reikšmingumo, tačiau jai nesuteikia tikrosios kultūros 

statuso. Tai esąs pagalbinis kultūros produktas. Jo suabsoliutinimas, 
viso dėmesio sutelkimas jo kūrimui gresia tikrosios, t.y. dvasinės, 
kultūros krize. Tokios krizės apraiškas bei tendencijas, kaip jau minėta, 
Vydūnas kartu su savo amžininkais neovedantininkais įžvelgė savo 
laiko gyvenime. 

Pagrindiniu kultūros subjektu laikydamas žmogų, ypatingą 
reikšmę Vydūnas teikia individualiam jo tobulėjimui, savo etinėje 
koncepcijoje, kuri yra kultūros koncepcijos dalis, nusako esmines šio 
tobulėjimo gaires, t.y., parodo, kaip žmogus turi įveikti „pažmogišku- 
mo“, t.y. gamtiškąsias, galias ir padaryti kuo tvirtesnį ir laisvesnį savo 
tikrąjį aš, dvasinį savo pradą. 

Tos Vydūno siūlomos gairės labai glaudžiai siejasi su indiškosios 
jogos principais, ypač su „Bhagavadgytoje“ pateikiamais tobulėjimo 
keliais - nesavanaudišku veikimu (karma-joga), meile (bakti-joga), paži- 
nimu (džnana-joga), prigimties įvaldymu, sąmoningu dvasingumo 
įtvirtinimu (karališkoji arba radža-joga). Indijoje šių tobulėjimo būdų 
arba jogų detalias sistemas pateikė neovedantininkas S.Vivekananda. 

Ypatinga vieta Vydūno kultūros koncepcijoje tenka tautai. Ją 
mąstytojas laiko neleistina apeiti grandimi žmogaus kelyje į vienovę su 
visa žmonija bei kosminiu universumu. Visiškai savarankiškai rašyda- 
mas šiai koncepcijai skirtus traktatus „Mūsų uždavinys“ ir „Tautos 
gyvata“ Vydūnas vėlgi tarsi atsiliepė į neovedantininko Shri Aurobin- 
do tautos fenomeno aiškinimus, o savo kultūrine praktine tautos gaivi- 
nimui skirta veikla tarsi atsiliepė į to paties Shri Aurobindo bei Indijos 
laisvės šauklio bei laisvės kovos įkvėpėjo M.K. Gandhi politinę veiklą. 

Galėtume surasti dar daug bendrumų tarp Vydūno ir indų neove- 
dantininkų koncepcijų bei praktinės veiklos, bet dėl ribotos darbo 
apimties neįmanoma visų jų išvardyti ir aptarti. Tačiau ir to, kas čia 
išdėstyta, manytume, užtenka suvokti tam, jog sutapimai lietuviškojo 
Mahatmos Vydūno ir indiškųjų jo amžininkų gyvenimo, kūrybos ir 
veiklos keliuose yra ne atsitiktiniai, o nulemti tų pačių praktinių 
reikmių bei tų pačių šaltinių, kuriuose ieškota atsakymų į gyvenimo 


keliamus klausimus. 

Lietuviškos filosofinės minties kontekste Vydūno kūrybinis pa- 


likimas yra vienas iš originalesnių ir įdomesnių Rytų dvasinės įtakos 


pavyzdžių, tos įtakos, kurią XX amžiuje patyrė nemaža Vakarų kultūros 
dalis. 


LITERATŪRA 


I 


o IN 


SABALIAUSKAS, Algirdas. Lietuvių kalbos tyrinėjimo istorija iki 1940 m., Vilnius: Mokslas, 
1979,254 p. 


VYDŪNAS. Raštai, t. 1, Vilnius: Mintis, 1990, p. 564. 

VYDŪNAS. Raštai, t. 3, Vilnius: Mintis, 1992, p.504. 

VYDŪNAS. Kaip aš žiūriu į lietuvių vokiečių santykius // Naujoji Romuva, 1938, nr. 1-2, 
p. 19-20. 

VYDŪNAS. Sieben Hundert Jahre deutsch-lithuischer Beziehunngen, Tilsit, 1932, 478 s. 


POJIJIAH, Pomon. JKu3nb PaMakpuunsi. JKusHb BuBekananųsi // Poznan P. Co6pannne 
counHeHnHli, T. 19, Jlenunrpan, 1938, 319 c. 


PbIBAKOB, PocTrucnaB8 bopucoBnu. Bypxkya3Haa pedbopMauua HHyYK3MA, MockBa: Hayka, 
1981, 184 c. 


Kn.: Kultūrologija, t. 12, Rytai-Vakarai komparatyvistinės studijos IV, 
Vilnius: Kultūros, filosofijos ir meno institutas, 2005, p. 464—477. 


123 


TAUTIŠKUMAS IR RELIGIJA VYDŪNO FILOSOFIJOJE 


Buvo kilusi pagunda apie tautiškumo ir religijos santykį pasamprotau- 
ti pačiam. Tačiau tokiai pagundai pasiduoti būtų buvę ne visai sąžinin- 
ga. Mat tie samprotavimai didele dalimi norom nenorom atsiremtų į 
mano greitai išstudijuoto mūsų mąstytojo Vydūno idėjas, kuriose 
minėtas santykis gana esmingai aptartas. Žinoma, į vydūniškąjį paliki- 
mą būtų galima pažiūrėti kaip praeičiai priklausantį dalyką ir pateikti 
savąjį iš dabarties realijų išplaukiantį rūpimo klausimo sprendimą. 
Tačiau kai pabandai imtis tų savų sprendimų, pamatai, kad kol kas 
nieko gudresnio už tai, ką buvo pateikęs Vydūnas, negali sugalvoti ir 
kad mąstytojo idėjos mūsų dienomis labai aktualiai skamba. Tuo aktu- 
alumu pasinaudojant netgi būtų galima įžymaus praeities filosofo 
samprotavimus išversti į dabar madingą frazeologiją ir ja kalbėti jau 
savo vardu. Beje, tokie dalykai pas mus dabar yra gana paplitę. Imtis 
tokio triuko šiuo atveju paprasčiausiai neleidžia paties Vydūno suges- 
tionuotos nuostatos. 

Mūsų dienomis reikšmingumo nepraradę visi Vydūno filosofijoje 
paliesti klausimai. Su religija susiję samprotavimai ypač aktualūs. 
Pirmiausia taip yra dėl to, kad religija į mūsų valstybės gyvenimą grįžta 
kaip pilnateisė ir labai veiksminga dvasinės kultūros dalis. Tasai grįži- 
mas po ilgametės karingojo ateizmo hegemonijos ir jos sąlygotų poky- 
čių žmonių sąmonėje nėra lengvas ir paprastas. Sekuliarizaciją patyru- 
sios visuomenės dalis, ypač inteligentija, į teistinę pasaulėžiūrą eina 
nebūtinai laikydamasi kurios nors konfesijos. Didelę reikšmę tos pasau- 
lėžiūros formavimuisi turi mokslo žinios, platesnė pažintis su pasaulio 
kultūra, su daugelio filosofijos krypčių bei įvairių religijų pagrindi- 
niais bruožais. Kyla įvairiausi dvasiniai sąjūdžiai, kuriasi netradiciniai 
religiniai sambūriai bei organizacijos, randasi ir šarlataniško sektantiz- 
mo apraiškų. Kaip niekad aštriai iškyla tiek išminties bei dvasinės 
nuovokos, tiek religinės bei kitokios tolerancijos svarba. 

Vydūno laikais šie dalykai gal dar nebuvo labai aktualūs Lietuvai, 
bet pasaulio kultūros vyksmui jie jau tada daug reiškė. Vydūno, kaip 
tautos gaivintojo, kelias kaip tik ir prasidėjo po Pirmojo pasaulinio 
religijų parlamento. Mąstytojas per pažintį su anuometine vokiečių 
kultūra jautęs to vyksmo pulsą į šiuos dalykus gyvai reagavo, stengėsi 
juos pats gerai suprasti bei tautiečiams paaiškinti. Jis dirbo taip, tarsi 
pats būtų šitame Parlamente dalyvavęs ir vykdęs tai, ką ten išgirdo. Tai, 
apie ką mes šiandien kalbam, Vydūnas energingai pradėjo vykdyti 
pačioje šio šimtmečio pradžioje. Jis, kaip Indijoje Ramakrishna, Vive- 
kananda ar Shri Aurobindas, norėjo būti savo tautos dvasinio gyveni- 
mo reformatoriumi, siekė atverti platesnius to gyvenimo horizontus, 
kurių dėka galėtų stiprėti tiek tautinė jo tėvynainių savimonė, tiek 
silpstantis jų dvasinis potencialas, kuris aiškiausiai išreiškiamas reli- 
gingumu. Jis buvo vienas iš tų Vakarų kultūros žmonių, kurie į šią 
kultūrą bandė įlieti ją gaivinti galinčio rytietiškojo dvasingumo. Šio- 
mis savo veikimo intencijomis Vydūnas atsistojo į vieną gretą su tokiais 
įžymiais kultūros veikėjais kaip L.Tolstojus, H.Hesse, G.Mahleris, 
N.Rerichas, A.Schweitzeris ir kiti. 

Vydūnas, aišku, pirmiausia buvo lietuvių kultūros atstovas, jo- 
sios galių šviesintojas ir stiprintojas, vienas iš ryškiausių jos kūrėjų. 
Tam anuo metu, t.y. XIX a. pabaigoje, reikėjo apsispręsti, įveikti pagun- 
dą plaukti pasroviui su turtinga ir galinga vokiečių kultūra. Misterija 
„Probočių šešėliai“ atskleidžia dvasinę šio apsisprendimo dramą, ku- 
rią teko išgyventi ne tik pačiam mąstytojui, bet ir ne vienam jo amži- 
ninkui. Vydūno apsisprendimas buvo ne intuityvus, o giliai išmąsty- 
tas. Svarbiausia to išmąstymo išvada: be tautos nėra išganymo, o tauta 
nyksta sunykus jos žmonių dvasiai. Esama kultūrinė bei religinė 
situacija to nykimo nestabdo, o veikiau jį stimuliuoja. Todėl Vydūnas 
ir ryžtasi ieškoti naujų būdų savo tėvynainių religinei sąmonei švie- 
sinti, bando nustatyti josios ryšį su tautiškumu. Pažintis su teosofija 
jameišugdo visų religijų vertingumo sampratą, o praktinis darbas savo 
tautos kultūros baruose jam atskleidžia tos kultūros grožį, jos gelmiš- 
kąjį vertingumą. Ieškodamas to vertingumo šaknų, mąstytojas atranda 

ir senąją savo tautos tikybą. Atradęs iš karto ją regi daugelio pasaulio 
tikėjimų kontekste, nes su tais tikėjimais jau susipažinta kiek ankstė- 
liau. Tame kontekste savo tautos religiniai pagrindai atrodo tokie pat 
brandūs, kaip ir kitų tikėjimų pagrindai. Religiją suprasdamas kaip 
žmogaus tiesioginį ryšį su Dievu, jis ją supranta ir kaip pačią svarbiau- 
sią kultūros sąlygą. Mat kultūra, Vydūno aiškinimu, yra žmogaus 
dvasios santykis su pasauliu, tame santykyje atsirandą dvasinės kūry- 
bos produktai - mokslas, menas, dora. Tad kultūros lygis ir branda 
priklauso nuo to, kokio šviesumo ir stiprumo yra kūrusiojo žmogaus 
dvasia. O tasai šviesumas ir stiprumas gaunamas iš paties Dievo, kai 
jam atsiduodama, t.y. kai esama tikros religinės patyros. To atsidavimo 
tikrumas, nuoširdumas, gelmiškumas yra esminiai kiekvienos religi- 
jos brandos požymiai. Todėl ją praktikuojantis žmogus kurs ir tokio 
lygio kultūrą, kokią įgalins iš savo religijos gautoji dvasios energija. 
Tad kultūra yra tautos religinės brandos tiesioginis atspindys. 

Apie buvusią aukštą savo tautos religinę brandą Vydūnas pir- 
miausia kaip tik ir sprendžia iš josios etninės kultūros paveldo, o ypač 
iš gyvosios jos dalies. Pati betarpiškiausia yra religijos sąsaja su dora. 
O ši, mąstytojo įsitikinimu, lietuviuose ne tik buvusi, bet ir iki šiol 
išlikusi itin aukšta. Netgi kūno sveikumas bei grožis akivaizdžiai 
atspindį iš senovės paveldėtą lietuvio dvasinį skaistumą, tiesiogiai 
priklausantį nuo jo religinio nuoširdumo (1, p. 185). 

Archajiškieji lietuvių tikėjimo bruožai taip pat laikomi religinio 
tobulumo požymiu. Mat senosios ikikrikščioniškosios religijos savo 
simboliais giliai išreiškusios religinės patyros prasmingumą ir tuo 
labai sugestyviai padėjusios žmogui tą patyrą išgyventi, iki jos prieiti. 
Lietuvių tikėjime savo reikšmingumo nepraradę buvo patys svarbiau- 
sieji visų senųjų religijų simboliai - ugnis, medis, žaltys. Tie simboliai 
patys nėra religinio garbinimo objektai, o tik ženklai, nuorodos į 
dvasinę visumos esmę, į pirminę jos priežastį - Dievą. Ugnimi pasako- 
jama apie visur esančią dvasios liepsną ir šviesą, apie visa ko kilimą iš 
vieno pagrindo ir buvimą jame. Medis visose religijose reiškiąs nuola- 


tinį augimą, tobulėjimą, vystymąsi. Žaltys, būdamas išminties simboliu, 

kartu rodąs, kaip formų kaitoje bei įvairovėje išliekanti nepakitusi toji 
pati esmė, tasai pats visos būties pagrindas. Visas senose tikybose 
šventomis laikomas įvairias galias reikią suprasti ne kaip daugelio 
dievų pripažinimą, o kaip vienos didžiosios kūrybos galios, vieno 
Dievo raiškos formas. Simboliai, kokie jie bebūtų, patys savaime dar 
nerodo nei religijos stabmeldiškumo, nei josios gilumo. Svarbiausia 
yra tų simbolių paskirtis, naudojimosi jais pobūdis tos ar kitos religijos 
sistemoje. Tai, kas kuo geriau padeda žmogui atsiverti Dievui, ateiti į 
gilią tikybinę patyrą, yra religijos tikrasis turtas. Tačiau tas turtas 
dvasiškai veiksmingas bus tik tada, kai pati žmogaus siela bus pasiruo- 
šusi juo naudotis, kai ji pati kreipsis Dievop ir sieks vienumo su Juo. 
Tad svarbiausia tikėjime - dvasios būsena, tikrasis maldingumas, visos 
žmogaus elgsenos darna su dieviškąja pasaulio tvarka. Ir tikrasis tautos 
religinis lygis galimas matuoti pagal tą josios elgsenos darną bei dva- 
singumo pajautos gyvumą (2, p. 40-45). „Kiekvieno žmogaus viduje 
gyvas yra ypatingas nujautimas sąryšių su gyvenimo gelmėmis <...> 
Tas nujautimas gyvenimo gelmių, šis numanymas gyvybės Priežasties 
yra tikybos pagrindas. Jis kiekvienoj tautoj savaip apsireiškia <...> 
Palaiminga yra ta tauta, kurios tikyba tiesiog auginta iš minėtojo 
numanymo“. Tokia tikyba buvusi „galingiausia tautos gyvybės para- 
ma“, - rašo Vydūnas (1, p. 182-183). Šia prasme senasis lietuvių tikėji- 
mas, kaip ir daugelis kitų senųjų religijų, buvęs tokia „galingiausia 
tautos gyvybės parama“. Vydūnas pažymi, kad dvasinę žmogaus nuo- 
statą išreiškęs religingumas senovėje iš viso buvęs gilesnis negu šiais 
laikais. Tad pats tokio religingumo požymių išlaikymas ir atkaklus jų 
gynimas jau savaime rodęs lietuvių senosios tikybos veiksmingumą ir 
tvirtybę. Sakralinę prasmę Vydūnui turi lietuvių kalbos ypatingas 
artimumas sanskrito kalbai, kuri „nuo pat senovės vadinama šventąja“, 
kuria „surašytos aukščiausios žmonijos žinios“, „surašyti gal švenčiau- 
sieji raštai“ (1, p. 181). 

Atidžiau pažvelgęs į pačią lietuvių religijos esmę, Vydūnas daro 
išvadą, jog ji nebuvo nei klaidinga, nei kvaila. „Priešingai, lietuvių 


sąmonė buvo tame gana skaidri <...>. Tikyba tiesiog buvo vyriausioji 

lietuvių tautos gyvybės gysla. Tikyba ir su ja sujungtas pasaulio supra- 
timas dar buvo ir aukščiausias bei plačiausias tautos vienijimo skritu- 
lys. Tasai buvo kaip kokia šviesi vieta tamsybėje. Visi, kurie tame 
skritulyje stovėjo, buvo gentys, buvo tos vienos, būtent aisčių tautos 
vaikai“ (1, p. 185). 

Pabrėždamas gelminį savo tautos gyvybės ryšį su jos natūraliai 
išaugusia tikyba, Vydūnas nedviprasmiškai pasako, kad taip „augusią 
tautos tikybą naikinant, tautos gyvybei suteikiamas smarkiausias smū- 
gis“ (1, p. 183). Tokį smūgį lietuvių tautos gyvybei sudavusi krikščiony- 
bė, ir tas smūgis labai skaudžiai atsiliepęs tolesnei tautos raidai. Tiesa, 
Vydūnas niekur neniekina krikščionybės dėl josios pagrindų, o dargi 
ją laiko labai tobula ir stipria religija, pasaulyje atliekančia savo tikrai 
išganytojišką misiją. Tačiau žiaurus būdas, kuriuo ji ėjo į Lietuvą, buvęs 
tikrai ne krikščioniškas. Pats kryžiuočių elgesys buvęs „aiškus liudy- 
mas, jog tokių žmonių tikyba negalėjo būti tikra“. „Iš senosios savo 
tikybos lietuviai žinojo, kad dora turi kilti kaip tikyba iš giliausio 
žmogaus vidaus, iš skaisčiausios jo sąmonės ir sąžinės. O dabar tikyba 
buvo siūloma kaip koks drabužis“ (1, p. 186). 

Prievarta atneštos religijos nesugebėta ir tinkamai, subtiliai įtvir- 
tinti. „Naujoji tikyba nebūtų kenkusi lietuvių tautai. Nesa iš tikrųjų ji 
yra viena kilniausiųjų žmonijos tikybų. Bet būtų reikėję ją gretinti prie 
senosios tikybos. Ji būtų turėjusi visa, kas senojoj tikyboj gero buvo, 
tvirtinti ir pridėti, ką ji geresnio turėjo. Taip krikščionių tikybai kitur 
prasiskleidžiant, beveik vis atsitiko. Ir toji tikyba tapo kiekvienai tautai 
kitokia. <...> Lietuvių senos tikybos visai nebuvo atbojama. Lyg tarp 
jos ir krikščionių tikybos nieko bendro nebūtų buvę“ (1, p. 187). Labai 
kritiškai įvertinęs patį krikščionybės įvedimo Lietuvon faktą, Vydūnas 
nemenkina paskesnių jos nuopelnų lietuvių kultūrai, jos dvasios 
raidai ir neragina su ja kovoti dabar. Pripažįsta, kad ji jau yra tapusi 
pagrindiniu tautos dvasinės raiškos būdu. Dabar esąs svarbus uždavi- 
nys „įsigyvenusioj tikyboj įgyti šviesesnį žvilgį“ (1, p. 189). 

Šia prasme itin svarbus Vydūno pastebėjimas, kuris ypatingą 


aktualumą įgauna mūsų dienomis: „Mūsų laiku lietuvių tauta žymiai 

atsigauna. Ir tūli spėja, kad kiekviena atsigaunanti tauta grįžta prie 
senovės tikybos. Vienok visuomet negrįžtama prie buvusių formų. 
Grįžtama (einama) vien prie dvasios. Krikščionybė yra visai persunkta 
senovės Šviesos tikybos. Ir grįžimas senovės tikybon tegali reikšti 
aukštesnį šių dienų „tikybos“ išmanymą. Niekuomet nereikėtų griauti, 
kas kitam šventa. Visur reikia stengties išvysti tą vieną visais amžiais 
apsireiškiančią Didybę ir Šventybę. Tuomet ji pastoja pavienio žmo- 
gaus ir tautos galybe ir atsigavimo galia. Nyks tuomet visi bandymai 
naikinti vienas kitą ir atsiras vis daugiau tarpimo ir augimo. Kiekvienas 
ir visa tauta pastos aukuras, kur švies ramioji gaivinančioji ir laiminan- 
čioji Amžinoji Ugnis“ (2, p. 45). 


LITERATŪRA 


1. VYDŪNAS.. Raštai,t. 1, Vilnius: Mintis, 1990, p. 564. 
2. VYDŪNAS.. Raštai, t. 3, Vilnius: Mintis, 1992, p.504. 


Pranešimas skaitytas Religijos ir tautinės kultūros centro surengtoje Religijos problemų konfe- 
rencijoje 1993 m. gruodžio 11 d. Vilniuje. 


Kn.: Vydūnas lietuvių kultūroje, Vilnius: Filosofijos, sociologijos 
ir teisės institutas, 1994, p. 56-60. 


130 


TAUTA IR GLOBALIZACIJA VYDŪNO FILOSOFIJOJE 


Vokietijai pripažinus ką tik gimusią nepriklausomą Lietuvą, ta proga 
1918 m. balandžio 10 d. Vydūnas nusiuntė laišką tuometiniam Lietuvos 
Tarybos pirmininkui Antanui Smetonai. Jame yra tokia frazė: „Amžino- 
ji Apvaizda yra pasirinkusi Lietuvą aukštam uždaviniui“ (cituojama iš 
8, p. 423).Paimta iš konteksto, toji frazė gali skambėti pretenzingai ir 
perdėm mesianistiškai bei kelti ne itin geras asociacijas su pretenzijo- 
mis tų režimų, kurių vienas anksčiau kaip po dešimtmečio (praėjus nuo 
tų Vydūno pasakytų žodžių) jau rodė savo kruvinus nagus, o kitas 
intensyviai ruošėsi savo grobuoniškam skrydžiui. Tie režimai nemažą 
pasaulio dalį netrukus užvaldys (laimei, ne amžiams) gerai žinomais 
metodais. Jų siekiai bus grindžiami būtent „aukštais uždaviniais“. O tie 
uždaviniai buvo globalizaciniai, globaliai sprendžiami, globalias pa- 
sekmes sukėlę. 

Šiandieninis pasaulis irgi išsijuosęs kelia ir sprendžia globaliza- 
cijos uždavinius. Tačiau bent menkutės aliuzijos į tuos gerai žinomus 
ir istorijos sąvartynan jau nuėjusius režimus šiandieninės globalizaci- 
jos praktikams ir teoretikams atrodo mažų mažiausiai nekorektiškos ir 
įžeidžiančios. Mūsų dienų pasaulio integracija suvokiama kaip neiš- 
vengiamas, gal ir ne visai lengvai ir sklandžiai vykstąs, gal kiek ir 
dramatiškas, tačiau pačia savo esme ne blogiui, o gėriui tarnaująs, 
žmonijos santaiką, jos patogesnį gyvenimą, materialinę ir dvasinę 
gerovę artinantis procesas. Tas procesas bent jo šalininkų suvokiamas 
kaip savanoriškas bendrų pastangų telkimas visos Žemės planetos ir 
joje gyvenančios žmonių bendrijos politinėms, ekonominėms, kultū- 
rinėms, ekologinėms ir kitoms aktualioms problemoms spręsti. Tad ir 
Vydūno anuomet pasakytą frazę (daugybe variantų ji pasikartojo ir 
vėlesniuose mąstytojo skelbtuose tekstuose) šiandien derėtų sieti ne su 
pretenzingu mesianizmu ir jokiu būdu ne su neįmanomomis totalita- 


rinėmis mažos valstybės užmačiomis, o su pozityviąja humanistiniu 

pagrindu žmoniją vienijančios globalizacijos prasme, tokios globali- 
zacijos, kuri ne gniuždo atskirų tautų teisę į laisvą būtį, o sudaro 
sąlygas jų kūrybos galių sklaidai. Vydūno frazėje išreikštas viltingas 
įsitikinimas, kad pasaulis vis labiau žmoniškės ir kad iš Lietuvos jis 
laukia svaraus įnašo į tą žmoniškėjimą. 

Vydūnas buvo vienas iš pirmųjų globalizacijos pranašų Lietuvoje 
ir bene daugiausiai apie ją kalbėjo ir rašė. Tiesa, jis niekur nevartojo 
„globalizacijos“ termino, nes jo paprasčiausiai nebuvo ano meto lietu- 
viškoje terminijoje. Jeigu sutiksime su tuo, kad Vydūnas pirmasis iš 
lietuvių kultūros veikėjų atkreipė dėmesį į globalius dalykus, galėsime 
teigti, jog globalizacijos problematika į mūsų intelektualinę „apyvar- 
tą“ atėjo pačioje XX a. pradžioje. Pirmųjų jo didžiųjų dramų „Probočių 
šešėliai“ ir „Amžina ugnis“ atskiros dalys buvo Tilžėje vaidinamos jau 
nuo 1901 ir 1902 m., o ištisi šių dramų tekstai išleisti atitinkamai 1908 ir 
1913 metais. Veikalai buvo skirti tada itin aktualiai tautos atsigavimo bei 
laisvėjimo problematikai. Tačiau ji čia jau buvo įpinta į globaliųjų 
pasaulio vyksmų kontekstą ir jame sprendžiama. Nuo pat savo kūrybos 
kelio pradžios Vydūnas į visus vyksmus - tiek pasaulinio masto, tiek 
lokalaus — žvelgė būtent kaip į globalius, t.y. kaip į teleologiškai 
sąlygotas kosminio vyksmo apraiškas. 

„Man visas pasaulis, visas gyvenimas išrodo simboliu didžiosios 
gyvybės, iš kurios jis kyla. Pavieni žmonės, pavienės tautos, net amžiai 
yra mano akyse ypatingi Didžiojo Slėpinio reiškiniai“, - rašė Vydūnas 
1912 m. minėtos dramų trilogijos „Amžina ugnis“ įvadinėse pastabose 
(1, p. 8). Tiek šiose abiejose trilogijose, tiek ir kituose didžiuosiuose to 
paties žanro kūriniuose - „Jūrų varpuose“ ar „Pasaulio gaisre“ — filo- 
sofiškai apmąstoma tautos būties prasmė globalioje visuotinybės tėk- 
mėje, atskleidžiamas jos sandūros su šia tėkme dramatiškumas. 

Vydūnas bene pirmasis iš Lietuvos mąstytojų ir rašytojų į tautą 
žvelgė ne vien kaip į vertybę, puoselėtiną dėl pačios savęs, bet ir kaip 
į ypatingą visumos fenomeną, turintį suvaidinti visumos Kūrėjo pa- 
skirtą vaidmenį, t.y. kaip į atsakingą globaliųjų procesų dalyvį. Tiek 


pati tauta, jos laisvė, jos valstybingumas, jos visapusiška raida, tiek tai, 

kas lyg ir tiesė kelią jos susiliejimui su visa žmonija, Vydūnui buvo 
nenuneigiamos duotybės, abi svarbios ir būtinos. O tas abiejų būtinu- 
mas lyg ir gimdė kontliktą. Juk besilaisvinanti, auganti ir suklestėjimo 
siekianti tauta tarsi stiprino atskirybės, individualaus išskirtinumo iš 
beveidės visumos siekį, o generalinė teleologiškai nubrėžta pasaulio 
raidos linija vedė viso ko vienovėn. Tasai konfliktas ne tik įsuktas į 
didžiųjų Vydūno dramų šerdį, bet yra ir probleminė ašis, apie kurią 
sukasi vos ne visa jo filosofija. Tautos būties ir jos santykio su pasauliu 
problema rutuliojama tuose jo veikaluose, kurie priskirtini origina- 
liausiai jo filosofinės kūrybos daliai - traktatuose „Mūsų uždavinys“ 
(1911, II leidimas 1921 m.), „Tautos gyvata“ (1920), „Septyni šimtmečiai 
vokiečių ir lietuvių santykių“ (vokiškai, 1932, lietuviškas vertimas, 
2001), „Sąmonė“ (1936). Apie šią problemą sukasi ir didžioji dalis nuo 
pat kūrybos kelio pradžios (t.y. nuo 1894 m.) iki jo pabaigos skelbtos 
filosofinės publicistikos ir eseistikos, kur daugiausia kalbama apie 
lietuvių tautos bei Lietuvos valstybės istorinės raidos bei praktinius 
gyvenimo reikalus. 

Nuo mažumės stebėjusiam Mažosios Lietuvos lietuvininkų nu- 
tautinimo procesą ir skaudžias jo pasekmes, dar jaunam mąstytojui 
atsiskleidė ryški koreliacija tarp tautiškumo ir žmoniškumo: žmonišku- 
mas padedaąs išlaikyti tautiškumą, ir atvirkščiai — tautiškumo puoselė- 
jimas padedąs žmogui būti žmoniškesniam, tauresniam. Vadinasi, tau- 
tiškumas yra svarbus ne tik kaip vertybė pati sau: jį svarbu puoselėti kaip 
sąlygą universalesnei vertybei - žmoniškumui reikštis. O kad toji sąlyga 
nebūtų sunaikinta, kad ją pačią būtų galima apsaugoti tiek nuo brutalių 
išorės jėgų, tiek nuo vidinės korozijos, vėlgi būtina ugdyti tą patį 
žmoniškumą, kaip tautos apsigynimui būtiną, jokia prievarta neįveikia- 
mą tvirtovę. Būtent tam Vydūnas ir atiduos visą savo sąmoningą gyve- 
nimą. Jo filosofija taps teoriniu to atsidavimo programos pagrindimu. 
Kaip pagrindas tai filosofijai daugiausia buvo panaudota senoji indų 
filosofija, ypač panenteistiškai pasaulį aiškinanti vedantos sistema. 

Filosofiniai mąstytojo ieškojimai apėmė tris sferas: dorovę, etnosą 
ir religiją. Ieškoti atsakymų į būtent iš šių sferų kylančius klausimus 

pirmiausia vertė empirinė patirtis, realiame gyvenime vykusių procesų 
stebėjimai. Tie stebėjimai rodė esant aiškių sąsajų tarp žmogaus dorovės 
ir jo santykio su tauta. Dorovės šaknų, irgi veikiamas tų pačių stebėjimų, 
būsimasis mąstytojas suvokė esant religijoje, t.y. žmogaus ir Dievo 
santykyje. Dievas po ilgesnių mąstymų ir studijų, ypač susipažinus su 
vedantos pagrindą sudarančiomis indų Upanišadomis, suvoktas kaip 
Didysis būties Slėpinys, iš kurio visa kyla ir į kurį visa vėl grįžta, kuris 
lemia viską, kas dedasi pasaulyje. „Vis man rodėsi, kad Dievas atskleidžia 
savo kūrimą visokiu būdu. Todėl ir kartojausi mintį, kad nieko nėra ir 
nieks nenusiduoda be Dievo valios ir galios“, - rašė Vydūnas, prisimin- 
damas dvasinius savo jaunystės ieškojimus (4, p. 393). 

Jau subrendęs mąstytojas aiškins, jog dorovė esanti toji žmogaus 
reiškimosi forma, per kurią geriausiai atsiskleidžia jo dvasinės prigim- 
ties galia. Nedorumas žymi žmogaus dvasinį nuosmukį, dorumas — 
jame veikiančios dvasios vyravimą tarp visų kitų jame esančių jėgų, o 
pati dvasios galia, kaip mąstytojui kuždėjo Upanišadų išminčiai, yra 
dieviškumo apraiška žmoguje („Aš esu Brahmanas“. „Ašesu Atmanas“. 
„Atmanas - tai Brahmanas“). Žmogaus buvimas tautoje, dalyvavimas 
jos kultūros sklaidoje, ištikimybė jai susidūrus su sunkesniais išbandy- 
mais išryškina jo dorumą, o kartu - ir dieviškumo galios jame didumą. 
Vadinasi, tauta žmogui tokia pat dieviškoji duotybė, kaip ir jo paties 
buvimas šiame pasaulyje. 

Visa savo kūryba Vydūnas aiškins, jog tikrąją Žmogaus egzisten- 
cijos prasmę sudaro aktyvus dalyvavimas pasaulio evoliucijoje, kuri 
reiškianti nuolatinį jo sąmonėjimą ir esanti teleologiškai orientuota į jo 
sugrįžimą grynosios dvasios būvin. Sąmoningai suvoktas to tikslo 
realizavimas reiškiąs dvasinį žmogaus laisvėjimą, artėjimą į visišką 
išsivadavimą arba išganymą. Vadinasi, galutinis žmogaus ir pasaulio 
būties tikslas yra tas pats. Žmogus, nesvarbu, jis tai suvokia ar ne, yra 
globalaus kosminio vyksmo dalyvis. Faktiškai jis yra pagrindinis to 
vyksmo subjektas, nes juo reiškiasi dieviškoji sąmonė. Ją turėdamas 
(tiksliau būtų sakyti — evoliucijos būdu jai subręsdamas), žmogus 
tampa Dievo valios vykdytoju. „Kiekvienas žmogus pasaulio Kūrėjo 

vartojamas kaip priemonė visam gyvenimui gyvinti ir tobulinti. Kuo 
sąmoningesnė ši priemonė, tuo reikšmingesni yra jo pastangų daviniai visam 
pasauliui“, - teigia mąstytojas (4, p. 416) (pabrėžta Vydūno - V. B.). 
Daugiausia susitelkdamas į žmogaus, kaip pagrindinės pasaulio 
gyvinimo priemonės, dvasinio tobulėjimo peripetijas, pateikdamas 
išsamų to tobulėjimo prasmės išaiškinimą bei nusakydamas būdus jam 
siekti, Vydūnas kartu nepalieka žmogaus vieno akistatoje su Didžiuoju 
Slėpiniu, t.y. Dievu, neapsiriboja vien individualių jo pastangų toje 
akistatoje pabrėžimu. Žmogaus esmė yra dvasinė, t.y. dvasinio absoliu- 
to dalis, tačiau ji reiškiasi pasaulyje, tam reiškimuisi naudodamasi 
gamtiškajam pasauliui priklausančiu kūnu, kuriame reiškiasi gamtos 
galios. Tokiu būdu sukurtas žmogus yra tarsi tas laukas, kuriame 
ryškiausiai pasimato dvasinio ir materialaus pasaulio sintezė, substan- 
cijos vieningumas. O tai rodo žmogaus vietos ypatingumą visumos 
struktūroje. „Žmoguje susitinka dvi srovi, - teigia mąstytojas, - viena 
iš apačios, antra iš aukštybės, dvi galybi - viena gamtiška-materinė, 
antroji dvasinė-sąmoninga, arba save žinanti“ (3, p. 34). Taip žmogus 
patenka ir akistaton su pasauliu, paties Dievo taip pat vedamu sąmo- 
nėn (Vydūnas pasakytų - „sąmonybėn“). Toje akistatoje ir atsiskleidžia 
žmogaus būties ir jo laisvėjimo dramatizmas. Į jį Vydūnas žvelgia kaip 
į globalaus būties vyksmo neišvengiamybę. Mat žmogaus buvimo 
pasaulyje ir jo laisvėjimo drama nesutelpa vien individumo lygmeny- 
je. Pakankamai dvasiškai ūgtelėjęs žmogus savo sutelktomis pastango- 
mis galįs visiškai atsiriboti nuo pasaulio ir panirti dvasios gelmėn, t.y. 
išsivaduoti, tapti visiškai laisvas. Ta galimybe kartais ir pasinaudojama. 
Tačiau tie pasinaudojimai veikiau išimtys, o ne taisyklė. Žmogus, kaip 
pasaulio gyventojas, kaip apibrėžtos jo istorinės raidos atkarpos daly- 
vis, o ne kaip tą raidą gerokai pralenkusi išskirtinė esybė, kartu su tuo 
pasauliu išgyvena tai atkarpai skirtus išbandymus. Ir išgyvena vėlgi ne 
tik kaip individuali esybė, bet ir kaip tuo pat metu gyvenančių žmonių 
bendrijos narys: neša kartu su visa ta bendrija - žmonija tai, ką tuo laiku 
jai tenka nešti. Tautą jis taip pat suvokia kaip duotybę, kuri įpareigota 


jam, o jis įpareigotas jai. 

Žmonija jau yra nuėjusi ilgą grįžimo į visuotinį dvasinį būvį kelio 
dalį, tačiau to kelio galas dar esąs labai toli. O ėjimas juo - tai nuolatinis 
savo netobulumo, savo susitapatinimo su gamtos pasauliu, savo dalių 
tarpusavio susipriešinimo įveikimas. Toji žmonijos kelionė tobulumo 
link, nors ir vyksta pagal nustatytą kryptį, nėra lengva ir neskausminga. 
Ją žymi ne tik pakilimai, bet ir nuosmukiai, ne tik stulbinantys civili- 
zacijos bei dvasinės kultūros laimėjimai, bet ir sukrečiančios pačios 
žmonijos sukeltos katastrofos. 

Žvelgdamas į savo gyvento laiko pasaulio vyksmus, juose Vydū- 
nas matė didelius išbandymus, tekusius žmonijai globaliai vienijantis. 
Jau kelis šimtmečius vykstančio šito vienijimosi lygmenys esą du — 
civilizacinis ir dvasinis. Civilizacinis apėmė mokslo, technikos, ūkio 
sferas. Čia pasiekti laimėjimai pasaulį vienijo akivaizdžiai . „Paskuti- 
niais šimtmečiais žmonijos tautos vis geriau susipažino ir pradėjo vis 
gyviau santykiuoti. Susisiekimo priemonės tobulėjo. Pasidarė galima 
per jūras, vandenynus plaukti garlaiviais, per plačius žemės plotus 
keliauti traukiniais ir pagaliau lėktuvais skrist aplink visą pasaulį“ (3, 
p. 449). Tačiau nuo civilizacijos spartos ėmė atsilikti dvasinė pažanga, 
nuo jos žmonija faktiškai nusisuko. Tas nusigręžimas reiškė žmonijos 
pasidavimą materijos galioms, kurioms veikiant ėmė vis labiau silpnėti 
dvasinės kultūros vaidmuo gyvenime, jos poveikis žmogui. Šiam susil- 
pnėjus, žmonijoje vis labiau ėmė reikštis agresyvios ir destruktyvios 
jėgos, kurias įveikti, sutaurinti ir pajungti dvasiniam pradui buvęs ir 
tebesąs jos būtiškasis uždavinys. 

Šitas pasidavimas griaunančioms visatos galioms, Vydūno aiški- 
nimu, žmonijai XX amžiuje „kainavęs“ didžiules kančias - du pasauli- 
nius karus. Patys tie karai, anot mąstytojo, buvę bandymai agresyvia jėga 
vienyti pasaulį ir tąja jėga jį užvaldyti. Kartu tai buvusi lyg ir Visatos 
Kūrėjo žmonijai siųstoji bausmė už tai, kad ji „nėjo savo pareigų“, 
ignoravo dvasios ugdymo priedermę, pakrypo materijos galių pusėn ir 
taip kiek išklydo iš jai skirtos dvasinės evoliucijos kelio bei prisišaukė 
griaunančiųjų galių protrūkį. Patirtos kančios turėtų nuskaidrinti dva- 
sią ir sustiprinti žmonijos ryžtą vienytis tos dvasios ugdymo pagrindu. 

„Grumena ir siaučia žmonijos audra. Bet visuomet po audrų aušta 
tarpimo ir žydėjimo laikai. Kūrybinis veiksmas kaip tik yra gyvas po 
naikinamų vyksmų. Jau karams šėlstant, iškyla visokios žmoniškumo 
naujybės ir visa, kas yra padaryta. Todėl galima tikėti, kad griaunančių 
galių veikimo laiku jau ir prasiveržia kuriančiosios, gyvinančiosios“,— 
rašė mąstytojas Antrojo pasaulinio karo metu (4, p. 407). 

Vienijimasis dvasiniu pagrindu irgi vykstąs, nors ir ne taip paste- 
bimai ir ne taip sparčiai, kaip plėtojasi civilizacija. Kaip vieną iš 
svarbiausių to vienijimosi sąlygų mąstytojas iškelia tai, kad tiek atskiras 
žmogus, tiek kiekviena tauta turėtų būti laisvi ir siekti savo dvasios 
galių išsiskleidimo, kultūros suklestėjimo, ir kartu tą siekį žadinti 
kituose žmonėse ir kitose tautose. „Bet kur žmonės kaip nors sugyvena, 
jeigu ir yra skirtingo tautiškumo, čia karų tarp jų nėra. Iriš to spręstina, 
kad nebūtų karų, jeigu visa žmonija pasidarytų vieninga ir kiekviena 
jos dalis linkėtų kitoms tarpimo ir gerbūvio, jeigu visi žmonės išmany- 
tų, kad žmonijos vieningumą pasiekti tegalima žmonių taurėjimu“, — 
aiškino Vydūnas tuoj po karo (3, p. 438). 

Tautų suklestėjimą, o ne jų niveliaciją, pavergimą ir naikinimą 
Vydūnas laiko dėsningu būties vyksmo dalyku, kurio pažeidimas, t.y. 
prievarta, žmonijos ne suvienija, o tik dar labiau supriešina, dar labiau 
suskaldo, sukelia neapykantos protrūkius. Mat kiekviena tauta Visumos 
kūrybos vyksme turinti jai skirtą uždavinį ir nevalia trukdyti jį įgyven- 
dinti. Mąstytojo aiškinimu, „turėtų būti išsamiai atsižvelgta į kiekvieno 
žmogaus, kiekvienos tautos savitumą, skatinamos bei puoselėjamos jos 
esmingumo apraiškos. Tai yra ypatingas Kūrėjo valios įsakymas, duotas 
visiems žmonėms ir visoms tautoms. <...> Kuo veikiau yra skatinamas 
kiekvienos tautos savitas susiformavimas, tuo labiau reikia siekti gyve- 
nimą teigiančio susitelkimo bei atitinkamų santykių“ (5, p. 59). 

Žvelgdamas į tik atgimusią Lietuvą, Vydūnas buvo tvirtai įsitiki- 
nęs, jog tautai atitekusi politinė nepriklausomybė yra didijį kūrybos 
vyksmą valdančio ir visos žmonijos raidą lemiančio likimo dovana. Jos 
mūsų tauta nusipelniusi už tai, kad per didžiausius pavergimo sunkme- 


čius išliko gyva ne tik fiziškai, bet ir dvasiškai, kupina kūrybos galių. 

Politinės permainos jai atnešusios laisvą būtį — sąlygą toms galioms 
skleistis. Pats skleidimasis, t.y. visokeriopa tautos raiška, jos augimas, 
visiškai nereiškia egocentriško išsiskyrimo, atsitvėrimo nuo tautų ben- 
drijos, priešpriešos žmonijos vienijimuisi, į kurį esąs nukreiptas dieviš- 
kasis Visumos kūrybos vyksmas. Tautos išaugimas ir sustiprėjimas reiškia 
vienos iš integruotai veikti turinčios žmonijos dalių sustiprėjimą. Kuo 
sveikesnės ir stipresnės bus visos tos dalys, tuo harmoningesnė bus visos 
žmonijos būtis ir tolesnė raida. Kūrybos galių neturinti ir tos kūrybos 
vaisių subrandinti negalinti tauta esanti pasmerkta sunykti. Beje, tų 
galių neturėjimas reiškiąs ir laisvos valios, t.y. pačios laisvės, neturėjimą. 
Išorinė nepriklausomybė tada faktiškai neturinti jokios prasmės. 

Taigi į savąją tautą Vydūnas žvelgė ne tik kaip į turinčią teisę 
savarankiškai tvarkytis, bet ir kaip privalančią tą teisę ir pačią laisvę 
įprasminti savo įnašu į visos žmonijos dvasinio skaidrėjimo vyksmą, 
į pasaulinį kultūros procesą. Tauta pirmiausia turinti būti duodanti ir 
tik paskui imanti. Tokia esanti tautos laisvės prasmė. 

Lietuva Vydūnui atrodė pakankamai sparčiai auganti, stiprėjanti, 
turinti daug jaunatviškų galių ir reginti pakankamai šviesią savo raidos 
perspektyvą, kurią mąstytojas siejo su paties likimo — Aukščiausios 
Apvaizdos - parinkta užduotimi: pasaulio raidoje esmingai prisidėti 
prie žmoniškumo puoselėjimo. Tos Apvaizdos ženklus Vydūnas matė 
tame, kad ir „juodžiausios“ priespaudos sąlygomis tauta išliko gyva ir 
kūrybinga, bei tame, kad pati nepriklausomybė buvo ne iškovota, o 
tiesiog duota. „Ir nuolatai turėtume atsiminti, kad ne mes patys ją 
pasiėmėme, bet kad laisvė mums teko. Iš ypatingų padėčių ir santykių 
pasaulyje ji mums radosi. Laisvė yra lietuvių tautai suteikta. Berods ne 
žmonių ,- aiškino Vydūnas (4, p. 258) (pabrėžta Vydūno - V. B.). Kaip 
„taurių, kilnių, šventų galybių“ suteikta dovana toji laisvė tuo pačiu ir 
įpareigoja ją naudoti kilniems tikslams. Valstybė tuos tikslus iš esmės 
įgyvendinanti. Esą matomi žmoniškumo didėjimo požymiai žmonių 
santykiuose, vis labiau įsigali teisingumas, dora, visur esama daugiau 
kultūros. Tasai tobulėjimas vyksta nelengvai, nes reikią įveikti daug iš 
nesenų priespaudos laikų „paveldėtų“ blogybių, kurios yra apgadinu- 

sios kai kurias gerąsias tautos savybes, įdiegusios ne visai gerų įpročių 
ir pan. Tasai paveldas daugelyje gyvenimo sferų uždedąs savo antspau- 
dą, ypač jaučiamas politikoje, valdžios institucijų darbe, viešajame 
gyvenime. Tai, Vydūno manymu, būtina įveikti. Tačiau tas įveikimas 
turįs būti ne žmogų gniuždantis, ne represyvus, o atvirkščiai - vykti 
kantriai ugdant žmogaus vidinę - sielos kultūrą, žadinant ir palaikant 
dvasios laisvės siekimą. Pats Vydūnas tikėjo, kad jo paties raštai ir 
kalbėjimai tąjį siekimą sugestyviai žadina. 

Vienu iš svarbiausių žmonijos dvasinio atsigavimo, tolesnio augi- 
mo bei vienijimosi veiksnių Vydūnas laiko religingumo, kuris senes- 
niais laikais buvęs daug gyvesnis, atgaivinimą. Turinti iš esmės pasikeis- 
ti žmogaus sąmonės kryptis, kuri paskutiniu metu „buvusi vis giliau 
smeigiama į daiktiškumą“. Dabar ji turėtų „atsigręžti į savo kilmę, per 
savo vidų - į Didijį Slėpinį, į visą gobiančią Galią. Tada žmonės būtų 
tobulesnio žmoniškumo ir jie visai kitaip santykiuotų vieni su kitais. 
Santykiuotų taip ir tautos visos. Žmonijos vienybė būtų nuolatai tvir- 
tinama <...> Ir tad atsiskleistų vis aiškiau esmiškasis žmoniškumas“ (3, 
p. 451). Tokiai sąmonės krypčiai stiprėti padedanti pažintis su senovės 
tautų dvasiniu paveldu, su jų religine patirtimi. Per paskutinius porą 
šimtmečių pasidarę prieinami senųjų religijų paminklai (mitologiniai 
šaltiniai, šventraščiai ir kt.). Iš jų pasidarę aišku, jog nuo seniausių laikų 
buvo siekiama „suvokti gyvenimo prasmę ir reikšmę bei visuotinės 
būties esmę ir jos paslaptis“ (5, p. 70). Visos religijos, nors ir skirtingai, 
ryškinusios tą pačią būties esmę, orientavusios savo tikinčiuosius siekti 
to paties Didžiojo Slėpinio. „Daugianarė žmonija su milijonais savo 
gyvenimo apraiškų vidiniais būdais buvo vedama prie ypatingo ir 
savito gyvenimo turinio jautimo“ (5, p. 71). Tokio senovės tautų religinių 
siekių bendrumo (nors tada ir nesuvokto), žinojimas, Vydūno įsitikini- 
mu, esąs reikšmingas dabarties žmonijos bendrumo jausmui. „Jis pade- 
da žmonėms subręsti vieningam bendrumui“ (5, p. 134). 

Būdamas tvirtai įsitikinęs, kad „visa Žmonija turi suvokti savo 
vienybę kaip sąmoningą tauriausią žmoniškumą“ (5, p. 100), Vydūnas 
iškeliavo Amžinybėn. Ar dabartyje vykstantys pasaulio globalėjimo 

procesai veda būtent į tokią vienybę, parodys laikas. Aišku kol kas tik tai, 
kad žmonija tikrai vienijasi, bet to vienijimosi pagrindas, deja, ne 
dvasinis, kaip tikėjosi Vydūnas, o materialinis. Dominuoja žinių visuo- 
menės, moderniausių technologijų, ypač informacinių, kūrimo bei to- 
bulinimo tendencijos ir pro jas nelabai tesimato kiti, aukštesni, siektini 
žmonijos tikslai. Kol kas nestiprėja ir žmonijos buvimo su Dievu jausena, 
nors religijos tarpusavyje vis labiau suartėja ir vis geriau suvokia, jog ne 
konfrontacija, o santarvė labiau padeda išsaugoti žmogaus dvasingumą 
šiandieninės globalizacijos iššūkių akivaizdoje, jog ir patsai tas dvasin- 
gumas yra bendras visiems žmonėms, kokioje šventovėje jie besimelstų. 
Aišku ir tai, kad Vydūno apmąstytos su globalizacija susijusios aktualijos 
(ypač materialinės ir dvasinės kultūros santykis) iš esmės tebėra tos 
pačios ir šiandien, gal tik kitoks jų atspalvis, gal tik kitokiomis sąvokomis 
jos apibūdinamos ir yra išplėstos naujais aspektais. Ypač aktualus tebe- 
lieka optimistinis Vydūno įsitikinimas, kad „dvasinė žmogaus ir viso 
gyvenimo vertybė pradės vėl žmonių tarpe šviesėti. Dora, menas ir 
mokslas apreikš daugiau dvasios“ (7, p. 52). Tos dvasinės vertybės ilgesys 
vis tarp daugiau žmonių stiprėja, o tai gali būti požymis to, kad ir visa 
žmonija susitelks pagrindiniam tikslui - puoselėti tą vertybę. 

VYDŪNO „RAŠTŲ“ KETVIRTAJAM TOMUI* PASIRODŽIUS 


Savo kultūrine veikla ir daugiašakiu kūrybiniu palikimu Vydūnas 
sudaro įstabų mūsų kultūros reiškinį XX a. pirmojoje pusėje. Tai vienas 
iš aktyviausių tautos dvasios puoselėtojų, vidinių jos galių ugdytojų, 
tikras žmoniškumo apaštalas, kuriam rūpėjo, kad tauta ne tik būtų 
politiškai laisva, bet ir žinotų savo egzistencijos prasmę, būtų geras 
dvasinio tobulėjimo pavyzdys tautų būryje. 

Vydūnas įstabus ne tik tuo, kad žmogaus dvasinį tvirtumą laikė 
būtina sąlyga nepalūžti vergovės sąlygomis bei iš tos vergovės einant 
laisvėn, bet ir tuo, kad labai aiškiai suprato, jog išorinė laisvė tautai dar 
nesuteikia tikrosios laisvės, kurios reikia labai atkakliai siekti, vaduo- 
jantis iš vidinių savo pačios silpnybių. Jis jautėsi atliekąs tautoje 
žmoniškumo žadinimo, mokymo jo siekti misiją. Gaila, kad apie tokios 
misijos aktualumą nepasistengėm išgirsti, vos tik pasiekę nepriklauso- 
mybę. Šiandieninė mūsų realybė pati akivaizdžiai rodo, kad Vydūnas 
buvo visiškai teisus. Gaila, kad ji tą aktualumą rodo savo negatyviąja 
puse, t.y. rodydama, kas atsitinka, kai visiškai nepaisoma to, ką prieš 
kelis dešimtmečius skelbė taurus išminčius. 

Dabar vydūniškoji išmintis jau laisvai prieinama, reikia tik jai 
atsiverti. Gausus Vydūno palikimas, kurį sudaro daugiau kaip 60 
įvairias kultūros sritis apimančių knygų, reikšminga dalimi „Minties“ 
leidyklos dėka yra sugrįžęs mūsump. Pagrindinės Vydūno kūrybinės 
raiškos sferos - grožinė literatūra (dramaturgija) ir filosofija. Su Vydū- 
nu dramaturgu prieš 26 metus buvo supažindinusi „Vaga“, išleisdama 
į mūsų dramaturgijos aukso fondą įeinančias filosofines Vydūno dra- 
mas „Amžina ugnis“, „Probočių šešėliai“ ir „Pasaulio gaisras“. Šiandien 
ši rinktinė — bemaž tokia pat bibliografinė retenybė kaip ir Tilžėje 
kadaise išėjusios Vydūno knygos. 


* Vydūnas. Raštai. T 4. - Vilnius: Mintis, 1994. - 430 p. 

Filosofija sudaro tiek visos šio kūrėjo veiklos bei gyvenimo prin- 
cipų, tiek kūrybos idėjinį pagrindą. Taigi „Mintis“ per 1990-1994 m. 
išleido beveik visą Vydūno filosofinį palikimą - keturis filosofinių raštų 
tomus. Į pirmuosius tris tomus tilpo didžiausioji dalis paties autoriaus 
publikuotos filosofinės kūrybos — visos knygos, reikšmingiausias ver- 
timas (senosios indų filosofinės poemos „Bhagavadgytos“) ir diduma 
filosofijos publicistikai bei eseistikai priklausančių straipsnių. 

Visai neseniai pasirodęs paskutinis, ketvirtasis tomas ypatingas 
pirmiausia tuo, kad į jį sudėti neskelbti Vydūno darbai. Jame atsisklei- 
džia nežinomasis Vydūnas. Ilgą laiką apie neskelbtąjį mąstytojo paliki- 
mą težinojome tik tiek, kad jo būta. Net nežinojome, ar jis bėra. Mat per 
paskutinį karą žuvo gana stambūs Vydūno veikalai, tarp jų netgi jau 
išspausdinta filosofinė knyga apie žmonijos sąmoningumą, vokiškai 
rašyto veikalo apie sąmonę bei lietuviško apie tautinį Mažosios Lietu- 
vos lietuvių gyvenimą rankraščiai. Atsivėrus laisvam bendravimui su 
išeivija, ėmė aiškėti, koks yra ir kur yra nedingęs paskutinių Vydūno 
gyvenimo metų palikimas. 

Bendraujant su Čikagos Vydūno draugijos fondu, jos pirminin- 
ku Vytautu Mikūnu, su įžymiu lituanistikos lobyno kaupėju Broniumi 
Kvikliu, profesoriumi iš Atlantos (JAV) Pranu Zunde, buvo gauta iš 
esmės viskas, ką Vydūnas dar paliko ir kas iš to palikimo buvo išsaugota. 
Pridėjus kiek ankstesnę šviesios atminties vokiečių profesoriaus Vikto- 
ro Falkenhahno (beje, Vydūno mokinio) dovaną - keleto vokiškai rašytų 
mąstytojo straipsnio mašinraščių, susidarė tokia palikimo dalis, kuri 
sudarė 23 spaudos lankų knygą. Toji knyga ir yra ketvirtasis raštų tomas. 
Jo turinys reikšmingas ne tik kaip pirmoji daugelio dalykų publikacija, 
bet ir tuo, kad gana adekvačiai ir išsamiai atspindi bene pačios drama- 
tiškiausios Vydūno gyvenimo atkarpos dvasią. Čionai skelbiama dau- 
giausia darbų, rašytų dvejus metus trukusioje dramatiškoje kelionėje iš 
Tilžės į Detmoldą. Dramatiškoji patirtis juose gerai atsispindi. Tačiau iš 
jų ryškus dar vienas įstabus dalykas - nepaprastas mąstytojo pasaulė- 
žiūrinių principų nuoseklumas ir tvirtas jų laikymasis bet kokiomis 
sąlygomis. Mąstytojas su nepalaužiamu optimizmu ir tragiškos patirties 

akivaizdoje teigia, kad žmogus drauge su visa žmonija kyla aukštyn, 
eina evoliucijos keliu į dvasios išsivadavimą, Dievop. Skaudieji žmoni- 
jos gyvenimo vyksmai neišmuša iš kelio, o jį kaip tik sutvirtina, nes 
evoliucija esanti ne tiesus kilimas, o vingiuotas ir gana komplikuotas 
kelias, kurio generalinė kryptis — tobulėjimas. „Visame, kas nusidavė, 
kas buvo gera ir pikta, malonu ir skaudu, visose nelaimėse, baisiuose 
gamtos įvykiuose, maruose ir karuose, kada žūva žmonės, maniau 
matyti ne Dievo papykį ir baudimą, bet ryškinimą tam tikros prasmės 
Kūrybos eigoje“, - rašė Vydūnas karo metu. Į tuos žodžius, norint 
neprarasti vidinės pusiausvyros ir tvirtybės, verta įsiklausyti ir šian- 
dien, žinant, kokie sukrėtimai apėmę dabarties pasaulį. 

Dominuojanti ketvirtajame tome skelbiamų darbų problematika 
- religinė, nes religijos vaidmenį mąstytojas laikė lemiamu žmonijos 
dvasinėje evoliucijoje. Religija dažniausiai traktuojama kaip svarbiau- 
sias žmoniją vienijantis veiksnys. Stambiame veikale „Didysis dabar- 
ties žmonijos patirties klausimas kosminiu požiūriu“ parodomas mė- 
ginimas vienyti žmoniją kitu pagrindu - naudojant grubią ir žiaurią 
militaristinę jėgą, kurią pasitelkė Adolfas Hitleris. Beje, šiame viename 
iš pačių įdomiausių Vydūno filosofinių kūrinių parodomas tragiškas 
vokiečių tautos likimas, kurį ji pati prisišaukė, sukeldama antrą iš eilės 
pasaulio gaisrą. Šioje vokiškai rašytoje studijoje skamba optimistinė 
išvada, kad galutinis rezultatas net po didžiausio pralaimėjimo būna 
laimėjimas. Tiktai laimi ne kuri nors kariaujančioji pusė, o kylantis 
žmoniškumas, kurį likimui kartais tenka skaidrinti didelėmis kančio- 
mis. Šioje išvadoje — ne tik paties Vydūno dvasinė patirtis, bet ir 
raginimas mums tikėti, kad ir mūsų dienų žmonijos dauguma prie 
laimės žiburio kopia per dideles kančias. 


Pasisakymas per Lietuvos radiją 1994 m. lapkričio 4 d. 

AR VERTA ATGIMTI MAŽOSIOS LIETUVOS 
MĖGĖJIŠKO TEATRO TRADICIJAI? 


Lietuviškasis mėgėjiškas teatras Mažojoje Lietuvoje su nedidelėmis 
pertraukomis gyvavo keturis dešimtmečius - nuo 1895 m. pradžios iki 
1935 m. pradžios. Tiesa, nuo 1923 m. Lietuvai priklausiusiame Klaipėdos 
krašte tasai gyvavimas prasitęsė dar ketveriais metais - iki 1939-ųjų. Tieji 
keturi dešimtmečiai buvo ypatingi lietuvininkų gyvenime, ypatingas 
kartu buvo ir mėgėjiško teatro vaidmuo. Lietuviškieji mėgėjiški to 
laikotarpio spektakliai lietuvininkams reiškė kur kas daugiau negu 
galimybę dalyvauti meninėje saviveikloje (vaidintojams) ar pramogi- 
nio atsipalaidavimo formą (žiūrovams). Toks mėgėjiško teatro vaidmuo 
būtų pakankamas normalaus tautos kultūrinio gyvenimo sąlygomis. 
Tačiau sąlygos buvo ne visai normalios, nes tautai reikėjo ne tik duona 
kasdienine rūpintis ir teatrais bei koncertais nuo tų rūpesčių atsipalai- 
duoti. Jai reikėjo gelbėtis nuo išnykimo, nuo paskendimo vis labiau 
įsibėgėjančios germanizacijos bangose. Todėl ir kūrybinė Rytprūsių 
lietuvių raiška pirmiausia turėjo būti pajungta tautinei savimonei bei 
savigarbai ugdyti, tautinio tapatumo pajautai stiprinti, dvasiniam pa- 
sipriešinimui prieš nutautinimą budinti. Lietuviškieji koncertai ir 
spektakliai taip pat stiprino lietuvininkų bendruomeniškumą ir tautinį 
solidarumą. Kartu tai buvo ir lietuvininkų kultūrinio modernėjimo, jų 
kūrybinių galių sklaidos apraiškos, tautos estetinio lavinimo pamokos, 
veržimosi iš provincialumo į bendrąją visos lietuvių kultūros tėkmę 
ženklai. Koncertinis dainų atlikimas bei gana sudėtingų dramos kūri- 
nių sceninė interpretacija Mažojoje Lietuvoje, galima sakyti, atsirado 
pačiu laiku: čia jau tilo natūralioje aplinkoje skambėjusi liaudies daina, 
nyko kiti spalvingi etnokultūros reiškiniai. Lietuviškos šventės iš esmės 
perėmė estafetę iš gęstančios etnokultūros ir grindė kelią profesionalio- 
sios kultūros tapsmui, kuriam, deja, dėl žinomų istorinių aplinkybių čia 
nebuvo lemta iki galo subrandinti savo vaisius. 

Mėgėjiško teatro tradicija Mažojoje Lietuvoje prasidėjo 1895 m. 
vasario 17 d., t.y. puspenktų metų anksčiau negu tokia tradicija palan- 
giškiu spektakliu „Amerika pirtyje“ prasidėjo Didžiojoje Lietuvoje. Tą 
dieną, t.y. 1895 m. vasario 17 d., minint pirmosios mažlietuvių kultūri- 
nės draugijos „Birutės“ dešimtmetį, Tilžėje Šaulių salėje buvo suvai- 
dinta A.Fromo-Gužučio istorinė drama „Išgriovimas Kauno pilies 1362 
m.“ Spektaklį režisavo pirklys Juozupaitis. Vakaro metu įvyko ir pirma- 
sis lietuviškų dainų koncertas. 

Visus rengėjų lūkesčius pranokęs sukaktuvinis renginys tapo 
neregėta negirdėta vietos lietuvių, ir ne tik jų, švente. Kaip rašo „Nauja 
lietuviška ceitunga“ (1), salė buvo pilnutėlė -sugužėjo apie 800 žmonių, 
tarp kurių „ir iš maskoliškosios Lietuvos buvo nemažas skaitlius <...> 
Tarp suėjusių radosi visokių stonų, buvo mokytų vyrų, daktarų, juristų, 
kunigų, mokytojų, studentų, buvo ir prastesnių žmonių, buvo šilkuose 
šnabždančių, buvo ir miline sermėga apsisiautusių <...> Programas 
buvo labai gražiai sutaisytas“. Ypač „labai gražios ir muzikališkai labai 
vertingos“ buvusios dainos, kurias padainavo penkios moteriškės ir du 
vyrai iš Didžiosios („maskoliškosios“) Lietuvos. Anot laikraščio kores- 
pondento, „tokių dainų balsų pas mus jau negalima rasti, o kitų giminių 
dainų balsuose tokių gaidų noprasnai ieškoti. Tai yra skarbas, kurį tikt 
vien lietuviška giminė tetur, dėl kurio ji gal didžiuotis“. Įspūdinga 
buvusi ir Tilžės dragūnų orkestro atliekama lietuvių, vokiečių, italų 
kompozitorių muzika. Ypač visiems patikusios neseniai mirusio nuo- 
širdaus lietuvininkų bičiulio ir užtarėjo Tilžės gimnazijos mokytojo 
E.Gisevijaus kompozicijos, V.Kudirkos polka ir mazurka. Įspūdį darė ir 
po spektaklio rodyti gyvieji paveikslai (abrozdai), kurių vienas vaizda- 
vo besikaunančius kryžiuočius ir lietuvius, kitas - derybas po karo. 
Šventė buvo pirmasis toks lietuviškas renginys, pagal kurio pavyzdį 
(t.y. su dainomis, vaidinimu, gyvais paveikslais - vėliau su skaidrėmis) 
buvo rengiami kiti vakarai ar šventės. 

Tasai pirmasis spektaklis ir koncertas „Birutę“ tiesiog išgelbėjo 
nuo likvidavimosi ir prikėlė naujam gyvenimui. Mat ši pirmoji lietu- 
viškoji Rytprūsių draugija buvo jau išsisėmusi ir visiškai nusilpusi, 

todėl buvo beveik nuspręsta, kad jubiliejinė šventė bus finalinis jos 
veiklos taškas. Spektakliui ir dainavimui labai patikus gausiai susirin- 
kusiems žiūrovams, pasipylė pageidavimai rengti ir kitas tokias šven- 
tes. Po šventės dviems mėnesiams praėjus (1895 m. kovo 29 d.), susirinkusi 
draugija nutarė parengti po dvi metines šventes — žiemos ir vasaros — 
„Žieminę“ ir „vasarinę“ (2). To nutarimo keletą metų buvo stropiai 
laikomasi. Tų pačių 1895 m. birželio 23 d. įvyko „vasarinė“ šventė taip pat 
Tilžėje, tik jau atvirame ore - Šaulių parke. Ji sutapo su Mažojoje 
Lietuvoje dar švęstomis Joninėmis ir dėl to buvo dar įspūdingesnė. 
Tiesa, spektaklio tada nebuvo, dainavo „3 žemaitiškos dainininkės bei 
tiek jau dainininkų“. Jaudinančią kalbą pasakė G.Sauerweinas (3). 

Pirmosios šventės (t.y. 1895 m. vasario 17 d.) spektaklis buvo verti- 
namas skirtingai: vieni peikė ne itin vykusią mėgėjų aktorių vaidybą, 
dekoracijas, režisūrą (8), kiti gyrė dėl reginio įspūdingumo ir paveikumo 
žiūrovams. Pavyzdžiui, „Nauja lietuviška ceitunga“, pabrėžusi, jog 
svarbiausioji šventės dalis buvusi vaidinimas, pažymėjo, kad vaidinti 
sekėsi gerai, kad ypač įspūdingi buvę žibą kunigaikščių Kęstučio ir 
Vaidoto aprėdai, „kaip retai kur kokiame didžiame teateryje“. „Iš viso 
imant buvo parodymas geras ir retai kada galės diletantai (turima galvoje 
mėgėjai. — V. B.) tokį gražų teatrą parodyti kaip šitas buvo“ ,- reziumuoja 
laikraščio korespondentas (1). Dėl spektaklio kokybės ir paveikumo 
teisūs, matyt, buvo ir vieni, ir kiti: kad ir silpnas mėgėjiškas vaidinimas 
daugumai lietuvių buvo didelė naujiena, pirmoji gana paveiki pažintis 
su teatru. Tai, kad spektakliu žiūrovas buvo patenkintas, rodo, jog 
lietuvių publikai teatras buvo tikrai reikalingas. Tasai reikalingumas ir 
buvo svarbiausia paskata tam, kad lyg ir atsitiktinai gimęs mėgėjiškas 
proginis spektaklis neliktų vieninteliu blykstelėjimu lietuvininkų kul- 
tūriniame gyvenime, o duotų pradžią gyvai mėgėjiško teatro tradicijai, 
kuriai, kaip jau minėta, Mažojoje Lietuvoje buvo lemta gyvuoti 40 metų, 
t.y. iki tol, kol 1935 m. pradžioje nacistinė valdžia uždraudė bet kokią 
lietuvišką veiklą, uždarė visas tuo užsiimančias draugijas. 

„Birutės“ dešimtmečio šventė parodė vieną svarbų dalyką: atbun- 
danti tauta negali tenkintis vien deklaratyviu patriotizmu, koks buvo 

reiškiamas pirmaisiais keleriais draugijos gyvavimo metais, kai buvo 
sakomos patriotinės kalbos, daromi romantiškos dvasios įkvėpti prane- 
šimai apie garbingą tautos praeitį, skaitomi padavimai, pasakos bei 
kitokie tautosakos dalykai, raginama mylėti ir puoselėti gimtąją kalbą 
ir pan. 

Dabar jau reikėjo ne tik kalbų, raginimų, bet ir veiksmo, o jo iki tol 
buvo mažoka — nepavyko, kaip užsimota, leisti knygų, kalendorių, 
periodinio leidinio, organizuoti šventadieninių mokyklų. Spektaklis 
su koncertu buvo jau gana pavykęs konkretus veiksmas, davęs daug 
geresnių rezultatų, negu buvo tikėtasi. Jis daug efektyviau būrė lietuvi- 
ninkus. Anot Vydūno, „į žmones tas vakaras padarė didį įspūdį ir 
lietuviškumą daugiau sužadino negu seniau sakytos kalbos“ (20, p. 55). 
Kartu tai buvo ir akivaizdi paties lietuviškumo gyvumo apraiška, nes 
lietuviai pademonstravo galį kurti, galį, kaip ir toli pažengusios laisvos 
tautos, turėti savo gyvąjį meną ir aktyvų jo suvokėją. Beje, į savo 
kūrybingumo potencijų aktyvinimą kaip tik ir orientavosi jaunesnieji 
to meto „Birutės“ draugijos nariai, pirmosios šventės organizatoriai. 
1894 m. lapkričio 4 d. draugijos susirinkime, kuriame buvo aptarta 
būsimosios šventės programa, E.Jagomastas kalbėjo: „Mes turim sveti- 
mos giminės žmonėms parodyti, jog mes galime to ypatiško ištaisyti, jog; 
ir mes ne esame visai be jokių sylų <...> Reikia tą šventę iškilmingai 
švęsti, ypač dėl mūsų pačių lietuvių, kurie papratę ką ypatiško vien tikt 
nuo vokiečių tepamatyti, kurie visai nusiminę yra, kad jų pačių tauta jau 
niekad ko aukštesnio neištaisys <...> Rods mes toli užpakalyje pasili- 
kom už kitus mūsų draugbrolius; anie tur savo teaterius ir koncertus, to 
dar mes neturime, bet dabar laikas ir šičion apie tai pasirūpinti“ (10). 

„Birutės“ draugija su pakilimais ir nuosmukiais po pirmosios savo 
šventės gyvavo dar beveik 20 metų, t.y. iki Pirmojo pasaulinio karo, ir 
tąją jos gyvybę didžiąja dalimi palaikė būtent teatrinė ir koncertinė 
veikla. Po pirmosios šventės penkerius metus kasmet savo „žieminei“ 
šventei draugija parengdavo ir Tilžėje parodydavo po naują spektaklį. 
1896 m. vasario 16 d. buvo parodyta Jono Griniaus drama „Kova ties 
Žalgiriu“, 1897 m. vasario 14 d. ir birželio 20 d. A.Fromo-Gužučio drama 

„Ponas ir mužikai“ (liepos 14 d. parodytair Klaipėdoje), 1898 m. vasario 
20 d. A.Asnyko „Kęstutis“, 1899 m. vasario 12 ir birželio 25 d. Vydūno 
„Pasiilgimas veldėtojo“, 1900 vasario 25 d. A.Vilkutaičio „Amerika 
pirtyje“. 1901 m. žiemos šventėje (vasario 17 d.) buvo pakartotas pirmo- 
sios šventės (1895 m. vasario 17 d.) spektaklis „Išgriovimas Kauno pilies 
1362m.“ Poto „Birutės“ teatrinė veikla visai apmirė iriki 1908 m. nebuvo 
parodytas nė vienas spektaklis. 1908 m. atkutę draugijos nariai per 
likusį gyvavimo laiką dar parengė šešis naujus spektaklius: 1908 m. 
A.Macijausko „Užburtą kunigaikštį“, 1909 m. J.Vanagaičio „Atlygino“ ir 
„Raudvylas“, 1910 m. J.Vanagaičio „Testamentas“ ir „Žentas“, G.Žem- 
kalnio „Birutė“. Kai kurie iš jų rodyti ir pakartotinai. Sprendžiant iš šio 
laikotarpio spektaklių aprašymų spaudoje, dauguma jų nebuvo itin 
stiprūs, o kai kurie —ir visai nevykę. Pavyzdžiui, rašydama apie 1908 m. 
birželio 28 d. Tilžėje Jokubinės salėje vaidintą spektaklį „Ponas ir 
mužikai“, „Nauja lietuviška ceitunga“ konstatuoja: „Užvedimas buvo 
silpnokas ir lošikai kartais patriko, matyt, kad ar tam negaudyjos, ar su 
savo role negana susipažinę buvo“ (4). Itin kritiškai šį spektaklį įvertino 
„Vilniaus žinių“ korespondentas, rašydamas, jog „mandagumo ir saiko 
jausmas neleidžia gana juodomis spalvomis nupiešti artistų vaidini- 
mus. Teneužsigauna šiuo pasakymu vakaro įrengėjai, kurie daug triuso 
padėjo savo šventę įrengdami. Reikėjo lošėjai skaityti mokyti! Iš tryli- 
kos artistų vos trejeto lošimas išlaiko kritiką. Ne žmonės, bet mumijos, 
žemėn nukritusios, vaikščiojo po sceną ir be jokio jausmo sukrutėjimo 
pačiose sunkiausiose dramos vietose bėrusios žodžius, it pupas“ (17). 
Šio spektaklio ir jo vertinimų nereikėtų pernelyg apibendrinti. Prastą 
jo kokybę lėmė skubotas draugijos narių noras po ilgos pertraukos 
grįžti į sceną, bandymas bent kiek rimčiau nepasiruošus stoti į konku- 
rencinę kovą su labai toli teatrinėje ir koncertinėje veikloje pažengusia 
savo įpėdine - Tilžės lietuvių giedotojų draugija. Kiti vėlesni „Birutės“ 
spektakliai, kaip mėgėjiški, buvo nors ir ne itin aukšto lygio, bet 
pakenčiami ir žiūrovų sutinkami palankiai. 

„Birutės“ draugijos nuopelnai Mažosios Lietuvos mėgėjų teatro 
tradicijai vertintini ne dėl šių paskutinių metų spektaklių, o dėl to, kad 

ji buvo tos tradicijos pradininkė ir kad pirmuoju penkmečiu po pirmo- 
jo spektaklio leido jai gerokai įsibėgėti, kad ugdė lietuvininką kaip 
teatro žiūrovą, kuris darėsi vis subtilesnis ir reiklesnis. Ši draugija taip 
pat bene pirmoji pralaužė pernelyg dievobaimingo lietuvininkų po- 
žiūrio į pasaulietinę kultūrą ledus, tiesė kelią tos kultūros plėtotei. Anot 
istorikės S.Pocytės, „1895 m. „Birutės“ 10-mečio proga surengta lietuviš- 
ka šventė, į kurią buvo įtrauktas ir pirmasis lietuviškas spektaklis, 
dainuotos dainos, simbolizavo konservatyviųjų idėjų monopolio, trak- 
tavusio teatrą, dainas ir šokius pagoniškumo ir nuodėmių platinimo 
šaltiniu, panaikinimą“ (14, p. 265). 

„Birutės“ teatrinė veikla po 1901 m. kažin ar būtų beatsigavusi, jei 
į tos veiklos barus ji pati nebūtų atvedusi savo labai veiklios įpėdinės, 
veikiai tapusios jos nebepavejama konkurente. Tąja įpėdine tapo 1895 
m. pabaigoje savo kelią kaip Tilžės lietuvių bažnyčios choras pradėju- 
si, 1899 m. pabaigoje savarankiška tapusi Tilžės lietuvių giedotojų 
draugija. 

Nuo pirmų savarankiškų žingsnių Tilžės lietuvių giedotojų drau- 
gija tapo pačia ryškiausia Prūsų lietuvių kultūrinio veikimo reprezen- 
tante, teatrinės ir koncertinės raiškos lydere. Patys pirmieji jos žingsniai 
buvo tiesiogiai susiję su „Birute“. Mat šios draugijos nariai 1895 m. 
pabaigoje padėjo Lietuvių bažnyčiai Tilžėje organizuoti savą chorą bei 
ieškoti jam dirigento. 

Vienas iš draugijos vadovų K.Voska kartu su šios bažnyčios kunigu 
H.Reidžiu dirigento lazdelės imtis prikalbinėjo Tilžės devynmetės 
berniukų mokyklos mokytoją Vilhelmą Storostą, dainavusį vokiškuose 
miesto choruose ir netgi kartais pavadavusį dirigentus. Jisai ilgokai 
atsikalbinėjo net valdžios atstovo prašomas, bet pagaliau sutiko. Netru- 
kus prikalbino jį vadovauti ir pačios „Birutės“ tada buriamam chorui 
(18, p. 69). Jaunam mokytojui diriguoti tiek vienur, tiek kitur sekėsi 
puikiai — ir giedojimas bažnyčioje, ir „Birutės“ švenčių metu vykę choro 
pasirodymai klausytojams teikė didžiulį malonumą ir sutraukdavo 
minias. Tačiau „Birutės“ choristų drausmė pašlijo, jie galiausiai išsi- 


skirstė, o vietoj jų koncertuoti tos pačios „Birutės“ renginiuose ėmė 

Tilžės lietuvių bažnyčia 


Tilžės lietuvių giedotojų draugijos 
narės su tautiniais rūbais 


dainų pasimokę bažnyčios giedotojai. Galiausiai „Birutėje“ nebeliko ir 
vaidintojų pajėgų, todėl 1899 m. tiek žiemos (vasario 22 d.), tiek vasaros 
(birželio 25 d.) šventėse buvo rodytas pačių giedotojų parengtas spek- 
taklis - jų vadovo Vilhelmo Storosto vaidinys „Pasiilgimas veldėtojo“ 
(19, p. 78). 

Dėl įsitraukimo į pasaulietinę koncertinę veiklą giedotojai imami 
nepalankiai vertinti pernelyg pamaldžių tėvynainių ir bažnytinės 
vyresnybės. „Bet dėl savo nuodėmingumo nebebuvome tinkami švent- 
namyje giedoti, - rašo Vydūnas atsiminimų straipsnyje. - Užgynė 
mums tai daryt. Liko vien dainavimas“ (21, p. 59). Dėl nepalankiai 
susiklosčiusios konjunktūrinės situacijos pasitraukę iš bažnyčios, gie- 
dotojai 1899 m. lapkričio 12 d. įkurė pasaulietine koncertine veikla 
užsiimančią „giedojimo draugystę“, perėmusią šias funkcijas iš „Biru- 
tės“. Kartu buvo perimta ir mėgėjiško teatro tradicija, nes, kaip minėta, 
po 1900 m. vasario 25 d. „Amerikos pirtyje“ iki 1908 m. birutininkai 
nieko naujo nebesuvaidino. Tuo laiku Mažosios Lietuvos mėgėjų sce- 
noje šeimininkavo tik Tilžės lietuvių giedotojų draugija. Pirmasis jos 
savarankiškas vakaras įvyko 1899 m. gruodžio 30 d. Jo metu parodyta 
draugijos vadovo V.Storosto komedija „Numanė“ (19, p. 78). 

Su Giedotojų draugijos užgimimu Mažojoje Lietuvoje prasideda 
iš esmės naujas kultūrinio gyvenimo etapas. Pirmiausia tasai gyveni- 
mas tampa gerokai intensyvesnis —- vaidinimai ir koncertai pasidaro 
daug dažnesni ir reguliarūs. Giedotojai vidutiniškai kasmet vien Til- 
žėje surengia po keturis vakarus ir po dvi dideles šventes, po keletą 
renginių, vaidinimų ir koncertų kitose Mažosios Lietuvos vietose: 
Klaipėdoje, Ragainėje, Gumbinėje, Šilutėje (t.y. Žibuose, Verdainėje), 
Lazdynuose, Kaukėnuose, Lauksargiuose, Rukuose, Rusnėje, Plaš- 
kiuose, Smalininkuose, Žiliuose, Skaisgiriuose, Piktupėnuose, Pakro- 
kiuose, Pagėgiuose, Rambyne (6). 

Į šventes Tilžėje sueidavo apie tūkstantį žiūrovų, o 1907 m. šven- 
tėje jų buvo net apie 4000. Giedotojų renginiai pasiekia aukštą tam 
metui meninį lygį. Tiek jų dainavimas, tiek vaidinimai ne tik ugdo savo 


klausytojų ir žiūrovų patriotinius jausmus, žmoniškumą, dorovinį 

taurumą, stiprina tautinį sąmoningumą, bet ir kelia estetinę kultūrą, 
kuri žavi net ir vokiškąją krašto šviesuomenę. Giedotojai kviečiami 
koncertuoti net į vokiečių renginius. Taigi draugija labai daug priside- 
da prie lietuvininkų tautinės savigarbos stiprinimo. Jos vadovas siekė 
ir pasiekė „lietuviškumui garbės“, t.y. to, kad lietuviai ir kitataučių 
akyse „esmiškai taptų visokios pagarbos verti“ (18, p. 70). Žinoma, kažin 
ar visa tai būtų pavykę pasiekti, jeigu lietuvininkų dvasinės ir meninės 
kultūros ugdymas nebūtų patekęs į tas rankas, į kurias pateko. Šiandien 
mums beveik nieko nesako Vilhelmo Storosto vardas ir pavardė, tačiau 
kaip visos tautos pasididžiavimas mūsų lūpose skamba žodis Vydūnas. 
Jo kūrybinis palikimas įeina į mūsų filosofinės minties, dramaturgijos 
bei teatro raidos aukso fondą. Taigi tam fondui priklausą kūriniai kaip 
tik ir gimė XX a. pirmųjų dešimtmečių Mažosios Lietuvos lietuvių 
teatrinėje raiškoje. Visa, ką Tilžės giedotojai suvaidino - vien mokytojo 
Vilhelmo Storosto, tapusio Vydūnu, kūriniai. Tų scenos veikalų buvo 
suvaidinta 35, o vaidinta 120 kartų, dar keletas liko nevaidintų. Iš 
suvaidintų neišleista buvo 11 dramos veikalų. Tiek išleistos, tiek neiš- 
leistos, bet suvaidintos dramos buvo įvairių žanrų - pjesės, tragedijos, 
misterijos, draminės pasakos, komedijos. Daugiausia vaidinta komedi- 
jų ir mažesnės apimties kūrinių, nes juos buvo paprasčiau statyti su 
mėgėjais ir pagal mėgėjiško teatro galimybes. Tačiau atskiromis dalimis 
buvo suvaidinti ir stambieji sudėtingos draminės struktūros kūriniai — 
misterija „Probočių šešėliai“ bei „Amžina ugnis“. „Probočių šešėlių“ 
net du kartus (Tilžėje 1901 m. vasario 10 d. ir Klaipėdoje 1902 m. spalio 
19 d.) buvo suvaidintos visos trys dalys (6). Ištisa draminės kūrybos 
lobynu tapę Vydūno veikalai sudarė galimybę reikštis ne tik Giedotojų 
draugijos vaidintojams, bet ir kitoms įvairių vietovių jaunimo drau- 
gijėlėms, kurios pirmajame XX a. dešimtmetyje būrėsi įkvėptos „Biru- 
tės“ ir Giedotojų draugijos. Tokios draugijos buvo įsisteigusios Klaipė- 
doje, Kaukėnuose, Katyčiuose, Rukuose, Pagėgiuose, Plikiuose, Vy- 
žiuose, Doviluose ir kitur. Ne viena jų turėjo ir vaidintojų būrelį, 
suvaidinusį po vieną kitą mažesnės apimties Vydūno kūrinį. Daugiau- 
sia tokių kūrinių (net 14) suvaidino Klaipėdos „Aida“ (6). 

Vien žvelgiant į apytikrę Mažojoje Lietuvoje vaidintų mėgėjiškų 
spektaklių statistiką ir geografiją, išaiškėja, jog mėgėjiškas teatras bent 
kiekybiškai čia sudarė gana svarią, jei ne svariausią lietuvių kultūrinio 
gyvenimo dalį. Kaip galima spręsti iš lietuviškų renginių aprašymų 
spaudoje (ne tik Mažosios, bet ir Didžiosios Lietuvos), tie renginiai 
buvo gausiai lankomi, laukiami ir lankytojų labai mėgstami. Vadinasi, 
nemažas buvo ugdomasis bei estetinis jų poveikis. Kad tas poveikis 
buvo orientuotas ne į primityvų suvokėją, o į subtilaus estetinio skonio 
lavinimą, netgi rodo kritiški spektaklių vertinimai spaudoje, kuriuose 
iškeliamos ne tik teigiamybės ir sakomos pagyros, bet duodama ir 
kritinių pastabų. Antai „Lietuvos žinių“ korespondentas, pasakodamas 
apie 1912 m. vasario 18 d. žiemos šventėje Tilžėje giedotojų vaidintą 
Vydūno trilogijos „Amžina ugnis“ dalį „Namų ugnelė“, neslėpdamas 
susižavėjimo rašo: „Namų ugnelė“ gi — tai jau kas tai nepaprasto, o 
vietomis, pasakyčiau net nežemiška <...> Dekoracijos gi, kostiumai, 
artistų geras vaidinimas ir kt. į žiūrėtojus darė didelį įspūdį ir suteikė 
nepaprastą estetikos jausmų užganėdinimą. Abelnai - buvo matyti, ir 
jautėsi toks prakilnumas, dailumas, kokio lietuvių rengiamuose vaka- 
ruose man da neteko matyti, nežiūrint, kad buvo ir silpnų pusių - pav.: 
1) per laigavimą kai kurios vaidelutės svarbiuose prakilnumo momen- 
tuose juokėsi arba bent „per linksmus“ veidus turėjo; 2) pačiame 
veikale, pasakyčiau, perdaug yra patetiškų „tėvynės meilės atsidusėji- 
mų“; patriotiškus jausmus ir šauksmus gali išreikšti tik pastarųjų laikų 
„patriotiškoj dvasioj“ išauklėti žmonės, bet ne anuomet, „kai Lietuvoj 
Ramuvas naikino“; 3) kungas perdaug draugiškai su savo palydovu 
apsieina, kad jį būtų galima skaityti tarnu, kuris turėtų prie pono 
stovėti, šiam ilgus monologus bekalbant. Vis tai defektai, paeinantys iš 
autoriaus kaltės, o pirmasis — iš artisčių. Be to, publikos didžiuma per 
garsiai jau savo neišsilavinimą parodė ir vietose, kada mažumai ašaros 
byrėjo, didžiuma juokėsi“ (13). 

„Vilniaus žinios“ ir „Lietuvos žinios“, kurių korespondentų este- 
tinė nuovoka tikrai nebuvo primityvi, yra ir daugiau kartų labai 
palankiai įvertinusios, nors ir nevengdamos taktiškos kritikos, Giedo- 


153 


tojų draugijos šventes ir ypač spektaklius, pažymėdamos, kad jie toli 
pralenkia mėgėjiškus vaidinimus Didžiojoje Lietuvoje (žr. 7; 13; 15). O 
„Vilniaus žinios“, kaip minėjome, labai kritiškai dėl žemo lygio vertino 
1908 m. birželio 28 d. „Birutės“ rodytą spektaklį „Ponas ir mužikai“ (17). 

Kalbant apie Mažosios Lietuvos mėgėjiško teatro tradiciją pažy- 
mėtina, kad joje buvo išbandyta moderniausioji, į tuometinį europinį 
lygį besiorientuojanti lietuviškoji dramaturgija. Vydūno - dramatur- 
go novatoriškumas, jo teatrinių principų modernumas gerokai aplen- 
kė ne tik mėgėjiško, bet ir profesionalaus XX a. pirmosios pusės lietu- 
viško teatro ieškojimus bei principus ir šiandien tai nebekelia abejonių, 
kurias išsklaidė naujausi tyrimai. „Vydūno dramaturgija yra savitas 
literatūros ir teatro istorijos fenomenas, sujungęs etninę pasaulėjautą 
su XX a. pirmojoje pusėje Vakarų Europoje prasidėjusiu dramaturgijos 
ir teatro modernėjimu. Dramaturgijos vertė yra neatsiejama nuo sceni- 
nės išraiškos galimybių“, - rašo šiandieninė Vydūno dramaturgijos 
tyrėja A.Martišiūtė šiai dramaturgijai skirtoje monografijoje (11, 234). 
Kaip dramaturgas, Vydūnas labai praaugo ne tik itin kuklų Mažosios 
Lietuvos literatūrinį bei teatrinį kontekstą, bet ir Didžiosios Lietuvos 
to meto dramaturgijos bei teatro raidą. Novatoriška Vydūno dramatur- 
gijajo paties vadovaujamame mėgėjiškame teatre buvo ne tik išbando- 
ma, bet ir taisoma, tobulinama. Taigi į lietuviškosios dramaturgijos 
aukso fondą įeina geriausieji Vydūno kūriniai, „auksiniais“ tapo bū- 
tent vaidinami Mažosios Lietuvos mėgėjiško teatro. Būdami moder- 
nūs, orientuodamiesi į europinį to meto teatro estetikos bei dramatur- 
gijos kontekstą, Vydūno scenos kūriniai kartu neatitrūko nuo papras- 
to, daugiausia dar labai tradiciškai mąsčiusio, naujoves ne taip lengvai 
priimančio Mažosios Lietuvos žiūrovo ir jam labiausiai rūpėjusių 
aktualijų. Bemaž kiekvienas Mažosios Lietuvos žmogus tada juk spren- 
dė itin svarbią egzistencinę problemą - būti ar nebūti lietuviu. Gal jis 
tos problemos ir nekėlė į filosofinį lygmenį, bet ji jam vis tiek buvo 
iškilusi. Vydūno draminė kūryba, būdama ir vaizdi jo filosofijos raiš- 
kos forma, tą problemą lietuvininkui padėjo spręsti, bylodama, jog 
tauta yra tiek gyva, kiek ji yra gyva jo širdyje. Labai suprantamai tą 


154 


bylojo ne tik mėgėjui vaidintojui sunkiai įkandami „Probočių šešėliai“ 
ar „Amžina ugnis“, bet ir komedijos ar draminės pasakos kūriniai, 
kurie daugiausia ir buvo vaidinami. Jų herojus — tas pats lietuvininkas, 
kylantis ir klumpantis, bet šviesą atrandantis. 

Mažosios Lietuvos mėgėjiškas teatras buvo labai reikšminga lietu- 
vininkų kultūrinės raiškos dalis, esmingai prisidėjusi prie lietuvybės 
išlaikymo pačiomis sunkiausiomis sąlygomis. O kalbėti apie jį kaip tokį 
paveldą, kuris būtų aktualintas dabartyje, yra problemiška. Atsakyti į 
straipsnio pavadinime suformuluotą klausimą galima tik pageidavimo 
forma - atgimti Mažosios Lietuvos mėgėjų teatro tradicijai vertėtų. 
Tačiau tam atgimimui turi atsirasti nepagydomas aistruolis, kuris ma- 
tytų gilią tokio atgimimo prasmę, tokią, kokią savo veikloje regėjo 
Vydūnas. Be tokios aistros naujai kuriama mėgėjiško teatro tradicija 
gyvenimo vėjų būtų greitai užpūsta, panašiai kaip užgeso „Birutės“ 
užmojai. O atgimimo prasmę galima būtų matyti jaučiant, jog Mažosios 
Lietuvos žemėje reikia prikelti į tauresnį žmoniškumą šaukusią Vydū- 
no dvasią, jog patsai žmoniškumas tiek Lietuvoje, tiek pasaulyje šian- 
dien šaukte šaukiasi pagalbos, jog pats Vydūno palikimas būtent šian- 
dien ir yra itin aktualus tuo, kad rodė, kaip tam žmoniškumui stiprėti. 
Manyčiau, kad atgimstantis teatras Mažojoje Lietuvoje, jei toks rastųsi, 
iš esmės turėtų būti Vydūno teatras ar daug kuo panašus į jį. Jis padarytų 
gyvą vieną Mažosios Lietuvos kultūrinio paveldo dalį, jei reikšmingą 
jo repertuaro dalį sudarytų geriausi Vydūno veikalai, kartu tasai teatras 
šiuolaikiškai ir moderniai kalbėtų apie pačias svarbiausias nūdienos 
aktualijas. Tiesiog reikėtų kūrybiškai pritaikyti Vydūno palikimą bei 
jame įkūnytas intencijas ne tik vaidinant Vydūno veikalus, bet ir daug 
ko iš jo pasimokant, ypač gyvo ryšio su dabarties aktualijomis, šiuolai- 
kiškai apie jas bylojant, kaip pereito šimtmečio pradžioje tai darė šis 
kūrėjas. Taigi to reikėtų, bet tam turi atsirasti bent vienas aistringas 
entuziastas, o dar geriau — jų būrelis. Būtų gerai, jei tai atsitiktų 
Klaipėdoje, Šilutėje, Pagėgiuose, t.y. ten, kur geresnės sąlygos, geresnė 
bazė teatrinei veiklai plėtotis, ryšiams su profesionaliu teatru palaikyti. 
Ypač gerų impulsų tam galėtų duoti Klaipėdos universiteto teatras, 

kurio repertuare, beje, yra šis tas ir iš Vydūno dramaturgijos. Šis 


studentų teatras, manyčiau, galėtų tapti dabartinės Mažosios Lietuvos 


mėgėjiško teatro spiritus movens. 

NEPRIKLAUSOMA LIETUVA VYDŪNO AKIRATYJE 


ĮVADAS 


Vydūnas, būdamas produktyvus dramaturgas, originalus mąstytojas bei 
Mažosios Lietuvos kultūrininkas — praktikas (režisierius, dirigentas, 
švietėjas, gimtosios kalbos puoselėtojas), kartu stebėjo ir socialinę, poli- 
tinę bei kultūrinę lietuvių tautos ir valstybės raidą, pagal savo galimybes 
stengėsi ją įtakoti, rekomenduodamas joje pritaikyti savo susiformuotus 
humanizmo principus. Šiai intencijai skirta beveik visa jo tiek Mažojoje, 
tiek Didžiojoje Lietuvoje, ypač nepriklausomybės laikais, skelbta publi- 
cistika bei eseistika. Šios Vydūno kūrybos sritys iki šiol dar nenagrinėtos, 
dar neišryškintas ir jose dėstomas požiūris į nepriklausomos Lietuvos 
gyvenimo aktualijas. Daugelis iš tų aktualijų būdingos ir šiandieninei 
Lietuvai. Tad ir vydūniškasis požiūris į jas taip pat tebėra aktualus. 

Šio straipsnio tyrimo objektas - Vydūno idėjos bei veiklos momen- 
tai, susiję su nepriklausomos Lietuvos kūrimosi bei gyvenimo aktua- 
lijomis. 

Tikslai - išryškinti tų idėjų sąsajas su Vydūno filosofijos pagrin- 
dais, jų praktinį pagrįstumą bei aktualumą nepriklausomos Lietuvos 
socialinio, kultūrinio bei politinio gyvenimo kontekste, atkreipti dė- 
mesį į prieškarinės nepriklausomos Lietuvos bei dabartinės nepriklau- 
somos Lietuvos aktualijų paraleliškumą bei galimą humanistinių Vy- 
dūno įžvalgų pritaikomumą mūsų dienų gyvenime. 

Tyrimo metodai - istorinė ir biografinė faktografija, analizė, lygi- 


nimas, sintezė. 


(GAIRĖS LAISVĖJANČIAI TAUTAI 


Taip jau lemta Lietuvai, kad tikrieji jos abiejų nepriklausomybių - 1918- 
jų ir 1990-jų metų - kūrėjai buvo ne politikai profesionalai, ne kokie 


revoliucionieriai, o kultūros žmonės. Pirmiausia ant jų pečių ištisiems 

dešimtmečiams gulė niekieno neuždėtas, o jų pačių užsikrautas rūpes- 
tis dėl to, kad pati tauta išliktų gyva. O gyva - tai su aiškia savimone, 
kurianti, turinti savą balsą ir gebanti juo ką nors pasakyti pasauliui. 
Kažin ar 1918-aisiais būtų užtekę moralinei teisei į nepriklausomybę 
pagrįsti vien tik priminimų apie lemtingas kovas su kryžiuočiais, apie 
Mindaugo suvienytą Lietuvą, apie buvusią Lietuvos Didžiosios Kuni- 
gaikštystės galią, Vytauto šlovę ar buvusią bendrą Lietuvos ir Lenkijos 
valstybę? Ar nebuvo jau visam tam suėję istorinės senaties terminai? O 
jeigu visa toji garbinga praeitis vėl atgijo tautos sąmonėje, vėl buvo 
ypatingai suaktualinta paskutiniaisiais XIX a. ir pirmaisiais XX a. de- 
šimtmečiais — tai kieno gi dėka? Kieno pastangų dėka 1904 m. gegužę 
atsirado aktas dėl lietuviškos spaudos draudimo panaikinimo? Kažin ką 
būtų reiškusi toji garbinga istorinė praeitis ne tik be šio akto, bet ir be 
draustų „Aušros“, Varpo“, „Tėvynės sargo“,be šventosios kontrabandos 
-knygnešystės, be moksluosna besiveržusios lietuviškosios šviesuome- 
nės įgytų žinių ir diplomų, be jų pabudusios tautinės savimonės, be 
klasika tapusių literatūros kūrinių, be lietuviškųjų dailės parodų, kon- 
certų, vaidinimų, be įvairių būrelių, draugijų, konferencijų, be gyvo 
tautos žmonių bendravimo? Visa tai sudarė gyvą kultūros kontekstą. Ir 
tik jame tegalėjo sudygti, stiebtis ir bręsti politiniai tautos siekiai. O jų 
sėjėjai, puoselėtojai ir brandintojai buvo tie patys kultūrininkai, kurie 
ir pačią kultūrą kūrė. Daugelis jų ėmėsi stiprinti ir nepriklausomą 
Lietuvos valstybę ir tai darydami elgėsi oriai ir garbingai. 

Vydūnas buvo vienas iš tokių aktyviųjų kultūrininkų. Tiesa, jis 
nebuvo Didžiosios Lietuvos veikėjas. Kaip kūrėjas jis išaugo ir subren- 
do Mažojoje Lietuvoje ir savo kultūrinę praktinę veiklą skyrė būtent jai 
gaivinti ir stiprinti. Tačiau visa savo raiška, ypač kūryba, jis neišsiteko 
vien tik joje. Tos raiškos teritorija buvo ne tiek geografinė, o daugiau 
dvasinė erdvė — visa lietuvių tauta. „Iš aukštojo skrydžio Vydūno 
dvasia neskyrė senovinės Skalvių žemės į kairijį ir dešinijį Nemuno 
krantus, neskyrė Lietuvos į Nemuno žemupį ir aukštupį. Jam rūpėjo 
visa tauta, žmonės, kalbantys tos pačios kalbos tarmėmis ir panašaus 


būdo, panašių dainų ir semiantys vandenis iš lietuviškai jau prieš 

neatmenamus amžius pavadintų upių“,- taip po Vydūno perlaidojimo 
1991 m. rašė prof. Vytautas Landsbergis (7). 

Tampresni Vydūno ryšiai su Didžiąja Lietuva prasideda įpusėjus 
pirmajam XX a. dešimtmečiui, t.y. įsibėgėjant jo paties kūrybos skry- 
džiui. Jau buvo parašytos ir Mažojoje Lietuvoje suvaidintos didžiosios 
jo dramos - trilogija „Amžina ugnis“ bei misterija „Probočių šešėliai“. 
Šios dramos jau nebe apie gėdingai atrodantį mažlietuvių nutautėjimą, 
kuris buvo pašiepiamas tuo metu parašytose ir vaidintose komedijose, 
o apie egzistencines tautos ir žmogaus problemas. 1908 m. išleisti „Pro- 
bočių šešėliai“, tarsi visu dešimtmečiu užbėgdami už akių pačiai tautos 
politinės laisvės deklaracijai, jau įsakmiai klausė, vardan ko tautai reikia 
siekti laisvės? Ar atsivėrusioje politinės laisvės angoje tauta įžiūrės taką, 
vedantį į ten, kur atsiveria dvasios regračio platybė ir gelmė, t.y. jau nebe 
išviršinė, o tikroji laisvė? Ši misterija buvo tarsi savotiškas „įspėjimas“ 
apie laisvės „grėsmę“ . Tada visi bent kiek atkutę tautos vaikai tos laisvės 
labai norėjo, tik ne visi tikėjo, kad ji ateis. Vydūnas buvo tarp tų, kurie 
tikėjo. Tačiau jam toji laisvė nebebuvo savaiminė vertybė, todėl jis 
tokius klausimus ir kėlė, reikalavo susimąstyti, ką vis dėl to reikės daryti, 
kai ji ims ir ateis, ar ji neprapuls „gyvenimo paviršiaus dalykuose“. 

Gyvenimo paviršiaus dalykų sąvoka Vydūno terminologijoje at- 
siras jau nepriklausomybės laikais, o per laikotarpį nuo „Probočių 
šešėlių“ pasirodymo iki 1918 m. vasario16 d. akto jis pats energingai 
darbuosis tiek tam, kad laukiamoji laisvė ateitų, tiek tam, kad jai atėjus 
būtų aišku, ką tautai derėtų daryti toliau. 1911 m. pasirodęs filosofinis 
traktatas „Mūsų uždavinys“ dedikuojamas „Lietuvių tautai, penkiems 
šimtams metų sukakus po Didžiojo mūšio“. Tąja dedikacija primenama 
Žalgirio mūšio sukaktis. O pati knyga kalba apie kitą tautos tuo metu jau 
pasiektą pergalę - jos išlikimą per priespaudos šimtmečius, jos dvasinį 
atsigavimą, pabudimą iš letargo. Tai, kas vyksta pabudusioje tautoje, 
esąs geriausias argumentas paraiškoje į nepriklausomą būtį. Apie tai 
kalbama ir per patį šio mūšio jubiliejų - 1910 m. liepos 24 d. - Tilžėje 
suvaidintoje misterijoje „Mūsų laimėjimas“ (išleista 1913 m.). „Mūsų 


uždavinio“ pagrindinė intencija — padėti tautai susirasti prasmingą 

kelią žmonijos raidoje. To kelio peripetijos čia ir aiškinamos. Vydūnas 
suformuoja pagrindinį, jo manymu, uždavinį laisvės siekiančiai tautai. 
Ji įvardija dar prieš „Mūsų uždavinio“ paskelbimą 1910 m. publikuota- 
me straipsnyje „Didysis mūšis“. Jame sakoma: „Mes iš tikro esame 
nepaveikiamos galybės, o tą auginkime. Negali būti mūsų uždavinys 
pasidaryti galingais tarp didžiųjų valstybių. Mes galime būti galingais 
toje galybėje, kuri jokių paprastų galybių nepaveikiama. Mes galime 
doroje milžinai pastoti“ (pabraukta mano - V. B.) (3). 

Tiek traktatu „Mūsų uždavinys“, tiek misterija „Mūsų laimėji- 
mas“, tiek minėtu straipsniu „Didysis mūšis“ Vydūnas tarsi stengiasi 
jau konkrečiau atsakyti į „Probočių šešėliuose“ iškeltus klausimus, ką 
būtent reikia daryti pabudusiai tautai, kad ji taptų ne paviršutiniškai, 
o esmiškai laisva, t.y. „kad doros milžinu pastotų . Tiesa, pagrindinis 
atsakymas duodamas ir pačiuose „Probočių šešėliuose“ - eiti dvasinio 
tobulėjimo keliu. Mūsų minėtuose antrojo dešimtmečio pradžios kūri- 
niuose tąjį atsakymą jau stengiamasi argumentuoti, išaiškinti, kokia šio 
tobulėjimo esmė ir reikšmė žmonijos ir pasaulio evoliucijoje, parodyti, 
kokia turinti būti praktinė tautos elgsena tąjį tobulėjimą įgyvendinant. 
1921 m. išeina antrasis „Mūsų uždavinio“ leidimas, šiek tiek papildytas 
paskutiniųjų metų Lietuvos gyvenimo aktualijomis. Tai, kas traktate 
buvo dėstoma prieš 10 metų, iš esmės buvo taikyta tam, ko tada dar 
nebuvo ir kas įvardijama antrojo leidimo dedikacijoje - „Lietuvių 
tautai, tvirtinančiai savo nepriklausomybę“. Tokia pat nepriklausomy- 
bės tvirtinimo intencija 1920 m. buvo išleistas traktatas „Tautos gyvata“, 
kuriame pateikiami savi tautos fenomeno sampratos teoriniai pagrin- 
dai - „filosofiški-sociologiški aiškinimai“. Tačiau po „Mūsų uždavinio“ 
pirmojo leidimo iki nepriklausomybės tautai dar tebereikėjo ne tik eiti, 
betirįją grįsti kelią. Prie to grindimo Vydūnas ir pats stengėsi prisidėti. 
„Stengiaus kelti mūsų tautos esimą į tautų sąmonę“, - rašė mąstytojas 
vienoje iš autobiografijų (4, p. 21). Tų pastangų vaisius - karo laike, 1916 
m. Tilžėje pasirodęs istorinio pobūdžio traktatas vokiečių kalba „Lietu- 
va praeityje ir dabar“ („Litauen in Vergangenheit und Gegenwart“), 
kuris dar tais pačiais metais pasirodė prancūziškai Ženevoje, 1919 ir 

1921 m. - Vilniuje (lenkiškai ir rusiškai). Knyga stengiamasi kuo įtiki- 
namiau ir akivaizdžiau parodyti, jog tauta jau keli dešimtmečiai yra 
pabudusi iš letargo ir savo veiksmais su kaupu įrodė kūrybinį gyvybin- 
gumą, o drauge - teisę į laisvą apsisprendimą, į politinį savarankišku- 
mą. Kiekviena knygos eilute tarsi kreipiamasi į tuos, kurie po karo lems 
politinį tautos likimą, tarsi apeliuojama į jų protą ir išmintį. 
Nepriklausomybę Vydūnas pasitiko su šviesiausiomis viltimis, 
kurias paskubėjo išreikšti savo 1918 m. balandžio 10 d. laiške Lietuvos 
Tarybos pirmininkui A.Smetonai. Mąstytojas buvo šventai įsitikinęs, 
kad laisva Lietuva savo ateitį kurs, sudarydama kuo palankiausias 
sąlygas žmogaus dvasiniam augimui, esmiškojo žmoniškumo sklaidai, 
kad tasai kūrimas vyks kuo švenčiausiai laikantis pamatinių dorovės 
principų, nes, kaip rašoma šiame laiške, „visi kuone be skaičiaus vals- 
tybės gyvenimo reikalai, kaip svarbūs jie yra ir būtų, teturi tik antros 
eilės svarbumo šalia teisybės, teisingumo, tvirtybės, plačios ir aukštos 
nuožvalgos ir sąžiningumo bei patvaros“ (5). Vydūnui atrodė, jog 
Lietuva nebus tuščiažiedis tautų bendrijos augmuo, kad jos egzisten- 
cija nebus betikslė, nes „Amžinoji Apvaizda yra pasirinkusi Lietuvą 
aukštam uždaviniui“ ir kad tai suvokdama ji pati „pasistengs būti 
pasaulyje viena aiškiausiųjų žmoniškumo reiškėjų“. Dvasiškai laisvo 
sau žmogaus ugdymo orientyrą Vydūnas tautai rodė jau „Probočių 
šešėliuose“, faktiškai vos ne nuo pat pirmųjų kūrybos žingsnių. Išmu- 
šus išsipildymo valandai, tautai atkūrus savo valstybę, mąstytojas 
atidžiai seks, kas toje valstybėje darosi ir kaip laikomasi jo siūlomo 
orientyro - žmoniškumo. Tik pro jo prizmę jis tegalės žiūrėti į visus 
tautos ir valstybės gyvenimo vyksmus, tik atitikimo jam laipsniu tega- 
lės vertinti tų vyksmų ir siekiamų tikslų kokybę ir prasmingumą. 
Sunku surasti bent kokį Vydūno pasisakymą kuriuo nors Lietuvos 
gyvenimo klausimu, kur būtų be šios sąvokos apsieinama. O tų pasisa- 
kymų būta daugybė. Didžiąja dalimi jais buvo reaguojama tiek į akį 
rėžiančius jaunoje valstybėje besidedančius ne visai gerus dalykus, 
tiek į tuos, kurie kad ir nežymiai prasilenkdavo su aukštos moralės 


reikalavimais. 

Į NEPRIKLAUSOMOS VALSTYBĖS RAIŠKĄ ŽVELGIANT 


Nepriklausomybės laikais didele savo raiškos dalimi Vydūnas „persi- 
kelia“ į Didžiąją Lietuvą. Tai sąlygojo dvi aplinkybės. Pirmoji būtų ta, 
kad Mažojoje Lietuvoje dėl didelių trukdymų tautinėms mažumoms 
reikštis labai sumažėjo kultūrinio veikimo galimybės. Antroji ta, kad 
Vydūnui pačiam labai norėjosi skubėti talkon stiprinant dvasinius 
besikuriančios valstybės pamatus. Jis ne tik daug rašo į Lietuvos spaudą, 
bet ir dažnai joje lankosi. Įvairiose vietose - miestuose ir miesteliuose 
jis skaito paskaitas, kuriose kalba apie žmoniškumo esmę, apie dvasinio 
tobulėjimo principus ir metodus, apie kultūros esmę ir raidą, apie jos 
raišką dabarties pasaulyje ir Lietuvoje. Tiek didieji, tiek mažesnieji 
Lietuvos laikraščiai bei žurnalai, kokios pakraipos jie bebūtų, spausdi- 
na Vydūno straipsnius tomis pat temomis ar atpasakoja jo paskaitose 
dėstytas mintis. Šiose publikacijose ir paskaitose Vydūnas kiek įmano- 
ma suprantamiau išdėsto savo filosofijos pagrindus, tuo dėstymu labai 
aiškiai pademonstruodamas ne tiek spekuliatyvųjį, kiek praktinį jos 
pobūdį, realias pritaikomumo galimybes. „O iš tikrųjų teikdamas įvai- 
rius, vyriausiai filosofiškus mąstymus, stengiaus tautoje sužadinti są- 
moningą gyvybingumą ir gyvybingą sąmoningumą“, - taip mąstytojas 
nusakė savo filosofinių idėjų sklaidos intenciją (4, p. 21). Praktinį 
Vydūno filosofinės ir švietėjiškos veiklos kryptingumą labai aiškiai 
parodo ir 1928 m. pasirodęs traktatas „Sveikata, jaunumas, grožė“, 
skirtas, atrodytų, nors ir svarbiam, bet gana žemiškam dalykui - žmo- 
gaus sveikatai. Tačiau Vydūnui žmogaus fizinė sveikata buvo ir dvasi- 
nės sveikatos viena iš svarbiausių sąlygų, o tos dvasinės sveikatos 
atsigaunančiai tautai labai reikėjo. „Noriu lietuvių tautos žmones [ma- 
tyti] taurius, sveikus. Todėl ir stengiaus visaip jų taurumą ir sveikatą 
auginti ir tvirtinti. Dariau ir darau tai žodžiu ir raštu“ - sakoma traktate 
(1, p. 288). Tiek fizinės, tiek dvasinės sveikatos dalykai buvo ir viena iš 
dažniau paskaitose ir pokalbiuose aptariamų temų. 

Ryškiausias Vydūno su nepriklausoma Lietuva susijusių rūpesčių 
atspindys -jo paties nereguliariai 1921-1925 m. leistas (išėjo 9 numeriai) 

žurnalas „Darbymetis“, paties leidėjo apibūdintas kaip „laikraštis tautos 
dvasiai tvirtinti“. Žurnale išsamiau ar glausčiau, nuosekliau ar fragmen- 
tiškiau paliečiama daugelis dalykų -nuo metafizinio pobūdžio filosofi- 
nių klausimų iki labai konkrečių gyvenimo faktų. Siekta tiek šviečiamų- 
jų, tiek ugdomųjų tikslų. Žurnalas nebuvo skirtas lengvam pasiskaity- 
mui, jis buvo orientuotas į intelektualiai kiek ūgtelėjusį ir mąstantį 
skaitytoją, kuriam rūpėtų ne tik jo paties saviugdos reikalai, bet ir 
pasaulio įvykių prasmė bei aktualiausios Lietuvos gyvenimo proble- 
mos. Buvo siekiama, kad tasai skaitytojas suprastų, jog „kiekvienas 
žmogus turėtų būti savo tautai, būtent jos gyvumui, šviesėjimo židinys“ 
(4, p. 20). Tasai skaitytojas buvo suvokiamas kaip aktyvus dialogo su 
žurnalo rašytoju ir leidėju dalyvis. Tokį dialoginį bendravimą kaip tik 
ir rodo „Pasikalbėjimų“ skyrelis, kuriame atsakoma į skaitytojų klausi- 
mus. Tie klausimai daugiausia buvo susiję ne tik su individualia asme- 
nybės raiška ar asmeninio pobūdžio sunkumais, bet ir su universales- 
niais dalykais ar tuometiniais visuomenės gyvenimo reikalais. Į juos 
būdavo atsakoma iš savų, vydūniškų, pozicijų, dažniausiai akcentuo- 
jant dvasinės kultūros, išminties svarbą visais gyvenimo atvejais. 

Žurnale pateikiamąja medžiaga nepretenduojama į naujos infor- 
macijos sklaidą. Didžiąja dalimi čia interpretuojami ir vertinami jau 
žinomi reikšmingesni pasaulio įvykiai ar politinio, socialinio bei kultū- 
rinio Lietuvos gyvenimo faktai. 

Lietuvos aktualijoms skirtai Vydūno eseistikai toną užduoda pir- 
masis „Darbymečio“ pirmojo numerio straipsnis „Darbo pavykimas“. 
Jame išdėstomas požiūris į tai, su kokiu nusiteikimu turi būti atsidedama 
valstybės kūrimui ir stiprinimui, kokiais motyvais savo veikloje turi 
vadovautis tie, kurie nori būti veiklūs šio kūrimo proceso dalyviai. Kaip 
svarbiausi principiniai doroviniai reikalavimai valstybės gyvenime 
vienaip ar kitaip dalyvaujančiam žmogui iškeliami nuoširdus atsidavi- 
mas darbui, pasiaukojimas bendram tautos labui, besąlygiškas teisingu- 
mas ir sąžiningumas, nesivaikymas naudos, pelnų ir greitų darbo vaisių, 
pasirinkimas tokio darbo, kurį tikrai sugebi ir kuris tau skirtas, o ne tokio, 
kurio griebiamasi dėl aukšto statuso, garbės, didelio atlygio ir pan. 

Straipsnio autoriaus įsitikinimu, tokių principų laikantis, darbui garan- 
tuojama sėkmė, nes toks darbas prilygsta kūrybai, tampa dieviškos 
kūrybos dalimi, kadangi dalyvauja dieviškosios kūrybos galios. Visus 
darbus turi lydėti tikras pasišventimas tam, „kas teisu, gražu, gera“. Tų 
principų nesilaikant, o ypač vadovaujantis savanaudiškumo paskato- 
mis, siekiant greitų pelnų, garbės, veikiant neapgalvotai, karščiuojantis, 
netrunka išryškėti negatyvūs tokio veikimo padariniai, kenkią tiek tam, 
kas taip veikia, tiek tautai, kurioje taip veikiama. 

Pro šiame straipsnyje išdėstytų principų prizmę Vydūnas žvelgė 
į visus nepriklausomos Lietuvos gyvenimo vyksmus ir juos vertino. O 
tieji principai visiškai sutampa su indiškojo tobulėjimo kelio — karma, 
arba veikimo, jogos principais. Sakydamas, kad kiekvieną darbą atliekant 
„reikalingas širdies pašventimas visam, kas teisu, gražu, gera“,į karma 
jogą Vydūnas įpina ir bhakti (meilės) jogos elementą. Tieji jogiškieji 
principai, jų persipynimas yra paimti iš „Bhagavadgytos“, kuri Vydū- 
nui buvo bene didžiausias autoritetas ir pagrindinis jį intelektualiai ir 
dvasiškai maitinusių idėjų šaltinis. 

Straipsnyje išdėstytieji principai yra bendrieji principai, kurių, 
anot Vydūno, reikėtų laikytis stiprinant valstybę. Mąstytojo regėtoji 
tikrovė jau vertė baimintis, kad taip gali ir nebūti, kad jau esama 
priešingus dalykus rodančių simptomų. „O matant, ką kartais vieni kiti 
daro, vos galima stigti nesurikus“, - išsprūsta Vydūnui. Nerimą ypač 
kėlė tuometinių politikų, valdžios žmonių elgesys, nes nuo jų daug kas 
priklausė, o jų elgesį ne visada lėmė šviesus protas, išmintis bei pasi- 
šventimas, bet garbės troškimas, noras valdyti, savanaudiškumas, ėmi- 
masis tokių pareigų, kurioms nei gabumų, nei tikrojo pašaukimo nesa- 
ma. „Sakė kartą geros širdies lietuvis, kad dabar visi, kurie aukštesnius 
mokslus išėję yra, bėga Kaunan ministrais tapti“, - rašoma straipsnyje. 

Tikrąjį Lietuvos stiprinimo potencialą Vydūnas įžvelgė ne politi- 
kuose, kurie „rūpinas tautos gyvenimo pavidalu“ ,o tuose, kurie sukuria, 
pagamina produktus, kitas gėrybes, bei inteligentijoje, kuri „gamina 
tautos gyvenimo jėgas, būtent mintis, palinkimus, jausmus“, kuri „rūpi- 


nasi tautos gyvenimo esme“. „Priklauso jų skaičiui visi gamintojai, 

mokslininkai, rašytojai bei poetai ir apskritai visi menininkai“, - teigia 
mąstytojas. Tautos ateitį Vydūnas siejo sujaunimu, kuriame įžvelgė esant 
ir šviesių idealų, ir noro semtis žinių bei išminties, ir pasišventimo, ir 
jaunatviškų galių visiems žygiams atlikti. 

Vėlesniuose žurnalo numeriuose apžvelgdamas Lietuvos gyveni- 
mo aktualijas, tame gyvenime Vydūnas matė daug kritikos vertų dalykų. 
Tačiau tą kritiką reikšdamas, jis niekur nepiktdžiūgavo, nieko neniekino 
ir nepiešė nevykusios nelaimėlės Lietuvos vaizdo. Lietuva jam atrodė 
pakankamai sparčiai auganti, stiprėjanti, turinti daug jaunatviškų galių 
ir reginti pakankamai šviesią savo raidos perspektyvą, kurią mąstytojas 
siejo su paties likimo —- Aukščiausios Apvaizdos - parinkta užduotimi — 
pasaulio raidoje esmingai prisidėti prie žmoniškumo stiprinimo. Tos 
Apvaizdos ženklus Vydūnas matė tame, kad ir per juodžiausią priespau- 
dą tauta išliko gyva ir kūrybinga, bei tame, kad pati nepriklausomybė 
buvo ne iškovota, o tiesiog duota. „Ir nuolatos turėtume atsiminti, kad ne 
mes patys ją pasiėmėme, bet kad laisvė mums teko. Iš ypatingų padėčių 
ir santykių pasaulyje ji mums radosi. Laisvė yra lietuvių tautai suteikta. 
Berods ne žmonių“, - aiškino Vydūnas tame pačiame „Darbymetyje“ (2, 
p. 258) (paryškinta Vydūno - V. B.). Kaip „taurių, kilnių, šventų galybių“ 
suteikta dovana, toji laisvė tuo pačiu ir įpareigoja ją kilniems tikslams 
naudoti. Valstybė tuos tikslus visa savo raiška iš esmės įgyvendinanti. Esą 
matomi žmoniškumo stiprėjimo požymiai žmonių santykiuose, vis la- 
biau įsigali teisingumas, dora, visur esama daugiau kultūros. Tasai stip- 
rėjimas vyksta nelengvai, nes reikią įveikti daug iš nesenos priespaudos 
laikų paveldėtų blogybių, kurios apgadinusios kai kurias tautos gerąsias 
savybes, įdiegė ne visai gerų įpročių ir pan. Tasai paveldas daugelyje 
gyvenimo sferų uždedąs savo antspaudą, ypač prasikiša politikoje, val- 
džios institucijų darbe, viešajame gyvenime. Tai, Vydūno manymu, 
būtina įveikti. Tačiau tasai įveikimas turįs būti ne žmogų gniuždantis, 
ne represyvus, o atvirkščiai - vykti kantriai ugdant žmogaus vidinę - 
sielos — kultūrą, žadinant ir palaikant dvasios laisvės siekimą. Pats 
Vydūnas tikėjo, kad jo paties raštai ir kalbėjimai tąjį siekimą sugestyviai 


žadina. Jam kėlė nerimą Lietuvoje besireiškianti žema kritikos kultūra, 

kuria totaliai viskas niekinama, kuri nesistengia įžvelgti nieko pozity- 
vaus kritikuojamojo objekto veikloje ar elgsenoje. Ypač daug nekantros 
esama politikų diskusijose, netgi kultūrininkų tarpusavio santykiuose. 
Dažnai ne visai pamatuota ir per griežta kritika būna valdžios atžvilgiu, 
norsji pozityvios kritikos iš tikro daug kur būna verta. „Mes virstame tikra 
kritikų tauta“, - konstatavo Vydūnas, kalbėdamas apie hipertrofuotą 
polinkį į kritiką (6, 1922, Nr. 8, p. 53). Tame polinkyje mąstytojas įžvelgė 
kelias negeras tendencijas: bereikalingo irzlumo, totalaus nepasitenkini- 
mo viskuo eskalavimą, negatyvaus Lietuvos gyvenimo įvaizdžio forma- 
vimą bei tautos skaldymą, pakantos ir tolerancijos mažėjimą. Vydūnas 
neragino užsimerkti prieš blogybes, jas nutylėti, jų nešalinti. Atvirkš- 
čiai - jis ragino jas įveikti. Tačiau tai turi vykti be pagiežos, apeliuojant 
įtų, kurie kritikuojami, žmogiškąjį orumą, savigarbą, vidinę kultūrą. Turi 
keistis, tobulėti pats žmogus, o ne vykti totalus vienų ne itin tobulų 
keitimas kitais, vėlgi ne itin tobulais. Be abejo, aukščiausios valdžios 
uždavinys esąs tąjį žmogaus tobulėjimo procesą skatinti, sudaryti jam 
kuo palankiausias sąlygas, nes kiekvieno tautos žmogaus, ne tik valdinin- 
ko ar teisėjo, dvasinis augimas, jo tikrasis laisvėjimas ir esąs pagrindinis 
valdžios uždavinys. Deja, tą uždavinį valdžia atliekanti gana prastai, ir 
todėl tautos ėjimas tikrosios laisvės link nėra pakankamai sklandus. 
1924 m. balandžio mėn. „Klaipėdos žiniose“, o vėliau ir „Dabyme- 
tyje“ (1924, Nr. 8) Vydūnas paskelbia straipsnį „Mūsų tautos gyvenimo 
krizis“, kuriame konstatuoja jog, deja, tauta dar nėra vieningai susitel- 
kusi savo tikrajam laisvėjimui — dvasinės kultūros ugdymui, kūrybos 
galių stiprinimui, žmoniškumo reiškimuisi. Mąstytojui atrodo, jog; pati 
valstybės orientacija į ekonomikos stiprinimą, materialinio turtėjimo 
skatinimą, spartų civilizacijos laimėjimų diegimą, į pastangas būtent 
šiose sferose pasivyti kitas tautas esanti vienapusiška, jos neatsveria su 
šiais tikslais kartu turimas įgyvendinti dvasinis tautos augimas, jos 
kultūros raiška. Valstybės gyvenime daug kur toną duodančios ne 
žmogiškosios stiprybės, o silpnybės - savanaudiškumas, garbės troški- 
mas, pakantos ir tolerancijos stoka, bendravalstybinio susitelkimo ne- 


buvimas, atotrūkis tarp valdžios ir visos tautos. 

Ne visai geras tendencijas mąstytojas įžvelgė ir tautoje besiformuo- 
jančiame santykyje su kitų tautų vertybėmis. Vydūnas pasisakė už 
Lietuvos atvirumą pasauliui, už būtinumą pasinaudoti jo užaugintais 
sveikaisiais vaisiais, tikromis jame sukurtomis vertybėmis. Tačiau tasai 
pasaulis yra sukūręs ir daug surogatų, jame esama nemaža dvasiai 
nuodingų dalykų. Deja, prie pastarųjų Lietuva labiausiai ir puolanti. 
Toli gražu ne patys geriausi, o dažnai ir gana blogi užsienietiškos 
kultūros produktai patenką Lietuvos kultūros vartotojui. Tai, anot 
Vydūno, daro pastebimą negatyvią įtaką Lietuvos žmogaus elgsenai. 
Sveikos tradicinės lietuviškos gyvensenos ir papročių sanklodą ardan- 
tys vis labiau didėjantys polinkiai į alkoholio, tabako, saldumynų 
vartojimą, nesaikingos ir nesveikos mitybos praktikavimas. Tai ne tik 
neprisideda prie žmoniškumo stiprėjimo, o atvirkščiai — skatina jo 
menkėjimą. Nebuvo patenkintas Vydūnas ir tuometine Lietuvos spau- 
da, kuri, anot jo, nesuvokusi savo kultūrinės misijos, nevienijusi tautos, 
ne daug kuo prisidėjusi prie žmogaus dvasingumo ugdymo. Jai buvę 
svarbesni savi komerciniai reikalai. 

Neramino Vydūno ir Lietuvoje besikivirčijančių partijų gausa, 
kuri aiškiai rodanti ne tautos susitelkimą, o veikiau jos subyrėjimą. 
Vydūnas nepasisakė tik už vieną partiją arjos vienos tiesą, jam impona- 
vo nuomonių ir diskusijų laisvė, padedanti siekti tiesos ir teisingumo. 
Tačiau pernelyg didelis daugiapartiškumas tam siekimui nepasitarnau- 
jąs, o tik jį pasunkinąs. 

Vydūnas buvo įsitikinęs, kad ne visai geros Lietuvos gyvenimo 
apraiškos didele dalimi esančios susijusios su neteisingai suprasta 
laisve. Toji laisvė įsivaizduota kaip laisvė daryti daug ką nevaržomai, 
leisti laisvai reikštis bet kokiems polinkiams, norams, silpnybėms ir 
nejaučiant atsakomybės. Tokią laisvę Vydūnas pavadino „nepriklau- 
somybe paviršiaus dalykuose“. Ji atitolinanti tikrąją - esmingąją - laisvę. 
Jos nebuvimas kartu esanti ir grėsmė anai — išorinei paviršiaus dalykų — 
nepriklausomybei 

Vydūnas buvo įsitikinęs, kad tasai pokrypis į „paviršiaus dalykų 
laisvę“ nenulems tautos ateities, o jo sąlygotos klaidos bus pamokos 

tiesinant keliąį esmingąją laisvę. Jis pats buvo tautoje bene pats atkakliau- 
sias to kelio rodytojas. „Mes laisvi, jeib ką reikštume. Ir mes laisvėsime, kiek 
mes reikšime. Jeigu to nebus, tai pasaulio padėtis vėl virs tokia, kad nebebus 
mums vietos gyventi, neliks sąlygų mūsų gyvybei augti ir stiprėti bei 
įsigalėti“, - įspėjamai sakė Vydūnas (2, p. 261) (pabrėžta Vydūno - V. B.). 

Kažin ar pakankamai buvo į tą sakymą įsiklausyta tada - anuome- 
tinėje nepriklausomoje Lietuvoje. Ar tame sakyme išreikšti būgštavi- 
mai po keliolikos metų nepasitvirtino? Ir ar neverta mums į tąjį sakymą 
įsiklausyti šiandien? 


APIBENDRINIMAS 


Vydūnas, būdamas Mažosios Lietuvos veikėjas, savo raiška ir kūryba 
neišsiteko tik joje. Tos raiškos erdvė buvo visa lietuvių tauta. Tampresni 
Vydūno ryšiai su Didžiąja Lietuva prasideda įpusėjus pirmajam XX a. 
dešimtmečiui, jau pasiekus kūrybos brandos. 

Tautoje tada vis labiau ryškėjo nepriklausomos valstybės atkūri- 
mo vizija. Tikėdamas tos vizijos įgyvendinimo galimybe, Vydūnas 
įsakmiai kėlė tautos laisvės prasmės klausimą. Tą prasmę jis regėjo tame, 
kad laisva tauta turėtų sudaryti sąlygas žmogaus dvasiniam tobulėji- 
mui, dvasinės kultūros sklaidai ir taip esmingai prisidėti prie dvasinės 
pasaulio evoliucijos, prie žmonijos vienijimosi dvasiniu pagrindu. 
Savo veikla ir raštais stengdamasis pasauliui parodyti jame esant gyvą 
ir kūrybingą lietuvių tautą Pirmojo pasaulinio karo metu mąstytojas 
prisidėjo prie kelio į nepriklausomybę tiesimo. 

Atkūrus nepriklausomą Lietuvą, Vydūnas išreiškė tikėjimą, kad 
jos gyvenime bus kuo švenčiausiai laikomasi pamatinių dorovės prin- 
cipų, kurių pagrindu reikštųsi žmoniškumas. Mąstytojas atidžiai sekė, 
kas darosi laisvoje valstybėje ir kaip laikomasi jo siūlyto orientyro — 
žmoniškumo bei atitikimo jam laipsniu vertino visų jos veiksmų koky- 
bę ir prasmingumą. Tuose vertinimuose pirmiausia džiaugiamasi tau- 
tos kultūros augimu, jos kūrybos galių laisva sklaida, pasiektais rezul- 


tatais. Tačiau esama nemaža geranoriškos kritikos negatyvių reiškinių 

atžvilgiu. Į juos mąstytojas žiūrėjo kaip į sąlygotus slogios praeities bei 
augimo sunkumų ir ragino juos nuosekliai šalinti. Išsamiausiai nepri- 
klausomos Lietuvos vertinimai atsispindi Vydūno 1921-1925 m. leista- 
me žurnale „Darbymetis“ bei Lietuvos spaudoje („Lietuvos aide“, 
„Klaipėdos žiniose“, „Dienovidyje“, „Akademike“, „Naujojoje Romu- 
voje“, „Literatūros naujienose“ ir kt.). 

PANAŠŪS GYVENIMAI — PANAŠIOS MINTYS. 
VYDŪNAS IR SCHWEITZERIS 


ĮVADAS 


Žymus XX a. mąstytojas, gydytojas, teologas, muzikas, visuomenės 
veikėjas, Nobelio taikos premijos laureatas Albertas Schweitzeris (1875— 
1965) buvo ir tebėra viena iš įstabiausių pasaulio asmenybių. Jo veiklą 
didžiai vertino A.Einsteinas, R.Rolland'as, B.Russellas, M.Gandhis, 
J.Nehru, M.L.Kingas. Apie jį įvairiomis kalbomis parašyta keliolika 
knygų, šimtai straipsnių. Ryškiausių darbų autoriai - J.Feschotte (7), 
J.Pierhal (11), N.Cousins (6), G.Langfeldt (9), B.Vinnbust (12), R.Grabs 
(8), G.Getting, J.Brabazon (5), P.H.Freyer, V.Petrickis, B.Nosikas, I.Laza- 
ri-Pawlovska (10) ir kiti. 

Lietuvoje šio humanisto vardas pasigirdo bene 1981 metais. Tada 
Schweitzerį išsamiu analitiniu straipsniu pristatęs filosofas Romas 
Žibaitis (13) jo humanistines idėjas bei gyvenimo pavyzdį populiarina 
ligi šiol (žr. 14, 15). Į lietuvių kalbą išverstos dvi Schweitzerio knygos: 
1923 m. išėjęs svarbiausias filosofijos veikalas „Kultūra ir etika“ (2) ir 
„Tarp vandenų ir džiunglių“ (3) - įspūdžiai iš Afrikos žemyno, kuriame 
prabėgo didžioji Lambarenės daktaro gyvenimo dalis. Etiniai, medici- 
niniai bei ekologiniai vokiečių kilmės prancūzų mąstytojo ir moralisto 
aspektai itin sudomino Kauno medicinos universitetą, kuriame 1999 m. 
pradėjo kurtis A.Schweitzerio centras. Jo vadovu tapęs šio universiteto 
rektorius prof. habil.dr. Vilius Grabauskas už Schweitzerio principų 
taikymą ugdant būsimų gydytojų dorovinį angažuotumą buvo išrink- 
tas Alberto Schweitzerio pasaulinės medicinos akademijos nariu ir 
apdovanotas Tarptautinio universaliosios medicinos instituto Walling- 
forde (JAV) Schweitzerio aukso medaliu. Kauno medicinos universitete 
įvykusią konferenciją „Albertas Schweitzeris ir XXI amžiaus medicina“ 
galima laikyti naujausia gaire garsiojo humanisto idėjų kelyje į Lietuvą. 
Praktiškai taikydama jo principus, nemažai nuveikė Pasaulinės gydy- 
tojų federacijos „Už žmogaus gyvybę“ asociacija Lietuvoje. 

Taigi Schweitzerio veiklos atgarsiai Lietuvą pasiekė palyginti 
neseniai, o stipresnį rezonansą, ypač medicininėje etikoje, įgauna tik 
dabar. Tačiau nemaža jo idėjų bei nuostatų dalis čia nebuvo visiška 
naujiena. Tiesa, jos kitonišku, ne grynuoju, pavidalu sklido iš savojo 
šaltinio, kurį su tam tikromis išlygomis galima laikyti lietuviškuoju 
Schweitzerio analogu. Šis analogas - bemaž tuo pat metu gyvenęs ir 
veikęs mūsų mąstytojas, kultūros ir visuomenės veikėjas Vydūnas. 

Už Schweitzerį jis gimė septyneriais metais anksčiau (1868), o mirė 
dvylika metų anksčiau (1953). Abu jie regėjo tokias pat globalinės 
dramas, kvėpavo ta pačia politinių, socialinių ir kitokių įtampų prisod- 
rinta dvasine atmosfera, sielojosi dėl vienodų epochos skaudulių, ieš- 
kojo panašių būdų jiems gydyti. Būdami labai saviti, bet daug kuo 
analogiški, Schweitzerio ir Vydūno fenomenai dar nėra sulaukę lygina- 
mosios analizės. Šis straipsnis - pirmieji tokio bandymo štrichai, kuriais 
nepretenduojama nei į išsamumą, nei į galutines išvadas. 


BIOGRAFIJOS — ARGUMENTAI 


Pirmasis žvilgsnis veikiau fiksuotų skirtumus, o ne bendrumus. 
Schweitzeris - augalotas, stiprus, kone geležinės sveikatos, neišsemia- 
mos energijos asmuo, didžiąją gyvenimo dalį praleidęs ne tik didelių 
dvasinių, bet ir fizinių jėgų reikalaujančioje praktinėje veikloje, kurioje 
šalia gydytojo kvalifikacijos reikėjo ūkininko, statybininko, ekonomis- 
to, keliautojo sugebėjimų bei įgūdžių. Vydūnas - menkučio kūno 
sudėjimo, silpnos sveikatos, spindinčių akių žmogus, ne ką toliau kaip 
iki Šveicarijos kartą kitą teišvykęs, prie Tilžės prisirišęs, niekada nesiė- 
męs didesnių ūkiškų darbų (išskyrus vaiko pastangas patalkinti tėvams 
laukuose ar namuose), beveik visą gyvenimą praleidęs nutolusiose nuo 
materialinių dalykų dvasinės kultūros sferose. 

Ir dar: Schweitzeris pasaulyje labai plačiai pažįstamas ir gerbia- 
mas. Vydūnas - savojoje tėvynėje tik dabar tepradedąs sulaukti pelny- 
tos pagarbos, tik dabar geriau imamas suprasti kūrėjas ir išminčius. 


Kitos šalys apie jį nedaug tegirdėjo, tad gali susidaryti įspūdis, kad 

lyginami nepalyginami dydžiai. Tačiau toks įspūdis apgaulus. 
Schweitzeris ir Vydūnas artimi savo esmėmis, o ne išorės požymiais. 
Bendras laukas, kur susitinka tos esmės, - išgyventos epochos drama, 
sukelta atotrūkio tarp civilizacijos tempų ir dvasinės kultūros raidos. 
Abu ieškojo pusiausvyros tarp šių reiškinių ir rado tokių pat būdų jai 
pasiekti. Tad pagrindinė paralelė akivaizdžiausia susikurtų koncepcijų 
plotmėje ir jų realizavimo specifikoje. 

Netir paviršutiniškas žvilgsnis į abiejų asmenų biografijas užkliū- 
va už analogiškų dalykų. Vos nesutampančios datos čia stebina mažiau- 
siai. Labai panaši artimiausia juodviejų gyvenimo pradžios aplinka. 
Abu į pasaulį atėjo tolimose viena nuo kitos ir daug kuo skirtingose, bet 
kai kuo ir panašiose Vokietijos imperijos paribio provincijose: Schweit- 
zeris - ką tik nuo Prancūzijos atplėštoje pietinėje Elzaso provincijoje, 
Vydūnas — šiauriausioje Rytprūsių provincijoje. Tiek vienoje, tiek 
kitoje vietoje buvo įtempti tautiniai santykiai, dramatiškai grūmėsi dvi 
kalbos, kurių viena - vokiečių - kalbėjo kraštą valdantieji, o kita (vienur 
prancūzų, kitur lietuvių) — valdomieji. Schweitzerio šeimoje buvo 
kalbama vietine vokiečių tarme, tad nepatirta prievartinės asimiliacijos, 
kurią kentė tenykštę daugumą sudarantys prancūzai. Tačiau jautrus 
vaikas negalėjo nejausti to, ką patyrė tos asimiliacijos slegiami kaimy- 
nai. Vydūno šeimoje buvo kalbama lietuviškai, nors visi mokėjo ir 
vokiškai. Tačiau asimiliacinė Bismarcko politika paauglį tiesiog sukrėtė, 
ir jis pasiryžo „garbėn kelti lietuviškumą“ , daryti viską, kad tėvynainiai 
ugdytųsi vidinę galią atsispirti nutautimui. 

Labai panaši būsimų humanistų dvasinė šeimos aplinka. Abi 
šeimos daugiavaikės: Schweitzeriai augina penkis vaikus (du sūnus ir 
tris dukras), Storostų namuose - aštuoni pametinukai (šeši berniukai ir 
dvi mergaitės). Schweitzerių šeimos galva - liuteronų pastorius, Sto- 
rostų - evangelikų kunigas ir mokytojas. Gana nelengva abiejų šeimų 
materialinė padėtis, tačiau vaikų ji neslegia, o veikiau grūdina, ugdo 
jųjautrumą ir tarpusavio solidarumą. Šeimose - graži santarvė, skaidri 
dorovinė atmosfera, kurią ypač taurina gilus religingumas, nuo ma- 


žens ugdomas nuoširdus pamaldumas. Schweitzeris ne tik susikaupęs 

per mišias klausosi vargonų gaudesio gimtojo Kaizersbergo bažnytėlė- 
je, bet ir įsijaučia į pamaldų misteriją, ją kontempliuoja. 

„Mišios, kuriose aš, vaikas, būdavau, paliko visam gyvenimui 
pakilų jausmą, taip pat išugdė ramybės ir susikaupimo poreikį, be kurio 
jau neįsivaizduoju savo gyvenimo. <...> Svarbu, kad vaikas matytų 
suaugusius pamaldaus susikaupimo akimirką ir pats ją išgyventų“, - 
prisiminė taurusis daktaras (10, p. 114). „Užgimęs ir augdamas girdėjau 
savo tėvelius giedant ir meldžiantis prie mano lovelės ir prie lopšelio 
jaunesniųjų savo brolių ir seserų. Toliau jau ir mes, vaikai, su tėvais 
sėdėjom aplink stalą rytmečių ir vakarų pamaldoms. Ir vienas kitas 
mūsų turėjo melsties, pats tam žodžius susigalvodamas. Tai ir augome 
su giesmėmis ir maldomis į šį gyvenimą“, - analogiškas Vydūno prisi- 
minimas (1, t. 3, p. 387-388). 

Tėvų namuose abu berniukai pasineria į muzikos pasaulį. Alber- 
tui vaikystę nuskaidrina vargonai — jų ne tik klausosi, bet ir nuo 
devynerių metų bažnytėlėje pats groja, kartais pavaduodamas tėvą. 
Toji muzika jį pavergia visam gyvenimui. Nors ne iš jos vertėsi, bet 
nemažai koncertuodamas daug pasiekė, o apie vargonų muzikos geni- 
jų J.S.Bachą didžiulę knygą parašė. Mažasis Vilius Storosta atsidūrė 
giesmių ir dainų aplinkoje, broliukus ir sesutes į mažą šeimos chorą 
subūrė ir jam dirigavo. Žaidžiant pasiimta dirigento lazdelė į tas pačias 
rankas sugrįžo būsimajam Vydūnui baigiant trečiąją dešimtį ir jose 
išbuvo keturiasdešimt metų - tol, kol gyvavo jo suburta Tilžės lietuvių 
giedotojų draugija. 

Abu vaikinai kiekvienas savaip susilietė su šiandien mažai žino- 
mu reiškiniu - misionieriavimu ir, matyt, ne be jo poveikio apsisprendė 
tarnauti žmonėms. Schweitzeris ir tapo misionieriumi — tik ne tikėjimo 
skleidėju, o juodaodžių labui pasiaukojusiu kūno negalių gydytoju. 
Alberto tėvas kartą per mėnesį laikydavo misionieriams mišias, prenu- 
meravo Paryžiaus misionierių draugijos žurnalą, apie misijas Afrikoje 
pasakodavo vaikams. Tie pasakojimai berniukui krito širdin. Patekusią 
į rankas misionieriaus knygą jis išsivertė į prancūzų kalbą ir nuolat ją 
skaitė (14, p. 7). Vydūno tėvas mokėsi Berlyno evangelikų misionierių 

seminarijoje ir rengėsi misijų darbui, bet dėl silpnos sveikatos to 
sumanymo atsisakė, tačiau misijoms tarnavo važinėdamas po Mažąją 
Lietuvą ir rinkdamas joms aukas. Kartu su juo keliaudavo ir Vilius. 
Dažnai Vydūno tėvų namuose svečiuodavosi misijoms skirto laikraščio 
„Nusidavimai apie evangelijos prasiplatinimą tarp žydų ir pagonų“ 
redaktorius Johanas Ferdinandas Kelkis (1, t. 3, p. 389). 

Jaunystės dienas lydėjo bręstančių asmenybių intelektinis neri- 
mas, kuris reiškėsi ne tik smalsumu ar godžiu žinių kaupimu, bet ir 
kritiniu mąstymu, priekabiais reiškinių vertinimais, nenumaldomu 
poreikiu ginčytis dėl esminių dalykų, juos aiškintis. 

„Dėl savo begalinio troškimo diskutuoti visiems, ypač tėvui, 
nepaprastai įkyrėjau. Su kiekvienu sutiktu žmogumi norėjau pulti į 
detalias ir kritines diskusijas, veržiausi rodyti jų mąstymo trūkumus ir 
kreipti tiesos takan. Tiesos ir tikslingumo ieškojimo džiaugsmas stūmė 
mane tiesiog į pamišimą. Norėjau, kad kiekvienas pokalbis, į kurį 
įsijungiau, taptų nuodugniu daiktų tyrimu“, - prisiminė Schweitzeris 
(10, p. 120). 

Panašų nesutramdomą protinį jaunų dienų atkaklumą savo atsi- 
minimuose atskleidžia Vydūnas. Dešimtmetis jis jau buvo perskaitęs 
Šventąjį Raštą, bet jį, ypač Senąjį Testamentą, vertino gana kritiškai, dėl 
daugelio vietų karštai ginčydavosi su kunigais tėvų namuose ar gana 
detaliai aiškindavosi su tėvu, vėliau pats skaitydamas teologinę litera- 
tūrą (1, t. 3, p. 388-392). Būtinybė visur vadovautis savo protu, būti sau 
žmogumi - šie principai lydėjo ir Schweitzerį, ir Vydūną formuojantis 
tiek gyvenimo nuostatoms, tiek filosofinėms koncepcijoms. 

Jaunystėje tiek vienam, tiek kitam subręsta priesakas nežudyti ir 
nekankinti jokios gyvos būtybės. Abu, sukrėsti žiauraus žmonių elge- 
sio su gyvūnais, piktinosi beprasmiu jų žudymu, ypač per pramogai 
organizuojamas medžiokles, kurias laikė moralinio nuosmukio pada- 
riniu. Abu labai mylėjo gamtą ir giliai jautė atsakomybę ją saugoti bei 
tausoti. Tas santykis ir toji pajauta jiems tapo ne tik elgesio normomis, 
bet ir filosofiškai grindžiamais principais, netgi kertinėmis jų koncep- 


cijų atramomis. 

Schweitzerį ir Vydūną labai artina brendimo tarpsniu kilęs ryžtas 
kuo prasmingiau nugyventi Dievo atseikėtus metus ir už galimybę būti 
šiame pasaulyje atsidėkoti nesavanaudiška tarnyste kitiems. Tą tarnys- 
tę jie suprato ne kaip šlovę teikiančią talentingų žmonių saviraišką, 
papildančią abstrakčiai suvokiamos žmonijos kultūros aruodą. Toji 
tarnystė konkreti, ją tiesiogiai turi jausti tie žmonės, kurių labui dirbti 
pasišvęsta. Siekti asmeninės laimės, o juo labiau egoistiškai, tik savo 
labui naudotis paties Dievo suteiktomis gėrybėmis — puikia sveikata, 
talentais, energija — jiems atrodė nepriimtina. Tos Dievo dovanos 
naudotinos kitų žmonių kančioms mažinti, jų skausmui lengvinti. 
„Kas buvo apsaugotas nuo kančios, privalo jausti pašauktu kitiems 
palengvinti skausmą. Visi turime dalintis skausmu, kuris slegia pasau- 
lį', - taip apsisprendė sėkmingai tiek teologijos, tiek filosofijos, tiek 
muzikos srityse ėmęs reikštis energija trykštantis Strasbūro universite- 
to studentas Albertas Schweitzeris, kuris po keleto metų šį apsispren- 
dimą realizavo, pasirinkdamas pagalbos nuo ligų tropikuose kenčian- 
tiems žmonėms kelią (10, p. 124-125). 

Vydūno pasirinkimas kiek kitoks, bet esmė nesiskiria. Jis irgi 
galėjo kopti akademinės karjeros laiptais, mėgindamas tapti pasaulį 
stebinančios naujos filosofinės sistemos kūrėju, ar parašyti keliolika 
puikių romanų, su dramos kūriniais veržtis į pasaulio sceną. Tiesa, 
šiose sferose Vydūnas ir taip nemažai nuveikė, pelnydamas kai kuriais 
atžvilgiais išskirtinę vietą Lietuvos filosofinės minties, literatūros ir 
teatro istorijose. Tačiau tai jis nuveikė vykdydamas kitokią, kaip jam 
atrodė, svarbesnę užduotį — „garbėn kelti lietuviškumą“, šviesinti 
tautiečių sąmonę, ugdyti juose tauriausią žmoniškumą, dvasios stipry- 
bę kaip tautinės asimiliacijos vykdytojams neįveikiamą tvirtovę, dary- 
ti viską, kad tauta kūrybiškumu, kultūriniu aktyvumu rodytų savo 
gyvastingumą. 

Todėl ir filosofinė bei literatūrinė kūryba, teatrinė bei koncertinė 
veikla Vydūnui nebuvo sau tikslai, o tik priemonės anam - tautos 
stiprinimo — uždaviniui spręsti. Jam buvo svarbiausia, kad tautiečiai 


„leistųsi jo gundomi pasišvęsti daugiau negu paprastai gyvenimo 

prasmei ir esmei“ (1, t. 1, p. 364). Toks pasišventimas, giliu jo įsitikini- 
mu, - tautos išlikimo ir prasmingos būties garantas. Tam reikėjo ne tik 
dvasios šviesą skleidžiančius raštus rašyti, bet ir dirbti su čia pat 
esančiais tėvynainiais, pačiu savimi rodyti, kad tai, ką skelbi, yra ne tik 
idealybėje, bet ir tikrovėje esantys realiausi, nors ir su nemažomis 
pastangomis įkūnijami dalykai. 

Nuosekliai dirbant su Tilžės lietuvių giedotojų draugija, Vydū- 
nui ne tik pavyko pristabdyti Prūsų lietuvių germanizavimo tempus, 
bet ir pasiekti, kad Mažoji Lietuva taptų daug stipresnės tautinės 
savimonės, kultūriškai gyvesnė ir veiklesnė, o atėjus palankiam mo- 
mentui - panorėtų būti kartu su atkurtąja Lietuvos valstybe. Tokį norą 
ji pareiškė 1918 m. lapkričio 30-ąją garsiuoju Tilžės aktu. 

Nepaprastai svarbi tarnavimo žmonėms sritis tiek Schweitzeriui, 
tiek Vydūnui buvo rūpinimasis jų sveikata. Schweitzerio sukurtas 
gydymo kompleksas Lambarenėje ir darbas jame - vienas įstabiausių 
pavyzdžių praktiškai įgyvendinant humanizmo principus pasaulyje. 
Vydūnas šioje srityje tiek nenuveikė, tokio komplekso nesukūrė, ta- 
čiaujo išbandyti sveikos gyvensenos principai, konkretūs jos metodai, 
pati sveikatos filosofija - didžiulė dovana savo tautai. 

Vydūnas puikiai suprato, kad fiziškai paliegusi tauta bus palie- 
gusi ir dvasiškai. Kartu jis matė, jog pačioje tautoje gali rastis ir randasi 
abejopo paliegimo prielaidų, todėl visomis išgalėmis stengėsi joms 
užkirsti kelią. Įveikęs mirtiną ligą (džiovą), pavertęs paliegusį kūną 
sveiku ir galinčiu ilgą amžių tarnauti laisvai ir skaidriai sielai, Vydū- 
nas parašė traktatus „Sveikata, jaunumas, grožė“ ir „Gimdymo slėpi- 
niai“, kurie jam atrodė galintys tapti sveiko gyvenimo pagrindų 
vadovėliais. 

„Noriu lietuvių tautos žmones [matyti] taurius, sveikus. Todėl ir 
stengiaus visaip jų taurumą ir sveikatą auginti ir tvirtinti. Dariau ir dar 
darau tai žodžiu ir raštu. Dabar dar tyčia dėstau sveikatos pagrindus ir 
sąlygas. Tariuos esąs tam skirtas, beveik visą jaunatvę ir sirgęs, ir visaip 
gydytas“,-rašė Vydūnas, pristatydamas „Sveikatą, jaunumą, grožę“ (1, 
t. 2, p. 288). 

Tiesioginė tarnystė žmonėms aukojant galimus pasiekti dides- 
nius kūrybos rezultatus yra gana retas reiškinys kultūros istorijoje, 
tikras moralinis žygdarbis. Taip atsiskleidžia skelbiamų principų ir 
realios elgsenos darna. Toji darna jau savaime yra didelė vertybė, ir jos 
vertingumas tuo didesnis, kuo aukštesnės moralinės prabos yra skel- 
biami principai ir kuo sunkiau juos įkūnyti. Schweitzerio ir Vydūno 
atvejais turime tas retas apraiškas. Norint suvokti abiejų asmenų tikrąją 
reikšmę bei didingumą, neužtenka susipažinti tik su jų kūrybiniu 
palikimu, nes jame tėra tik dalis asmenybės; kita dalis - jų pačių 
pastangomis ir darbais įgyvendintos tame palikime užfiksuotos idėjos. 

Jie vienu metu yrair architektai, ir statytojai. Jie- ne tie atvejai, kai 
iš vienos veiklos sferos pasitraukiama dėl to, kad geriau sekasi pasirin- 
kus kitą. Teorija ir praktika — jiems neatsiejami dalykai. Juos galima 
palyginti su alpinistais, ne vaizduotėje piešiančiais svaiginančias kal- 
nų viršūnes, o tiesiog į jas kopiančiais ir kartu rodančiais pačią galimy- 
bę įkopti. V.Mykolaitis-Putinas taip apibūdino Vydūno fenomeną: 

„Vydūno asmuo, principai ir gyvenimas, mokslas ir kūryba suda- 
ro vientisą harmonišką visumą, kuri imponuoja savo suderinamumu 
bei vieningumu ir priverčia nusilenkti net tuos, kuriems jo mokslas 
atrodo nepakankamai moksliškas, o kūryba nepakankamai meniška“ 
(4, p. 5). 

Siek tiek perfrazuotą tą pačią mintį galima pritaikyti ir Schweit- 
zeriui, kurio filosofiją akademiniai filosofai linkę laikyti nepakanka- 
mai intelektualia ir filosofiška. Jo gyvenimą priimta apibūdinti kaip 
svariausią jo filosofijos argumentą. Tokiam įvaizdžiui padėjo įsitvirtin- 
ti pats Schweitzeris, prisipažindamas, kad „užuot mėginęs aštriuose 
ginčuose pasiekti savo idėjų pripažinimo“, jis „nusprendęs paversti 
savo gyvenimą savo argumentu“. 

„Aš privalau ginti tai, - teigė jis, - kuo tikiu, šio gyvenimo, kuriuo 
aš gyvenu, ir šio darbo, kurį atlieku, terminais. Užuot skelbęs savo 
tikėjimą kaip Dievo egzistavimą mumyse, aš pamėginsiu padaryti taip, 
kad mano gyvenimas ir mano darbas kalbėtų apie tai, kuo aš tikiu“ (6, 
p. 191). 

Schweitzerio pasakymo prasmė ryškėja ir iš Vydūno gyvenimo 
credo: „O tik labai norėčiau, kada teks gyvenimą baigti, būt buvęs tautoje 
aiški žmoniškumo apraiška ir tuo kitus tam žadinęs“. Tokiomis „aiškio- 
mis žmoniškumo apraiškomis“ Schweitzeris ir Vydūnas ne tik norėjo 
būti, bet ir iš tikrųjų buvo. 


IDĖJŲ PARALELĖS 


Nors Schweitzerio ir Vydūno idėjinių ieškojimų keliai nevisiškai 
sutapo, nors juose esama daug skirtumų, tačiau tie ieškojimai daugiau 
ar mažiau sukasi po tuos pačius problemų laukus, panašūs ir iškilusių 
problemų sprendimai. Nuo tų ieškojimų pradžios abu mąstytojai pa- 
tenka į savojo meto kultūros situacijos apmąstymus, regi kultūros 
krizės požymius, bando išsiaiškinti jų priežastis bei numatyti galimy- 
besjiems įveikti. Pripažindami dvasinį būties pagrindą, dvasios prima- 
tą, jie pažymi, kad dabarties žmonių pasaulis ir tą pagrindą, ir primatą 
pamiršo, todėl civilizacijos raida toli pralenkė dvasios raidą, kuri XIX 
ir XX amžių sandūroje iš esmės sustojo. Kaip teigė Schweitzeris, „iš 
pradžių į galvą ateina labai paprasta mintis: lemtinga mūsų kultūrai 
buvo tai, kad jos materialinis pradas plėtojosi greičiau negu dvasinis“ 
(2, p. 97). Vydūnas ne vien konstatuoja civilizacijos prasiveržimą, bet ir 
regi apgailėtinas jo pasekmes žmogui ir žmonijai. Technikos plėtojima- 
sis, jo nuomone, buvo įmanomas tik tada, kai žmonės pasiekė ir intelek- 
tinės, ir dvasinės brandos lygį. 

Tačiau dar neišnaudojus tos brandos galimybių, „jau prislėgė 
materinė kultūra žmogų. Jis virto jos priemone, net jos vergu. Ji augo, 
jam palikus kas jis buvęs. Ir visi mūsų laikų bandymai žmogaus padėtį 
gerinti tegali tuo pasibaigt, kad visa materinė kultūra bus sunaikinta ir 
žmogus pasijus bestovįs pradžioj tos kultūros gyvenimo“ (1, t. 1, p. 283). 

Kultūros prasmę abu mąstytojai matė žmogaus dvasios evoliuci- 
joje, jo tobulėjime. Dabarties žmogui, anot Vydūno, sunku suvokti, kad 
svarbiausias dalykas yra „žmogaus kitimas, kad žengimas į geresnę 


ateitį bus žmogaus asmenybės augimas į šviesesnę būseną, kad visa iš 


179 


to dera“ (1, t. 3, p. 218). Panašiai ir Schweitzerio įsitikinimu: <...> 
kultūra - „tai žmogaus ir visuomenės pažanga visose gyvenimo srityse 
ir visais atžvilgiais su sąlyga, kad toji pažanga tarnauja individo, kaip 
bet kokios pažangos prielaidai, dvasiniam tobulėjimui“ (2, p. 102). 

Pagrindine kultūros nuosmukio priežastimi Schweitzeris laiko 
filosofijos silpnumą, jos pasimetimą bei nepajėgumą atlikti mobilizuo- 
jančios pasaulėžiūros vaidmens. 

„Taigi kultūros ateitis, - teigia Lambarenės daktaras, - priklauso 
nuo to, ar mąstymas pajėgs sukurti pasaulėžiūrą, kurioje optimizmas, 
t.y. pasaulio gyvenimo teigimas, ir etika užimtų tvirtesnes ir stabilesnes 
pozicijas negu ligšiolinių epochų pasaulėžiūroje“ (2, p. 90). 

Vydūnas neformuluoja tiesioginių kaltinimų filosofijai, bet kul- 
tūros krizę irgi laiko pasaulėžiūros pokyčių padariniu. Dabarties žmo- 
gaus vertybinė orientacija esanti nukrypusi nuo dvasinių siekių ir 
sutelkta į „regimąjį pasaulį“, pasidavusi civilizacijos miražų traukai. 
Toji orientacija ir sudaro dabarties kultūros esmę, o ši gimusi „iš praeitų 
šimtmečių pasaulio supratimo ir iš jų manymo“, „iš matematiško ma- 
terialistiško mokslo“ (1, t. 1, p. 292). Tad materialistinė pasaulėžiūra 
esanti didžiausia dvasinės krizės kaltininkė. Jos paveiktas ir nustojęs 
rūpintis dvasiniu tobulėjimu žmogus susitelkė į turtų gausinimą, 
civilizacijos plėtotę. Socialinės pažangos ekvivalentu tapusi ne dvasi- 
nės, o techninės kultūros pažanga. Karčius tokios kultūros vaisius 
labiausiai pajutę darbininkai, „per dienas ir pagaliau per amžių rišti jie 
prie mašinų, lyg būtų jie viena tų mašinų dalis“ (1, t. 1, p. 292). 

Iš techninės pažangos kylančią nelaisvės priežastį pažymi ir 
Schweitzeris: „Prie nelaisvės dar prisideda ir pervargimas. Jau dvi ar 
trys žmonių kartos gyvena taip, kad daugelis individų visą savo gyve- 
nimą praleidžia nelyginant darbo jaučiai, o ne kaip žmonės“ (2, p. 44). 

Pervargimas, kurį sąlygoja į technikos pažangą orientuota pasau- 
lėžiūra, savo ruožtu vėlgi lemia žmogaus dvasinio pasaulio nuskurdi- 
mą, dar didesnį pasaulėžiūros akiračio susiaurėjimą ar net sunykimą. 

„Dvasia, kurią pagimdė nenorinčiųjų mąstyti visuomenė, nuolat 
tvirtėja. Juo toliau, juo labiau mumyse įsigali supaprastėjusi pažiūra j 

žmogų. Ir save, ir kitus mes vis labiau vertiname vien pagal darbinę 
veiklą, jos sėkmę ir beveik nesipriešiname, kai esame laikomi tik darbo 
jėga“, - konstatuoja Schweitzeris (2, p. 45). 

Ieškodami galimybių reabilituoti pasaulėžiūros vaidmenį, abu 
mąstytojai turi savus atramos taškus. Schweitzeris pabrėžia proto ir ja 
grįstos kultūros svarbą. Tokios kultūros idealas jam - Švietimo epochos 
siekimai mokslu sukurti laimės visuomenę. 

Kaip pažymi R.Žibaitis, „A.Schweitzerį bene labiausiai traukė 
prie šios epochos idealų jų optimistinis patosas. Bet ne vien tai. Jam 
svarbus šių idealų egzistavimo kultūroje pobūdis - jie tuomet buvo 
visuotinai reikšmingi, daugumai žmonių suprantami, elementarūs ir 
tvirtai orientuoti į individo dvasinį tobulėjimą. O šis turėjo garantuoti 
žmogui asmeninę laimę ir užtikrinti visuomenės pažangą“ (14, p. 19). 

Vydūnas aukso amžių įsivaizduoja buvusį žiloje senovėje, kai 
pati žmogaus dvasia buvo labiau susilietusi su Dievu, kai didesnis 
buvęs religijos vaidmuo. Anot jo aiškinimų, „senovėje visas atsidėji- 
mas, žvilgis buvo kreipiamas į tai, kad žmoguje būtų sukeliamas 
augimo gaivalas, kurs pagaliau yra sutvėrimo principas, Pasaulio 
Priežastis, arba Dievas. Taip pasirodo, jog tuomet buvo tikima, kad 
išauginimas vien yra galimas ant tikybos pamato, bet ir tai apsireiškia, 
kad savo augimu pagaliau kiekvienas pats turi rūpintis“ (1, t. 3, p. 38). 

Todėl lietuvių mąstytojui kultūros atgimimas labiausiai siejasi su 
dvasios vaidmens stiprėjimu, tikėjimo galios ir vaidmens atgimimu. 
Tasai atgimimas - tai ne senųjų religinio gyvenimo formų atgaivini- 
mas. Turi stiprėti pati tikėjimo dvasingumu galia. 

„Ir grįžimas senovės tikybon, - aiškina Vydūnas, — tegali reikšti 
aukštesnį šių dienų „tikybos“ išmanymą. <...> Visur reikia stengties 
išvysti tą vieną visais amžiais apsireiškiančią Didybę ir Šventybę. 
Tuomet ji pastoja pavienio žmogaus ir tautos galybe ir atsigavimo 
galia“ (1, t. 3, p. 45). 

Abu mąstytojai, suvokdami kultūrą kaip dvasios raišką, mėgino 
pasekti, kaip toji raiška realizavosi įvairiose kultūrose, kaip ją fiksavo 
įvairios religijos - taigi iš esmės ėjo tais pačiais ieškojimų keliais. Priėjo 

jie ir prie Rytų bei Vakarų dvasios kontinentų, kurių dvasinės raidos 
tendencijas traktavo panašiai. Abiem krito į akis Vakarų dėmesys išorės 
pasauliui ir dvasios adoracija Rytuose. Tačiau abiejų požiūriai ne 
visiškai sutampa. Schweitzeriui ne itin patinka grynasis hinduizmo 
dvasingumas, kuriame, jo nuomone, visiškai nuvertinamas pasaulis ir 
buvimo jame prasmė. 

Šiame dvasingume, anot Schweitzerio, atsiranda „mistika, kuri, 
priešingai savo giliaprasmiškai paskirčiai, nebeskatina žmogaus, kad 
jis siektų tobulinti save, o svarbiausiu tikslu paverčia susiliejimą su 
absoliutybe. <...> Mistika tampa pasaulėžiūra apie begalinės būties 
absorbuotumą begalybėje“ (2, p. 318). 

Todėl esą ypač svarbu, suvokus mistikos svarbą, suvokti ir tai, kad 
ji gali tapti išdidžia gyvenimo filosofija tik tada, kai teigia „begalinės 
būties buvimą baigtinėje būtyje“ (2, p. 318), t.y. kai pripažįsta pasaulio 
vertingumą. 

Vydūnui Rytų religinė patirtis neturi pesimistinio atspalvio. Jam 
atrodo, kad ji galinti būti atgaiva pragmatizmo nuvargintiems Vaka- 
rams, kurių orientacijos į pasaulį jis neneigia, tik laiko vienpusiška. 
Vydūnas nekalba apie indiškojo dvasingumo nutolimą nuo gyveni- 
mo, 0 iškelia jį kaip sektiną idealą pasauliui, turinčiam savąją būties 
prasmę. To idealo praradimas ir esanti didžioji pasaulio nelaimė. 
Tačiau pasaulio vertingumo pripažinimas, o ne jo neigimas, ne trauki- 
masis iš jo yra bendra abiejų mąstytojų idėja. Pasaulio raidos gairėmis 
juodu laikė moralios kultūros kūrimą, o moralios kultūros pagrindu 
- dorovinį ir dvasinį žmogaus tobulėjimą kaip tikrąjį pasaulio evoliu- 
cijos tikslą. Todėl tam turinti atsidėti filosofija —- praktiška ir paprasta, 
o ne spekuliatyvi ir sudėtinga. Schweitzeris postulavo tokios filosofi- 
jos reikalingumą, Vydūnas ją kūrė. 

Dėdami kultūros pagrindan dorovę kaip aiškiausią dvasingumo 
apraišką, abu mąstytojai įsakmiai pabrėžė pagarbą gyvybei kaip indi- 
katorių žmogaus žmoniškumui matuoti, jo dvasios atsiskleidimo laips- 
niui nustatyti. Tąja pagarba esą išreiškiama, kiek žmogus yra tapęs 
Dievo bendrakūrėju pasaulio dvasinio šviesėjimo procese, kuris ir esąs 

tikrasis kultūros tikslas. Šiuo požiūriu Schweitzerio ir Vydūno idėjos 


visiškai sutampa. Jų realumą juodu ir patvirtino savo gyvenimais. 


IšVADOS 


A.Schweitzeris ir Vydūnas — savo epochos pagimdyti fenomenai, 
bandę panašiai spręsti aktualias jos problemas. Tiek vieną, tiek kitą 
jaudino disproporcija tarp civilizacijos tempų ir dvasinės raidos 
pokyčių. Abu ieškojo pusiausvyros tarp jų. Abiejų gyvenimai - negin- 
čijami argumentai savo postuluojamiems principams pagrįsti. Šiuos 
mąstytojus vienija apsisprendimas tiesiogiai tarnauti žmonėms. Jie ėjo 
tais pačiais ieškojimų keliais, gilinosi į pasaulio religijas kaip į kultūrų 
fundamentus bei įvairias žmoniškumo santykio su būtimi formas, 
rėmėsi Rytų ir Vakarų dvasinių patirčių analize, mėgindami suartinti 
šias patirtis. 

Schweitzeris ir Vydūnas filosofiją laikė pasaulėžiūra, padedančia 
praktiškai pertvarkyti pasaulį. Abudu humanistai panašiai suvokė 
dvasinį būties pagrindą. Juodu teigė pasaulio vertingumą ir pabrėžė 
moralios kultūros svarbą, derino dvasingumą su doroviniu veikimu. 
Abiejų mąstytojų mokymo alfa ir omega - ypatinga pagarba gyvybei. 

VYDŪNO IR RUDOLFO STEINERIO IDĖJŲ SĄLYČIO 
SFEROS IR SKIRTYBĖS 


Vydūnas ir Rudolfas Steineris — dvi ryškios figūros dvasiniame XIX a. 
pabaigos —- XX a. pirmosios pusės Europos gyvenime, turinčios labai 
daug bendro, bet daug kuo ir besiskiriančios. Būtent tieji skirtumai ir 
darė vieną — vienu, kitą - kitu. Todėl ir jųjų lyginimas nėra nei lengvas, 
nei labai suprantamas jo reikalingumas: juk lyginti galima bet ką ir su 
bet kuo, tik nelabai aišku, kokia yra to lyginimo prasmė. Tačiau Vydūno 
lyginimas su Steineriu nėra visai beprasmis, tik tasai prasmingumas yra 
reikšmingesnis mums, Vydūno tėvynainiams, o ne Steinerio pasekė- 
jams. Mat atgimimo ir nepriklausomybės įsitvirtinimo laikotarpyje mes 
esame pasiryžę įveikti savo provincialumą ir stengiamės susiliesti su 
tomis pasaulio vertybėmis, nuo kurių kelis dešimtmečius buvome at- 
skirti, nuo kurių poveikio buvome itin saugomi. Taip mums beveik 
neegzistavo tokie saviti ir veiksmingi dvasinės kultūros klodai kaip 
teosofija, antroposofija, Agni jogos mokymas ir į juos panašūs. Šiandien 
mes tuos klodus atrandame ir godžiai puolame jais gaivintis, imame 
energingai inkorporuoti į savo dvasinį gyvenimą, daromės savotiškais 
šių mokymų misionieriais savo pačių žemėje. Tasai misionieriavimas 
kartais gali būti ir kiek paradoksalus, dar labiau išryškinantis mūsų 
provincialumą. Mat importuodami dvasios labdarą iš kitur, ne visada 
pasižiūrime, kad turime labai panašių dvasios turtų ir savuose aruoduo- 
se. Lygindami Steinerį ir Vydūną, didžiuodamiesi galime pasakyti, kad 
pastarasis daugeliu atžvilgių prilygsta pirmajam, kad jo, Vydūno, palik- 
tas dvasinis užtaisas turi ne menkesnę poveikio galią kaip R. Steinerio 
raštų tomai ar jojo Gėteanumas. Todėl atkreipdami dėmesį į šteinerišką- 
ją antroposofiją, negalime jo neatkreipti į vydūniškąją išmintį. Nepasa- 
kytume, kad to dėmesio Vydūnui nerodėme anksčiau. Tačiau jį ilgus 
dešimtmečius dėl sovietinės konjuktūros irgi buvome atskyrę nuo savęs 
ir tasai atskyrimas šio tauraus mąstytojo atžvilgiu lyg ir savaime sukūrė 

nepilnavertiškumo kompleksą. Mūsų visuomenė pati nepajėgė įžvelgti 
ir pajausti Vydūno palikime akumuliuotos dvasios galios. To nepajėgu- 
mo neįveikė ir atskirų entuziastų pastangos propaguoti ir populiarinti 
jo idėjas. Kai Vydūnas stovės vienoje gretoje su tokiais pasaulio išmin- 
čiais kaip Vivekananda, Rerichu, Steineriu, tai ir mūsų suvokime jis 
užims labai garbingą vietą. 

Lygindami Vydūną su ką tik paminėtom asmenybėm, pamatysi- 
me, kad daugeliu atžvilgių iš jų jis labiausiai artimas įžymiajam indų 
neovedantizmo atstovui Vivekanandai. Jie abu buvo savo kraštų dva- 
sinio gyvenimo reformatoriai, tą reformavimą supratę kaip gyvybinį 
savo tautų išsivadavimo ir išlikimo reikalą. Tai - pavergtų tautų išmin- 
čiai, ieškoję išeičių iš vergovės ir jas suradę senojoje Indijos išmintyje — 
vedantos filosofijoje, siūliusioje dvasinį žmogaus tobulėjimą. Štai tasai 
tobulėjimas bei jo būdai Vydūną suartina ir su Rudolfu Steineriu, vos 
ne amžininku (Vydūnas gimė 1868 m., Steineris - 1861 m.). Rytietiškoji 
filosofija ir religinė patirtis (labiausiai indiškoji) yra ir R.Steinerio 
eksploatuojamas išminties klodas. Tačiau bendrasis fundamentas, nuo 
kurio prasidėjo vydūnizmo ir štainerizmo skrydis, yra ne tiek pati 
grynoji Rytų išmintis, kiek ją savaip transformavusi teosofija. Savo 
idėjinio formavimosi ir kūrybos kelio pradžioje abu buvo karšti šios 
idėjinės srovės, kuriai kelią į Vakarus nutiesė E. P. Blavatskaja, 1875 m. 
Niujorke įkūrusi pasaulinę teosofų draugiją, pasekėjai. Tas faktas kuo 
akivaizdžiausiai parodo ypatingą jų artimumą, netgi dvasinę giminys- 
tę. Visa, kas yra iš teosofijos, Vydūno ir R.Steinerio mokymuose beveik 
visiškai sutampa. Ypač tai pasakytina apie dvasinės visumos ir žmo- 
gaus esmės supratimą. Pagal šį supratimą tikroji realybė — dvasinis 
absoliutas, o pasaulis - jo pasireiškimas. Žmogus savo esme yra dieviš- 
ka esybė ir traktuojamas kaip maža visata, mikrokosmosas. Jeigu abu 
mąstytojai būtų susitikę tuoju teosofiškuoju savo gyvenimo laiku, ko 
gero, būtų labai suartėję ir susibičiuliavę. Tačiau R.Steinerio pavardė 
Vydūno raštuose beveik atsitiktinai sušmėkščioja vos vieną antrą kartą, 
nors, kaip rodo vieno jo biografo S.Šemerio cituojamas laiškas, jie buvo 


susipažinę ir asmeniškai. Tas pats laiškas paliudija ir tai, kad R.Steinerio 

Rudolfas Steineris 


idėjos Vydūno nebuvo ypatingai patraukusios ir jie labiau nesuartėję. 
Bet tos R.Steinerio idėjos jau buvo nebe teosofinės, o antroposofinės, 
akcentavusios kai ką kitaip, negu akcentavo teosofija. Pvz., evoliucijos 
vyksmą, Kristaus vaidmenį joje ir pan. Vydūnui Kristus — vienas iš 
dieviškos esmės įsikūnijimų — Avatarų, R.Steineriui - ypatinga, aukš- 
čiausioji evoliucijos pakopa. Tačiau ir pats Vydūnas tam pačiam biog- 
rafui prisipažįsta, jog teosofu irgi nepasidaręs. Bet tas pasakymas 
nereiškia, jog Vydūnas atsisakė teosofijos, jog nukrypo nuo jos idėjinių 
pagrindų. Iš esmės teosofu jis išliko ir naujos atšakos nesukūrė. R.Stei- 
neris tai padarė. Tačiau ir Vydūnas leido sau laisviau teosofiją inter- 
pretuoti. Tai darydamas jis teosofijoje labiau akcentavo jos indiškąjį 

branduolį ir taip suartėjo su vedantizmu (vediškųjų šaltinių - Vedų, 
Upanišadų, „Bhagavadgytos“ pagrindu susikūrusia filosofine mokyk- 
la), tapo lyg ir lietuviškuoju neovedantistu — panašiai kaip Indijoje 
M.Gandhi, R.Tagorė ar Vivekananda. Laikydamasis teosofijos, taip pat 
ir vedantizmo pamatų, ypač sprendžiant būties bei žmogaus proble- 
mas, Vydūnas ant tų pagrindų statė savo kultūros koncepciją, kurioje 
ypatingą vietą užėmė tautos problema. Šia prasme lietuvių mąstytojas 
gerokai praplėtė teosofijos problematiką, nors ir nenukrypo nuo jos 
esmės. Tuo pačiu Vydūno filosofija įgavo daugiau kultūrosofinio bei 
socialinio skambesio, joje gerokai prislopo okultizmo gaida. R.Steine- 
rio filosofijoje okultizmo momentas, manyčiau, buvo dar labiau paryš- 
kintas negu teosofijoje. 

Abu mąstytojai, Vydūnas ir R.Steineris, pabrėžė praktinius žmo- 
gaus tobulėjimo momentus ir stengėsi patys praktiškai juos įgyvendin- 
ti. Tačiau to įgyvendinimo būdai gerokai skyrėsi. R.Steineris labiau 
buvo linkęs orientuoti žmogų į okultinių, užslėptųjų galių pažinimą, 
į ugdymą sugebėjimo tomis galiomis naudotis ir tokiu būdu paspartin- 
tai tobulėti, siekti dvasinės aiškiaregystės. Tokiu tikslu buvo sukurtas 
garsusis R.Steinerio Gėteanumas. Tuo tarpu Vydūnas buvo nuoseklus 
evoliucionistas ir dvasinius rezervus žmogui aktyvinti siūlė taurinant 
savo elgseną bei gyvenseną, sprendžiant praktines savo paties bei savo 
tautos gyvenimo problemas. Todėl Vydūnui svarbiausias tobulėjimo 
būdas yra dorovinis tobulėjimas, praktinės gyvensenos darna ir tauru- 
mas. Didžiausias autoritetas šiam Vydūno požiūriui formuojantis buvo 
senoji indų filosofinė poema „Bhagavadgyta“, joje siūlomi tobulėjimo 
keliai: veikimo, meilės, žinojimo (karma, bhakti, džnana jogos). Jie la- 
biausiai atitiko, kaip atrodė Vydūnui, dvasines lietuvių tautos galimy- 
bes, jos dvasinės brandos laipsnį. 

Kaip minėta, labai svarbią vietą nuosaikioje žmogaus dvasinėje 
raidoje Vydūnas skiria tautai, jos kultūros ugdymui. Tauta jam irgi 
tampa svarbiu kosminės evoliucijos, t. y pasaulio dvasinio šviesėjimo, 
veiksniu bei pakopa. Mat tautoje savitai reiškiasi tos pačios kaip ir 
visatoje veikiančios galios — fizinė, gyvybės, psichikos, mąstymo ir 

dvasios. Nuo tautos atitrūkusį individą Vydūnas traktuoja kaip iškry- 
pusį iš natūralaus dvasinio augimo kelio, kaip dvasinį paklydėlį, 
pasisunkinusį ėjimą į pagrindinį būties tikslą — išsivadavimą, susilie- 
jimą su kosmine sąmone. Kartu su teosofais ir antroposofais žmogaus 
dvasinės egzistencijos pagrindu laikydamas religiją ir pripažindamas 
visų religijų svarbą žmonijos dvasinėje raidoje, Vydūnas siekia atgai- 
vinti pagarbą senajai lietuvių religijai, kuri, beje, yra labai artima 
vediškajai, ir bent sąmonėje atstatyti savo tautos ryšį su ja. Tautinę 
religiją Vydūnas traktuoja kaip labai svarbią natūralaus dvasinio tobu- 
lėjimo grandį žmogaus kelyje į dvasinį absoliutą. Tautos fenomeno 
įvedimu į teosofiškai sukonstruotą filosofijos sistemą Vydūnas aiškiai 
išsiskiria tiek iš teosofų, tiek iš antroposofų, kuriems šis fenomenas liko 
nuošalyje, nes jiems jis nebuvo aktualus. Šio fenomeno reikšmingumą 
Vydūnas aktualizavo ir visa kūrybine bei praktine veikla, kurią skyrė 
savo tautos kultūrai gaivinti, stiprinti ir vystyti. Jo paties grožinė 
kūryba turėjo būti ryški savo tautos kultūrinio ir dvasinio gyvumo 
apraiška. O ir pats žmogaus dvasinis tobulėjimas, kurį teoriškai savo 
filosofijoje bandė pagrįsti Vydūnas, turėjo tarnauti kaip tautos išliki- 
mo, esant mirtinam asimiliacijos pavojui, garantas. 

Taigi, siekdamas tobulinti žmogų, Vydūnas visais savo darbais 
stengėsi tobulinti ir tautą. R.Steineris beveik visą dėmesį fokusavo į 
vidines žmogaus dvasios galias ir jų paspartintą aktyvinimą, tam akty- 
vinimui skirdamas ir praktinę savo veiklą, organizuodamas netgi spe- 
cialias tam skirtas institucijas - savo idėjas diegdamas praktinėje peda- 
gogikoje ir daugelyje kitų su žmogaus praktine veikla susijusių sričių. 
Vydūnui atrodė, kad pati pasaulio evoliucija žmogų neišvengiamai 
veda dvasinio išsivadavimo keliu, tik reikia, kad pats žmogus šiai 
šviesėjimo eigai savo elgesiu nekliudytų, o tauria gyvensena ir pasi- 
šventimu jai padėtų. Kaip tai turi žmogus daryti, Vydūnas aiškino 
remdamasis teosofija bei senąja indų išmintimi. R.Steinerio okultiz- 
mas, vedąs užslėptųjų žmogaus ir kosminių galių labirintais, Vydūnui 
galėjo atrodyti kiek bauginantis ir, matyt, dėl to jo atžvilgiu jis laikėsi 


atsargiai. 

R.Steinerio ir Vydūno fenomenų lyginamoji analizė dar laukia 
savo ateities. 

VYDŪNAS IR JONAS BASANAVIČIUS 


Vydūno ir J.Basanavičiaus ryšius yra apibūdinęs žinomas rašytojas ir 
žurnalistas, vienas ryškiausių biografijos žanro atstovų lietuvių litera- 
tūroje Aleksandras Merkelis (1907-1994). Jo plunksnai priklauso mo- 
nografijos apie Vaižgantą, V.Kudirką, A.Smetoną. Jis parašė ir monog- 
rafiją „Vydūnas - žmogus ir kūrėjas“, tik ji dar neišleista. 

Apie Vydūno ir J.Basanavičiaus ryšius A.Merkelis rašė 1938 m. 
kovo 19 d. „Lietuvos aide“ paskelbtame straipsnyje „Vydūno santykiai 
su Basanavičiumi“. Šį straipsnį autorius po karo dar kartą publikavo 
JAV einančiame dienraštyje „Draugas“. Tame straipsnyje išdėstyta 
medžiaga pasinaudosime ir mes, tiktai papildysime tais faktais, kurie 
nepateko autoriaus akiratin ar buvo jam neprieinami. 

Kaip pažymi A.Merkelis, netiesioginė Vydūno pažintis su J.Basa- 
navičiumi prasidėjo nuo pažinties su pastarojo redaguota „Aušra“. 
Pirmieji jos numeriai buvo spausdinami A.Kybelkos spaustuvėje Ra- 
gainėje. Kaip tik tuo metu šioje spaustuvėje raidžių rinkėjo amato 
mokėsi metais jaunesnis Vydūno brolis Frydrichas. Jis Ragainėje 
spausdintus numerius parsinešė namo. Penkiolikmečiui Viliui Storos- 
tui - būsimajam Vydūnui - žurnalas ne tik padarė didelį įspūdį, bet ir 
nemaža dalimi lėmė apsisprendimą gyvenimą paskirti tautinei veiklai 
ir tapti rašytoju. Literatūrinės ambicijas paskatino ten aptiktoji poetinė 
Georgo Sauerweino kūryba, ypač 1885 m. 12-ajame numeryje išspaus- 
dinta baladė „Macilenas ir Gražina“. Ją perskaitęs Vilius pajautęs, koks 
gražus poetinis lietuviškas žodis, ir pats panoręs kurti nebe vokiškas, 
kaip darė iki tol, o lietuviškas eiles. Ypač stiprų įspūdį turėjo daryti 
paties Jono Basanavičiaus straipsniai, kuriuose, kaip A.Merkeliui yra 
sakęs pats Vydūnas, esą „matyti pastangos ryšį tarp gyvenančios lietu- 
vių kartos ir senesnių lig tolimiausių kartų padaryti kuo sąmoningiau- 
sią . Iš tėvo, apsilankydavusio „Birutės“ draugijos susirinkimuose Laz- 
dynuose, pasakojimų apie susitikimus su G.Sauerweinu, A.Višteliu 

Viliaus vaizduotėje kūrėsi ir didingas aušrininko J.Basanavičiaus por- 
tretas, nors pastarojo tuose susirinkimuose ir nebūta. 

1898 m. birželio 20-28 d. J.Basanavičius, tada gyvenęs Varnoje 
(Bulgarija), pirmą kartą lankėsi Tilžėje, susitiko su žymesniais to meto 
lietuvių veikėjais — vokiečių poetu poliglotu G.Sauerweinu, Jonu 
Smalakiu (šie kaip tik tuo metu kandidatavo į Vokietijos Reichstagą), 
Dovu Zauniumi, Jurgiu Lapinu, Marta Raišutyte ir „vėliau pagarsėju- 
siu literatūroje V.Storosta-Vydūnu“. Buvo iškylaujama Dingių girioje, 
vaikščiojama po Jokūbynės parką (1, p. 74). Vydūnui, tada jau pačiam 
pasireiškusiam kultūrinėje lietuvių veikloje (nuo 1895 m. jis dirigavo 
Tilžės lietuvių bažnyčios bei „Birutės“ draugijos chorams), J.Basanavi- 
čius ypač patiko savo išvaizda, atrodė kaip koks kunigaikštis, kaip 
atgimstančios tautos žmogaus idealas. 

Nuo pirmojo susitikimo abu lietuvybės veikėjai gražiai susibičiu- 
liavo. Pažintis su J.Basanavičiumi reikšminga buvo ir Vydūno bičiulei 
M.Raišukytei, kurią aušrininkas skatinęs austi lietuviškas juostas, rū- 
pindavęsis tų juostų eksponavimu tautodailės parodose (netir tarptau- 
tinėse). Kaip rašo Vydūnas, už tas juostas „didžiose parodose Lietuvoje 
ji kas kartą sulaukė pagyrimą. Pirmąjį Vilniuje“ (9, p. 10). Dalyvavimas 
tokiose parodose (čia turimos galvoje Lietuvių dailės parodos) buvo 
J.Basanavičiaus nuopelnas. M.Raišukytė tapo bene didžiausia J.Basa- 
navičiaus pagalbininke, kai šis, G.Sauerweinui mirus, pasiryžo surink- 
ti ir išleisti jo lietuviškuosius raštus. Pirmiausia J.Basanavičius šiuo 
reikalu kreipėsi į birutininką J.Lapiną, bet šis greičiausiai dėl užimtu- 
mo atsisakė padėti ir patarė kreiptis į Vydūną ir M.Raišukytę (5, p. 13). 
Grįždamas iš Bulgarijos Lietuvon, 1905 m. liepos 25-30 d. J.Basanavi- 
čius buvo apsistojęs Tilžėje. Tai buvo antroji J.Basanavičiaus viešnagė 
šiame mieste. „Autobiografijoje“ jis rašo: „Pasimačiau su J.Lapinu, 
J.Vanagaičiu, V.Storosta, M.Zaunyte, V.Kalvaičiu, M.Raišukyte, pas kurią 
palikau d-r0 Sauerweino rankraščius“ (1, p. 87). Tuos rankraščius (lietuviš- 
kus tekstus) jis buvo ką tik gavęs iš G.Sauerweino seserėno pastoriaus 
Georgo Bauerio, gyvenusio Eime kaime, esančiame Gronau apylinkė- 


se, netoli nuo G.Sauerweino gimtojo Bantelno (1, p. 87). M.Raišukytė 

atliko didelį J.Basanavičiaus pavedimą - lietuviškoje Mažosios Lietu- 
vos periodikoje rado skelbtus ir neskelbtus G.Sauerweino poezijos 
kūrinius ir juos nurašė. Už tą triūsą „Medegos d-ro Jurgio Sauerweino 
biografijai“ Prakalboje J.Basanavičius jai „tarė didi ačiū“ (2, p. 38). 
J.Basanavičius M.Raišukytei iš Varnos ir Vilniaus siųsdavo lietuviškų 
raštų, o ši jų pasiskaičiusi dar labiau rūpinosi Vydūno raštų tvarkymu 
(9, p. 9). 

Yra aiškių sąsajų tarp Vydūno muzikinės ir J.Basanavičiaus folklo- 
ristinės veiklos. Vydūno pirmojo dainų rinkinio „Lietuvos aidos“ 
(Tilžė, 1904) pastabose aptinkame paaiškinimą, jog vieną dainą „užrašė 
mano brolis Albertas dainuojant p.dr. Basaniui iš Varnos“, o kitą J.Ba- 
sanavičius yra atsiuntęs pačiam Vydūnui. Tačiau ypatingo dėmesio 
verta Vydūno 1902 m. birželio 17 d. „Naujoje lietuviškoje ceitungoje“ 
paskelbta, kriptonimu W.S. pasirašyta J.Basanavičiaus „Ožkabalių dai- 
nų“ recenzija. Joje autorius, trumpai apžvelgęs kitų tautų tautosakos 
rinkimo ir publikavimo tradicijas, atkreipęs dėmesį, jog tokio publika- 
vimo gausa ypač pasižymi vokiečiai, pabrėžia, kad J.Basanavičiaus 
rinkinys gražiai reprezentuoja lietuviškosios dainuojamosios tautosa- 
kos gausą, atskleidžia jos prasmingumą ir grožį. Vydūnui ypač patiko 
tai, kad lietuvių liaudies dainose esantys užfiksuoti ir simboliškai 
išreikšti labai seni istorinės atminties klodai. Recenzijos autorius apgai- 
lestauja, kad nėra publikuojamos dainų melodijos, kaip pageidavimą 
išreiškia norą, kad dainos būtų tematiškai suklasifikuotos ir suskirsty- 
tos posmeliais, kurie bent apytikriai padėtų susiorientuoti dainų me- 
lodikoje ir ritmuose. Baigdamas autorius išreiškia įsitikinimą, kad 
rinkinyje sudėta prakilni liaudies poezija sudaro prielaidas literatūri- 
nės lietuvių poezijos aukštumoms rastis, nes kitų tautų poezija radosi 
būtent iš liaudies kūrybos. 

Pažymint J.Basanavičiaus ir Vydūno bendrą atsidavimą lietuvių 
tautos gaivinimui ir ugdymui, prisimintina ir tai, kuo skyrėsi jų 
pažiūros į tautą. Į tą skirtumą dėmesį atkreipė A.Merkelis minėtosios 
neskelbtos monografijos apie Vydūną fragmente, publikuotame Čika- 
goje Akademinio Skautų Sąjūdžio leidžiamame žurnale „Mūsų Vytis“ 

(1993, Nr. 4). Anot A.Merkelio, J.Basanavičius, V.Kudirka ir Vydūnas — 
pačios ryškiausios tautinio lietuvių atgimimo figūros. Visų jų veikimo 
tikslas tas pats, skiriasi tik to veikimo motyvacijos akcentai. J.Basana- 
vičius įstabus garbingos tautos praeities aukštinimu, istorinės atmin- 
ties vaidmens tautiniam atgimimui kėlimu, jo pozicija —- romantinė. 
V.Kudirka buvęs realistas, jo veikloje vyravęs pasipriešinimo carinei 
rusų valdžiai motyvas. Vydūno pozicija pasižymėjo tuo, kad tautišku- 
mą jis kėlė ne kaip tikslą sau, o kaip žmoniškumo ugdymo sąlygą. 

Papildant A.Merkelį, pažymėtina, kad Vydūno kūryboje galima 
užtikti poleminių gaidelių dėl Basanavičiaus tautos, kaip tikslo sau, 
pozicijos. Misterijos „Probočių šešėliai“ (1908) dalyje „Šventa ugnis“ 
vaizduojamo personažo Keleivio mintys labai primena J.Basanavičiaus 
„Aušros“ gadynės patriotines idėjas. Jos Vydūnui atrodė XX a. pradžio- 
je esančios per lėkštos, nes reikią kreipti dėmesį ir į tai, dėl ko atsigauna 
tauta, kokia jos misija žmonijos kelyje į dvasios laisvę, į visos žmonijos 
kultūros suklestėjimą. 

J.Basanavičius buvo vienas iš pagrindinių 1907 m. kovo 25 d. 
Vilniuje įsteigtos Lietuvių mokslo draugijos iniciatorių. Beje, sumany- 
mas tokią draugiją steigti J.Basanavičiaus galvoje gimė dar 1882 m. ir tą 
sumanymą jis paskelbė būtent Mažojoje Lietuvoje ėjusioje „Lietuviš- 
koje ceitungoje“, kurioje (1882, Nr.12,15,17,31,32,33,36) tarp jo bei 
J.Šliūpo ir G.Sauerweino vyko polemika dėl prūsų lietuvių švietimu 
besirūpinančio sambūrio organizavimo. Vietoj tokio sambūrio anuo- 
met (t.y. 1885 m.) įsikūrė kultūrinė Mažosios Lietuvos draugija „Birutė“. 
Jos įstatų pagrindą sudarė J.Basanavičiaus siūlomos Mokslo draugijos 
įstatų projektas. Šioje draugijoje kultūrinę misiją 1895 m. buvo lemta 
pradėti Vydūnui - jį tada prikalbino diriguoti paskubomis sušauktam 
šios draugijos chorui. 

Į Vilniuje susibūrusios Lietuvių mokslo draugijos veiklą J.Basa- 
navičius prikalbino įsitraukti ir Vydūną. Matyt, ne be J.Basanavičiaus 
kalbinimo Vydūnas 1908 m. balandžio mėn. pirmą kartą atvyko į Vilnių. 
Pagrindinis to vizito tikslas buvo aplankyti Antrąją lietuvių dailės 
parodą. Kelionės įspūdžius Vydūnas gana detaliai aprašė „Vilniaus 

žiniose“ (1908 m. rugpjūčio 20,21, 22, 23 d.). Tada jis buvo apsistojęs pas 
J.Basanavičių, kurį iš žinomiausių Vilniaus lietuvių, matyt, geriausiai 
pažinojo. 

Grįžęs po kelionės, Vydūnas siunčia (1908 m. balandžio 27 d.) 
atvirlaiškį J.Basanavičiui. Jame rašo: „Širdingai dėkoju už malonią 
prieglaudą, kurią radau prie Jūsų, už galimybę „pamatyti Vilnių, 
Gedimino įsteigtą pilymą“. Laiške nurodoma, kad siunčiąs ką tik 
išėjusius „Probočių šešėlius“ (8). 

Šis laiškas — ne pirmasis. Ankstesniuose 1907 m. gegužės 10 d. ir 
1907 m. liepos 10 d. laiškuose Vydūnas J.Basanavičiui suteikia šiokių 
tokių žinių apie Mažosios Lietuvos laikraštininką Martyną Šernių 
(1849-1908). Vėlesnių metų (1910, 1912) laiškuose Vydūnas kviečia J.Ba- 
sanavičių užsukti grįžtant iš Karlsbado (1910) ir Franzensbado (1912) 
kurortų. Į šiuos kurortus adresuoti Vydūno laiškai. Tilžėje J.Basanavi- 
čiusir Vydūnas pasimatė 1911 m. rugsėjo mėn. 27 d. Tada J.Basanavičius 
iš rugsėjo 26 į 27 d. apsinakvojo „Reichhof“ viešbutyje, tame pačiame 
kambaryje, kuriame apsistodavo G.Sauerweinas. Iš M.Raišukytės paė- 
męs 1905 m. paliktus rankraščius, J.Basanavičius „apsilankęs pas V.Sto- 
rostą-Vydūną, kurio lydimas po pietų išvažiavo Įsrutin“ (1, p. 123). 

1911 m. Vydūno ir J.Basanavičiaus buvo bendrauta Vilniuje liepos 
mėn. vykusioje Lietuvių mokslo draugijos sesijoje, kur Vydūnas skaitė 
net tris pranešimus: „Žmogaus išaugimas ir tikyba šiandien ir senovė- 
je“, „Lietuvių tikybos prasmė senovėje“ bei „Idealizmas ir realizmas 
gyvenime“. Pranešimų temas Vydūnas derino su J.Basanavičiumi 1911 
m. gegužės 2 d. laiške. Šis laiškas įdomus ir tuo, kad atskleidžia didelį 
Vydūno darbštumą, užimtumą ir organizuotumą (8). 1912 m. birželio 
25-27 d. vykusios Lietuvių mokslo draugijos sesijos metu 60-mečio 
proga buvo pagerbtas J.Basanavičius. Šioje sesijoje dalyvavo ir Vydū- 
nas, skaitęs pranešimą „Evoliucija ir tikyba“. Grįždamas namo Vydū- 
nas rusų pasieniečių net 6 paroms buvo sulaikytas Virbalio pasienio 
punkte. 1912 m. liepos 5 d. laiške J.Basanavičiui Vydūnas nuogąstauja, 
kad jo buvimas gali kenkti Mokslo draugijai. Tokiu atveju jis siūlo būti 
išbrauktas iš Draugijos narių sąrašo (8). 


196 


Kaip nurodo A.Merkelis, po minėto sulaikymo tenykščiam poli- 
cijos vadui Vydūnas pasakęs, kad dėl tokios tvarkos per šią sieną 
daugiau nekeliausiąs ir kad tvirtai tikįs jos greitai nebeliksiant. Po 
kelerių metų tasai tikėjimas, kaip žinome, išsipildė. O kol siena buvo, 
Vydūnas iš tiesų per ją nebevažiavo - Vilniuje jis apsilankė tik 1930 m. 
rudenįjau po J.Basanavičiaus mirties. Tačiau iki tol dar buvo keli abiejų 
didžiavyrių susitikimai Kaune ir Palangoje. Buvo ir atsiliepimų apie 
vienas kitą spaudoje. 

Vienas iš paskutiniųjų plačiai aprašytų sustikimų įvyko Kaune 
1920 m. gegužės 14 d., Rotušėje prieš Steigiamojo Seimo atidarymą. 
J.Basanavičius autobiografijoje apie tai labai trumpai užsimena: „vaka- 
re - Rotušės salėje Vydūno paskaitoje padaryta man didelė ovacija“ (1, 
p. 160). A.Merkelis, remdamasis Vydūno pasakojimu, rašo, kad dar prieš 
paskaitą abu lietuvybės puoselėtojai susitikę Rotušės aikštėje. Susiti- 
kus J.Basanavičius pakėlęs kepurę ir pasakęs: „Lietuvos Patriarchas 

sveikina Lietuvos Pranašą!“. Įėjus į salę Vydūnas pasakęs, kad su juo 
atėjęs tautos atgimimo patriarchas Basanavičius, ir tai sukėlę didžiules 
ovacijas. Tą epizodą kiek pikantiškiau knygoje „Lietuvių tautos kelias“ 
aprašo Mykolas Biržiška: „1920 m. gegužės mėn. Kaune Rotušės salėje 
išklausęs Vydūno paskaitos, kurioje šis, pastebėjęs įėjusį Basanavičių, 
ir apie jį šiltai užsiminė, po paskaitos gretimame kambaryje, kitų 
akivaizdoje šypsodamasis Vydūnui tarė: „Ale, kad Tu ir melagis!“. 
„Reikėjo matyti Vydūno nustebimą ir sumišimą, Basanavičiui čia prie- 
teliškai juokiantis“ (4, p. 64). 

Gražiais abipusiais literatūriniais komplimentais galima laikyti 
trumpą J.Basanavičiaus atsiliepimą apie Vydūno vokiškai rašytą 1916 
m. Tilžėje išleistą knygą „Praeities ir dabarties Lietuva“ („Litauen in 
Vergangenheit und Gegenwart“) (3) bei nedidelį Vydūno straipsnelį jo 
leistame „Darbymetyje“, skirtą J.Basanavičiaus 70-mečiui (10). J.Basa- 
navičius, trumpai nusakęs Vydūno knygos turinį, teigia, jog „iš viso to 
rašymo išeina išvadas, kad lietuvių gyvatos pulsas gana smarkiai plaka 
ir kad tokia tauta išnykti negali“. Savo straipsnelyje, sveikindamas 
J.Basanavičių 70-mečio proga, Vydūnas iškelia jo nuopelnus lietuvių 

tautos atsigavimui, pažymėdamas, kad jis „tarsi toli žvelgdamas į ateitį 
ir matydamas auštančią šviesią dieną“, „intuityviai išvydo, kas kitiems 
ir šiandien dar uždengta“, kad „jo spėjimai parodo patį gilųjį tautos 
gyvenimo atjautimą“. J.Basanavičius tikėjęs, kad „lietuvių tauta bus 
kitiems paveikslas“, kad „jos kvapas yra žmogiškumo dvasia. O ją mūsų 
Patriarchas matė sąryšyje su gilios senovės žmonija. Iš čia jis žvelgė į 
ateitį. Ir tikėjo jos gyvybe. Nes tikėjo žmonija“. Reikia pasakyti, kad 
būtent taip žvelgė pats Vydūnas. Su savo žvilgiu jis tapatino ir J.Basa- 
navičiaus žvilgį. 

Reikšmingas dviejų didžių Lietuvos vyrų santykių pabaigos 
akordas - paskutinis 1926 m. rugpjūčio 17 d. Vydūno laiškas J.Basana- 
vičiui. Dalykiniu požiūriu jį komentuoti gali medikai. Mums jis įstabus 
tuo, kad rašytojas, filosofas, teatro ir muzikos žinovas duoda patarimus, 
kaip įveikti ligą didžiulę gydytojo patirtį turinčiam medicinos dakta- 
rui. Tiesa, tas filosofas už poros metų išleis vieną iš įstabiausių lietuviš- 
kų sveikos gyvensenos vadovėlių „Sveikata, jaunumas, grožė“. 

Po ketverių su trupučiu metų nuo to laiško parašymo Vydūnas dar 
kartą apsilankys Vilniuje ir padės gėlių ant savo bičiulio ir tautos 
laisvėjimo žygio bendrakeleivio kapo Rasose. Bus tai per 1930 metų 
Vėlines. Jį tada sujaudins ne tik atsiminimas apie prieš trejus metus 
Anapilin išėjusį draugą, bet ir tai, kaip įžymiuosius savo tautos mi- 
rusiuosius pagerbia Vilnijos lietuviai. „Prie kapo dr. Jono Basanavičiaus 
stovėjo jauni lietuviai su savo vėliava ir nuogais kardais. Kiti atėjo su 
vainikais su lietuviškų varsų juostomis ilgame eisme vis po kelis eilėje“, — 
aprašė tada Vydūnas savo įspūdžius. Tai regėdamas, jis pagalvojo: „Kas 
nusiduotų, jeigu lietuviai Tilžėje trauktų per miestą panašiu būdu. 
Rodos, tūliems vokiečiams sapnuotųs, kad lietuviai jau užkariauja 
visus Rytprūsius“ (11). 

Beje, tuokart, 1930 m. spalio paskutinėmis dienomis, Vydūnas ne 
tik susitiko su lietuviais moksleiviais Vytauto Didžiojo gimnazijoje bei 
lietuviais studentais Vilniaus universitete, bet ir dalyvavo J.Basanavi- 
čiaus įkurtosios Lietuvių mokslo draugijos susirinkimuose, skaitė joje 
paskaitas apie kultūros pažangą ir religiją. 

Priedas 


VYDŪNO LAIŠKAI JONUI BASANAVIČIUI (1907-1926) 


Laiškai saugomi Lietuvių literatūros ir tautosakos instituto rankraštyne. Signatūra: F2, JB-1525. 


Hern Dr. J.Basanowicz, 
Wilna 
post restante 


Tilžėje 10.5.1907 


Garbingas tautieti! Pasirūpinau M.Šerniaus! photogr. gauti, bet ar jį 
susirasiu - nežinau. Nežinomas man jo adresas. Tačiau rašiau. Bene tik 
susivoksiu. Ar jis jau velionis, man neteko girdėti. Savo phot. tikrai bene 
gale Junijaus atsiųsiu. Esmi labai ligūstas, o tai netiktų photographodin- 
ties. O seniau padarytą nenorėčiau paduoti. Betgi gale Birželio jau bus. 
- Dykaitė - M.R2 pasidarydino phot., bet netinka, ir vėl pasidarydins. 
Tuom tarp negal. Veidas ant dešinės pusės suputęs, tai lauk pagijimo. 
Tada atsiųs phot. Pretorius? mena, kad lietuviai vadinę Augštūnus 
dykais ir duoda paveikslą: Dykasis Katenoviškis - Herr von Katenau. 

Daug labo velija 

Vilh. Storost. 


! Martynas Šernius (1849.XI.10-1908.VI.14) Mažosios Lietuvos visuomenės veikėjas ir leidėjas. 
1878-1904 m. redagavo ir iki 1894 m. leido „Lietuvišką ceitungą“, šelpė „Aušros“ leidimą. 

2 M.R.- Marta Raišukytė (1874-1933) Vydūno bendražygė ir pagalbininkė. 

3 Matas Pretorijus (apie 1635-1707) - Mažosios Lietuvos raštijos veikėjas, veikalo „Prūsijos 
įdomybės“ („Deliciae Prussicae“) autorius. 

Nach Ruszland 
Hern Dr. J.Basanowicz, Wilna 
Post restante 

Garbinams pone, pasidarydinau photogr. ir ketu po laiko siųsti. Bet 
noriu priminti, kad pasidarydinsiu ir nuo giedot. draug. naują pho- 
togr., tai galėtumėm ir tą Jums atsiųsti. Neprivalytumit Jums prisiųstjąja 
naudoties. Susiradau ir p. Martyną Šernių. Jis ne velionis. Iš Klaipėdos 
ištraukęs yra ir gyvena Kukoreičiuose. Pats negal rašyti, ar iš dalies stabo 
ištiktas, ar šiaip kas juomi atsiėjo, nežinau tikrai. Jo žmona rašo, kad 
neturi photogr. — Gal būti, kad dar kart rašysiu. 

Daug labų dienų. 

Tilzėj 10.7.1907. Jūsų V.Storost 


Nach Ruszland 
Hern Dr. J.Basanowicz, 
Wilna 
poste restante 
Garbingas Tautieti, tikėdamas, jog dabar vėl būsite sugrįžę Vilniun, 
siunčiu Jums šią kortelę, širdingai dėkodamas už malonią prieglaudą, 
kurią radau prie Jūsų. Buvo man svarbu kartą pamatyti Vilnių, Gedimino 
įsteigtą pilymą. Tik papratęs prie reguliariško gyvenimo nuilsau mažu- 
mą. Siunčiau Jums Prob. Šešėl!. Tikiu vėliau vėl ką siųsti galėsiąs. Dirbu 
be sustojimo. Gal ne be pasisekimo. Siunčiu ir savo phot., bet vien 
atsiminimui. 
Daug labų dienų. 
Vydūnas 
Tilžėje, Anger 23. 
27.4.1908. 


Atvirlaiškis ant Tilžės lietuvių giedotojų draugijos išleisto atviruko. 
! „Probočių šešėliai“ - 1908 m. išleista Vydūno 5 dalių misterija. 


201 


Hern Dr. J.Basanowicz, 
z.2. Karlsbad (Osterreich) 
Residenz Hotel 

Labai augštinamas dyke, būsiu tuo laiku namiej ir džiaugsiuos Jus 
prie manęs pasveikint galėsiąs. Mielai priimčiau Jus kaip svetį savo 
namuose. Vietos bus gana Jums pasiviešėti. Turiu svečiams nakvoti 
tuščią kambarį nusisamdęs. Meldžiu, kad Jums neperprastu, jį priimti 
ir man rašyti, kuomet atkeliausite. 18. š.m. rengiam Klaipėdoj Liet. 
Koncertą ir Teatrą. 

Viso labo. 

Su pagarba. 

V.Storost 
Tilžėj 7.9.10. 


Hern Dr. J.Basanowicz, 
z.2. Franzensbad į Bėlm. 
Hotel Holzer 
Dėkui už lakštelį, pasidžiaugsiu Tamstą pasveikusį galėsiąs pasvei- 
kinti Tilžėj. Gyvenu ant Rambyno, bet parkeliauju kas ketvirtadienį 
Tilžėn ir lieku lig šeštadienio - Šis lakštelis rodo reginį iš „Išvaduotojo“. 
Viso labo. 
Vydūnas 
T. 3.8.12 


Atvirlaiškis ant atviruko su nuotrauka - scena iš Tilžės lietuvių giedotojų vaidinimo — 
Vydūno pasakiško vaidinio „Išvaduotojas“. Sis kūrinys išleistas nebuvo. Apie tuometinį 
J. Basanavičiaus apsilankymą Tilžėje nėra žinoma. 

Hern Dr. J.Basanowicz, 
Wilna 
Lydos gatvė Nr. 7 
Labai branginamas tautieti, rašydamas geg. Jaunimui!, taisydamas 
rašinį apie Rhytmą ir Grožybę, baigdamas dram. veikalą, kurį Tilžėj 
vasaroj vaidinti ketame?, be to, eidamas mokykl.pamokas, ir mokin. 
Gied. drg. dainuoti, sakyd.kalbas kitose draugijose ir t. t. nespėjau dar 
lig šiol temas patvirtinti. Bet rodos naudinga, kad ką sakyčiau apie štai 
ką: 1. a) vieną dieną: Žmogaus išaugimas ir tikyba šiandien ir senovėje; 
b) kitą dieną, sąryšyj su kalba a): Lietuvių ir lygių kitų tautų tikybos 
prasmė senovėje. 2. Idealizmas ir realizmas gyvenime?. Pirmutini dvi 
kalbi atsišauktų viena ant kitos. Vienok galima pasirinkti iš visų trijų 
vieną kalbą. Gal dar ir kitą temą pasirinkčiau, jeigu tos netiktų. 
Su didžiule pagarba 
Vydūnas 
Tilžėje 2.5.11. 


! Jaunimas - 1911-1914 m. Vydūno Tilžėje leistas ir jo paties ištisai parašytas mėnesinis 
žurnalas. 

2 Tas veikalas - 1911 m. rugpjūčio 13 d. Tilžėje Lietuvių giedotojų draugijos suvaidinta 
triveiksmė komedija „Tikrasis gydymas“. Sis veikalas buvo išleistas 1934 m. Tilžėje pavadi- 
nimu „Pasveikimas“. 

3 Visi trys pranešimai buvo skaityti Lietuvių mokslo draugijos sesijoje, vykusioje 1911 m. 
liepos mėn.: pirmasis - liepos 13 d., antrasis - liepos 14 d., trečiasis - liepos 16 d. Visų 
pranešimų tekstai spausdinti liepos, rugpjūčio ir lapkričio mėn. „Lietuvos žiniose“, per- 
spausdinti Vydūno raštų 3 tome (Vilnius, 1992). 

Gauna gerb. Dr. J.Basanavičius 
Vilnius (Wilna) 
Lydos gatvė Nr.7. 

Gerbiamasis, tai pagaliaus iš rusų tik paleido!. Matyti koks aš jiems, 
rodos, naudingas. Nors nubadėjęs, tikiu vėl atsigauti trumpu laiku. — 
Jeigu tūliems mano buvimas Mokslo Draugijoj netiktų arba pat M. 
Draugijai kenktų, meldžiu tad braukti mano vardą iš Draugijos sąrašo. 

Kodėl nesiuntė draugija man pereitų metų „Lietuvių Tautos“?2 

Viso labo! 

Su pagarba Vydūnas 

Tilžė 5.7. 12 mt 


! Vydūnas buvo rusų pasieniečių net6 paroms sulaikytas Virbalio pasienio punkte, kai grįžo 
iš1912m. birželio mėn. Vilniuje vykusios Lietuvių mokslo draugijos sesijos, kurioje skaitė 
pranešimą „Evoliucija ir tikyba“. 

2 „Lietuvių tauta“ - Lietuvių mokslo draugijos Vilniuje 1907-1937 leistas leidinys. Išleistos 
5 knygos. 

Ant voko adr.: J.M. ponui DR. J.Basanavičiui 

Vilnius 

Gimnazijos gatvė 4 

Siunčia Vydūnas, 
Telšiai 

Kalno gatvė 179 
Telšiuose 19. Rugsėjo 1920 mt. 
Augštai gerbiamas Tautieti, 


Širdingai sveikinu Tamsta Lietuvos Vilniuje. Taip iš lengvo vis 
daugiau tvirtėja mūsų tauta. Ir savo gyvenamo krašto ribas nusistato. Lai 
bus jai lemta dabar visaip tarpti! 

Apie Sveikojo reikalą nedaug tepasakysiu. Elsės Klimantaitės! pats 
Dr. SŽ man tik trumpai teprisiminė. Buvo kaip nors jos dėl Kalvai- 
čio? užgautas. O Kalvaitis skundėsi man, kad Drs.S. jį kaip nors įžeidęs. 
Ir taip gi minėjo E.Kl. Bet aš nieko neklausinėdamas daugiau ir nieko 
nepatyriau. 

Dr.S. - o laiškų ir lakštelių gal ir bus dar mano namuose Tilžėj. Tik 
nieko tvirtinti negaliu. Kėliaus 1912-mts iš vieno gyvenimo į kitą ir gal, 
kad tuo kart jeib nebūtų per daug visoko kraustinėti, pašalinti tūli 
popiergaliai ir iš netyčių žuvo tūli laiškai. Bet grįžęs, pažiūrėsiu. Gal ir 
bus dar išlikę Dr.S. koresp. Grįšiu tur būt 1. Spalio š.mt. Neturėdamas 
iš vokiečių leidimo [į] Lietuvą keliauti, nežinau, kaip čia visa bus, bet 
rodos ne po ilgo laiko po 1. Spalio galėsiu Sveikui kokią nors žinią 
suteikt. 

Daug viso labo 

Su pagarba 

Vydūnas 


1 Elzė Klimantaitė - Pilkalnio apskrities Šilininkų kaimo ūkininko dukra, su kuria keletą 
metų draugavo tame kaime nuo 1877 m. kartas nuo karto apsistodavęs vokietis poetas- 
poliglotas, Mažosios Lietuvos lietuvių teisių gynėjas Georgas Sauerweinas (1831-1904). 

2 Kalbama apie Georgą Sauerweiną. 

3 Vilius Kalvaitis (1848-1914) - Mažosios Lietuvos tautosakininkas, kraštotyrininkas, knygų 
rengėjas, leidėjas ir prekybininkas, G.Sauerweino bičiulis. Bendravo su Vydūnu. 

Tilžėje 17. Rugp. 1926. 
Gerbiamasis, 


Ponia Ver. Alseikienė! man papasakojo apie Tamstos negalės ir pasi- 
klausiusi kelių mano kalbų apie sveikatą, manė, aš turėčiau ir Tamstai 
kokių patarimų duoti, galėtų Tamstai būt naudingi. Ir todėl drįstu tai 
padaryti, linkėdamas nuoširdžiai, kad būtų Tamstai naudinga. 

Bendros pastabos: Reikėtų maitinties visiškai nauju būdu. Mėsos, 


kiaušinių, kiek galint vengti. Ir gal štai ką valgyti. Ryte gerti mažą taurikę 
karštos arbatos iš mėlynių lapų. Po 10 min. valgyti sumaltų riešutų 
(Walnūsse) arba saldžių mandelių ir saldžių vaisių, pagaliau Graham arba 
panašios duonos su sviestu. Pietums garu virtų luptų arba neluptų bulvių 
su visok daržovėmis: salotais, tomatais, agurkais sutaisytais su aliejumi ir 
citronų sultimis. Vietoj bulvių galima imti kruštienės. O vietoj salotų - ir 
raudonų žalių sviklų, juos sutrint ant tarkos ir su aliejumi bei citronų sult. 
valgyti; kitas geras valgis bus ryžiai, bet nepoliuotasis, vokiečų vadinamas 
Naturreis su tomatais svieste keptais. Ir t. t. - Vakarienei galima valgyti 
vieną antrą pygą (jeigu viduriai (slankūs) vangūs, į aliejų įmirkytą), 
dattelų, arba vieną bananą, pinijų branduolų, duonos su sviestu. Bet viso 
labai maža. 

Kad viduriai gerai tuštintųs, kas dieną nors vieną kartą, labai svarbu 
daug vaisių ir daržovių valgyti, bet ne kartu; 3-4 val. turi būt tarpe. Nieko 
nereikėtų gerti arba labai mažai. Jokio alkoholo, jokios kavos arba kinės 
arbatos. 

Dėl pačios ligos. Tamsta neturėtų sėdėti ilgai, bet valandėlę sėdėjęs, vėl 
gal 10 min. vaikščioti. Niekumet nereikėtų sėdėti ant šaltos drėgnos 
žemės, nevaikščiot basam ant šaltų grindų. - Kojos visumet turėtų būt 
šiltos. Yra tai be galo svarbu. Todėl, kuomet kojos šaltos, jos turi tuojau būt 
maudomos karštame (gal 40*C) vandenyje 5-10 min., tad jas įkišt į šaltą 
vandenį (gal 209C) +1-2.Irvėlį karštą 5-10minirt. t. pakaitomis gal 3 kart, 
! Veronika Alseikienė (Janulaitytė, 1883-1971) - gydytoja, visuomenės veikėja, Marijos 


Alseikaitės-Gimbutienės motina. Vilniuje lankydamasis Vydūnas yra apsistojęs Veronikos 
ir Danieliaus Alseikų namuose. 

baigt šaltu vand.. Tada sukinėt kojas (greit) ir šiltai apaut. - Vakare įsisėst 
į šilto vandens vanę ir sėdėti gal 20 min. Tada apatinį kūną apliet drugnu 
vand. ir jį mazgoti. - Apie katlaterm vartojimą nieko nereiks pasakyt, bet 
gal ne pro šalį paminėt, kad vietoj jį desinf. su sublim ar karb. jį įdėt į 
verdantį vand.. 

Special. pastabos. Geriau kaip katlat. vartoti būtų masuoti kūną čia kur 
pūslė. Masuojantysis uždeda abi ranki, nykštis prieš nykštį, viršum kaulo, 
viršuje kurio kūne pūslė, tada pirštais spaudžia iš viršaus į šalis ir žemyn, 
gilyn. Kraujui atsirandant, neatsigult, bet vaikščiot po kambarį. Gal tada 
ir kojas maudyt karštai ir blauzdas apvynioti su skaromis, kurios pamir- 
kytos šaltame vandenyje. - Prostata galėtų būt ir masuojama iš grobo 
pusės. Bet tam reikėtų tinkamo aparato. Vengti reikėtų visa, kas inkstus 
erzinair pūslę pildo. Todėlbe minėtų gėralų nevartoti sellerijos, svogūnų, 
ridiko, mineralin. gėralų - vandenių. Ir nereikėtų absčiai valgyti. Vaka- 
rienė turėtų ypačiai menka būt ir 3-4 val. prieš atsiguls. nieko negerti. 
Labai trokštant, šalto vandens į burną imt, palaikyt ir išspjaut. Ilgai gulėt 
kenksminga, kadangi kraujas kūno apačioj tvenkiasi. Patartina ir kiek 
galint nuogam esant kambaryj vaikščiot, lankstyties - 2-5 min. kūnui 
šiltam esant, nusitrint šaltu vandenim, ryte atsikėlus arba šiaip sušilus. 

Jums, 70 metų ir daugiau pasiekus, gydo ir taip, kad kelias dienas 
neduoda nieko valgyt arba gert. Tik reikėtų tai priruošt kelias dienas prieš 
tai nieko kito nevalgyt, kaip tiktai žalius, nevirtus vaisius, obuolus, kriauš. 
Šiaip viduriuose gali senosios liekanos kraują gadint. - Taip kūnui 
išsivalius, galima kelias dienas be valgio išlikt. Kad tada liežuvis gyvai 
raudonas, tad vėl mažumą saldžių vaisių ir avižienės sriubos be pieno. 
Toliau pinijų branduolų, kurie labai lengvai virškinas. Taip sako prostatą 
pataiso. Bet reikia kartot nevalgymą! 

Daug viso labo 

Vydūnas 


Parengė VAcys BAGDONAVIČIUS 


Šiaurės Atėnai, 2003 m. liepos 9 d., nr. 27; liepos 26 d., nr. 28. 

ADOMAS BRAKAS - VYDŪNO TALKININKAS IR BENDRAŽYGIS 


Adomo Brako kelias į aukštumas prasidėjo Klaipėdoje, ėjo per Tilžę ir 
vėl grįžo Klaipėdon. Mokytojo Einaro Klaipėdoje pamokytas, 1900 m. 
jis nukanka Tilžėn, kuriki 1905 m. mokosi gimnazijoje, kol po nelaimin- 
go atsitikimo vėl grįžta pas tėvus į gimtuosius Jankaičius. Paskui kariuo- 
menė, Juozo Gabrio remiamos dviejų metų dailės studijos Paryžiuje. 
Nuo 1911 m. vėl Klaipėdoje. „Bet jis palaikė ir santykius su Tilže ir ten 
gyvenančiais ir Klaipėdoje apsilankančiais žymiais lietuviais“, - rašo 
vienas iš tokių įžymių lietuvių, A.Brako dvasios mokytojas ir įkvėpėjas 
Vydūnas (16). Tilžės 1900-1905 m. laikotarpis A.Brakui dvasios brandos 
kelyje - lemtingas. Tuo metu čia buvo lietuvybės judėjimo centras, o 
pati lietuvybė buvo tada gana gyva. Išgyvendama toli gražu ne geriau- 
sius laikus, kruta pirmoji lietuviškoji „Birutės“ draugija, įsisteigia 
knygas leisti užsimojęs „Prūsų lietuvių susivienijimas“, būtent per tą 
penkmetį išleidęs 3 knygeles (beje, vienintelės), šurmuliuojama prieš 
atidarant lietuviškąjį namelį Jokūbynėje. Jo atsiradimu pasirūpina 
vokiškoji Lietuvių literatūros draugija, bet ir lietuviai nemaža prie to 
atsiradimo prisideda - aukomis, eksponatais, organizacine veikla, kle- 
gėjimu lietuviškoje spaudoje. Ypač gražiai tame lietuviškame šurmu- 
lyje išsiskiria Tilžės lietuvių giedotojų draugijos veikimas. Dažni lie- 
tuviški koncertai su vaidinimais, po dvi dideles kasmetines šventes — 
„žieminę“ ir „vasarinę“ (2). Būtent tuo metu Tilžėje įvyksta įspūdingi 
spektakliai - 1901 m. vasario 10 d. ištisai parodoma misterija „Probočių 
šešėliai“ (beje, 1902 m. spalio 19 d. parodoma ir Klaipėdoje), 1903 m. 
vasario 15 d. - „Amžinos ugnies“ dalis „Romuva“ (4). Argi galėjo būti 
tokiems dalykams abejingas lietuvybės stiprius daigus dar iš tėvų namų 
atsinešęs šešiolikmetis-aštuoniolikmetis gimnazistas? Nepraeina jis su 
draugais ir pro vieną iš žinomesnių miesto salių, kur vykstančiuose 
susirinkimuose (o tai buvo 1902 m. įkurto vietos teosofų būrelio susirin- 
kimai (23)) „pasižymėjęs Tilžiškis kalbėdavo viešai apie žmogaus pašau- 

kimą tapti tauriu žmogumi ir kaip tam daug reiškia prigimto tautišku- 
mo branginimas. Ten buvo kalbėta lietuviškai, retkarčiais ir vokiškai“ 
(16). Tasai pasižymėjęs Tilžiškis - devynmetės Tilžės berniukų mokyk- 
los mokytojas, Giedotojų draugijos vadovas (beje, toje salėje vykdavo 
ir šios draugijos repeticijos) Vilhelmas Storostas, kurio ir dramos vei- 
kalai vaidinami, tik jų autorystė vis dar po Aldo, Aido, Mano pseudoni- 
mais ar L.A., R.M., Mn. kriptonimais kažkodėl slepiama. Kai tie veikalai 
nuo 1907 m. pradės knygomis rodytis, jų autoriumi bus nurodomas 
Vydūnas (1, p. 115). Krito giliai gimnazisto sielon „pasižymėjusio 
Tilžiškio“ mintys ir dirbami jo darbai sužavėjo. Neliko to tilžiškio 
nepastebėtas uolus jo kalbų klausytojas. Po vienos paskaitos priėjo 
lektorius prie Adomo su draugu, pasisveikino su jais ir „pasidarė 
malonūs, artimi santykiai tarp jų. Juos palaikyti Adomas Brakas stengė- 
si visą savo amžių. Labai jis pritarė Tilžiškio pažiūroms apie žmogaus 
gyvenimo prasmę ir elgėsi atitinkamai. Turbūt jis aiškiai numanė, kad 
pavyzdingai gyvenant geriausia pasitarnauta savo tautai“ (16). 

Daug darbų nuveiks A.Brakas, tarnaudamas savo tautai. „Ir savo 
gabumą piešti jis skyrė lietuviškumui“,- pasakys apie A.Braką Vydūnas 
(16). Pirmiausia tą gabumą jis ir panaudos, talkindamas būtent Vydū- 
nui. Yra pagunda A.Brakui priskirti jokia autoryste nepažymėtus pir- 
mųjų Vydūno knygų apipavidalinimus, atsiradusius dar prieš A.Brako 
dailės studijas. Viena iš pačių pirmųjų Vydūno knygų - 1904 m. išėjęs 
dainų rinkinys „Lietuvos aidos“ (8), ypač patraukianti savo tituliniu 
puslapiu. Galėjo jį sukurti dailei gabus devyniolikmetis gimnazistas, 
nors tą padaryti galėjo ir pats rinkinio autorius, kuris gabumų dailei 
irgi nemažų turėjo ir netgi žinoma, kad kai kurias savo knygas, pvz., 
1913 m. pasirodžiusią misteriją „Mūsų laimėjimas“ (14) ir 1938 m. 
išėjusį pasakišką vaidinį „Pasiilgimas“ (17), tikrai apipavidalino jis 
pats. Tokia pat pagunda ir tokie pat spėliojimai kyla ir dėl 1907 m. 
išleisto teosofinio traktato „Mirtis ir kas toliau“ viršelio. „Mūsų laimė- 
jimo“ viršelio piešinyje įkomponuotos raidės „Vds“. Apie „Pasiilgimo“ 
apipavidalinimą Vydūnas rašo 1938 m. rugsėjo 26 d. laiške V. Mykolai- 
čiui-Putinui (22). 

Vydūnas (viduryje) ir Adomas Brakas (pirmas iš kairės) su „Aidos“ draugija 

Pirmieji jokių abejonių nekeliantys Vydūno knygoms skirti Bra- 
ko darbai - 1908 m. išėjusios vienaveiksmės dramos „Tėviškė“ (18) 
viršelis ir atsklanda bei 1909 m. pasirodžiusio antrojo dainų rinkinio 
„Lietuvos varpeliai“ (9) viršelis. Čiajau nesunkiai surandami autorystę 
žymintys inicialai, o „Lietuvos varpelių“ įžangos žodyne ir pats auto- 
rius pažymi: „Išpuošė šią knygelę gerb. Adomis Braks. Labai nuošir- 
džiai už tai dėkoju“ (9, p. 2). Šie abu darbai - iš tų metų, kai Paryžiuje 
studijuota. Jie tarsi tikro dailininko - knygų iliustratoriaus rankos 
išbandymas. 

Produktyviai su Vydūnu A.Brako bendrauta antrojo dešimtme- 
čio pradžioje, iki prasidedant karui. Pačią to dešimtmečio pradžią vėl 
tenka sutikti su hipoteze, jog A.Brakas galėjo sukurti komedijos „Biru- 
tininkai“ (1910) (12) viršelį. Tik šį kartą sunku būtų paaiškinti, kodėl vis 
dėlto neįmontuoti autorystę žymintys inicialai, kuriuos nuo 1908 m. 
galima nesunkiai rasti ant kiekvieno publikuoto A.Brako kūrinėlio. Iki 
to dar būsimasis dailininkas galėjo savo kūrinių autorystės nelaikyti 
svarbia ir jos nežymėti. Intensyvesnio abiejų kūrėjų to meto bendravi- 
mo pėdsakai - kai kurie Vydūno 1911-1914 m. leisto žurnalo „Jauni- 
mas“ viršeliai bei žurnale spausdinami piešiniai. A.Brakas apipavida- 
lino 1912 m. „Jaunimą“. Visų tų metų numerių viršelis buvo tas pats. 
Vydūno knygas leidusi „Rūtos“ bendrovė vieną iš piešinių „Sveika 
seselė!“ 1912 m. išleido kaip spalvotą atviruką. „Jaunime“ (1911, spalio 
nr., p. 8) tas piešinys pavadintas „Sielų susitikimu“. Aiškinama, jog šis 
atvirukas propagavo Didžiosios Lietuvos ir Mažosios Lietuvos suartė- 
jimą. 1912 m. „Jaunimo“ viršelio piešinys panaudotas ir apysakėlės 
„Kaimo didvyris“ (13) bei „Mažosios Lietuvos lietuvių šventės“ (10) 
viršeliams. 

Bene didžiausia to meto A.Brako talkos Vydūnui apraiška - 1912 m. 
išleisto vadovėlio „Vadovas lietuvių kalbai pramokti“ (20) iliustracijos. 
Tai paprasti, bet išraiškingi didaktinio pobūdžio piešinėliai, padedan- 
tys besimokančiajam lengviau įsisavinti lietuvių kalbos gramatikos 
taisykles bei žodžius. Pats vadovėlis iš esmės skirtas tiems, kas lietuviš- 


kai nori mokytis savarankiškai, todėl piešinėliai šiam tikslui yra itin 

naudingi. 1924 m. išėjo antrasis, patobulintas vadovėlio leidimas, 
piešinius perkeliant iš pirmojo leidinio. Vadovėlio autorius pastabose 
pažymi, kad dailininkas norėjęs iliustracijas patobulinti, tačiau sku- 
bant knygą išleisti to padaryti nebespėta (20, p. 128). 

Po karo - naujas abiejų kūrėjų bendravimo etapas. 1919 m. pasi- 
rodo Vydūno drama „Vergai ir dykiai“ (21), 1921 m. -antrasis filosofinio 
traktato „Mūsų uždavinys“ (15) leidimas. Abiejų įspūdingi viršeliai 
daryti A.Brako. Daugiau nei A.Brako, nei kitų dailininkų paslaugomis 
leidžiant knygas Vydūnas, atrodo, nebepasinaudojo. Viršelius, matyt, 
rengė jis pats (pvz., minėto „Pasiilgimo“, 1938) arba kuklų knygų 
apipavidalinimą patikėdavo spaustuvininkams. Tačiau Vydūno bei 
A.Brako bičiulystė ir bendravimas pereina į kitą plotmę. 

A.Brakas „nutapė ir didelį jam labai draugiško Tilžiškio paveiks- 
lą“ (16). Tas paveikslas greičiausiai bus tam tilžiškiui padovanotas ir, 
matyt, su jojo beveik visu turtu žus jau Antrojo pasaulinio karo 
liepsnose. 1938 m. „Naujosios Romuvos“ 1-2 numerio viršelis buvo 
papuoštas A.Brako sukurtu jauno Vydūno portretu. Neaišku, ar tai to 
paties „didelio paveikslo“ reprodukcija. Galime tik spėlioti. Kitas 
greičiausiai Sibiro tremtyje ant nedidelio popieriaus lapo pieštas Vy- 
dūno portretas išsaugotas dailininko sūnaus Tautvydo. 

Vydūno ir A.Brako bendradarbiavimas neapsiriboja tik dailės 
sfera. A.Brakas padeda Vydūnui propaguoti jo idėjas ir kitaip. „Dažnai 
jis (A.Brakas — V. B.) suruošdavo Klaipėdoje viešus susirinkimus, ku- 
riuose kalbėdavo į juos pakviestas Tilžiškis. Darė tai Adomas Brakas jau 
prieš Pirmąjį pasaulinį karą, bet dar nuoširdžiau po karo“ (16). A.Braką 
galima laikyti Vydūno pasekėju, jo pasaulėžiūros pagrindų įkūnytoju 
tiek savo elgsenoje, tiek dailės kūryboje, taip pat pagalbininku vydū- 
niškąsias idėjas skleidžiant tarp žmonių. Tačiau A.Brakas Vydūno pa- 
sekėjas buvo ir kita prasme. Būtent jo dėka Klaipėdoje po karo, 1919- 
aisiais, atsiranda draugija „Aida“, kurios veikimas iš tikrųjų ima skam- 
bėti kaip tilžiškės Lietuvių giedotojų draugijos veikimo aidas. 

Pastarosios pavyzdžiu Klaipėdoje ir jos apylinkėse rengiama 
daugybė koncertų ir vaidinimų, ugdomas vietos lietuvių patriotizmas, 

propaguojamas vydūniškai suprantamas žmoniškumas ir pan. Tame 
veikime pilna Vydūno - jis dažnas svečias tiek „Aidos“ renginiuose, 
tiek repeticijose, o klaipėdiškės draugijos repertuare irgi vyrauja Vy- 
dūno kūryba: choras dainuoja jo dainas, vaidintojai vaidina jo dramas. 
Tų įvairaus žanro dramų suvaidinta (režisuoja A.Brakas, kartais padeda 
pats autorius) net keturiolika: komedijos „Numanė“, „Jonuks, mergų 
bijąs“, „Kur prots!“, „Piktoji gudrybė“, „Smarkusis Kruša“, misterijos 
„Probočių šešėlių“ dalys „Vėtra“ ir „Ne sau žmonės“, drama „Tėviškė“, 
misterijos „Mūsų laimėjimas“, „Ragana“, draminės pasakos „Lietuvos 
pasakėlė“, „Vargšas ir besotis“, „Sigutė“, „Žvaigždžių takai“ (4). 

Klaipėdoje Vydūno dramos ne naujokės. Pati Tilžės lietuvių 
giedotojų draugija dar iki karo jų klaipėdiškiams parodo aštuonias. 
„Tėviškė“ rodyta du kartus - 1903 ir 1909 metais. Ypač įspūdingas buvo 
pirmasis - 1902 m. spalio 19 d. - spektaklis, kuriame suvaidintos visos 
„Probočių šešėlių“ dalys. Dauguma tilžiškių spektaklių Klaipėdoje 
vyko antrajame dešimtmetyje, paskutinis - „Žvaigždžių takai“ - 1923 
m. spalio 18 d. (4). Daugelyje čia rengiamų spektaklių A.Brakas buvo 
didelis pagalbininkas. 

„Aidos“ draugijoje Vydūnas buvo visiškai savas žmogus, tarsi 
tikrasis jos narys. Tai liudija nemaža išlikusių draugijos nuotraukų, 
darytų ne tik Klaipėdoje, bet ir kitose Klaipėdos krašto vietose. Retoje 
iš tų nuotraukų nėra Vydūno. 

Dar vienas darbo baras, kuriame Vydūnas ir A.Brakas triūsė vienas 
po kito - Prūsų lietuvių jaunimo draugija „Santara“, įkurta 1912 m. 
spalio 6 d. Vydūnas buvo jos pirmasis pirmininkas. A.Brakas ėmė 
vadovauti 1919 m. atgaivintai ir Klaipėdon persikėlusiai „Santarai“. Jos 
pirmininku jis buvo iki 1935 m. (7, p. 295-300). 

A.Brakas daugeliu atžvilgių buvo Vydūno mokinys, tačiau jų 
santykiuose tos hierarchijos nesijautė: abu vienas kitą didžiai gerbė — 
kaip lygus lygų. Ypač aiškiai toji pagarba išreikšta straipsniuose, ku- 
riuos jie parašė apie vienas kitą. A.Braką Vydūnas labai gražiai charak- 
terizavo 1927 m. Mažosios Lietuvos dainų šventei skirtame leidinyje 
(10, 34). A.Brakas „Teatro“ žurnale 1938 m. Nr. 6 paskelbė Vydūno 70- 

mečiui skirtą straipsnį „Teatrinė Vydūno veikla Mažojoje Lietuvoje“ 
(4), kuriame kruopščiai suregistruoti Vydūno pastatyti spektakliai, o 
didi pagarba išreikšta paskutiniame apibendrinančiame sakinyje: „Ar 
tai pirmojo mūsų poeto Donelaičio apgiedota Saulė, kuri „kopdama 
budina svietą“ — ar tai galingoji jūra, kuri dainas mylintįį mūsų Liud- 
viką Rėzą savo aidu pildė - negali žinoti, kas iš abiejų prikėlė Mažajai 
Lietuvai didijį žodžio Tarėją, skambančio ir žibančio meno galingąjį 
reiškėją - Vydūną“. Po 14 metų Detmolde gyvenantį Vydūną pasieks 
žinia apie tai, jog atšiauriajame Sibire su šiuo pasauliu atsisveikino 
jaunesnysis jo bendražygis ir bičiulis. Žilagalvis Išminčius parašys jo 
nekrologą, kurį paskelbs „Keleivio“ 1952 m. 3-iajame numeryje ir kuria- 
me bus pasakyta: „Bet gyvenantieji lietuviai, ypatingai jam buvę artimi, 
vis atjaus jo asmenybę kaip labai reikšmingą veiksnį tautos gyvenime 
ir nusimanys raginami jo pavyzdingą pasireiškimą pasekti“ (16). 
...Po metų su šiuo pasauliu atsisveikins ir pats Vydūnas. 

VYDŪNAS IŠĖJO, ORVIDAS ATĖJO 


Prieš dėstydamas šias gal kiek skubotas ir padrikas savo pastabas apie 
Vydūno ir Orvido paraleles, noriu kai ką pasakyti apie Vydūno drau- 
gijos santykį su gražiomis Orvido pagerbimo iškilmėmis. Nenoriu, 
kad susidarytų įspūdis, jog vydūniečiai, prisiminę įstabaus žemaičių 
ir Lietuvos kūrėjo, dvasinės raiškos milžino Viliaus Orvido sukaktis, 
panoro išplėsti savo veiklos ribas, labiau pasigarsinti, pasišildyti šio 
kūrėjo šlovės spinduliuose ar jį patį pasisavinti kaip sau artimų idėjų 
šaltinį. Iš karto noriu pasakyti, kad Vydūno draugija prie šios šventės 
rengimo iš esmės neprisidėjo ir į jokius laurus ar padėkas nepreten- 
duoja, taigi nenori būti ir apkaltinta tuo, kad lenda ten, kur jai gal ir 
nederėtų lįsti. Į draugiją kreipėsi viena iš veikliausių jos narių, ne 
vieno išradingo, kūrybiško projekto sumanytoja dailininkė Nijolė 
atėjimo į šį pasaulį ir išėjimo iš jo sukaktis. 

Šiandieninė proga privertė vydūniečius atidžiau žvilgterėti į 
Gargždelės kaimo lygumose iškilusią dvasios šventovę - paminklą 
dieviškumo įkvėptai žmogaus kūrybai. Ir tas žvilgsnis privertė nusiste- 
bėti tuo, ką vydūniečiai čia sau itin artimo pamatė. O tas artimumas 
slypi tame, kad iš esmės visos Viliaus Orvido fenomeno dalys ne tik 
nuostabiai iliustruoja Vydūno filosofines įžvalgas, bet ir turi aiškius 
atitikmenis tilžiškio išminčiaus kūrybinėje bei praktinėje gyvenimiš- 
koje raiškoje. Tad gal ir nėra visiškai atsitiktinis dalykas, jog į Orvido 
pagerbimo misteriją — kad ir labai kukliai — įsijungia visuomeninė 
organizacija, besirūpinanti Vydūno atminimu bei pagerbimu, nors tai 
prasidėjo beveik atsitiktinai. 

Išoriškai žvelgiant į du Lietuvos dvasios milžinus, kurių veikimas 
apima beveik visą parėjusijį XX amžių, atrodo sunku atrasti akivaizdų 
jų bendrumą. Vydūnas - fiziškai trapus, bet ilgaamžis, savąjį rūmą 
pastatęs vien rašomąja plunksna, dirigento lazdele bei įtaigiu gyvu 

žodžiu. Vilius Orvidas, nors irgi ne kažin kokių sveikatos galių, o ir 
trumpaamžis šio pasaulio gyventojas, savąją šventyklą ne iš gražių 
žodžių (jiems labai šykštus buvo), o iš galingų akmenų bei ąžuolų 
sudėjęs, irgi dirigavęs, tik ne giesmininkų chorui, o galingai buldoze- 
rinei technikai, kuri pagal jo valią masyvius lauko riedulius ir milžiniš- 
kus medžių kamienus dėliojo, nors kita valia visa tai griauti ir su žeme 
lyginti vertė. Jo paties ranka itin retai plunksna per popierių vedžiojo, 
bet akmenyje ir medyje neišdildomus ir giliaprasmius žymenis paliko. 
Tiktai tieji žymenys savo prasme labai aiškiai su Vydūno knygų eilutėse 
išdėstytomis idėjomis siejasi. Gal Vilius su tomis idėjomis tiesiogiai ir 
nebuvo susipažinęs, nors tuo sunku patikėti. Neteko matyti jokio to 
teksto, kurbūtų bent minimas Vydūnas, neteko skaityti ar girdėti ir jokių 
paliudijimų apie bent mažiausią, bent epizodinį jo susilietimą su Vydū- 
nu. Tačiau pati Viliaus kūrybos kelio pradžia (1973 m.) vos nesutampa 
su Vydūno grįžimu į mūsų kultūros bei dvasinio gyvenimo kontekstą. 
Neseniai gana plačiai buvo paminėtos Vydūno 100-osios gimimo meti- 
nės, pasirodė jo dramų rinktinė, ojo idėjos anuomet ryškiai švietė tiems, 
kurie vienaip ar kitaip dalyvavo kultūrinėje rezistencijoje. Apie tą laiką 
mokytojo Rapolo Šaltenio išverstos vokiškai parašytos Vydūno knygos 
„Septyni šimtmečiai vokiečių ir lietuvių santykių“ mašinraštis ėjo iš 
rankų į rankas. Nebuvo itin sunku gauti Tilžėje spausdintų Vydūno 
veikalų originalų, kurie puošdavo vos ne kiekvieno prieškario inteli- 
gento biblioteką. Tebebuvo gyvi atsiminimai, ypač Žemaitijoje, apie 
susitikimus su Vydūnu, apie jo paskaitas, apie jo asmenybės žavesį ir 
keistenybes. Jau tada menininkai - tapytojai, grafikai, skulptoriai - kūrė 
Vydūno portretus. 

O Viliaus kūrybiniai ieškojimai pirmiausia buvo dvasiniai, pasau- 
lėžiūriniai. Nelengva patikėti, kad Vydūnas būtų prasmukęs pro tų 
ieškojimų sietą. Jei taip buvo, tai reikėtų laikyti įstabiu atsitiktinumu. O 
įstabiu todėl, kad daug kuo sutapo bemaž prieš šimtmetį vykę Vydūno 
jaunystės ieškojimai ir Viliaus Orvido ieškojimai. Sutapo šių ieškojimų 
kryptis bei šaltiniai, į kuriuos buvo įbrista einant tuo keliu. Ir dar: daug 
kuo analogiška buvo Vydūno laikų bei Orvido gyvento laiko tautos 

situacija, kurioje svarbiausia buvo išlikti, neprarasti žmoniškumo, die- 
viškumo pajautos ir siekti vidinės bei išorinės laisvės. Niekam ne 
paslaptis, kad Viliui Orvidui, kaip kadaise Vydūnui, teko prieiti tą 
dvasinę erdvę, kurioje gyvai pulsuoja senoji baltų pagoniškoji pasau- 
lėjauta, Rytų išminties gelmė bei krikščioniškojo tikėjimo galia. Vydū- 
nui toji erdvė tapo visų šių trijų dvasios šaltinių sintezės erdve, jo 
pasiektąja žeme. Orvidas deklaravo savo krikščioniškąjį santykį su 
Dievu, pasirinko pranciškoniškąją šio santykio atmainą. Tačiau niekaip 
negalėtume nuneigti, kad pagoniškasis ir rytietiškasis dvasinės patirties 
klodai jam neliko tik kaip „jaunystės paklydimai',bet esmiškai paveikė 
jo dvasinę raišką bei kūryboje įkūnytus jos rezultatus. Ir dar: ar Orvido 
sukurtoji eukumeninė šventykla irgi nėra savitas Vydūno idėjos apie 
žmonijos dvasinį vieningumą ir skirtingas to vieningumo esmės raiškos 
formas realizavimas? 

Vydūnas ir Orvidas nuostabiai panašūs savo ieškojimų ir įsitikini- 
mų savarankiškumu, drąsa, nesusitaikinimu su tuo, ko aklai ir nekritiš- 
kai reikėtų laikytis. Jiems abiem vidinis balsas, kurį laikė paties Dievo 
balsu, o ne griežti išoriniai reikalavimai ir autoritetai bylojo, kad jų 
apsisprendimas bei praktiniai veiksmai yra teisingi, vertė atkakliai triūsti 
ir kurti tokiu būdu, kokiam irgi pats Dievas sugebėjimus davė. Tasai 
triūsas ir jo vaisiai netilpo į įprastinės gyvenimo normas, į kūrybos ar net 
konfesinius kanonus ir buvo tarsi savotiškas iššūkis tiek abu kūrėjus 
supusiai socialinei aplinkai, tiek su ja susijusiai religinei praktikai ar 
nusistovėjusiems estetiniams skoniams. Ir Vydūnui, ir Orvidui buvo 
lemta būti tik nedaugelio tesuprastais keistuoliais, nepritampančiais 
prie visuomenėje vyraujančių įpročių, nesusitaikančiais su buitiškumu 
dvelkiančiu tos visuomenės santykiu su dvasinėmis vertybėmis, netgi su 
pačiu Dievu. Abu juos galima laikyti savotiškais dvasinio gyvenimo 
reformatoriais, kuriems labiausiai rūpėjo žmogaus gyvojo tikėjimo žadi- 
nimas, nes tasai gyvasis tikėjimas tiek Vydūno laikais, tiek Orvido 
gyventu sovietmečiu buvo ir, ne paslaptis, dabar tebėra gerokai apsilpęs. 

Netiesa, jeigu kas mano, jog Vydūnas bandė lietuviams diegti iš 


tolimų šalių atneštą svetimą tikėjimą ir ragino atsisakyti turimo krikš- 

čioniškojo. Jo intencija buvo visai kita — artinti tautiečius prie Dievo, 
skatinti juos būti ne tariamais, o tikrais krikščionimis, būtent krikščio- 
nimis, tiktai giliau suvokiančiais pačią religingumo, kartu ir krikščio- 
niškumo, prasmę, reginčiais pasaulinį to krikščioniškumo kontekstą, 
nes tie krikščionys, jo amžininkai, ėmė nuoširdžiau melstis „spėkai ir 
medegai' „t.y. ėmė garbinti naudos ir šio pasaulio turtų galią ir nebejausti 
gyvos dieviškumo pajautos savyje. Ar ne tas pats gyvojo Dievo šaukimas 
į Lietuvos žemę vertė Vilių Orvidą atkakliai statyti šią šventyklą, į kurią 
plūstantys žmonės pajustų to gyvojo Dievo akies žvilgsnio galią ir 
suvoktų, jog barbarais, didesniais ar mažesniais, iš čia grįžti į gyvenimo 
laukus nebeįmanoma? Ar ne „mirštančiųjų tikybų amžiaus“ , taštėjančių 
bažnyčių grėsmės nuojauta buvo tiek Vydūno, tiek Orvido šauklys 
dirbti, kurti, kantriai bendrauti su dvasiškai alkstančiu, dažnai sutriku- 
siu, netgi puolusiu žmogumi? Ir Vydūnas, ir Orvidas į savo statomas 
šventyklas nieko įkyriai neragino eiti, nešaukė iš tribūnų ar sakyklų 
paskuijuos sekti minias, nežadėjo jų atvesti į išganymą. Ir vienas, ir kitas 
skatino žmogų suprasti, kad tasai išganymas yra jame pačiame, tik reikia 
savyje išgirsti į jį kviečiantį Dievo balsą, kaip Vydūnas pasakytų, nuolat 
skambančius, tik mažai kieno girdimus Jūsų varpus. Ar ne tam yra ir 
didysis šios sodybos varpas, kad kiekvienas, pats juo paskambinęs, 
išgirstų jo dūžio atgarsį savyje, savo sieloje. Tik priminimas, tik rodyklė 
kur eiti, o eiti ir jausti reikia pačiam - apie tai byloja ir Vydūno, ir Orvido 
palikti ženklai, dvelkiantys pagarba ir tolerancija tam, kas eina, ieško, 
kas klysta, klumpa, kyla ir pats laisvėja - svarbu, kad kaip nors prabustų 
pats laisvėjimo poreikis. „Aš nė vieno nekviečiu ir nė vieno neginu“ ,- sakė 
Orvidas apie tuos, kurie čion kažko ieškodami užklysdavo. 

Orvidas ne sykį yra kalbėjęs, kad ne jis pats kuriąs šį didingu 
paprastumu dvelkiantį statinį, kad jis tik esąs įrankis Aukščiausiojo 
rankose. „Čia ne aš tedarau - čia Aukščiausiasis per mane daro. Aš tik bandau 
jam netrukdyti“. Vydūnas apie kūrybą, kaip dieviškos raiškos aktą, 
kalbėjo nuolat. Šis postulatas sudaro jo estetikos, jo grožio sampratos 
pamatą. „Žmogus niekuomet nėra toks gražus, - sakė Vydūnas, - koks jis 
yra kurdamas“. Visas pasaulis — Dievo kūrinys, žmogaus kūryba — 

dieviškosios kūrybos viršūnė, nes, anot Vydūno, „žmogus pasaulio Kū- 
rėjo vartojamas kaip priemonė visam gyvenimui gyvinti ir tobulinti. Kuo 
sąmoningesnė ši priemonė, tuo reikšmingesni yra jo pastangų daviniai visam 
pasauliui“. Taigi kiekvienas žmogus, o juolab kuriantysis, turįs siekti 
kuo skaidresnio dvasinio šviesumo, kuo didesnio laisvumo nuo šio 
pasaulio vertybių traukos. Jis turi atsižadėti naudos sau ir dalyvauti ne 
tik savo, bet ir viso pasaulio laisvėjimo misterijoje. Kaip to siekti, 
Vydūnas kalba visa savo filosofine, grožine ir eseistine kūryba. Tokiam 
kalbėjimui, o ir praktinei savo veiklai bei elgsenai įkvėpimo jis sėmėsi 
tiek iš indiškosios „Bhagavadgytos“, tiek iš krikščioniškųjų šaltinių 
(Iomo Kempiečio „Sekimas Kristumi“ buvo viena iš parankinių jo 
knygų, tokia ji buvo ir Viliui Orvidui). Vilius Orvidas apie tai, kaip ir 
apie daug ką kita, plačiai nekalba, bet viena kita trumpa fraze pasako 
taip, kad labai aiškiai atsiveria jo paties prieitas, vidiniu patyrimu 
patvirtintas šios tiesos suvokimas: „Tada jis, Tėvas (turima galvoje 
Dievas. - V. B.) iš tikrųjų veda. Ir labai nuostabu yra. Tiktai trupučiuką reikia 
mokėti atsisakyti savęs. Atsižadėdamas savęs atrandi viską. Dėl to, kad tau 
priklauso ne tiktai ta teritorija, tau priklauso visas pasaulis“. Ir Vydūnas, 
ir Orvidas buvo tie, kurie mokėjo atsižadėti savęs, bet laimėti visą 
pasaulį — beribės vidinės laisvės erdvę. 

Ir dar vienas momentas ypač sieja Vydūną ir Orvidą. Tai - gyve- 
nimo skaistumas, sielos švarumas, be kurio jiems atrodė neįmanomas 
tikrasis, gilusis sąlytis su Dievu. Ekologines problemas jie suvokė 
pirmiausia kaip liūdnus dvasios užterštumo padarinius. O mes šian- 
dien kalbėdami apie gamtos užterštumą (tai, be abejo, labai svarbu), 
nuolat vykstančią didžiąją dvasinę taršą tiesiog ignoruojame, o ji vis 
didėja. Vydūnas iš esmės buvo didysis mūsų dvasios ekologas, dvasinio 
švarumo, skaistos mokytojas ir ugdytojas. Čia jis matė savo gyvenimo 
misijos prasmę. Orvidas, irgi daug nesamprotaudamas, tepasakė: „Šva- 
rumas gyventi yra“. Pritardami režisieriui Vytautui V.Landsbergiui, 
galime pasakyti, jog šiuose žodžiuose slypi Viliaus Orvido gyvenimo 
esmė, kurią gyvendamas ir išreiškė. Tasai švarumas gyventi yra palikęs 


ryškius pėdsakus ir jo kūryboje. Tai — skulptūrinės Švč. M. Marijos 

Vilius Orvidas. Bernardo Aleknavičiaus nuotr. 

variacijos. Gal bus pravartu priminti, jog Švč. M. Marijos įvaizdį 
Vydūnas traktavo kaip skaistybės, dvasinės skaidros atitikmenį giliai 
tikinčio kataliko sąmonėje. 

Vydūno kūrybos ir veiklos erdvė užima visą pirmąją dvidešimtojo 
amžiaus pusę. Likus pusmečiui iki jo išėjimo Amžinybėn, 1952 m. 
rugpjūčio 16 d. į šį pasaulį Ordvidų šeimoje atėjo kūdikis, kuriam 
kažkokiu būdu prigijo Viliaus vardas, nors ir ne tėvų duotas. Netoli 
Šilutės, Jonaičių kaime Storostų šeimoje 1868 m. kovo 22 d. gimusiam 
kūdikiui pačių tėvų buvo duotas Viliaus vardas. Tiesa, mažai kas jį tuo 
vardu tevadino, nes Lietuvai jis buvo Vydūnas. Ir Gargždelės kaimo 
vaiko pavardėje yra skiemuo vid. - Orvidas. Gal ne visai atsitiktinai taip 
yra: Vydūnas išėjo, o jo žygio tęsti atėjo Orvidas. O tęsėsi tas žygis jau 
antrojoje XX a. pusėje. Tą žygį galėtume pavadinti „Švarumas gyventi 
yra“ „ir būtų gerai, jei visi imtume jį tęsti jau XXI amžiuje, abiem Viliams 
iš Aukštybių laiminant. 


Pranešimas V. Orvido 50-jų gimimo ir 10-jų mirties metinių minėjimo iškilmėse Gargždelėje 


Orvidų sodyboje 2002 m. rugpjūčio 11 d. 


Dienovidis, 2002, nr. 9, p. 12-15 

SEPTYNIŲ ŠIMTMEČIŲ ISTORIJOS DALELĖ 


Įžymus rašytojas, filosofas ir Rytų Prūsijos lietuvių kultūros veikėjas 
Vydūnas (1868-1953) gyveno ir kūrė ypatingomis nacionalinės prie- 
spaudos sąlygomis. Po 1871 m. Vokietijos suvienijimo itin suaktyvėjo 
germanizacija. Valstybinės įstaigos, bažnyčios „švarinosi“ nuo lietuvių 
kalbos, kai kurie vokiškieji ir net valdžios subsidijuojami lietuviški 
laikraščiai užsipuldinėjo lietuviškas draugijas, jų vadovus ar jiems 
padėjusius vokiečių inteligentus. 1935 m. pradžioje buvo uždraustos 
visos lietuviškos draugijos. Prieš Vydūną, kaip ir kitus lietuvių veikė- 
jus, padažnėjo chuliganiškų išpuolių. Gatvėje jis apdrabstomas pur- 
vais, apmėtomas akmenimis, išvadinamas lietuvišku šunimi, ne kartą 
išdaužomi jo buto langai. Sekama, su kuo jis susitinka, slapta tikrinama 
beveik visa jo korespondencija, nebeleidžiama lankytis Lietuvoje. Bijo- 
dami nemalonumų, ir patys šviesiausi vokiečiai turėdavo slėpti savo 
simpatijas lietuviams, o juo labiau jiems padėti. 

Vydūną labai slėgė tokia padėtis ir prieštaringai besiklostantys 
vokiečių ir lietuvių santykiai. Kaip taurus humanistas, jis tikėjosi, jog 
ateis laikas, kai „tautos pradės kitokiu būdu svarbėti viena kitai, būtent 
žadindamos viena antrajai jos kilnybę“. Smerkdamas šovinistinę vokiš- 
kojo imperializmo politiką ir brutalius germanizatorių veiksmus, jis 
kartu tikėjo šviesiomis vokiečių tautos jėgomis, gerbė jos kultūrą, pats 
daug ko iš jos sėmėsi. Vydūnas norėjo, kad į artimus santykius suvestos 
vokiečių ir lietuvių tautos ne konfrontuotų, o bendrautų kultūros 
sferoje, praturtintų viena kitą ir tuo prisidėtų prie žmonijos pažangos. 
Tokių intencijų skatinamas, Vydūnas parašė knygą „Septyni šimtmečiai 
vokiečių ir lietuvių santykių“ („Sieben Hundert Jahre deutsch-litauischer 
Beziehungen“), apie kurios rašymo aplinkybes bei svarbiausius idėji- 
nius motyvus kalbama čia spausdinamuose prof. Viktoro Falkenhahno 
atsiminimuose“. Beje, knyga buvo lyg ir proginė. 1930 m. Prūsijoje 


* Falkenhanas V. Bičiulį prisiminus // Mokslas ir gyvenimas, 1982, Nr. 8, p. 25-27. 


223 


triukšmingai buvo minima 700 metų sukaktis, kai kryžiuočiai užkariavo 
prūsų ir lietuvių gyventas žemes. Skaudžiai paveiktas tos sukakties 
šovinistinio pompastiškumo bei nuolatinio lietuvių niekinimo, Vydū- 
nas naujajame veikale ėmėsi nušviesti, ką tie septyni šimtmečiai reiškė 
prūsams ir lietuviams. 

Knyga pasirodė 1932 m., t.y. Hitlerio atėjimo į valdžią išvakarėse. 
Laimė, kad reicho interesus saugančios instancijos ja susidomėjo tik 
1934 m. pradžioje: didelę tiražo dalį spėta išplatinti. Pretekstas susido- 
mėjimui galėjo būti kandi knygos recenzija žurnale „Altpreussische 
Forschungen“ (1934, Nr.1). 1934 m. kovo 16 d. knygai uždedamas areštas, 
tų metų birželio 15 d. atmetamas gegužės 3 d. Vydūno skundas, oį liepos 
18 d. rašytą jo pasiaiškinimą atsakoma knygos konfiskavimu. Kartu su 
1200 „Septynių šimtmečių“ egzemplioriais konfiskuojami ir spaustuvės 
sandėlyje buvę 917 egz. Vydūno tragedijos „Pasaulio gaisras“. Taip 
Vydūno knygos pateko į fašistinės inkvizicijos laužą. 

Ne tariami finansiniai pažeidimai (Vydūnas, atseit, nepaisęs pini- 
gų laikymo užsienyje, t.y. Lietuvoje, taisyklių), o knygos ir lietuviška 
kultūrinė veikla buvo tikroji humanisto įkalinimo 1938 m. priežastis. 
Vydūną paleido tik po dviejų mėnesių greičiausiai dėl pasaulyje pasi- 
girdusių protesto balsų, atsiliepiant į plačiai išsiuntinėtą Lietuvių 
rašytojų draugijos memorandumą. 

Tačiau dramatiškiausiu Vydūno gyvenimo laikotarpiu nenutrūko 
jo ryšiai su tais, kurie atstovavo šviesiajai vokiečių tautos daliai, kurie 
tęsė E.Gisevijaus, G.Sauerweino ir kitų lietuvybės gynėjų tradicijas. 
Vienas tokių rašytojo nuoširdžių bičiulių buvo tuoj po Pirmojo pasau- 
linio karo Tilžėje apsigyvenusio mokytojo sūnus Viktoras Falkenhah- 
nas, iš pradžių gimnazistas, vėliau Karaliaučiaus universiteto studen- 
tas, nuo 1935 m. dėstytojas, šiandien Berlyno Humboldtų universiteto 
profesorius, pasaulinio masto baltistas ir slavistas. Žinant anuometinę 
situaciją, reikia stebėtis jaunuolio drąsa — jis padėjo Vydūnui kurti 
knygą, kuri, anot Gumbinės apygardos policijos viršininko, buvo 
„kenksminga gyvybiškai svarbiems reicho interesams“. Apie tą pagalbą 


ir svarbiausius bičiulystės su rašytoju momentus profesorius labai 

gražiai aprašo savo atsiminimuose. Mes tik pridursime, jog profesorius 
iš Vydūno mokėsi ne tik lietuvių kalbos, bet ir tauraus požiūrio į 
skirtingas nacionalines kultūras, jog tas požiūris greičiausiai nulėmė 
slavisto ir baltisto kelio pasirinkimą, jog tuo keliu eidamas V.Falkenhah- 
nas labai daug nusipelnė lenkų ir lietuvių kalbotyrai bei apskritai jų 
kultūroms, jog mylimu dalyku jam tapo orientalistika. 

Profesoriaus ir rašytojo bičiulystė nenutrūko ir po Antrojo pasau- 
linio karo, vienam gyvenant VDR, kitam - VFR. Iš Detmoldo Vydūnas 
siųsdavo V.Falkenhahnui į Berlyną (iš pradžių į Hamburgą) savo 
naujus filosofinius straipsnius, kurie nebuvo paskelbti. Juos profeso- 
rius, kaip ir savo paveikslus, prieš keletą metų padovanojo Kauno 
literatūros muziejui. Mylimam mokiniui rašytojas testamentu paliko 
paskutiniuosius karo audrose išsaugotų savo knygų egzempliorius. 
Vydūnas profesoriui tebėra ryškiausias žmoniškojo taurumo pavyzdys 
ir mylimiausias rašytojas. Pati jų bičiulystė buvo vienas šviesiausių 
spindulių dramatiškuose septynis šimtmečius trukusiuose vokiečių ir 
lietuvių santykiuose. 

Baigiant norėtųsi prisiminti, jog ateinančių metų* vasario 11 d. 
profesorius švęs savo 80-jį gimtadienį, ir palinkėti jam neblėstančio 
kūrybingumo. 


Mokslas ir gyvenimas, 1982, Nr. 8, p. 27. 


* Ty. 1983 m. Šis gimtadienis iškilmingai buvo atšvęstas (dalyvaujant pačiam jubiliatui) Lietu- 
vos Mokslų akademijoje (aut.). 


225 


POKALBIS SU PROF. DR. VIKTORU FALKENHAHNU 
VILNIUJE, RŪTŲ G. 13, 1971 M. RUGPJŪČIO 25 D. 


Profesorių sutikau netoli nuo namų, kuriuose jis buvo apsistojęs, 
beeinantį su savo dešimtmete dukrele ir devynerių metų sūnumi į 
M.K.Čiurlionio meno mokyklą. Ten jo vaikai tęsė muzikos pamokas. 
Profesorių tebuvau matęs tik vieną kartą, 1966 m. rudenį universiteto 
Kolonų salėje, kur jis pasakojo savo įspūdžius apie Lietuvą, prisiminė 
apie savo pažintį su lietuvių tauta, labai šiltai atsiliepė apie Vydūną. Tas 
atsiliepimas man buvo didelis paskatinimas pasirinkti mokslinį darbą 
apie šį rašytoją. Tiesa, buvau dar matęs vieną kitą profesoriaus nuotrau- 
ką (vienoje jis dar jaunas buvo nusifotografavęs su Vydūnu. Ši nuo- 
trauka yra Kaune Literatūros muziejuje). Pažinau jį dabar sutikęs ne 
tiek iš veido bruožų (iš ankstesnio matymo ir nuotraukų jie buvo 
kažkokie abstraktūs), kiek iš jo giedrios veido išraiškos, būdingos 
geram, nuoširdžiam ir atviram žmogui. Be to, man buvo žinoma, kad 
Vilniuje jis vieši su dviem nedideliais vaikučiais. O šie buvo judrūs, 
smalsūs, drąsūs ir kalbūs. Kadangi jie kalbėjo vokiškai, man juo labiau 
negalėjo kilti abejonių, kad susitinku įžymų vokiečių mokslininką ir 
taurų mūsų tautos bičiulį. Kai pasisveikinome, jis irgi kažkaip intui- 
tyviai suprato esant mane vydūnistą, tąjį aspirantą, apie kurį jam buvo 
užsiminęs kultūros ministro pavaduotojas V.Jakelaitis. Įsikalbėjome 
eidami Čiurlionio meno mokyklos link. Jis paklausė, kuo galėtų būti 
man naudingas, pasakė, jog su didžiausiu malonumu kuo galėsiąs — 
padėsiąs. Papasakojo, kad pažadėjęs, V.Jakelaičio paprašytas, parašyti 
savo atsiminimus apie Vydūną „Kultūros barams“. Vieną šio straipsnio 
egzempliorių jis pažadėjo atsiųsti ir man. Kauno Literatūros muziejui 
jis pažadėjęs atsiųsti Vydūno paskutiniųjų straipsnių mašinraščius. 
Tuos straipsnius iš Detmoldo jam siųsdavęs pats Vydūnas. Jie esą 
niekur nebuvo spausdinti. Viename aprašoma rašytojo kelionės iš 


Tilžės į Detmoldą vargai. Beeidami susitarėme, kad vakare, apie 19 val., 

susitiksime prie šv. Petro ir Povilo bažnyčios, kur jis ateisiąs su vaikais 
apžiūrėti šito baroko perlo. 

Vakare sutartu laiku sutikau jį bažnyčioje, kurią smalsiai apžiūri- 
nėjo guvūs profesoriaus vaikai. Išeinant tėvas atkreipė vaikų dėmesį į 
užrašą ant fasado, paaiškino jo prasmę, tiksliau, jo dviprasmiškumą 
(Regina Pacis - Taikos karaliene arba Pacų karaliene). Paklausė vaikų, 
koks įspūdis. „Schėn“, - vieningai abu atsakė. 

„Iš tiesų labai gražu. Labai vaikams patiko, ypač berniukui, mergai- 
tė šiek tiek mažiau domėjosi“, - pasakė profesorius. Mane sužavėjo jo 
subtilus įžvalgumas, nes man atrodė, kad ir mergaitė gana smalsi ir 
kupina susižavėjimo. O jis įžvelgė skirtumą sūnaus ir dukters santykiuo- 
se su didžiuoju menu. 

Nemažą kelio atkarpą iki namų ėjome kalbėdamiesi — vis apie 
Vydūną. Kartais parinkdamas ir patikslindamas kokį lietuvišką žodį, 
profesorius susižavėjęs kalbėjo apie Vydūno asmenybę, jo taurumą, 
dvasingumą. Paklausė, ar man prieinami Vydūno veikalai. Paaiškinau, 
kad prieinami, kad didžiąją dalį turiu ir pats susikomplektavęs. Užklau- 
sė, ar aš žinąs apie Vydūno „Vadovą lietuvių kalbai pramokti“ Pasakiau, 
kad turiu abu jo leidimus. Profesorius pasakė, kad antrame leidime (1924) 
yra ir jis paminėtas užbaigiamajame žodyje. Šis vadovas (pirmasis jo 
leidimas) kaip tik ir buvusi priemonė jam mokantis lietuvių kalbos. 
„Reikia pasakyti, kad tai geras, labai geras vadovėlis“,- pabrėžė profeso- 
rius. Jį Vydūnas skyrė vokiečiams, norintiems lietuviškai išmokti, taip 
pat jau gimtą kalbą primiršusiems lietuviams. Profesorius papasakojo 
apie savo pažinties su lietuvių tauta bei Vydūnu pradžią. Apie 1915 m. jo 
tėvas buvo paskirtas Ragainėn. Joje ir jos apylinkėse buvo gana daug 
lietuvių, gana ryški buvo jų kultūrinė veikla. Bičiuliškus santykius su 
šios tautos žmonėmis užmezgė mokslininko tėvas, o pats būsimasis 
profesorius ėmė žavėtis jos kultūros apraiškomis. 1917 m. Falkenhahnų 
šeima persikėlė į Tilžę. Jaunuolis Viktoras panoro išmokti lietuviškai. 
Mieste ir tarp vokiečių buvo plačiai žinomas Vydūnas ir jo lietuvių 
kalbos vadovėlis. Pats Viktoras tuo metu sirgęs. Jo tėvas nuėjęs pas 
Vydūnąir gavęs iš jo minėtą „Vadovą lietuvių kalbai pramokti“. Pasveikęs 

Dailininkas Fidus, Vydūnas ir V. Falkenhahnas Tilžėje 1934 m. 

Drdži ai Branaus Bičiuli! . į 
Labai Sirdimgai dėkoju Jums už penkis „Mekslo ir Gyvenimo" 
egttmplorius gHudviejų straipsntAIB apie Vydūno „200 
Jahvta. Yr afimgai ačiū 2 šiltųs, Širdimgus Žedšius Jūsų 
straipsnyje apie mane ir mano santykius Su Lietuviais- 
Aistais ir Lenkais- slavais. Keistas mano Iškimas! Byvenimo 
keltas, kuriuo mana vedė Mano karma, rodo į tai,kad 
Prašjusiame, praš žusiame AyVenime mano likimas jau buve 
Rrtimai asijs su Prusais, Lietuviais -Aistais ir Slavais. Keista kaip 
y! 3, Kaip neria iš sielas 3ilybės (gilumos) lyg atsiminimai 
Visekit Vaiadai pavidalai veidai! Mano gyvenimo Kelio 
atsitikimai „įvykiai yva dažnai lyg aidaijatgapiai To, ką Toli. 
moje praeityje jau pergyven au. Taip ir Šiose dienose! Ban- 
atai mukankiMto mano jauniausi šūnų dal pinimgų ir ją ga- 


kalbamf-jos jokią ugnis mtinds4g! Banditai galėjo tik Kūną nukop 


228 


Viktoro Falkenhahno atvirlaiškis 
V. Bagdonavičiui 


jis nuėjęs padėkoti autoriui, bet jo nebuvę namuose: tuo metu iki 1919 m. 
jis Berlyno universiteto Rytų seminare dėstė lietuvių kalbą. Viktoras per 
tą laiką visai neblogai išmokęs lietuviškai. Pirmiausia jis susipažinęs su 
spaustuvininku ir lietuvių veikėju E.Jagomastu, kurio spaustuvėje vė- 
liau buvo spausdinamas „Naujasis Tilžės keleivis“. Vydūnui grįžus iš 
Berlyno Tilžėn, Viktoras nuėjęs pas jį grąžinti pasiskolintų knygų. 
Rašytojas knygas jaunuoliui padovanojo. Kai Viktoras kalbėjo lietuviš- 
kai, Vydūnas pasakęs, kad, matyt, jam tekę bendrauti su lietuviais, nes 
jis visai gerai kalbąs lietuviškai. Viktoras pasakęs, kad jis jau neblogai 
permanąs, kaip kiti lietuviškai kalba. Vydūnas pataisęs, sakydamas, kad 
reikėtų vartoti žodį „suprasti“, o ne „permanyti“. Nuo tada prasidėjusi 
jų bičiulystė, kuri tęsėsi iki pat Vydūno mirties. Ruošiant antrą Vadovo“ 
laidą, korektūrą padėjęs skaityti ir būsimasis profesorius. 

Profesorius gerai pažinojęs ir Martą Raišukytę. Ji ausdavo juostas, 
apie ją susiburdavo daugiau žmonių. Ji perrašinėdavo Vydūno veika- 
lus. Pirmą kartą pas Vydūną nuėjęs, V.Falkenhahnas jį radęs darbo 
kambaryje (Kasernenstr. 14). Be knygų spintų, ten krito į akis arfa, 
P.Rimšos „Artojas“, didelis Fidaus paveikslas. Fidus su Vydūnu bičiu- 
liavosi, iliustravo jo „Probočių šešėlius“. 

Vydūnas buvo teosofas. Jis buvo Tilžės skyriaus pirmininkas. 
Kiekvieną ketvirtadienį jis skaitydavo teosofines paskaitas: vieną kartą 
visuomenei, kitą kartą — tik būrelio nariams. Narių buvo apie 30. 
Daugiausia vokiečiai, buvo ir lietuvių. Kadangi būdavo daugiausia 
vokiečių, skaitydavo vokiškai. Tai būdavo įspūdingos, įdomios paskai- 
tos. V.Falkenhahnas irgi jų klausydavosi. Užklausiu, kas tuomet vado- 
vavo Vokietijos Teosofų draugijai ir kur buvo jos centras, gal būt Leip- 
cigas. Profesoriaus nuomone, Berlynas (Po 1920 m. visai galimas dalykas, 
oapie 1912-13 m. ir anksčiau atrodo bus Leipcigas). Ankstesniais metais 
draugijai vadovavo dr. Franzas Hartmannas, gydytojas. Tai buvo, pasa- 
kytume, Vydūno dvasios tėvas. Jo dėka Vydūnas tapo teosofu. Tai irgi, 
kiek galima spręsti iš Vydūno pasakojimų, buvo stipri asmenybė. Jis 
parašė irgi gana daug veikalų. Vydūnas apie jį kalbėdavo susižavėjęs, 
apibūdindavo kaip išminčių. 

Besikalbėdami prieiname tarp medžių paskendusį namą, esantį 
Rūtų g. 13. Čia ramu ir jauku - visai nesijaučia miesto. Aš tai pasakau 
profesoriui. Jis pritaria man, pridurdamas, kad čia jis gerai pailsįs, ypač 
čia gera vaikams. Čia jis svečiuojasi pas savo pirmąją žmoną, su kuria 
pasimetė karo metu. O vieši čia jis su trečioje santuokoje gimusiais 
vaikais. Pirmos žmonos sūnų, pasirodo, aš irgi pažįstu — tai Viktoras 
Justickis, sociologas, rodos, jau apgynęs kandidatinę disertaciją. Įdo- 
mūs likimai. 

Šeimininkė (ji lenkų tautybės, kalba rusiškai) pirmoji profeso- 
riaus žmona susirūpinusi, kur mums prisiglausti, nes svetainėj vaikai 
nori žiūrėti televizorių, miegamajame viskas suversta, sukrauta (mat 
profesorius jau ruošiasi kelionei). Pagaliau pasiūlo įsitaisyti virtuvėje, 
kur mums gana patogu ir jauku. Man ant kelių net katinas susirangė ir 
pradėjo saldžiai snausti. 

Vėl grįžtame prie Vydūno. Aptariame, kaip konkrečiai profesorius 
galėtų man padėti. Jis pasisiūlo būti savotišku darbo vadovu, pataria 
siųsti jam perskaityti parašytas darbo dalis. Jis parašysiąs savo pastabas. 
Aš, žinoma, sutinku su tokia profesoriaus globa ir dėkoju jam. „Aš noriu 
pasitarnauti Vydūnui ir visai lietuvių tautai. Vydūną reikia grąžinti 
tautai, supažindinti su juo visus Lietuvos žmones. Aš būčiau laimingas, 
jei galėčiau prie to prisidėti“, - kalba su užsidegimu profesorius. Jo 
senas veidas toks giedras, šviesus, laimingas, jaunatviškas, iš jo beveik 
neišnyksta šypsena. Tik retkarčiais, kai jis stengiasi ką pamiršto prisi- 
minti ar ieško primiršto lietuviško žodžio, raukšlės apie akis išduoda 
nuovargį (jau ir metas vėlus, o kalbos mums vis netrūksta). Profesorius 
pasisiūlo, jei būtų reikalas, mane iškviesti į demokratinę Vokietiją 
pasirinkti reikalingos medžiagos, duomenų, susitikti su kai kuriais 
naudingais žmonėmis. Apgalvoja, kaip pasirūpintų, kad man pigiai 
kainuotų pragyvenimas, nurodytų adresus, kur galėčiau įvairiuose 
miestuose pernakvoti... Mane jaudina toks nuoširdus, tiesiog šeimyniš- 
kas profesoriaus rūpinimasis kiek galint pasitarnauti kiekvienam kul- 
tūros labui dirbančiam žmogui, o ypač Vydūno tyrinėtojui... Jeigu 
kelionės nepavyktų įgyvendinti, profesorius pažada padėti kitokiu 

būdu - surasti Berlyno universiteto archyvuose duomenų, dokumentų 
apie Vydūno studijas bei darbą šiame universitete, padaryti šių doku- 
mentų kopijas ir jas atsiųsti į Literatūros muziejų Kaune. Profesoriaus 
teigimu, Rytų seminaras (Orientalisches Seminar) buvo atskira nuo 
universiteto įstaiga. Jame ir dirbo 1917-1919 m. Vydūnas, dėstydamas 
lietuvių kalbą. 

Profesorius papasakoja keletą epizodų apie Vydūną, paaiškina 
man dar ne visai aiškių dalykų. Užklausiu apie po 1930 m. kilusius 
nesutarimus tarp prūsų lietuvių. Taip, profesorius apie juos žinąs. 
Maždaug tada susidarė dvi lietuvių tautinio judėjimo kryptys. Viena — 
Vydūno, kita - jo priešininkų. Pastarieji stengėsi veikti kumščio, jėgos 
pozicija, mažai tuo tesiskirdami nuo nacistų. Jų veiksmai dažnai būdavo 
nekultūringi. Lietuvos valdžia duodavo šiems veikėjams pinigų - taip 
remdavo tautinį prūsų lietuvių judėjimą. Ypač pasižymėdavo vienas 
jaunas žmogus, atrodo, kad Mačiulaitis. Kai 1928 m. Vydūnui buvo 
suteiktas filosofijos garbės daktaro laipsnis, iškilmingas minėjimas 
buvo suruoštas ir Tilžėje. Jį rengė Giedotojų draugija. Daug šiltų ir 
gražių žodžių buvo pasakyta apie Vydūną. Atsistoja vienas jaunas 
žmogus, atrodo, kad Mačiulaitis. Jis irgi iškilmingai kalba, kad Vydūnas 
yra didelė asmenybė, kad jį reikia gerbti, netgi garbinti. Seniau gerbda- 
vo kaizerį Wilhelmą, dabar gerbiam Vydūną. Dabar Wilhelmo gerbti 
nereikia, reikia gerbti tik Vydūną. Vydūnas tada pasakęs, kad nereikia 
klausyti tų neapgalvotų žodžių. Vydūnas darė viską švelniai, stengda- 
masis neužgauti ir vokiečių, aukštai įvertindavo vokiečių geruosius 
bruožus, jų kultūros ir kitokius laimėjimus. Vydūnas buvo didelis 
humanistas. Todėl daugelis ir sakydavo, kad jisai esąs vokiškos dvasios. 
Iš tikrųjų jis dirbo savo tautai. 

Paklausiu, ar Vydūnas, tokios humaniškos taktikos laikydamasis, 
vis dėlto nepadarė klaidų. Profesoriaus nuomone, tokių klaidų jis 
nepadaręs, jis buvęs nuoseklus savo principų vykdytojas, niekur ne- 
išdavęs savo tautos interesų. Paklausiu, kaip profesorius žiūri į tai, kad 
Vydūnas, rodos, 1930 m. ir vėliau vykdavo į tautinių mažumų kongresą 
Ženevoje, nors Vokietijos lietuvių susivienijimas griežtai atsisakė į tą 

kongresą siųsti savo delegatus, protestuodamas prieš frizų nepripaži- 
nimą tautine mažuma. Taip, Vydūnas nuvyko į Ženevą ir vėliau buvo 
labai puolamas pačių lietuvių. Tačiau tikslesnių žinių apie tai profeso- 
rius neturįs. Jis nežinąs ir apie frizų atstovo dr. Jano Skalos straipsnį 
žurnale „Kulturwehr“, kuriame smarkiai puolamas Vydūnas. Profeso- 
rius žinąs, kad tuo atžvilgiu apie Vydūną neigiamai yra atsiliepęs ir 
sorbas dr. Frido Metšk, dirbąs Baucene Sorbų tautos tyrimo institute. Jis 
turįs surinkęs daug medžiagos, daug žinąs apie tautinių mažumų 
veiklą. Reikėtų jam parašyti, jis tuo klausimu daug galėtų pasakyti. Jo 
adresas: 

Dr. Frido Metšk 

Bautzen, Thalmann str.16, 


Institut fūr sorbische Volksforschung 
DDR 


Galima dar pasakyti, kad Vydūnas labai daug pasiekdavo tokia 
savo taktika. Iš jo spinduliuodavo jėga. Jis daugiau laimėdavo. Ypač 
nacių siautėjimo laikais. Sykį į Giedotojų draugijos repeticiją įsiveržė 
uniformuoti nacistai ir liepė giedotojams giedoti vokiečių himną 
„Deutchland Deutchland ūber alles“. Taip jie ieškojo priekabių, galvo- 
dami, kad giedotojai atsisakys giedoti. Daugelis iš tiesų spaudė kumš- 
čius, piktindamiesi tokiu nacistų elgesiu. Tačiau Vydūnas labai ramiai 
pasakęs, kad šis himnas bus pagiedotas. Šio himno melodija yra iš tikro 
labai graži, švelni ir didinga. Muzikos autorius yra Haidnas. Tik XIX a. 
viduryje vokiečių poetas Hoffmann von Fallerslebenas pritaikė tai 
melodijai žodžius. Vydūnas ėmė diriguoti. O diriguodavo jis kerinčiai, 
valdingai. Čia jis sukaupė, rodos, visas dvasios jėgas. Salėje švelniai ir 
tiesiog dangiškai liejosi Haidno muzika. Įsibrovėliai buvo priblokšti 
tokios jėgos. Jie padėkojo, atsiprašė ir išėjo. Taip Vydūnas liko nugalė- 
toju. Nacistai irgi buvo gudrūs — jie neprašė giedoti hitlerininkų 
himno, o liepė giedoti Vokietijos himną. Atsisakymas dainuoti būtų 
buvęs traktuotas kaip Vokietijos, o ne nacių partijos įžeidimas. Su 
Vydūnu pagarbiai elgėsi ir vokiečiai. Teko matyti sykį Vydūną per 

rinkimus. Jis ėjo tiesus ir išdidus, visi pareigūnai su juo elgėsi pagarbiai. 
Jį pažinojo beveik visas miestas. Kai pareigūnai sveikinosi „Heil Hit- 
ler“, Vydūnas atsisuko ir rimtai atsakė: „Heil Deutschland“. 

Užklausiu apie Vydūno brolį, kuris po II pasaulinio karo gyveno 
Rytų Vokietijoje. Profesoriaus nuomone, tai buvęs Jurgis Storostas, 
parašęs Lietuvos istoriją. A.Krauso teigimu, turėjęs būti Fridrichas, nes 
Jurgis mirė dar 1937 m. Vieno brolio sūnus profesoravęs Graifsvaldo 
universitete. Tai nesunku būsią sužinoti, nes VDR yra išleista knyga 
apie Vokietijos mokslininkus. 

Profesorius sako, kad apie paskutines Vydūno dienas galėtų daug 
papasakoti Kėkštaitytė, kuri, rodos, perspausdindavo Detmolde Vydū- 
no rašinius. Ji tada dar buvo gana jauna ir šiandien galėtų būti dar gyva. 
Man atrodo, kad ji Vydūnui jau padėdavo Tilžėje, nes yra minima 
knygoje „Kalėjimas - laisvėjimas“, taip pat M.Raišukytės testamente. 
Profesorius tuo abejoja, nes Detmoldo laikais ji buvusi dar jauna ir 
vargu ar Tilžėje ji jau galėjusi bendrauti su Vydūnu. Patikrinęs namuo- 
se, patyriau, kad tikrai ji minima M.Raišukytės testamente, taip pat 
„Kalėjime - laisvėjime“. Galbūt Detmolde buvo kita moteris, o galir ta 
pati, tik jaunai atrodė, dėl ko profesorius suabejojo. Profesorius paaiš- 
kina, kad reikėtų išsiaiškinti jos vardą, tada būtų galima surasti ir jos 
adresą. Ji turėtų gyventi Vakarų Vokietijoje. Profesorius paklausia, ar 
aš žinąs Vydūno dainų rinkinius. Pasakau, kad žinąs. Juos leidžiant 
Vydūnui daug padėjęs brolis Albertas, anksti miręs. Tada Vydūnas dar 
pasirašinėjo Rupu Manas. Tai sanskritiški žodžiai, kurie galėtų reikšti: 
Rupu - pavidalas, Manas - mąstymas. 

Paklausiu, kaip suprasti paties Vydūno pasakymą, kad jis teosofu 
nebuvo, nors visos jo pažiūros rodytų jį tokį buvus. Pats Vydūnas tai 
aiškinęs teosofų susirinkimuose. Jis papasakojo, kaip kartą pas jo mo- 
kytoją dr. Fr.Hartmanną atėjęs krikščionių kunigas atversti jo į tikrą 
kelią, atsisakyti su krikščionybe nesutariančios teosofijos. Fr.Hartman- 
nas buvęs šlubas. Minėtas dvasiškis dėl to jį palaikė velniu, o visą jo 
mokslą - velnio mokslu. Fr. Hartmannas paprašęs iki galo išklausyti ir 
išdėstęs kunigui savo supratimą apie Dievą ir visas kitas teosofų išmin- 

tis. Po šio pokalbio kunigas sąžiningai prisipažinęs, kad teosofų moks- 
las daug šventesnis, daug krikščioniškesnis už krikščionybę, o Fr.Hart- 
manas daug krikščioniškesnis už jį patį — krikščionių kunigą. Kai 
pradžioje kunigas, Fr. Hartmanno paprašytas, papasakojo, kaip krikš- 
čionys supranta teosofiją, tada Fr.Hartmannas pasakęs, kad kunigai 
visiškai teisūs, kovodami prieš taip suprastą teosofiją. Ta prasme Hart- 
mannas neprisipažino teosofu. Taip ir Vydūnas neigė esąs teosofu tokia 
iškraipyta prasme. Jis sakydavo, kad dažnai žmonės nežino, kas iš 
tikrųjų yra teosofija. Be to, ne teosofija buvo jo gyvenimo tikslas. Ji 
tebuvo vienas iš pagrindinių Vydūno pasaulėžiūros šaltinių, viena iš 
svarbiausių priemonių gyvenimui labiau sudvasinti, sužmoginti. Teos- 
fijai Vydūnas neatsidėjo — tik su ja buvo jam tiesiog pakeliui. Jis ne 
teosofas, o rašytojas, kultūros darbuotojas, filosofas - moralistas. 
Profesorius pritaria mano nuomonei, kad teosofiją sukompromi- 
tavo spiritizmas, kuris ėmė piktnaudžiauti psichinėmis žmogaus jėgo- 
mis, dvasinėmis žmogaus gyvenimo apraiškomis. Sykį per vieną Vydū- 
no paskaitą buvo ir dvasiškių. Jie dažnai klausydavosi Vydūno ir daug 
kurjam pritardavo. Vydūnas kalba apie sielą. Jis sako, kad žmogus neturi 
sielos. Ją išgalvojo materialistai. Dvasiškiai nustebę ir pasipiktinę - kaip 
jis drįstąs taip kalbėti, tai pagaliau priešinga paties kalbėtojo pažiūroms. 
Taip, sako Vydūnas, žmogus sielos neturi. Žmogus... pats yra siela. Jis 
turi tik kūną. Kunigai patenkinti tokiu paaiškinimu. Taip Vydūnas 
pabrėžė dvasinę žmogaus prigimtį. Vydūnas labai tolerantiškai žiūrėjo 
į įvairias religijas, aukštai vertino krikščionybę. Tačiau jis vertino ne 
pačią krikščionybės liturgiją, ne dievus - asmenis, o pačią jos esmę. Toji 
esmė sutampanti su teosofijos esme. Jis papasakojo taip pat apie savo 
pokalbius su vienu misijonieriumi Lokiu, grįžusiu iš Indijos. Jis globo- 
jęs keletą krikščionimis tapusių indų. Vienas ypač pasižymėjęs pamal- 
dumu. Sykį Lokys pamatė jį krikščionišku būdu besimeldžiantį Budos 
statulai. Misijonierių apėmė apmaudas, bet jis nusprendė nepykti ant 
atkritėlio, o gražiuoju su juo pasikalbėti, išsiaiškinti, kodėl jis meldži- 
ąsis akmeninei statulai, juk ji tik akmuo ir nieko nei pikto, nei gero 
padarytijam negali. Indas nustebęs pažvelgė į misijonierių. Kodėl, sako, 

aš nieko Jums nesakau, kai Jūs meldžiatės metalui ar medžiui. Juk tai tik 
metalas ir medis, jis nei gero, nei blogo padaryti negali. Juk meldžiamės 
ne akmeniui, ne metalui, ne Budos ar Nukryžiuotojo pavidalams, o 
dieviškumo esmei. Pavidalas tik geriau padeda įsivaizduoti, suvokti 
dieviškumo idėjos esmę. Misijonierius buvęs nustebintas dėl tokios 
išminties, ilgai mąstęs, supratęs, kokios aukštos dvasinės kultūros yra 
indų tikėjimas. Jis metęs misijonieriauti ir sakęs, kad nereikia indų 
apkrikštyti, nes jie ir už krikščionis šventesni esą. Tas pats misijonierius 
prisiminė ir kitą epizodą. Sykį, žaibuojant ir griaudžiant perkūnui, 
žmonės susispietę puolė melstis. Misijonierius aiškinęs jiems, kad ne- 
reikia melstis, nes tai esąs ne Dievas, o elektra. Čia vėl atsiradęs išmin- 
čius, kuris paklausęs, kas tai yra elektra. Misijonierius nežinojęs net kaip 
paaiškinti, nes jis laikė elektrą kažkuo savaime suprantamu. Ar elektra 
yra jėga ar materija, paklausęs vėl išminčius. Misijonierius atsakęs, kad 
jėga. Tai kodėl jos tekėjimas priklauso nuo laido storumo? Misijonierius 
vėl pagalvojęs, kad materija. Išminčius sugėdinęs misijonierių dėl to, 
kadjis, pats nežinodamas apie patį reiškinį, ragina kitus nesimelsti. Tie 
žmonės intuityviai žiną, kam meldžiasi. 

Remdamasis šiuo pavyzdžiu, Vydūnas pabrėždavo, kad mes daž- 
nai, nežinodami pačios esmės, tą nežinojimą uždengiame kokiu nors 
žodžiu. Jis mėgdavęs cituoti Gėtės posakį apie tai, kad neišmanymui 
paslėpti žmonės pagimdo, išranda žodį. Profesorius kalba su užsidegi- 
mu, gestikuliuodamas, su vaizdinga veido išraiška. Ypač gražiai jis 
ironizuoja. Paklausiu, ar galima kalbėti apie Vydūno pasaulėžiūros 
evoliuciją. Profesorius paaiškina, kad Vydūno pažiūros nesikeitusios, 
jos tik gilėjusios. Kažin ar nesikirto Vydūno teosofo veikla su tautiniu 
jo darbu? Profesorius paaiškina, kad šie dalykai harmoningai derinosi. 
Vydūnas tarnavo visai žmonijai, norėjo, kad ir kiekvienas žmogus 
tobulėtų, būtų visavertis žmonijos narys. Tokiu jis tegalįs būti tik 
natūraliai augdamas, būdamas savo tautos sąmoningas narys. Iš tautos 
kūno išauga kalba, tikra, natūrali, nesikertanti su žmogaus prigimtimi. 
Gali žmogus kalbėti svetima kalba, bet ji nebus išaugusi iš jo kūno. Tada 


ir bus pažeista žmogaus dvasios harmonija. Zmogui, žinoma, naudinga 

išmokti ir kitų kalbų, bet tik gerai išmokus motinos kalbą. Tada žmogaus 
asmenybė iš tikrųjų praturtėja. Todėl Vydūnas pasiaukodamas dirbo 
savo pavergtai tautai, dirbo konkrečiai, atiduodamas visas savo jėgas. 
Teosofai ne visada pritardavo jo tautinei veiklai. 

Rašant „Sieben Hundert Jahre“, Vydūnui talkindavo ir profeso- 
rius, surinkęs jam medžiagą iš Karaliaučiaus archyvų. Rašytojas pa- 
klausęs, ar nereikėtų apie tai paminėti knygoje. Profesorius, bijodamas 
nacių persekiojimo, paprašė to nedaryti. Taip jis ir likęs nepaminėtas. 

Vydūnas buvo stiprios dvasios žmogus. Viename iš savo pasku- 
tinių rašinių jis pasakoja, kaip traukęsis iš Tilžės į Detmoldą. Jis pa- 
pasakoja tokį epizodą iš savo ilgesnio buvimo viename dvare (grei- 
čiausiai Eikfier - V. B.). Kai pasirodė tarybinė armija, jos kariai elgėsi ne 
itin gražiai ir kilniai. Tiesa, pirmieji įėję į Vokietiją, buvo gana kultū- 
ringi, nieko nenuskriaudė. Tačiau jie įspėjo, kad po jų eina kiti ir kad 
jų reikia pasisaugoti. Vienoje šio dvaro rūmų salių gyveno moterys ir 
mergaitės. Jos labai bijojo tarybinių karių ir paprašė Vydūną saugotijas. 
Vydūnas atsistojęs priemenėje tamsoje ir stovėjęs tarsi sargybinis. 
Naktį iš tikrųjų bandė į salę prasiveržti kariai. Tačiau kai pradarė duris 
ir žiebtuvėlių šviesoje pamatė seną žmogų, panašų į Dievą, jie pasitrau- 
kė, kai kurie ėmė net žegnotis. Vydūnas aiškina, kad jis sukaupęs visas 
savo kilnias mintis, kurių spinduliavimas nugalėjo karių geidulius, 
žemus instinktus. 

Profesorius kalba, kad Vydūno mokslas, jo gyvenimo pavyzdys 
šiandienos žmogui turi būti itin reikalingi. Juk žmogus turi daugiau 
dėmesio skirti dvasios kultūrai, asmenybei ugdytis. Be materialinės 
gyvenimo pusės žmogus turi ir dvasinę, ir kuo greičiau jis suvoks visą 
jos svarbą, tuo bus geriau tiek atskirai asmenybei, tiek tautoms, tiek visai 
žmonijai. 

Profesorių labai žavinti Lietuva, jos savita kultūra. Jis turėjęs šią 
vasarą progos pasivažinėti po Lietuvą. Labiausiai jį žavi dar gyva, graži 
lietuviška pagonybė. Ji jaučiama visur. Tokių jos apraiškų nesutiksi nė 
vienoje Europos šalyje - nei Vokietijoje, nei Prancūzijoje. Antai Pale- 
mone, Kauno marių pakrantėje, stovi aukuras, prie kurio poetai skaito 

savo eiles. Juk tai labai graži tradicija, kažkokia šventa. Kaip lietuviai 
jaučia ryšį su tąja žila senove! Panašiai kaip Vydūnas, kuris save kildino 
iš Krivių Krivaičio giminės. Apie tai jam pasakojusi motina. Toji pago- 
nybė, galima sakyti, sutampa su vydūniškąja teosofija. „Net apžiūrinė- 
damas Šv. Petro ir Povilo bažnyčią, aš jaučiau ne krikščionišką dvasią, 
o pačią gražiausią pagonybę. Tas grožis veda mane į begalines erdves, 
į pagonybę“, - kalba profesorius. 

Jau vėlus vakaras. Kad ir kaip nesinori, bet reikia atsisveikinti su 
mielu profesoriumi, kuris tiki manyje radęs dar vieną draugą. O man 
jis primena ne tik Vydūno bičiulį, bet ir kilnų mūsų tautos bičiulį, tokį 
panašų į XIX a. vokiečių šviesuolius - Eduardą Gisevijų ir Georgą 
Sauerweiną, besisukinėjančius tarp jų širdžiai brangių lietuvininkų. 

Gero kelio, profesoriau, iki susitikimo kitą vasarą! 


P.S. 1987 m. balandžio 30 d. 


IŠ Berlyno atėjo skaudi žinia: šių metų balandžio 16 d. mirė 
profesorius Viktoras Falkenhahnas. 

Profesoriui buvo tik ką prasidėję 85-ieji metai. Nugyventas gra- 
žus, ilgas gyvenimas. Bet žinia buvo vis tiek skaudžiai netikėta. Rodos, 
taip neseniai - praėjusių metų rugsėjo 16-ąją — išleidome jį iš Vilniaus 
energingą ir linksmą, jis ir mes, lydintieji, būdami tvirtai įsitikinę, kad 
kitą vasarą vėl susitiksime. Nors ši paskutinioji kasmetinė profesoriaus 
viešnagė Vilniuje nebuvo trumpa, tačiau daug kas per ją nespėta 
padaryti, nepavykta daug ko aplankyti ar puikioje Rūtų gatvėje, kur 
nuolat apsistodavo, priimti, į ne vieną rūpimą klausimą atsakyti. „Jei 
neužeis karas, kitą vasarą vėl pasimatysime ir tą dalyką išsiaiškinsime“,- 
žvaliai ne vienam sakė profesorius. Ypačiai norėjo nusipiešti skulptū- 
rinį L.Garlos darytą Vydūno portretą, kuris profesoriui labai patiko. 

Karas neužėjo, bet kitos profesoriaus vasaros jau nebebus. 


Lietuvos aidas, 2006, rugpj. 18, nr. 186, rugpj. 19, nr. 187. 

LAIŠKAS KNYGOS „NEPAŽĮSTAMAS VYDŪNAS“ AUTORIUI 
PRANUI ANTALKIUI-MIKALAUSKUI 


Vilnius, 1987 m. lapkritis 


Didžiai gerbiamas Pranai Mikalauskai, 

pirmiausia turiu labai atsiprašyti, kad nesuspėjau atsakyti į Jūsų gražius 
laiškus ir deramai nepadėkojau už man atsiųstus Jūsų kūrinius. Buvau 
įsuktas į visokių darbų ir rūpesčių karuselę, todėl iki šiolei taip ir 
nesuradau laisvesnio laiko su Jumis bent laišku išsamiau pasikalbėti. O 
pasikalbėti labai rūpi. 

Visų pirma noriu padėkoti už Jūsų gražius žodžius mano kuklios 
knygelės „Filosofiniai Vydūno humanizmo pagrindai“ adresu. Nelabai 
jaučiuosi esąs tokio pagyrimo vertas. Labiausiai noriu išreikšti susiža- 
vėjimą Jūsų gyvenimo žygdarbiu, pasidžiaugti tuo, kad realiai įrodėte, 
jog Vydūno skelbti principai yra gyvenimiški ir praktiški, prieinami 
kiekvienam norinčiam jais pasinaudoti ir kad jų taikymas gali duoti 
tokius įstabius rezultatus, kokių Jums pavyko pasiekti. Savo pavyzdžiu 
Jūs įrodėte, kad idėjos ir darbai, žodžiai ir veiksmai turi būti harmonin- 
gai susiderinę bei neprieštarauti vieni kitiems. Jūsų rašyti darbai, ku- 
riuose atskleidėte vydūniškųjų principų gyvybingumą, daro kerintį, 
labai sugestyvų įspūdį, įtikinamai parodo vydūnizmo, kaip praktinio 
veikimo sistemos, veiksmingumą ir patikimumą. Man, kaip Vydūno 
kūrybos ir gyvenimo tyrėjui, iš Jūsų darbų ryškesnis pasidaro gyvojo 
Vydūno portretas, jo, kaip realaus žmogaus, vaizdas. Manau, kad tie 
Jūsų darbai gali padėti ne tik tiems, kurie įveikinėja savo negalias, bet 
ir kiekvienam žmogui, kuris siekia savyje vidinės darnos bei darnaus 
savo raiškos sąskambio su pasauliu bei visa būtimi. Jūsų darbų dėka 
suprantamesnė ir paveikesnė tampa pati Vydūno idėjų sistema (iš esmės 
labai jogiška). Ji priartinama prie vis labiau pasimetančio šiuolaikinio 
žmogaus. Toks maždaug susidaro įspūdis apie Jūsų rašytus darbus, 

ypač apie „Nepažįstamąjį Vydūną“*. Ačiū, kad taip atkakliai dirbote, 
kad tuos įstabius darbus rašėte! Taip dirbdamas Jūs puikiai realizavote 
karma-jogos principus, tuos principus, kuriais vadovaudamasis žmo- 
gus veikia nesavanaudiškai ir vedamas meilės siekia padėti kitiems. 
Labai norėtųsi, kad Vydūno 120-ųjų metų sukakties proga iš tų darbų 
bent viena kita ištrauka būtų publikuota. 

Pripažindamas Jūsų darbų svarbą, patrauklumą ir naudingumą 
skaitytojui, noriu atkreipti dėmesį į tai, kas juose atrodo ginčytina, 
abejotina ar netikslu, į tai, dėl ko ir Jūs pats nerimaujate ir norite 
pasitarti. 

Paskutiniame savo laiške Jūs išreiškėte susirūpinimą dėl Vydūno 
žmonos pavardės, dėl to, kad naujausiose publikacijose ji nurodoma 
kitokia, negu buvo priimta iki šiol, negu toji, kurią buvo pateikęs vienas 
iš prieškarinių Vydūno biografų Salys Šemerys. Šiuo klausimu galiu 
pasakyti štai ką. Kol nebuvo atrasta jokių Vydūną liečiančių archyvinių 
šaltinių, S.Šemerio pateiktoji Klaros Kochaitės (Koch) pavardė ir man 
nekėlė jokių abejonių. Aš net nemaniau, kad šį dalyką bebūtų įmanoma 
patikrinti archyviškai, kaip nemačiau pagrindo netikėti S.Šemeriu, 
biografines žinias gavusiu iš paties Vydūno arba iš jo brolių Jono ir 
Jurgio, po Pirmojo pasaulinio karo, kaip ir pats S.Šemerys, mokytojavu- 
sių Klaipėdoje. Būtent Vydūno broliai galėjo S. Šemerį kai kur netiksliai 
informuoti. Pavyzdžiui, jiems patiems galėjo atrodyti, kad Vydūnas 
buvo vedęs Kintų mokyklos vedėjo žmonos, kurios mergautinė pavardė 
buvo Koch, seserį Klarą. Minėti broliai ar vienas jų galėjo tiksliai ir 
nežinoti, kad būsimasis Vydūnas - Vilius Storostas - vedė paties mokyk- 
los vedėjo Alberto Fiulhazės (Fūllhase), o ne jo žmonos seserį. 

Daugelio savo biografijos smulkmenų, kurių nelaikė esminėmis 
ir principinėmis, Vydūnas beveik niekada viešai netikslino, jei jos ir 
nebuvo teisingos. Tokių yra ne viena. Įvairiose biografijose nurodoma 
skirtinga rašytojo gimimo vieta (Jonaičiai, Šimkaičiai, Mažiai), įvairuo- 


ja jo brolių skaičius, skiriasi jo mokymosi ir studijų datos ir pan. 
* Taip vadinosi mašinraštinis knygos variantas (nut.). 

Priekuliškis kraštotyrininkas Kazys Budginas apie Vydūno žmonos 
pavardę gavo archyvinį paliudijimą. Jo iš Detmoldo (VFR) metrikacijos 
biuro gautoje Vydūno mirties liudijimo kopijoje (vieną jos egzemplio- 
rių turiu ir aš) aiškiai pasakyta, kad velionis buvo našlys, kurio anksčiau 
mirusi žmona buvo Klara Storost-Vydūnas, o jos mergautinė pavardė 
Fiullhazė („Clara Storost-Vydūnas, geb. Fūllhase“). Vokiškuoju biurok- 
ratiniu pedantizmu yra sunku netikėti. Žinoma, tas faktas, kad kažkokiu 
būdu yra atsiradusi Kochaitės (Koch) pavardė, verčia susimąstyti ir 
išsiaiškinti, kodėl taip atsitiko. Tikiuosi kitais metais nuvažiuoti į VFR 
ir ten daug ką susijusio su Vydūnu patikrinti, patikslinti dėl jo žmonos 
pavardės - taip pat. Visiškai pritariu Jūsų minčiai, jog į istoriją turi įeiti 
tikroji Vydūno žmonos pavardė, ir šiuo atveju man visiškai nesvarbu, 
kokia ji bus - Kochaitė ar Fiullhazė, svarbu, kad ji būtų tikra. Kiek nuo 
manęs priklausys, darysiu viską tam tikrumui nustatyti. O kol kas esu 
linkęs labiau patikėti, deja, ne S. Šemeriu, o visiškai abejingu, šaltu ir 
nešališku vokiškuoju dokumentu, juolab kad jo naudai kalba ir šiokie 
tokie papildomi argumentai. J.Zemrickio ir A. Bitėno „Šilutės apskrities 
istorijoje“ („Geschichte des Kreises Heydekrug“, Memel, 1920) rašoma, 
kad Kintuose 1880-1909 m. (t.y. prieš tai, tuo laiku ir po to, kai ten 
mokytojavo būsimasis Vydūnas) precentoriumi (mokyklos vedėju) dir- 
bo Albertas Fiullhazė. Jis buvo neeilinis žmogus, gana žinomas krašto- 
tyrininkas, 1904 m. pats išleidęs gana išsamią Šilutės apskrities istorinę 
apybraižą („Geshichtliche Beschreibung des Kreises Heydekrug“). Ko 
gero, šis A.Fiullhazė, Vydūno svainis, pačiam Vydūnui bus nemažai 
padėjęs atsekti istorines Storostų šeimos šaknis. Kalbėdamas apie žmo- 
gų, kuris senus dokumentus studijavo, Vydūnas greičiausiai turi ome- 
nyje būtent jį. Tai, kad Kochaitės, o ne Fiulhazės pavardę almanache 
„Kovos keliais“ mini Jonas Vanagaitis, galima paprasčiausiai paaiškinti 
tuo, jog jis seka S.Šemeriu. „Aukure“ S.Šemerio studija „Vydūno gyve- 
nimas“ paskelbta 1937 m., o „Kovos keliais“ pasirodė 1938 m. 
S.Šemerio pateiktoji Vydūno biografija yra labai patraukli, gyva, 
turininga. Ji daugeliu atvejų gali pasitarnauti kaip vertingas, tačiau ne 
kaip absoliučiai patikimas šaltinis. Vienoje vietoje S.Šemerys leido sau 

sukurti ir visai nepagrįstą versiją, kuri, deja, ir Jums tapo gana reikšminga, 
ir ja nemažai rėmėtės, kurdamas savo „Nepažįstamojo Vydūno“ siužetą. 
Tai - Vydūno ir Martos Raišukytės pažinties, jo pasipiršimo jai versija. 
Kaip spėjimą šią versiją savo darbe apibūdina ir pats S.Šemerys. Jis taip 
pat nurodo, kad pats Vydūnas šią versiją neigė. Tiktai S.Šemerys mano, 
kad Vydūnas ją neigė ne tiek tiesos, kiek delikatumo sumetimais. Kaip 
šaltinį šiai versijai pagrįsti S.Šemerys pasitelkia kelias neva autobiogra- 
finiu pagrindu rašytas ir „Jaunime“ skelbtas Vydūno apysakėles. Tačiau 
tose apysakėlėse sutampa tik taurios, skaisčios meilės motyvas, o jų 
siužetai skirtingi. Šiuo atveju būtų svarbu nurodyti, kuris iš tų siužetų 
yra tikrai autobiografinis. S.Šemerys to nepadaro. 

Sugretinus Vydūno ir Raišukyės biografijas, jų chronologines ir 
geografines detales, bet kurio iš tų siužetų autobiografiškumas atkrinta. 
Vydūno vaikystė ir jaunystė iki 20-ties metų prabėgo Naujakiemyje 
(vok. Neudorf, netoli nuo Pilkalnio), Pilkalnyje ir Ragainėje. 1888 m., 
būdamas 20-ties metų, jis atvyksta į Kintus ir ten išgyvena iki 1892 m., 
ten 1891 m. veda. Iki tol Martos Raišukytės jis nė karto nebuvo matęs, jos 
nepažinojo ir jai nesipiršo. Mat jos jaunos dienos bėgo gana toli nuo tų 
vietų, kur augo, mokėsi, brendo ir dirbo Vydūnas. Gimė ji 1874 m. 
Pamario krašte - Pakalnės apskrityje Mocviečių kaime, prigludusiame 
prie Gilijos upės, paskui mokėsi Tilžėje ir 1892 m., tėvui pardavus 
dvarelį, atsikėlė gyventi Tilžėn. 1893 m. Martai teturint 18 metų mirė 
tėvas. Taigi, į Tilžę Marta atvyksta tais pačiais metais kaip ir Vydūnas. 
Betgi jau buvo praėję metai nuo Vydūno vedybų. Teoriškai galima daryti 
kokias tik nori prielaidas ir spėlioti, kad, sakykim, nuo 1888 m. jau 
mokytojaudamas Kintuose, Vydūnas galėjo nukeliauti iki Mocviečių 
(gana toli) ir svečiuotis Raišukų dvarelyje bei susipažinti su keturiolika 
metų teturinčia Marta, paskui laukti, kol ji paaugs iki kokių 17 metų, ir 
jai tada pasipiršti. Tačiau tokia spėlionė yra labai jau neįtikinama. 

Be to, čia kyla itin įsakmus klausimas: kam kabintis už labai 
neįtikėtinai atrodančių versijų, o nepatikėti... pačiu Vydūnu? Juk, 
kaip gerai žinome, Vydūnas niekada nemelavo ir bekompromisiškai 
smerkė bet kokį melą. Taigi pats Vydūnas Martai Raišukytei skirtoje 

knygoje „Rožės ir lelijos“ (Tilžė, 1933) rašo, jog į „tautišką lietuvių 
gyvenimą Marta Raišukytė stojo 1895 metais. Tų metų vasario 15 d. 
paklausė, kas čia darosi. O kaip rudenyje įsisteigė Lietuvių Giedotojų 
Draugija, ji po kelių mėnesių (t.y. 1895 pačioje pabaigoje ar 1896 m. 
pradžioje — V. B.) jai prisidėjo. Ir nuo to laiko visą savo amžių dalyvavo 
jos darbuose, būdama veikiai išrinkta ir į jos valdybą“ (p. 8-9). Apie 
pirmą pažintį su M.Raišukyte Vydūnas taip prisimena: „Kaip tik dabar 
prisimenu, kada ji atėjo <...> Atėjo (į Giedotojų draugiją, pradėjusią 
veikti pačioje 1895 m. pabaigoje - V. B.) su dviem draugėm. Buvo tai 
Marta Selenaitytė, mirusi jauna 1902 mts., ir Anė Blokytė, mirusi jau 
ištekėjusi antrose šešiose 1903 mts. Visos trys buvo linksmos, gyvos 
lietuvaitės, tiedvi šviesplaukės, Marta Raišukytė tamsplaukė, rudakė 
gintaro spalvos. Bet ji visų aiškiausiai spindėjo-mirgėjo“ (p. 15). M. Rai- 
šukytei tada buvo 21 metai. Taigi pats Vydūnas apie pirmą pažintį su 
Marta viską kuo aiškiausiai pasako. 

Kyla klausimas: kodėl Vydūnas nepaneigė S.Šemerio pateiktos 
versijos? Šį kartą turime pasakyti, kad tikrai paneigė (tą, kaip jau minė- 
jome, pripažino ir pats S.Šemerys), tik, deja, ne viešai. Tai rodo archyvinė 
medžiaga, esanti Lietuvos centriniame valstybiniame archyve. Šio ar- 
chyvo 389 fondo 7 aprašo 372byloje (p. 9-11) yra Lietuvos konsulo Tilžėje 
J.Sruogos 1937 04 24 laiškas Lietuvos užsienio reikalų ministerijos Poli- 
tinio departamento direktoriui. Jame rašoma, kad „Vydūnas asmeniškai 
pokalbyje su konsulu pareiškė, jog jis nustebęs dėl S.Šemerio paskelbtų 
„Aukure“ žinių : neteisingos žinios apie M. Raišukytę. Vydūnas straips- 
nį (S. Šemerio - V B.) skaitęs, net prašęs kai kurias vietas išmesti, o žinių 
apie Raišukytę bei Jatulį (buvusį Lietuvos konsulą Tilžėje —- V. B.) 
pateiktoje korektūroje visai nebuvę“. 

Norėčiau patikslinti ir kai kuriuos kitus Jūsų darbe aprašomus 
Vydūno biografijos momentus. Vienas iš jų G.Sauerweino apsilanky- 
mai pas Vydūną. Tie apsilankymai iš tikrųjų buvo, tačiau kai kurios 
pokalbio tarp abiejų vyrų detalės aiškiai rodo prasilenkimą su tiesa. 
Jūsų aprašytame pokalbyje G.Sauerweinas su pavydu kalba apie tai, 

kad išleisti beveik visi Vydūno raštai, kad Vydūnas jau esąs garsus 
rašytojas ir pan. Iš tikrųjų G.Sauerweinas taip kalbėti jokiu būdu 
negalėjo todėl, kad, kai jie abu bendravo, Vydūno dar nebuvo - tebuvo 
tik Vilhelmas Storostas, dar neišleidęs nė vienos knygos, tačiau vado- 
vavęs Tilžės lietuvių giedotojų draugijai, dirigavęs jos chorui ir su jos 
vaidintojais vaidinęs savo parašytas, bet dar nespausdintas dramas. 
G.Sauerweinas mirė 1904 m. pabaigoje, neišvydęs nė vienos Vydūno 
knygos ir net Vydūno vardo negirdėjęs. Pirmosios knygos, kurių 
autoriumi pažymėtas Vydūnas, pasirodė tik 1907 metais, t.y. praėjus 
3 metams po G.Sauerweino mirties. 

Jūsų darbe daug vietos skirta Vydūno ir M.K.Čiurlionio draugys- 
tei. Mano manymu, toji draugystė yra tik Jūsų vaizduotės padarinys. 
Niekur neteko užtikti, kad Vydūnas ir M.K.Čiurlionis iš viso būtų 
susitikę ir asmeniškai bendravę. Šiuos abu kūrėjus sieja kūrybos ir 
pasaulėžiūros motyvai. Jau po M.K.Čiurlionio mirties Vydūnas yra 
bendravęs ir susirašinėjęs su jo našle Sofija Čiurlioniene bei seserimis. 
Vydūnas yra nemažai kalbėjęs ir rašęs apie M.K.Čiurlionio kūrybą, ją 
interpretavęs, bet niekur neužsimena apie asmeninę pažintį su juo. 

Nelabai man patiko ir tai, kaip Jūs savo darbe aprašote Vydūno 
apsilankymus (jeigu tokie iš viso buvo) pas Berlyno profesorius medi- 
kus. Tie medikai negalėjo būti tokie primityvūs, tiesiog nevalyvi, be 
jokios inteligencijos, paprasčiausi sukčiai, pasipinigautojai, kokius 
Jūs vaizduojate. Suprantama, Vydūnui, matyt, iš tikro buvo ne visai 
priimtini anuometinėje medicinoje naudoti gydymo būdai. Yra žino- 
ma, kad tuo laiku jis buvo daug pasiekęs besigydydamas pats, prakti- 
kuodamas vegetarizmą, studijavęs jam skirtą literatūrą, užsiiminėda- 
mas indiškąja joga. Tačiau tai nereiškia, kad anuometinė vokiškoji 
medicina buvo visai nieko verta, kad profesūros rangą pasiekę gydyto- 
jai buvo tokie primityvai. 

Su faktine tiesa nesutampa Jūsų aprašytas Vydūno išvykimo iš 
Kintų motyvas. Jūs rašote, kad Kintus ir mokytojo darbą ten Vydūnas 
buvęs priverstas palikti dėl pablogėjusios sveikatos. Iš tikrųjų begyve- 
nant Kintuose Vydūno sveikata kaip tik pasitaisė. Iš mokytojo darbo irgi 

niekas jo neatleido, vyresnybė jį netgi paaukštino tarnyboje. Puikiai 
išlaikęs antruosius mokytojo egzaminus, iš Kintų jis buvo pakviestas į 
Tilžę dirbti šio miesto devynklasėje vidurinėje berniukų mokykloje. 

Tokios būtų Jūsų darbe man labiausiai užkliuvusios vietos. Jos 
nesunkiai pataisomos, ir tai būtinai reikėtų padaryti prieš pateikiant 
darbą spaudai. Apvalius nuo akivaizdžių netikslumų, darbas būtų 
įtikinamesnis ir dar patrauklesnis. Svarbiausia, žinoma, yra pati Jūsų 
dėstomoji koncepcija, o ne šie ar dar kokie nors kiti netikslumai. Jūs 
pats sakote, kad pirmiausia sukaupiate tikrą faktinę medžiagą ir tik ja 
remdamasis vaizduotės pagalba kuriate kai kuriuos konkrečius epizo- 
dus. Todėl ypač svarbu išlikti maksimaliai teisingam ir ten, kur tik 
įmanoma, siekti, kad faktinė medžiaga nė kiek nenukryptų nuo tiesos, 
ypač jei tą tiesą vienokiu ar kitokiu būdu pavyksta išsiaiškinti. Be to, 
ryškesni nukrypimai nuo realaus faktinio pagrindo gali labai klaidinti 
skaitytoją, kuris paprastai tiki tuo, kas parašyta bei spausdinta. 

Šias mano pastabas priimkite kaip geranoriško siekimo kiek pato- 
bulinti iš esmės gražų ir taurų Jūsų darbą pasireiškimą. Tegul tasai 
darbas tarnauja žmonėms, ypač jaunimui, tegul taurina jų sielas ir 
skatina eiti sveiku gyvenimo keliu. 

Linkiu Jums kuo geriausios sveikatos ir didžiausios sėkmės. 

Nuoširdžiai Jūsų — 

Vacys Bagdonavičius 

P.S. Prano Antalkio knyga „Nepažįstamas Vydūnas“ išleista 1991 m. 
Į šiame laiške pateiktas pastabas (išskyrus apie G.Sauerweiną) joje 


nebuvo atsižvelgta, nors paantraštėje pažymėta, jog tai „Dokumentinė 
apybraiža“. 

UGDANT DVASINGUMĄ, REIKIA VISŲ SUTARIMO 


POKALBIS SU VYDŪNO DRAUGIJOS PIRMININKU DR. VACIU BAGDONAVIČIUMI 


Vydūno draugija, įsikūrusi prieš 19 metų (1988 m.), garsina Vydūno kūrybą — 
išleido rašytojo-filosofo raštus, jo nuostatas visuomenei skelbia įvairiuose 
renginiuose. Tad Draugijos pirmininko, Kultūros, filosofijos ir meno insti- 
tuto direktoriaus dr. Vacio Bagdonavičiaus klausiame, kaip Vydūno idėjos 
sklinda nepriklausomybę atgavusioje Lietuvoje ir kokios iškyla problemos, 
jeigu jos nesulaukia deramo atgarsio žmonių protuose ir širdyse. 

Deja, Vydūno idėjos plinta sunkiai ir tai ne naujiena, — sako dr. 
V.Bagdonavičius. - Ir anais, pirmosios nepriklausomybės laikais, buvo 
taip pat. Praėjus vos penkeriems metams po nepriklausomybės paskel- 
bimo, Vydūnas rašė apie kultūros krizę mūsų valstybėje. Nors dabar 
manome, kad tuomet visose valstybės gyvenimo srityse buvo ryški 
pažanga, stiprėjo kultūrinis tautos potencialas, Vydūnui atrodė, jog 
toji pažanga buvo nepakankama, nes valstybė, anot jo, per mažai 
dėmesio skyrė dvasinės kultūros ir žmoniškumo ugdymui. Jis buvo 
įsitikinęs, kad Lietuva laisva tapo tam, kad būtų viena iš „aiškiausių 
žmoniškumo reiškėjų pasaulyje“. Būtent apie tokią jos misiją mąstyto- 
jas kalbėjo 1918 m. balandžio mėn. rašytame sveikinime būsimajam 
pirmajam Respublikos prezidentui Antanai Smetonai, tuometiniam 
Lietuvos Tarybos pirmininkui. Vydūnui atrodė prasminga, kad Lietu- 
va nepriklausomybę gavo be didelio kraujo praliejimo aukščiausioms 
jėgoms sudėsčius palankias istorijos aplinkybes. Būtent ši Aukščiau- 
sios Apvaizdos sukurtoji aplinkybė Lietuvą labiausiai įpareigojanti 
susitelkti dvasinei kultūrai stiprinti ir tuo būti pavyzdžiu kitoms 
tautoms. Susidaro įspūdis, kad panašiomis aplinkybėmis buvo atgauta 
ir antroji mūsų valstybės nepriklausomybė, o 1991 m. sausio agresiją 
įveikėme dvasios jėga, taigi pritaikant Vydūno ir jo didžiojo amžininko 
Mohando Gandhi propaguotus dvasios galia grįstus nesmurtinės kovos 
principus. Mes patys tada akivaizdžiausiai parodėme, ką gali dvasios 

jėga. Pasirodė ji esanti daug stipresnė už smurtą! Atrodė, kad mus toji 
dvasia įpareigojo eiti josios nušviesta kryptimi. Atgimimo metu Vydū- 
nas tarsi buvo kartu su mumis, primindamas tą kryptį. Ar vykdome tą 
įpareigojimą, ar einame ta kryptimi? Deja, atrodo, kad ne. 

Šiandien mūsų visuomenė primena ligonį po kurio nors organo 
persodinimo operacijos, - tesė Draugijos pirmininkas, - po jos galimos 
priėmimo ir atmetimo reakcijos. Iš pradžių atrodė, kad gindami nepri- 
klausomybę priimame ir Vydūno dvasią, į ją remiamės. Dabar vyksta 
vos ne jos atmetimo reakcija. Šiandien atmetami ne tiek Vydūno prin- 
cipai. Labai panašu, kad atmetama beveik visa tai, kuo vadovaudamasi 
tauta ėjo į nepriklausomybę - teisingumas, moralumas, dvasingumas. 
Matyt, dvasingumo nuosmukį paveldėjome iš griūvančios sovietinės 
imperijos. Laimei, jog į statomo rūmo - mūsų valstybės - pamatus 
tvirtai įmūrytos dvasinės vertybės - pamatai tvirti. Bet gaila, kad rūmo 
statybai susivežame prastas medžiagas. Mes panorome greitai pavyti 
civilizuotas valstybes, ir tai natūralu. Nuošalyje palikę dvasinę kultūrą 
dėl praturtėjimo stengiamės kuo greičiau pagriebti civilizacijos pavir- 
šiaus dalykus. Taigi, dvasinius reikalus, kol prasigyvensime, nustūmė- 
me į antrą planą, bet, deja, deja... Tai turi liūdnas pasekmes jau ir 
nepriklausomybės metais gimusiems vaikams. Ką pasakytų Vydūnas? 
Ne veltui steigdami draugiją jį pasiėmėme kaip išminties šaltinį, ku- 
riuo gaivindamiesi galėtume kurti savo ateitį. 

Nuolat prisimenu Vydūno misteriją „Probočių šešėliai“. Joje pa- 
vaizduota dvasinė mūsų tautos situacija XX a. pradžioje. Tada tauta 
skynėsi kelią laisvon būtin ir besiskindama blaškėsi. Kūrėsi visokie 
judėjimai, partijos, radosi įvairios ateities vizijos, ir visa tai sukosi apie 
materialinės gerovės idėją. Ją simbolizavo bendromis to meto aktyves- 
niųjų tautos sambūrių pastangomis pastatytas paminklas spėkai ir 
medegai — jėgai ir materijai. Jis tautai užstojo kelią į dvasinės raiškos 
erdvę, kaip pačiam Vydūnui atrodė, į tikrąją, esmingąją laisvę. Reikėjo 
tai laisvei paminklo, kaip prasmingo gyvenimo orientyro. Vydūno 
misterijos herojus Tautvyda nugriauna griozdiškąjį spėkos ir medegos 
paminklą ir pastato paminklą dvasiai ir šviesybei. Atrodo, kad ir mes kol 

Prie Vydūno draugijos pastatytų Bitėnų kapinių vartų Draugijos pirmininkas 
V. Bagdonavičius (antras iš kairės) ir jos Garbės nariai: Julius Balčiauskas, 
Jonas Gudavičius, Kazimieras Žemgulys, Birutė Žemgulienė. 

1998 m. rugpjūčio 6 d. 


Vydūno draugijos nariai prie ką tik atstatyto Vydūno antkapinio akmens Bitėnų 
kapinėse. 2006 m. rugpjūtis 

kas statome paminklą tik spėkai ir medegai. Ar pajėgsime jį nuversti? Jei 
būsime atkaklūs, pajėgsime. Tam turime nuolat šviesinti savo sąmonę. 
Jei nematytume šviesios perspektyvos, turėtume iš viso nustoti ką 
aktyvesnio visuomeniškai veikti - uždaryti bažnyčias, paleisti draugi- 
jas. Tada užtektų siekti tik individualaus išganymo, nulįsti kur į kampą 
ir medituoti. 

Ateitį ypač svarbu sieti su jaunąja karta, jaunimo orientacija. Kaip 
ir mūsų kartoje būta visokio jaunimo, taip yra ir dabar. Todėl Vydūnas, 
kalbėdamas apie ateitį, pabrėžė, kad pirmiausia jaunuosius žmones 
reikia orientuoti prasmingai raiškai, skirtai Tėvynės stiprėjimo labui. 
Žinoma, nuo mūsų pastangų priklausys, į kurią pusę pasuks, kaip 
orientuosis jaunimo dauguma. Visais laikais, kokia bebūtų visuomenės 
socialinė ir dvasinė būklė, buvo sveikas tos visuomenės branduolys, 
bent dalį jaunimo traukė dvasiniai idealai ir jis atliko prasmingus 
darbus ir žygius. Taip yra ir dabar. Tai teikia pakankamo pagrindo 
optimizmui, tikėjimui, kad dvasios šviesa įveiks spėkos ir medegos sklei- 
džiamą tamsą. Gaila, kad tokia galinga žmogaus sąmone manipuliuo- 
janti pajėga — žiniasklaida netransliuoja šviesios dvasios proveržių, 
neparodo ir neskatina gražių iniciatyvų, sektinų pavyzdžių. Deja, ši 
ketvirtoji valdžia užvaldyta paviršinės šou kultūros magijos ir didele 
dalimi dvasiškai akla. Ši aplinkybė gerokai apsunkina mūsų veržimąsi 
į dvasios laisvę. 

Paklaustas, kaip pasireiškia Draugijos įtaka visuomenei, Vydūno drau- 
gijos pirmininkas sakė: 

Aš į Vydūno draugijos veiklą žiūriu savikritiškai. Matyt, mūsų 
pajėgos per menkos, bet, ką galime, tą darome. Būtų gerai, jei į tai, ką 
kalbame, įsiklausytų, atkreiptų dėmesį tie subjektai, kurie turi valstybės 
suteiktą galią veikti ir formuoti jos politiką. Tarkim, mokyklos Vydūno 
fenomeną galėtų paimti kaip savąjį, nacionalinį saviugdos klasiką, juo 
remtis ugdant jaunimo dvasines nuostatas bei vertybines orientacijas. 
Bet Švietimo ir mokslo ministerija tam abejinga, net tie jos darbuotojai, 
kurie lankydavosi pirmajame Vydūno klube, skėsčioja rankomis... 
Pedagoginiame universitete pasiūliau skaityti kursą „Vydūno etika“, 

tačiau ekspertai šį pasiūlymą atmetė. Esą galima rimtai kalbėti apie 
Hegelį, Kantą, Heideggerį, o Vydūnas - „per menkas objektas“. Pavyko 
įteisinti kursą „Rytų idėjų recepcija Lietuvos etikoje“, kuriame studen- 
tams daug kalbu ir apie Vydūną. 

Aš niekada nesakiau, jog tik Vydūno idėjos išgelbės Lietuvą. Esu 
tvirtai įsitikinęs, jog ugdant tautos dvasingumą turi būti bendras 
visuomenės, Bažnyčios, švietimo institucijų ir kultūrinių organizacijų 
susitelkimas. Tuo tarpu įsigali kažkoks liguistas mesianizmas, pretenzi- 
jos viską nudirbti vieniems ir nėra sutartinio veikimo. Dar daugiau - 
jaučiama kažkokia nesveika konkurencija. Tai jaučiama ir iš katalikų 
sluoksnių. Ten kažkodėl Vydūno tarsi bijoma. Nemanau, kad atsiribo- 
jant nuo Vydūno išlošiama. Vydūnas, kalbėdamas apie religijas, nieka- 
da nėra nė vienos papeikęs ar neigiamai atsiliepęs apie krikščionybę, 
apiejos esmę. Atvirkščiai - ją labai aukštai vertino, nors kritiškai žvelgė 
įistorines jos nuodėmes, dėl kurių ne taip seniai pati Katalikų Bažnyčia 
Šventojo Tėvo lūpomis atsiprašė. 

Kažkada Jūs pasiuntėte Kreipimąsi Prezidentui, kaip savo laiku yra 
kreipęsis Vydūnas į prezidentą Antaną Smetoną. Ar iš Prezidentūros sulau- 
kėte atsakymo? 

Tiesioginio atsiliepimo — jokio. Vėliau aš pats Jo Ekscelencijai 
Valdui Adamkui į rankas įteikiau savo knygą „Sugrįžti prie Vydūno“, 
kurioje yra ir šis Kreipimasis. Džiaugiuosi tiek, kad Prezidentui Vydū- 
no nuostatos nėra svetimos, nes savo kalbose ne kartą jį yra citavęs, - sakė 
Vydūno draugijos pirmininkas dr. Vacys Bagdonavičius. 

Ar likote patenkinti šią vasarą Bitėnuose surengta Draugijos stovykla ? 

Be abejo, esame labai patenkinti. Stovyklų pradžia - 1992 metai. 
Šių metų stovykla ypatinga tuo, kad buvo apvainikuotas kelerių metų 
darbas — pabaigėme Rambyno papėdėje tvarkyti Bitėnų kapinaites, 
Mažosios Lietuvos kultūros veikėjų panteoną. Šįmet darbo turėjome 
mažiau, todėl galėjome daugiau pabendrauti, pajausti Vydūno dvasią. 
Buvo gera ne tik stovyklavusiems, bet ir tiems, kurie trumpam apsilan- 
kydavo. Malonu, kad stovyklavo ir jaunimas, įnešęs jaunatviškos dva- 


sios, energijos ir linksmumo. 

„Donelaičio žemės" leidėjai mano, kad Vydūno draugija galėtų aktyviau 
bendradarbiauti laikraštyje. 

Tikrai iki šiol mažai pasinaudojome „Donelaičio žeme“ Vydūno 
kūrybai, o ir pačios Draugijos veiklai garsinti. Bet paėmus laikraščio 
komplektus ir juos paskaičius, galima susidaryti aiškų vaizdą apie 
Draugijos veiklą. Tam, kas kada nors rašys Draugijos istoriją, tie kom- 
plektai bus vienas iš pagrindinių šaltinių. 

Ačiū už pokalbį. 

Kalbėjosi STEPONAS LUKOŠEVIČIUS 

Donelaičio žemė, 2007, Nr. 9-10. 

I AM A BEAM OF INFINITE LIGHT 
SKETCHES ON VYDŪNAS 


SUMMARY 


The book is a collection of the articles and essays on Vydūnas (Vilhelmas 
Storostas, 1868-1953) a famous Lithuanian philosopher, writer and pro- 
moter of the Lithuanian culture. Various aspects of his life and activity are 
discussed. His biography and Weltanschauung;is compared with those of his 
contemporaries and comrades-in-arms. The topicality of his heritage to the 
presentis highlighted. The bookis rather fragmentary and does not present 
aconsecutive study. Nevertheless, the facts and insights presentedinit could 
contribute to Vydūnas's creative biography and enrich the interpretative 
context if his philosophy. The book is dedicated to Vydūnas's 140!" birth 
anniversary. 

The short summaries of the articles published in the book are pre- 


sented bellow: 


IS IT WORTH OF GOING BACK TO VYDŪNAS? 


The article underlines the special significance of Vydūnas's humanisticideas 
for overcoming the manifestations of moral decline in the contemporary 


Lithuania. 


THE ETHICS OF VYDŪNAS 


The article considers the ethical ideas of Vydūnas (1868-1953) a famous 
Lithuanian thinker, their sources and their moral relevance. The thinkeris 
presented as the one who applied the ancient Indian philosophy to the 
current aspects of the spiritual life of Lithuania in the early 20th century, such 
as non-violent resistance to national assimilation in Lithuania Minor. In this 
aspect, Vydūnas is treated as an analogue of Mahatma Gandhi, and a 


phenomenon of Lithuanian neo-Vedantism. The Vydūnas's treatment of 

human essence is based on the ideas of Vedanta. The ways for the liberation 
of the human essence from the material world, proposed by Vydūnas are 
discussed: action (karma yoga), love (bhakti yoga), knowledge (jnana 


yoga), and royal (raja yoga). 


CONCEPTS OF ESSENCE AND THE DEVELOPMENT 
OF CULTURE IN VYDŪNAS's PHILOSOPHY 


The Lithuanian thinker Vydūnas (1868-1953) based his theory of culture, the 
most original part of his philosophy, on the fundamental ontological con- 
cepts of spiritual absolute, which is both immanent and transcendent in 
relation to the world. He borrowed this concept from Hindu Vedanta. 
According to Vydūnas, culture is the expression of the immanent of the 
absolute in which people act. The essence of manis spiritual, but his material 
part belongs to nature. Culture springs from the contact between the 
spiritual essence of man and the material world. The human spirit realizes 
itself in such forms of man's activity as science, art and morality. The 
development of culture means the humanization of the world. At the same 
time, culture bears and expresses the marks of the personal and national 
spirit. Thus, the development of culture is both a form of humanization of 
the world and the expansion of the spiritual realm of freedom. 

Religion, as a form of contact of human spirit with the absolute, does 
not belong to the world of phenomena and therefore it does not belong to 
culture. Religion is the very beginning and the ultimate end of culture, for 
all phenomenal reality tends to the absolute by the way of spiritual 


evolution. 


TRAITS OF VYDŪNAS's AESTHETICS 


The aesthetics of Vydūnasis an integral part of his culture theory. The theory 
is based on the Hindu Vedanta pantheistic concept of being, according to 
which the spiritual absolute makes the whole reality and is both immanent 
and transcendent in relation to the world. By way of evolution, the world 
goes back to the state of pure spirituality from which it originated. Man is 
abeing, which has already reached that state. His essence is humanity and 

belongs to the sphere of pure spirituality. By means of it he influences the 
world and creates culture. Along with science and morality, art is one of three 
major ways to create culture. Following this way, the creative power 
expresses itself through perceptible beauty. In nature, the creative power, 
the propagation of beauty represents growth, progress,blossoming, youth. 
The absolute spiritis presentin all that. Human spiritis creative. Its creativity 
is the constituent of the spiritual evolution of the world. The influential 
power ofart mostly depends on the level of the brightness of artist's spirit. 
The different kinds of art originate from various kinds of material used in 


creative activities. 


VYDŪNAS: BETWEEN PHILOSOPHICAL MYSTICISM AND 
PHILOSOPHY OF CULTURE 


The philosophy of Vydūnas is one of the most glaring instances of mysticism 
in the Lithuanian philosophy. Someone could objectindicating thatintensive 
cultural activity of Vydūnas contradicts to this claim. However, there is no 
contradiction, for the panen-theistic philosophy of Vydūnas naturally devel- 
ops into his theory of culture. The latter maintains that man is destined to 
perfect the world by spiritually perfecting him/herself. This spiritual self- 
realization of human nature Vydūnas defines as culture. Hence, Vydūnas 
interprets the progressive development of culture as the gradual approxi- 


mation to God. 


THE BIBLE AND THE BHAGAVADGITA IN THE PRISM OF VYDŪNIAN 
OUTLOOK 


In the article, the Lithuanian thinker Vydūnas (1868-1953) is presented as the 
originator of the synthesis of Orientaland Occidental sacral values. The Bible 
and the Bhagavadgita, one of the sources of Indian Vedantic philosophy, are 
revealed as the key components of the synthesis, as sources, in Vydūnas 
view, of spiritual experience denoting the same essence of being and the 
man. In them, the man is treated as the mouthpiece of divine power, as a 


sphere in which God's sacrifice for the world is manifested. 

VYDŪNAS: THE LITHUANIAN VERSION OF NEO-VEDANTA 


The famous Lithuanian thinker Vydūnas (1868-1953), influenced by the 
ancient India philosophy, elaborated the original theory of humanistic 
culture, by means of which he tried to provide more spirituality to the 
Lithuanian culture and assist this culture in its integration to the World's 
culture. His theoretical and practical activity was incited by the necessity to 
resist the Lithuanian population denationalization policy carried out by the 
German Empire in the Eastern Prussia. As the only effective way of resis- 
tance Vydūnas proposed the moral perfecting of the Lithuanians, the 
education oftheirinternal spiritual capacity to resist any kind of oppressive 
violence. He founded this proposition on the ancient Vedanta philosophy. 
In 19-20!" century the main ideas of that philosophy were employed by the 
leaders of the National Liberation Movement of India - Ramakrishna, D.and 
R.Tagore, S.Vivekananda, M.Gandhi, R.Roy, S.Dayananda, B.Tilak, Shri 
Aurobindo and others. Adjusting the ancient ideas of Vedanta to the de- 
mands of their time, they had created the new version of Vedanta - neo- 
Vedanta. Following their example, Vydūnas adjusted ideas of Vedanta to the 
actual demands of Lithuanian population of Eastern Prussia and created the 
original philosophy, which is very close to the Neo-Vedanta and therefore 


it can be regarded as its Lithuanian version. 


NATIONALITY AND RELIGION IN THE PHILOSOPHY 
OF VYDŪNAS 


While looking for the measures of enlightening his compatriots" religious 
consciousness, Vydūnas attempted to identify its relations with nationality 
expressed in the culture of nation. He saw the roots of that culture in the 
ancient religion of Baltic tribes. Comparing the latter with other religions, 
he concluded thatit was sufficiently mature. By destroying it, Christianity 
greatly damaged the nation. The forcible Christianization and thoughtless 
extermination of the old forms of warship was the greatest mistake made 
by the propagators of Christianity. Vydūnas regarded that the cultural 


alteration of the nation at the beginning of the 20"" century depended on the 

remembrance of the foundations of the old religion and the restoration of 
pious attitude to them. Nevertheless, he was opposed to the restoration of 


ancient forms of worship. 


THE NATION AND GLOBALIZATION IN VYDŪNAS's PHILOSOPHY 


Vydūnas belongs to those Lithuanian thinkers who started to explain 
globalization. Because of the influence of Hindu Vedanta, his philosophy is 
globalinits essence. According to it everything in the world is the manifes- 
tation of cosmic powers. All particular processes are the manifestations of 
one universal process of creation. That process is teleological. It seeks to 
reduce the diversity of the world back to the spiritual unity. All the trials, 
which befall humankind, are conditioned by cosmic powers. In the majority 
of cases, these trials are provoked by the destructive activity of humankind. 
On the background of cosmic process, the life and history of a nation have 
tobe considered. Every nation has its own destination and task in the process 


of universal creation. 


TO THE PUBLICATION OF THE FEOURTH VOLUME 
OF VYDŪNAS'S WRITINGS 


The fourth volume of Vydūnas's writings, published by the editorial house 
„Mintis“ „contains his works that had never been published before. All of 
them were written during the Second World War or soon after its end. In 
them Vydūnas contemplated the causes and results of the war. According 
to him, the fateful cause was the general devaluation of religion by 
humankind. He expressed his believes that the horrible war experience 
again approximates people to God and augments the value of religion in 
their eyes. 


IS IT WORTH REVIVING THE AMATEUR THEATRE TRADITION OF 
THE LITHUANIA MINOR? 


The amateur theatre tradition of the Lithuania Minor was started on 
February 17, 1895. That day, during the celebration of the tenth anniversary 


ofthe „Birute“ Aassociation the drama „The Ruination of Kaunas Castle in 

1362“ by A.Fromas-Gužutis had been performed. Since then up to 1900, the 
association annually staged two plays: one in winter, anotherin summer. The 
repertoire consisted of plays by J.Grinius, A.Eromas-Gužutis, A.Asnykas, 
A.Vilkutaitis, V.Storostas. In 1900, the association abandoned its theatrical 
activities but in 1908 it started them again, staging plays by A.Fromas- 
Gužutis, A.Macijauskas, G.Žemkalnis, and J.Vanagaitis. The latter was a 
director. The artistic guality of the spectacles was comparatively low. 

In 1900, when the „Birutė“ significantly diminished its artistic activity, 
the Lithuanian Chanters' Association of Tilžė commenced theirindependent 
intensive, continuous, and remarkable musical and theatrical activity. Its 
theatrical repertoire consisted of dramas written by its director Vydūnas. 
Later these dramas were acknowledged as the unsurpassable examples of 
philosophical drama and regarded as a golden heritage of Lithuanian 
dramaturgy. In Tilžė alone the chanters annually arranged four theatrical 
evenings and two feasts. They also visited many places of the Lithuania 
Minor performing road shows and giving concerts. Their artistic activities 
were warmly welcomed not only by Lithuanians but also by enlightened 
Germans, who started treating Lithuanians more respectfully. The example 
given by the chanters and the „Birute“ inspired the youth of the Lithuania 
Minor to organize their own amateur theatre groups. As a rule, they staged 
the plays by Vydūnas. This amateur theatre movement continued up to the 
World War I. After the war, the favorable conditions for amateur theaters 
existed only in Klaipėda region, the part of Lithuania Minor, which had 
accrued to the Republic of Lithuania, but the Chanters' Association remained 
in Tilžė and under the direction of Vydūnas restarted its artistic activities. The 
chanters gave concerts and performed plays not only in Tilžė but also in 
other parts of Germany and the Lithuania Minor. Not everywhere, they 
were welcomed friendly and benevolently. Sometimes they experienced 
animosity, obstructions and even violence. In 1935 in the German part of 
Lithuania Minos all Lithuanian activities were banned. 

In the Lithuania Minor, the amateur theatre movement heightened the 
national self-respect of native Lithuanians, strengthened their spiritual 


resistance to denationalization and contributed to their aesthetic education. 

The movement was the expression of high culture. Nowadays its revival 


would be meaningful. 


THE INDEPENDENT LITHUANIA WITHIN THE SCOPE 
OF VYDŪNAS 


Vydūnas belonged to the Lithuania Minor but his public activities and 
creative works surpassed the limits of his native country and completely 
penetrated the Lithuanian nation. He reached his creative maturity at the 
second half of the first decade of the 20th century. During the same period 
he developed his closer relations with the Lithuania Major. 

At that time, the Lithuanian-speaking people fostered the idea of 
independent state restoration. Believing that such restoration is possible, 
Vydūnas decisively asked: what is the meaning of national freedom? 
According to him, that freedom has meaning because it enables the people 
to create the necessary conditions for the developing and perfecting the 
national spirituality, which essentially contributes to the spiritual evolution 
ofthe world and leads to the unity of the whole humankind. During World 
War I the thinker demonstrated by means of his writings the existence of 
alive and creative Lithuanian nation and so contributed to its attempts of 
gainingindependence. 

After the restoration ofindependence Vydūnas expressed his believe 
that in order to promote the spirituality the fundamental principles of 
morality should be strictly observed. From his dwelling-place in the depen- 
dent Lithuania Minor he vigilantly observed what was going on in the 
political and cultural life of the independent Lithuania Major, how much its 
life differed or corresponded to the spiritual principles, which he promoted. 
Using those principles, he examined and gualified all political actions of 
Lithuanian authorities. He highly rejoiced over the growth and spread of 
national culture but at the same time, he did not spare a well-meantcritigue 
to negative phenomena, which he either treated as inherited from the past 
orcaused by the objective difficulties ofintensive growth. He called to their 
patientand consistent elimination. His own observations, evaluations and 


initiatives Vydūnas most comprehensively expressed in the magazine 

„Darbymetis“, which he edited in 1921-1925, as well as in the Lithuanian 
newspapers and journals: „Lietuvos aidas“, „Klaipėdos žinios“, „Dieno- 
vidis“, „Akademikas“, „Naujoji Romuva“, „Literatūros naujienos, etc. 

In these publications Vydūnas promoted the karma yoga principle of 
activity, formulated in „Bhagavad-Gita“ (which he himself translated to the 
Lithuanian language), as a guiding principle for the life of new independent 
state. This principle demands the sacrifice for the common good of nation. 
Everyone participating in the life of state should go in for an office,because 
heorsheis able to perform the job well, not because itis related to the high 
rank, honororbig salary; that he or she should be unconditionally just and 
conscientious; that he or she should not seek after profit and guick remu- 
neration. Vydūnas was certain that the satisfying of these demands grants 
a success for a work: that work which follows the demands of karma yoga 
principle takes part in the creative powers of Lithuanian nation and reaches 
the level of divine creativity. 

Looking trough the prism of these demands Vydūnas observed and 
assessed the political and cultural life ofindependent Lithuania. He saw that 
in many cases these demands were neglected. He was perturbed seeing how 
the representatives of ruling circles fought for offices striving for honors 
and wages, not for well performance. According to him, the absence of 
concordance between authorities and society, the lack of tolerance in 
relations between various social strata and between different political 
parties, the low level of culture in criticizing are especially harmful for the 
state. Vydūnas gualified as the negative and nation-splitting factor the 
abundance of parties and their guarrels. He underlined that uncritical 
attitude to cultural values of other nations and inability to choose the best 
of them was harmful to Lithuanian culture, that the commercialized press 
did not contribute much to it. 

Theincorrectly understood freedom was gualified by Vydūnas as one 
ofthe mostimportant causes of negative phenomenain the life of Lithuanian 
state. According to him, freedom was supposed as a purely negative 
freedom, as a license to every inclination, desire and even vice without any 


restricting responsibility. Such freedom was a mock freedom. It was not 

worth seeking. Only positive freedom enabling the spiritual principle to 
determine the behavior of particular person and ofthe whole nationis worth 
ofseeking. If the nation has no such spiritual freedom its political indepen- 
denceis in danger. 

Vydūnas was one of the most active revivers of Lithuanian nation and 
visionaries of its elevating mission in the development of humankind. He 
saw theindependence of Lithuania as a possibility of spreading Lithuanian 
spirituality, increasing the spirituality in the world and becoming the 
positive example to other nations. Some of his observations and assess- 
ments of Lithuanian political and cultural life remain suggestive and impor- 


tant in our days. 


PARALLEL LIVES AND PARALLEL IDEAS. 
VYDŪNAS AND SCHWEITZER 


There are some significant similarities in the activities of Albert Schweitzer 
(1875-1965) and Vydūnas (1868-1953). Both the thinkers put much effortin 
looking for the solutions of the most acute problems of the time. Their made 
attempts for balancing the main challenge of the beginning of the 20th 
century, which can be identified as a disproportion between the tempo of 
thecivilizational and spiritual development on the one hand,andits results 
on the other. Their lives strongly supported their intellectual principles. 
Both of them were determined to serve the people. There are parallels in 
their interests as well. Their investigations were centered on the world 
religion as a fundamental form of human and cultural relations and the 
analysis of Eastern and Western spiritual experience with the aim of its 
depolarization. 

Schweitzer and Vydūnas were kindred in their understanding of the 
vocation of philosophy - they deemedit a way ofapproaching the world in 
order to solve its practical problems. They were akin in the interpretation 
of Being's spiritual background. Both the thinkers emphasized the impor- 
tance of morality and looked for the harmony between spiritual and 
practical moral actions. In sum, the alpha and omega for both philosophers 
was a deep respect towards life. 

THE AFFINITIES AND DIFFERENCES IN THE IDEAS OF VYDŪNAS 
AND RUDOLF STEINER 


Vydūnas and Rudolf Steiner (1861-1925) both were greatly influenced by 
theosophy and both faithfully upheld its principles. Nevertheless, each of 
them followed his own way ofspiritual guest. Vydūnas developed original 
theory of culture; Stainer founded anthroposophy, a spiritual philosophy 
that postulates the existence of an objective, intellectually comprehensible 
spiritual world accessible to direct experience through inner development, 
through conscientiously cultivating a form of thinking independent of 
sensory experience. Both the thinkers most manifestly differ in their 
appoaches to nation. According to Steiner, the individual had primacy over 
any racial, ethnic, national or religious affiliation; ethnicity and nation were 
transient characteristics rather than essential aspects of the individual. 
Vydūnas, on the contrary, underlined the importance of ethnicity and nation 
for the upbringing and perfecting the individual's personality. Steiner 
looked for the artificial methods for the acceleration of personal develop- 
mentand mastering of his/her occult spiritual powers. Vydūnas, however, 
was against any artificial acceleration. He was convinced that theindividual 
had to master his/her own occult abilities gradually following the way of 
evolution. According to him, there should not be jumps in the spiritual 
development. Person perfects him/herself together with his/her own nation 


promoting culture. 


VYDŪNAS AND JONAS BASANAVIČIUS 


The article is a narrative of the personal relations of two prominent public 
characters of Lithuanian revival movement - Vydūnas and Jonas 
Basanavičius. Their friendship started in 1895 and lasted till Basanavičius's 
death. They shared many common ideas but their approach to the nation 
differed. Basanavičius treated the nation as the builder of a state, but 
Vydūnas considered it as an important condition of the spiritual perfecting 
of personality. The letters of Vydūnas to Basanavičius are added to the 


article. 


260 


ADOMAS BRAKAS - AID AND COMRADE-IN-ARMS OF VYDŪNAS 


One of the most important events in the life of Adomas Brakas was his 
acguaintance and intercourse with the famous Lithuanian thinker, writer 
and public character of Lithuania Minor, Vydūnas (1868-1953). Fascinated by 
humanisticideas and cultural activities of the latter Brakas became his ardent 
supporter and comrade-in-arms. After completing his studies in Paris, he 
formatted andillustrated the following books by Vydūnas: the collection of 
songs The Lithuanian Bells (1909), plays The Native land (1908) and The Serves 
and Shirks (1919), philosophical treatise Our Goals (1921), textbook The Guide 
How to Pick up the Lithuanian Language (1912, the second edition in 1924), and 
the magazine Youth (1912). In this magazine (issuedin 1911-1914) as well as 
in the magazine The Harvest Time (issued in 1921-1925) Brakas published his 
own pieces of the fine arts. He had painted the big portrait of Vydūnas. 
Unfortunately, its lot is unknown. Since 1911, Brakas lived in Klaipėda and 
assisted Vydūnas in organizing there lectures, performances and concerts 
of the Tilžė Chanters Association. As a rule, the association preformed 
Vydūnas' plays. Brakas described at length the theatrical activities of 
Vydūnas in the magazine The Thentre (1938, no. 6). On its pages he highly 
appreciated them. In his own turn Vydūnas highly appreciated the deserts 
of Brakas in the necrology (The Viator, 1952, no. 3). 


VYDŪNAS LEFT, ORVYDAS CAME 


Althoughitis not easy to perceive the similarities in their lives and activities, 
nevertheless Vilius Orvydas (1952-1992) and Vydūnas are spiritual relatives. 
Although there are no evidences of the direct Vydūnas's, a philosopher, 
influence on Orvydas, a sculpture and Franciscan monk, nevertheless some 
facts encourage to suppose that such influence was possible. For during 
Orvida's youth Vydūnas's ideas were again popularin Lithuania especially 
among the Lithuanian intellectuals; his works were accessible; people of 
Samogitia still remembered meetings with Vydūnas; painters and sculptors 
made his portraits. Moreover, Orvydas way of spiritual researches closely 
resembles that of Vydūnas. In comparing their creative works, it is easy to 

notice that both the thinkers were interested in the Weltanschauung of the 
ancient Baltic tribes, wisdom of the East, and in foundations of Christian 
religion. The courage of thinking, anti-dogmatism, and tolerance in the 
matters of faith was typical to them both. Each of them strived to enshrine 
living faith in the Lithuanian nation. Each of them underlined the necessity 
of divine inspiration for the success of creative activities. Each of them 
practiced self-renunciation regarded as inevitable condition for internal 


freedom and followed virtuous way of life striving for spiritual purity. 


CONVERSATION WITH PROE VIKTOR FALKENHAHN IN VILNIUS, 
RŪTŲ STR. 13, ON AUGUST 25, 1971 


The article presents the reminiscences of Berlin Humboldt University Prof. 
Viktor Falkenhahn (1903-1987) about Vydūnas as a teacher, about the 
circumstances of Vydūnas's writing the book Seven Hundred Years of German- 
Lithuanian Relations, about the professor's assistance in collecting materials 
toit. In his reminiscences, Prof. Falkenhahn gives many facts concerning the 


cultural life of Lithuanians in Prussia in 1930-1940. 


THE LETTER TO PRANAS ANTALKIS-MIKALAUSKAS, THE AUTHOR 
OF THE BOOK UNKNOWN VYDUNAS 


The author of the letter underlines the significance of Pranas Antalkis- 
Mikalauskas's book Unknown Vydūnas, which is now under preparation for 
publication, by characterizing it as propagating Vydūnas's principles of 
healthy live, attractive to readers, and influential. Herewith he indicates 
some factualinaccuracies unacceptable in the book that belongs, or tries to 
belong, to the genre of documental essay. It should be noted that those 
inaccuracies were not corrected in the previous publication of the book in 
1991. 

Bagdonavičius, Vacys 


Ba-121 Spindulys esmi begalinės šviesos: etiudai apie Vydūną / Vacys Bagdonavičius. — 
Vilnius: Kultūros, filosofijos ir meno institutas, 2008. - 264 p.: iliustr. 
Santr. angl. k. - Bibliogr. išnašose. 


ISBN 978-9986-638-98-8 


Knygoje pateikiami straipsniai apie filosofą, rašytoją ir kultūros veikėją Vydūną 
(1868-1953). Juose analizuojama šio mąstytojo kultūros koncepcija, parodomos 
jos ištakos, išryškinamos pagrindinės jos dalys. Detaliau aptariama Vydūno etika 
ir estetinės pažiūros, atskleidžiami religiniai jo filosofijos aspektai, nušviečiamos 
idėjinės šio mąstytojo sąsajos su indiškuoju neovedantizmu bei įžymiais amži- 
ninkais A. Schweitzeriu ir R. Steineriu. Parodomos globalizacijos sampratos apraiš- 
kos Vydūno filosofijoje bei jų santykis su tautiškumo samprata. Aptariama koncer- 
tinė ir teatrinė Vydūno veikla su Tilžės lietuvių giedotojų draugija, nušviečiamas 
bendradarbiavimas su tautinio atgimimo patriarchu J. Basanavičiumi bei Mažo- 
sios Lietuvos kultūros veikėju dailininku A. Braku. Pasakojama apie vokiečių kal- 
bininko V. Falkenhahno pažintį su Vydūnu ir apie jo talką rašant istoriosofinį vei- 
kalą „Septyni šimtmečiai vokiečių ir lietuvių santykių“. Apžvelgiami Vydūno 
vertinimai apie nepriklausomos Lietuvos gyvenimą. Išryškinami mums aktualūs 
Vydūno idėjinio palikimo aspektai. 

